REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Druga sednica Prvog redovnog zasedanja **(neredigovane i neautorizovane)**

Narodne skupštine Republike Srbije

01 Broj 06-2/99-23

21. april 2023. godine

B e o g r a d

(Sednica je počela u 10.15 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, otvaram Drugu sednicu Prvog redovnog zasedanja Narodne skupštine Republike Srbije u 2023. godini.

Na osnovu službene evidencije o prisutnosti narodnih poslanika, konstatujem da sednici prisustvuje 115 narodnih poslanika.

Podsećam da je, članom 88. stav 5. Poslovnika Narodne skupštine, predviđeno da kvorum za rad Narodne skupštine prilikom utvrđivanja dnevnog reda postoji ako je na sednici prisutna većina od ukupnog broja narodnih poslanika.

Molim narodne poslanike, ako to već nisu učinili, da ubace svoje identifikacione kartice u poslaničke jedinice elektronskog sistema.

Konstatujem da je, primenom elektronskog sistema, utvrđeno da je u sali prisutno 166 narodnih poslanika, odnosno prisutna je većina od ukupnog broja narodnih poslanika.

Obaveštavam vas da su sprečeni da sednici prisustvuju sledeći narodni poslanici: Milica Đurđević Stamenkovski, Vladimir Gajić, Vladimir Obradović, Radovan Arežina, Jahja Fehratović, Usame Zukorlić i Zaim Redžepović.

Saglasno članu 86. stav 2. i članu 87. stav 2. Poslovnika, obaveštavam vas da sam ovu sednicu sazvao u roku kraćem od roka utvrđenog u članu 86. stav 1. Poslovnika Narodne skupštine, izuzetno za petak, dakle mimo dana utvrđenih u članu 87. stav 1. Poslovnika Narodne skupštine, zbog potrebe da Narodna skupština što pre razmotri predloge akata iz predloženog dnevnog reda.

U sazivu ove sednice, koji vam je dostavljen, sadržan je predlog dnevnog reda sednice.

Pre utvrđivanja dnevnog reda sednice, saglasno članu 92. stav 2. i članu 93. Poslovnika, potrebno je da Narodna skupština odluči o predlogu za stavljanje na dnevni red sednice akata po hitnom postupku, predlozima za dopunu predloženog dnevnog reda i o predlogu za spajanje rasprave.

Narodni poslanici Strahinja Erac, Milica Đurđević Stamenkovski, Nikola Dragićević, Marko Ristić, Dragana Miljanić, Dragan Nikolić, Zoran Zečević, i Bojana Bukumirović predložili su da se, po hitnom postupku, stavi na dnevni red Predlog odluke o obrazovanju anketnog odbora radi utvrđivanja svih pojedinosti pretvaranja „Elektroprivrede Srbije“ u akcionarsko društvo, utvrđivanja činjenica o postojanju namere da EPS bude privatizovan.

Stavljam na glasanje ovaj predlog.

Zaključujem glasanje: za – 36, nije glasalo – 146, od ukupno - 182.

Konstatujem da Narodna skupština nije prihvatila ovaj predlog.

Narodni poslanici Nikola Dragićević, Milica Đurđević Stamenkovski, Dragan Nikolić, Marko Ristić, Dragana Miljanić, Strahinja Erac, Zoran Zečević i Bojana Bukumirović, na osnovu člana 92, predložili su da se dnevni red sednice dopuni tačkom – Predlog rezolucije Narodne skupštine Republike Srbije o zabrani korišćenja jednostranih sankcija kao instrumenta spoljne politike.

Da li narodni poslanik Nikola Dragićević želi reč? (Da.)

Reč ima Nikola Dragićević.

Imate tri minuta. Izvolite.

NIKOLA DRAGIĆEVIĆ: Predsedavajući, velika mi je čast i zadovoljstvo što posle devet meseci imam priliku da prvi put obrazložim jednu dopunsku tačku. Nadam se da u budućnosti ovo neće biti stvar dobre volje vas, predsedniče, nego poštovanja Poslovnika o radu Narodne skupštine.

Danas se navršava tačno šest meseci od kada je 27 narodnih poslanika državotvorne opozicije, a na inicijativu Srpske stranke Zavetnici, podnelo Narodnoj skupštini Predlog rezolucije o zabrani korišćenja sankcija.

Smatramo da bi prihvatanjem ove rezolucije Republika Srbija zaštitila svoje državne i nacionalne interese, kao i učvrstila svoju vojnu neutralnost.

Svedoci smo da se od naše države svakodnevno traži da se odrekne svoje proklamovane vojne neutralnosti i svrsta na stranu Evroatlanskog bloka.

Simbolično, baš u danima kada je potpisan Kumanovski sporazum Republika Srbija planira vojne vežbe zajedno sa pripadnicima NATO pakta i to baš na jugu naše Republike, koji je najviše propatio za vreme NATO bombardovanja koje je trajalo 78 noći i dana.

Upozoravam da se ovim krši Zaključak Saveta za nacionalnu bezbednost, kojim je uspostavljen moratorijum na održavanje vojnih vežbi sa stranim vojnim savezima.

Da situacija još bude tragičnija, tu vest je građanima Republike Srbije saopštio američki izaslanik Derek Šole, što i ne treba da nas čudi ako uzmemo u obzir servilan stav koje državno rukovodstvo ima prema stranim ambasadorima.

I to nije sve. Aktuelno političko rukovodstvo u zemlji sve više pomera klatno svoje spoljne politike prema NATO paktu. Prihvatanjem francusko-nemačkog sporazuma, kojim se legalizuje secesija naše južne srpske pokrajine, šalju se naši vojnici u borbene trupe EU pod komandom upravo onih država koje su nas bombardovale 1999. godine. Takođe se uvode i sankcije državama koje nisu priznale kosovsku nezavisnost.

Građani Srbije treba da znaju da je državno rukovodstvo Republike Srbije uvelo sankcije Siriji, Maliju, Kongu, Gvineije, Venecueli i, umesto da poništi odluku prethodnih vlasti o uvođenju sankciji Belorusiji, ono je podržalo novi paket mera i sankcija protiv ove naše savezničke države.

Mi smatramo da je ova politika duboko pogrešna, pogotovo kada se uzme u obzir da nas dovodi u konfrontaciju sa našim oprobanim saveznicima.

Naročito treba da podsetimo da upravo mi, naša država i narod koji su bili izloženi sankcijama, ekonomskoj i političkoj izolaciji, stav Srpske stranke Zavetnici je da sankcije ne mogu i ne smeju da budu politička i ekonomska praksa u 21. veku.

Ovim završavam, predsedavajući.

Pozivamo vas da uvrstite razmatranje ove rezolucije na dnevni red ove sednice, pošto bi ono pomoglo Srbiji da se odupre svim aktuelnim i budućim pritiscima kojima pokušavaju da od nas iznude uvođenje sankcija drugim međunarodno priznatim državama.

Hvala.

PREDSEDNIK: Hvala.

Stavljam na glasanje ovaj predlog.

Zaključujem glasanje: za – 28, nije glasalo – 152 od ukupno – 180.

Konstatujem da Skupština nije prihvatila ovaj predlog.

Narodni poslanici prof. dr Tamara Milenković Kerković, Boško Obradović, mr Ivan Kostić, Radmila Vasić, Milovan Jakovljević i Borko Puškić, na osnovu člana 92. Poslovnika predložili su da se dnevni red sednice dopuni tačkom – Predlog zakona o izmenama Zakona o udžbenicima.

Da li narodni poslanik prof. dr Tamara Milenković Kerković želi reč? (Da.)

Reč ima Tamara Milenković Kerković.

Izvolite.

TAMARA MILENKOVIĆ KERKOVIĆ: Zahvaljujem.

Nakon više od osam meseci inicijativa Sprskog pokreta Dveri - Patriotski blok poslaničke grupe o izmenama i dopunama Zakona o udžbenicima je pred ovom Narodnom skupštinom i ja molim sve narodne poslanike da dobro razmisle o motivima da se ova tačka uvrsti u dnevni red.

Najpre, ovom inicijativom tražimo besplatne udžbenike za svu decu i za sve učenike osnovnih i srednjih škola u Srbiji. Mnogo je razloga za to i mnogo će nepravdi biti ispravljeno ukoliko donesemo pozitivnu odluku o ovoj inicijativi.

Najpre, u Srbiji ne sme biti dece prvog i drugog reda i ne mogu besplatne udžbenike imati deca iz Beograda i onih opština koje imaju sredstava da kupuju skupe udžbenike inostranih izdavača, već to pravo moraju da imaju sva deca i svi roditelji u Srbiji, a pogotovu deca i roditelji koji žive na demografski ispražnjenom jugu Srbije i ostalim siromašnim krajevima Srbije.

Ovim predlogom izmena i dopuna Zakona o udžbenicima mi tražimo da se oblast udžbenika izuzme iz profitne sfere tržišta udžbenika, koje danas vredi od 70 do 100 miliona evra, a koje je ova vlast, ali i prethodna, predala stranim firmama i kompanijama iz Nemačke, Slovenije, Hrvatske.

Verovali ili ne, Zavod za udžbenike, domaća institucija, danas drži 3% tržišta udžbenika. Da li bi u Hrvatskoj i Sloveniji bilo moguće da srpske firme kontrolišu 50% tržišta udžbenika? Da li bi u bilo kojoj zemlji na svetu, koja nije strana kolonija, udžbenike kojima se gradi nacionalni identitet, odnosno predmete kojima se gradi nacionalni identitet, poput srpskog jezika i književnosti, istorije i geografije, mogli da kreiraju strani izdavači?

Čemu služi „Službeni glasnik“, Zavod za udžbenike u Srbiji, ako ne da bude izdavač udžbenika kojima se kreira svest i identitet ove nacije?

Čemu služi vlast koja milijarde evra subvencija i državne pomoći daje stranim privrednim društvima, a roditeljima osiromašene Srbije omogućava da 50 hiljada dinara izdvoje, u proseku, za dvoje dece za njihove udžbenike?

Zbog toga tražimo da udžbenike finansira država iz budžeta i da pravo na besplatne udžbenike imaju sva deca u Srbiji. U Srbiji ne smeju postojati deca prvog i drugog reda. Hvala najlepše.

PREDSEDNIK: Hvala vam.

Stavljam na glasanje ovaj predlog.

Zaključujem glasanje: za – 36, nije glasalo 144, od ukupno 180.

Konstatujem da Narodna skupština nije prihvatila ovaj predlog.

Narodni poslanici Marinika Tepić, Janko Veselninović, Borko Stefanović, Vladimir Obradović, Anna Oreg, Danijela Grujić, Željko Veselinović, Jelena Milošević, Marija Lukić, Pavle Grbović, Slaviša Ristić, Dalibor Jekić, Natan Albahari, Tatjana Pašić i Đorđo Đorđić, na osnovu člana 92. Poslovnika, predložili su da se dnevni red sednice dopuni tačkom - Predlog zakona o radu.

Reč želi predstavnik predlagača Željko Veselinović.

ŽELjKO VESELINOVIĆ: Poštovane koleginice i kolege, poštovani predsedniče, Zakon o radu je jedan od možda najvažnijih zakona koji postoje u jednoj državi. To je jedan sistemski zakon koji se odnosi na nekih preko dva miliona radnika, na svu decu koji će sutra biti radnici, ali delimično i na penzionere.

Prosto je nemoguće u tri minuta obrazložiti benefite Predloga Zakona o radu, koji smo mi predložili, ali probaću u nekoliko minuta da kažem neke najvažnije stvari.

Predlog koji je poslanička grupa Ujedinjeni i udruženih sindikata Srbije Sloga, uz pomoć Centra za dostojanstven rad uradili izgleda upravo ovako. Ima 374 člana, ima 262 strane. Njime je definisano više zakonskih rešenja. Znači, pored Zakona o radu, tu se nalazi i Zakon o pojednostavljenom radnom angažovanju na sezonskim poslovima u određenim delatnostima, Zakon o agencijskom zapošljavanju, Zakon o sprečavanju zlostavljanja na radu, Zakon o socijalno-ekonomskom savetu, Zakon o štrajku, Zakon o uslovima za upućivanje zaposlenih na privremeni rad u inostranstvo i njihovoj zaštiti, Zakon o mirnom rešavanju radnih sporova i Zakon o evidencijama u oblasti rada.

Znači, ovaj Zakon o radu, naš predlog, sadrži još osam zakonskih rešenja. Na njemu je radilo 11 stručnjaka iz oblasti radnog prava. Radili su godinu i po dana. Ovaj zakon je usaglašen sa svim evropskim normama, sa evropskim radnim zakonodavstvom i sa međunarodnim konvencijama rada. Tako da, svako može da vidi da ovakav Zakon o radu postoji svuda u EU, da sve zemlje u EU koriste jedan moderan i evropski Zakon o radu i sa da se poslodavci tamo pridržavaju svih pravila.

Mi znamo da živimo u državi u kojoj je Zakon o radu donesen još 2005. godine, a njegovim izmenama iz 2014. godine radnici su još više obespravljeni. On je imao polovičan učinak. Govorilo se da će lakše otpuštanje dovesti do lakšeg zapošljavanja. Nažalost, on je imao takav uspeh da je došlo do mogućnosti lakšeg otpuštanja, ali nikako do mogućnosti lakšeg zapošljavanja.

Ovim putem bih želeo da apelujem na vas, na sve poslanike i opoziciju i vladajuće koalicije da prihvatimo ovaj predlog zakona, jer sa jednim modernim evropskim zakonom o radu koji će odgovarati i radnicima i poslodavcima, naša država može da krene napred. Naši radnici moraju biti zaštićeni, naši radnici moraju imati prava, kao što imaju njihove kolege na zapadu.

Isto tako, ne smemo dozvoliti da se dešavaju tragedije, kao što su se dešavale porodici Milivojević u Lučanima i nekim drugim ljudima, i to moramo zaustaviti, a možemo ga zaustaviti samo usvajanjem Zakona o radu. Hvala.

PREDSEDNIK: Hvala.

Stavljam na glasanje ovaj predlog.

Zaključujem glasanje: za – 23, nije glasalo 156, od ukupno 179.

Konstatujem da Narodna skupština nije usvojila predlog.

Narodni poslanici Miroslav Aleksić, Stefan Jovanović, Vladimir Gajić i Slavica Radovanović, na osnovu člana 92. Poslovnika, predložili su da se dnevni red sednice dopuni tačkom – Predlog odluke o obrazovanju anketnog odbora radi utvrđivanja činjenica, okolnosti i odgovornosti u vezi sa aferom „Jovanjica“.

Reč ima Miroslav Aleksić.

MIROSLAV ALEKSIĆ: Poštovani narodni poslanici, poštovani građani Republike Srbije, 15. novembra 2019. godine u Srbiji otkrivena je najveća plantaža marihuane u Evropi. Do dana današnjeg taj slučaj nije razrešen, nije utvrđena politička pozadina ko je i zašto štitio Predraga Koluviju i njegovu organizovanu kriminalnu grupu. Sve vreme delovi vlasti, pravosuđa i tajnih službi pokušavaju da uguše sve one koji razotkrivaju „Jovanjicu“, pa su tako i na udaru bili policajci Četvrtog odeljenja Milenković, Mitić i njegove druge kolege koji su razotkrili to imanje, umesto da oni budu nagrađeni, štitio se Predrag Koluvija i njegova organizovana kriminalna grupa i svi drugi koji su bili umešani u proizvodnju marihuane.

Moram da podsetim da je na tom imanju pronađeno 65.000 biljaka, 1,6 tone marihuane. Zato predlažemo da se donese odluka o obrazovanju anketnog odbora radi utvrđivanja činjenica, okolnosti i odgovornosti u vezi sa aferom „Jovanjica“.

Dakle, taj anketni odbor treba da utvrdi da li je uzgoj marihuane bio državni projekat predviđen za prikupljanje novca u cilju finansiranja nelegalnih aktivnosti koje je sprovodila neka od bezbednosnih službi ili neko drugi u ime države i koje su to aktivnosti, da se utvrde kontakti Gašića, tadašnjeg šefa BIA i Predraga Koluvije, da se utvrdi uloga Milka Škera u aferi „Jovanjica“, koji je u trenutku hapšenja bio načelnik Centra BIA za grad Beograd, da se utvrdi sa kim je Predrag Koluvija u trenutku hapšenja komunicirao, da se utvrdi koji su razlozi što se u odbranu Predraga Koluvije 2. oktobra 2021. godine, tokom obraćanja građanima direktno iz Dubaija uključio Aleksandar Vučić, tvrdeći da Koluvija na poljoprivrednom gazdinstvu „Jovanjica“ imao manje od 1.000 kilograma marihuane.

Iz kojih razloga je BIA radila bezbednosnu proveru zaposlenih na poljoprivrednom gazdinstvu „Jovanjica“ kada je u pitanju samo privatno gazdinstvo i ko

je ispred BIA dao taj nalog? Zašto optužnicom nije obuhvaćen i period od 14. maja 2016. godine, koji je evidentiran u zelenom rokovniku kada je počela proizvodnja ilegalnih supstanci? Koji je sadržaj pisma koje je jedan od optuženih u slučaju „Jovanjica“, Milan Kendija, policajac iz Uprave MUP-a napisao lično predsedniku Aleksandru Vučiću tri dana pre nego što je otkrivena „Jovanjica“?

Koje su informacije o aktivnostima kriminalne grupe Predraga Koluvije u Republici Severnoj Makedoniji, kojima raspolaže Tužilaštvo za organizovani kriminal i utvrđivanje identiteta korisnika Rosoman proizvodnje u okviru aplikacije i razgovor koji su koristili pripadnici ove kriminalne grupe angažovani na uzgajanju marihuane na tri lokacije u Severnoj Makedoniji?

Ako ne štitite Predraga Koluviju, ako vlast nema nikakvih dodirnih tačaka sa ovim projektom, pozivam vas da glasate za ovaj anketni odbor. Zahvaljujem.

PREDSEDNIK: Stavljam na glasanje ovaj predlog.

Zaključujem glasanje: za – 39, protiv – jedan, nije glasalo 139, od ukupno 179.

Konstatujem da Narodna skupština nije prihvatila ovaj predlog.

Imamo još jedan predlog.

Narodni poslanik Radomir Lazović, na osnovu člana 92. Poslovnika, predložio je da se dnevni red sednice dopuni tačkom – Predlog odluke o obrazovanju Anketnog odbora za utvrđivanje činjenica i okolnosti u vezi sa nezakonitim rušenjem objekata u Savamali 25. aprila 2016. godine.

Samo jedno pitanje. Ovaj predlog za dopunu je potpisao samo Radomir Lazović ili više vas? Meni piše ovako.

Obrazloženje u trajanju od tri minuta.

(Narodni poslanik Siniša Kovačević dobacuje.)

Ako može bez vikanja, gospodine Kovačeviću, pokušavam sa predlagačima ove dopune da se razumem. Nemojte da razgovarate sa mnom iz klupe, jer se ne tiče neposredno vas.

Ko potpiše predlog za dopunu dnevnog reda, može da obrazloži taj predlog u trajanju od tri minuta. Zato vas pitam da li je ovo dobro kako sam pročitao sada? Da li je samo Radomir Lazović potpisao predlog za dopunu dnevnog reda ili još neko od vas? U tom slučaju može bilo ko ko je potpisao dopunu da govori sada. Jel imate vi informaciju? Ako je samo Radomir Lazović, samo bi on sada mogao da iskoristi ova tri minuta.

(Narodni poslanik Biljana Đorđević dobacuje.)

Onda mogu samo da stavim na glasanje.

Stavlj am na glasanje ovaj predlog.

Zaključujem glasanje: za – 38, protiv – dva, nije glasalo – 138 od ukupno 178 narodnih poslanika.

Konstatujem da Narodna skupština nije usvojila predlog.

Ako možemo da se čujemo, treba da nastavimo dalje da se izjašnjavamo po dnevnom redu.

Narodni poslanik Vladimir Orlić, na osnovu člana 92. stav 2, člana 157. stav 1, čl. 170. i 192, a shodno članu 157. stav 2. Poslovnika, predložio je da se obavi zajednički načelni i jedinstveni pretres o: Predlogu zakona o elektronskim komunikacijama, Predlogu zakona o bezbednosti i zdravlju na radu, Predlogu zakona o izmenama i dopunama Zakona o upravljanju otpadom, Predlogu zakona o izmenama i dopunama Zakona o podsticajima u poljoprivredi i ruralnom razvoju, Predlogu zakona o izmenama i dopunama Zakona o korišćenju obnovljivih izvora energije, Predlogu zakona o davanju garancije Republike Srbije u korist OTP BANK NYRT, OTP Banka Srbija a.d. Novi Sad i DSK BANK AD po zaduženju Javnog preduzeća „Srbijagas“ Novi Sad, Predlogu zakona o davanju garancije Republike Srbije u korist Nemačke razvojne banke KfW, Frankfurt na Majni, po zaduženju Akcionarskog društva „Elektromreža Srbije“, Beograd (projekat "Transbalkanski koridor za prenos električne energije, sekcija 4 - 2x400 kV DV Bajina Bašta (RS) - Pljevlja (ME) - Višegrad (BiH)"), Predlogu zakona o potvrđivanju Sporazuma između Vlade Republike Srbije i Vlade Republike Azerbejdžan o socijalnoj sigurnosti, Predlogu zakona o potvrđivanju Sporazuma o zajmu (Projekat razvoja lokalne infrastrukture i institucionalnog jačanja lokalnih samouprava) između Republike Srbije i Međunarodne banke za obnovu i razvoj, Predlogu zakona o potvrđivanju Ugovora o kreditu br. CRS 1024 01 C između Francuske agencije za razvoj, kao Zajmodavca i Republike Srbije, kao Zajmoprimca, Predlogu zakona o potvrđivanju Sporazuma između Vlade Republike Srbije i Vlade Savezne Republike Nemačke o saradnji u oblasti kulture, obrazovanja i nauke, Predlogu zakona o potvrđivanju Sporazuma o priznavanju profesionalnih kvalifikacija za doktore medicine, doktore stomatologije i arhitekte u kontekstu Centralno-evropskog Sporazuma o slobodnoj trgovini, sa Aneksom I, Aneksom II i Aneksom III, Predlogu zakona o potvrđivanju Sporazuma o priznavanju kvalifikacija u visokom obrazovanju na Zapadnom Balkanu, Predlogu zakona o potvrđivanju Sporazuma o slobodi kretanja sa ličnim kartama na Zapadnom Balkanu, Predlogu zakona o potvrđivanju Sporazuma između Vlade Republike Srbije i Vlade Republike Turske o uzajamnom podsticanju i zaštiti ulaganja, Predlogu zakona o potvrđivanju Sporazuma između Vlade Republike Srbije i Vlade Mađarske o izmenama i dopunama Sporazuma između Vlade Republike Srbije i Vlade Mađarske o graničnoj kontroli u drumskom, železničkom i vodnom saobraćaju, Predlogu zakona o potvrđivanju Sporazuma između Vlade Republike Srbije i Vlade Republike Austrije o vojnoj saradnji, Predlogu zakona o potvrđivanju Finansijskog ugovora Okvirni zajam za infrastrukturu u obrazovanju Srbije između Republike Srbije i Evropske investicione banke, Predlogu zakona o potvrđivanju Finansijskog ugovora Povezane škole u Srbiji B između Republike Srbije i Evropske investicione banke, Predlogu zakona o potvrđivanju Ugovora o garanciji Zajam za likvidnost EPS-a između Republike Srbije i Evropske banke za obnovu i razvoj, Predlogu zakona o potvrđivanju Sporazuma između Vlade Republike Srbije i Vlade Republike Severne Makedonije o osnivanju kulturno-informativnih centara u Skoplju i u Beogradu, Predlogu zakona o potvrđivanju Sporazuma između Vlade Republike Srbije i Vlade Rumunije o saradnji u oblasti obrazovanja, nauke, kulture, medija, omladine i sporta, Predlogu zakona o potvrđivanju Sporazuma između Republike Srbije i Australije o socijalnoj sigurnosti, Predlogu zakona o potvrđivanju Sporazuma o sveobuhvatnom strateškom partnerstvu između Vlade Republike Srbije i Vlade Ujedinjenih Arapskih Emirata, Predlogu zakona o potvrđivanju Sporazuma između Republike Srbije i Ujedinjenog Kraljevstva Velike Britanije i Severne Irske o readmisiji lica koja nezakonito borave, Predlogu odluke o prestanku dužnosti sudije Ustavnog suda, Predlogu odluke o davanju saglasnosti na Odluku o rebalansu Finansijskog plana Agencije za energetiku Republike Srbije za 2023. godinu, i o Predlogu zaključka povodom predstavljanja Izveštaja Evropske komisije o Republici Srbiji za 2022. godinu.

Stavljam na glasanje ovaj predlog.

Zaključujem glasanje: za – 133, protiv – 13, uzdržan – jedan, nije glasalo – 26, od ukupno 173 narodnih poslanika.

Konstatujem da je Narodna skupština prihvatila predlog.

Pošto smo se izjasnili o predlogu za stavljanje na dnevni red sednice akata po hitnom postupku, predlozima za dopunu predloženog dnevnog reda i o predlogu za spajanje rasprave, na osnovu člana 93. stav 3. Poslovnika Narodne skupštine, stavljam na glasanje predlog dnevnog reda u celini.

Molim Narodnu skupštinu da se izjasni.

Zaključujem glasanje i saopštavam: za – 133, protiv – 15, nije glasalo – 25, od ukupno 173 narodnih poslanika.

Konstatujem da je Narodna skupština utvrdila dnevni red Druge sednice Prvog redovnog zasedanja Narodne skupštine Republike Srbije u 2023. godini, u celini.

D n e v n i r e d:

1. Predlog zakona o elektronskim komunikacijama, koji je podnela Vlada,
2. Predlog zakona o bezbednosti i zdravlju na radu, koji je podnela Vlada,
3. Predlog zakona o izmenama i dopunama Zakona o upravljanju otpadom, koji je podnela Vlada,
4. Predlogzakonao izmenama i dopunama Zakona o podsticajima u poljoprivredi i ruralnom razvoju, koji je podnela Vlada,
5. Predlog zakona o izmenama i dopunama Zakona o korišćenju obnovljivih izvora energije, koji je podnela Vlada,
6. Predlog zakona o davanju garancije Republike Srbije u korist OTP BANK NYRT, OTP Banka Srbija a.d. Novi Sad i DSK BANK AD po zaduženju Javnog preduzeća „Srbijagas“ Novi Sad, koji je podnela Vlada,
7. Predlog zakona o davanju garancije Republike Srbije u korist Nemačke razvojne banke KfW, Frankfurt na Majni, po zaduženju Akcionarskog društva „Elektromreža Srbije“, Beograd (projekat "Transbalkanski koridor za prenos električne energije, sekcija 4 - 2x400 kV DV Bajina Bašta (RS) - Pljevlja (ME) - Višegrad (BiH)"), koji je podnela Vlada,
8. Predlog zakona o potvrđivanju Sporazuma između Vlade Republike Srbije i Vlade Republike Azerbejdžan o socijalnoj sigurnosti, koji je podnela Vlada,
9. Predlog zakona o potvrđivanju Sporazuma o zajmu (Projekat razvoja lokalne infrastrukture i institucionalnog jačanja lokalnih samouprava) između Republike Srbije i Međunarodne banke za obnovu i razvoj, koji je podnela Vlada,
10. Predlog zakona o potvrđivanju Ugovora o kreditu br. CRS 1024 01 C između Francuske agencije za razvoj, kao Zajmodavca i Republike Srbije, kao Zajmoprimca, koji je podnela Vlada,
11. Predlog zakona o potvrđivanju Sporazuma između Vlade Republike Srbije i Vlade Savezne Republike Nemačke o saradnji u oblasti kulture, obrazovanja i nauke, koji je podnela Vlada,
12. Predlog zakona o potvrđivanju Sporazuma o priznavanju profesionalnih kvalifikacija za doktore medicine, doktore stomatologije i arhitekte u kontekstu Centralno-evropskog Sporazuma o slobodnoj trgovini, sa Aneksom I, Aneksom II i Aneksom III, koji je podnela Vlada,
13. Predlog zakona o potvrđivanju Sporazuma o priznavanju kvalifikacija u visokom obrazovanju na Zapadnom Balkanu, koji je podnela Vlada,
14. Predlog zakona o potvrđivanju Sporazuma o slobodi kretanja sa ličnim kartama na Zapadnom Balkanu, koji je podnela Vlada,
15. Predlog zakona o potvrđivanju Sporazuma između Vlade Republike Srbije i Vlade Republike Turske o uzajamnom podsticanju i zaštiti ulaganja, koji je podnela Vlada,
16. Predlog zakona o potvrđivanju Sporazuma između Vlade Republike Srbije i Vlade Mađarske o izmenama i dopunama Sporazuma između Vlade Republike Srbije i Vlade Mađarske o graničnoj kontroli u drumskom, železničkom i vodnom saobraćaju, koji je podnela Vlada,
17. Predlog zakona o potvrđivanju Sporazuma između Vlade Republike Srbije i Vlade Republike Austrije o vojnoj saradnji, koji je podnela Vlada,
18. Predlog zakona o potvrđivanju Finansijskog ugovora Okvirni zajam za infrastrukturu u obrazovanju Srbije između Republike Srbije i Evropske investicione banke, koji je podnela Vlada,
19. Predlog zakona o potvrđivanju Finansijskog ugovora Povezane škole u Srbiji B između Republike Srbije i Evropske investicione banke, koji je podnela Vlada,
20. Predlog zakona o potvrđivanju Ugovora o garanciji Zajam za likvidnost EPS-a između Republike Srbije i Evropske banke za obnovu i razvoj, koji je podnela Vlada,
21. Predlog zakona o potvrđivanju Sporazuma između Vlade Republike Srbije i Vlade Republike Severne Makedonije o osnivanju kulturno-informativnih centara u Skoplju i u Beogradu, koji je podnela Vlada,
22. Predlog zakona o potvrđivanju Sporazuma između Vlade Republike Srbije i Vlade Rumunije o saradnji u oblasti obrazovanja, nauke, kulture, medija, omladine i sporta, koji je podnela Vlada,
23. Predlog zakona o potvrđivanju Sporazuma između Republike Srbije i Australije o socijalnoj sigurnosti, koji je podnela Vlada,
24. Predlog zakona o potvrđivanju Sporazuma o sveobuhvatnom strateškom partnerstvu između Vlade Republike Srbije i Vlade Ujedinjenih Arapskih Emirata, koji je podnela Vlada,
25. Predlog zakona o potvrđivanju Sporazuma između Republike Srbije i Ujedinjenog Kraljevstva Velike Britanije i Severne Irske o readmisiji lica koja nezakonito borave, koji je podnela Vlada,
26. Predlog odluke o prestanku dužnosti sudije Ustavnog suda, koji je podneo Odbor za pravosuđe, državnu upravu i lokalnu samoupravu,
27. Predlog odluke o davanju saglasnosti na Odluku o rebalansu Finansijskog plana Agencije za energetiku Republike Srbije za 2023. godinu, koji je podneo Odbor za finansije, republički budžet i kontrolu trošenja javnih sredstava,
28. Predlog zaključka povodom predstavljanja Izveštaja Evropske komisije o Republici Srbiji za 2022. godinu, koji je podnelo 11 narodnih poslanika u Narodnoj skupštini Republike Srbije.

Prelazimo na rad po utvrđenom dnevnom redu.

Saglasno članu 90. stav 1. Poslovnika, obaveštavam vas da su pozvani da sednici prisustvuju: Ivica Dačić, prvi potpredsednik Vlade i ministar spoljnih poslova, Siniša Mali, potpredsednik Vlade i ministar finansija, Miloš Vučević, potpredsednik Vlade i ministar odbrane, dr Mihajlo Jovanović, ministar informisanja i telekomunikacija, Nikola Selaković, ministar za rad, zapošljavanje, boračka i socijalna pitanja, Irena Vujović, ministar za zaštitu životne sredine, Jelena Tanasković, ministar poljoprivrede, šumarstva i vodoprivrede, Dubravka Đedović, ministar rudarstva i energetike, Goran Vesić, ministar građevinarstva, saobraćaja i infrastrukture, Branko Ružić, ministar prosvete, Bratislav Gašić, ministar unutrašnjih poslova, Rade Basta, ministar privrede, prof. dr Tanja Miščević, ministar za evropske integracije, sa svojim saradnicima.

Budući da ovu sednicu počinjemo baš danas, iskoristiću i ovu priliku da čestitam Ramazanski Bajram svim građanima Republike Srbije koji ga obeležavaju i slave, a uz želje da praznične dane provedu u dobrom zdravlju, miru i slozi sa svojim porodicama, komšijama, prijateljima, svim ljudima koji ih okružuju.

U skladu sa tim, ukoliko poslaničke grupe budu saglasne, pozvao bih i da danas mi radimo efikasno, kako bi narodni poslanici koji žele da se pridruže praznicima, odnosno obeležavanju praznika, mogli to da učine večeras.

Hvala svima.

Molim poslaničke grupe koje to već nisu učinile da podnesu prijave za reč.

Saglasno članu 157. stav 1, članu 170. stav 1, članu 192. stav 3. i shodno članu 157. stav 2. Poslovnika, otvaram zajednički načelni i jedinstveni pretres o tačkama od 1. do 28. dnevnog reda.

Da li predstavnici predlagača žele reč?

Dakle, danas su nam predlagači svi prisutni članovi Vlade Srbije, kao i predstavnici Odbora za pravosuđe, državnu upravu i lokalnu samoupravu, predsednik Odbora za finansije, republički budžet i kontrolu trošenja javnih sredstava, kao i narodni poslanik, potpredsednica Skupštine, Elvira Kovač.

Da li neko želi da se obrati sada?

Da li žele reč nadležni Odbori?

Dobro, dakle, prvo ovako. Ispred Odbora za odbranu i unutrašnje poslove, narodni poslanik Aleksandar Marković. Izvolite.

ALEKSANDAR MARKOVIĆ: Zahvaljujem, predsedavajući.

Uvaženi gosti, dame i gospodo, narodni poslanici, Odbor za odbranu i unutrašnje poslove je na sednici održanoj danas razmatrao brojne sporazume koji su na dnevnom redu današnje sednice Narodne skupštine. Između ostalog, tu je Sporazum iz oblasti Ministarstva odbrane, ali i nekoliko sporazuma iz delokruga rada Ministarstva unutrašnjih poslova.

Dakle, imamo Sporazum između Vlade Republike Srbije i Vlade Republike Austrije o vojnoj saradnji. Politika koju vodi Vlada Srbije, koja se u segmentu odbrane naročito ogleda po pitanju vojne neutralnosti i to je nešto što treba naglasiti na svakom koraku, između ostalog bilo je reči o tome i na sednici Odbora, daje nam mogućnost za blisku saradnju u oblasti odbrane sa svim zemljama, iako je predmet zaključivanja sporazuma saradnje u oblasti odbrane, koja će prvenstveno uticati na saradnju u oblastima kao što su odbrambena i bezbednosna politika, odbrambena industrija, vojno obrazovanje, uveren sam da će pored ispunjenja tog prvenstvenog cilja, uticati na razvoj celokupnih bilateralnih odnosa dveju država potpisnica.

Ono što želim da naglasim još jednom, to je da Republika Austrija kao i Srbija je vojno neutralna zemlja i nije članica NATO pakta.

Imamo Sporazum između Vlade Republike Srbije i Vlade Mađarske o izmenama i dopunama Sporazuma između Vlade Republike Srbije i Vlade Mađarske o graničenoj kontroli u drumskom, železničkom i vodenom saobraćaju. Imajući u vidu da u ovom slučaju nije u pitanju ceo Sporazum već izmene i dopune već postojećeg Sporazuma, opseg u kome se navedeni Sporazum menja odnosi se prevashodno na želju zemalja potpisnica da se omogući brz prelazak teretnog saobraćaja na graničnom prelazu Horgoš – Reske.

Imamo Sporazum o slobodi kretanja sa ličnim kartama na Zapadnom Balkanu i ono što je važno to je da neprestano radimo na jačanju uloge i značaja Republike Srbije u svetu, ali ono što je još značajnije da težimo unapređenju u saradnji sa zemljama u neposrednom okruženju, naročito ako imamo u vidu politiku koju vodi Srpska napredna stranka na čelu sa predsednikom Aleksandrom Vučićem, videćemo da je to politika koja nastoji da na jednom racionalnom, da kažem, i partnerski zasnovanom odnosu izgradi viziju otvorenog Balkana, što je nadam se želja svih nas, dakle kako nas iz vladajuće većine, tako i opozicije.

Ovaj Sporazum predstavlja na neki način osnovu za unapređenje regionalne, ekonomske saradnje, olakšavanjem putovanja kroz pojednostavljivanje administrativnih procedura za ulazak, tranzit, izlazak i kratkotrajni boravak lica koja poseduju lične karte zemalja zapadnog Balkana.

Ne treba takođe, zaboraviti da će doprineti i povećanoj, da kažem, investicionoj privlačnosti i konkurentnosti tržišta regiona, od čega će Republika Srbija imati značajnu korist.

Još je jedan Sporazum u pitanju, a to je Sporazum između Republike Srbije i Ujedinjenog Kraljevstva Velike Britanije i Severne Irske o readmisiji lica koja nezakonito borave. Zaključivanjem ovog Sporazuma omogućavaju se brze i delotvorne procedure i identifikacije lica, bezbedan i uredan povratak lica koja ne ispunjavaju ili više ne ispunjavaju uslove boravka ili nastanjena na teritoriji strana potpisnica, kao i olakšan tranzit svih lica.

Na taj način Republika Srbija pokazuje spremnost da stvori preduslove da svim licima koja nezakonito borave na teritoriji zemalja potpisnica pruži i u svoje zakonodavstvo inkorporiše standarde zaštite ljudskih prava i sloboda, pružajući preduslove da se navedenim licima po povratku u matičnu državu omogući reintegracija u društvo.

Ono što bih da kažem, dobra je prilika s obzirom da je sutra, biću malo ličan pa ću reći, veliki događaj, a to je prikaz vojne osposobljenosti, da kažem, na vojnom aerodromu Batajnica, želeo bih da iskoristim priliku da pozovem građane da se odazovu pozivu i da posete ovaj veličanstveni događaj, da na licu mesta se uvere u sposobnost Vojske Srbije uz sav sjaj, uz svu silu koja nam je na raspolaganju, da vide naše naoružanje, da vide našu opremu i da svi zajedno, dakle, na najbolji mogući način održimo jedan takav veličanstveni događaj.

Svakako, kada govorimo o odbrani, o Vojsci Srbije koja je svakim danom sve snažnija i snažnija, sve jača i jača, isključivo kao faktor odvraćanja, isključivo kao faktor mira i stabilnosti, sutrašnji dan na vojnom aerodromu Batajnica biće prilike da se uverimo u sve to. Zahvaljujem.

PREDSEDNIK: Hvala, gospodine Markoviću.

Reč ima ministar informisanja i telekomunikacija, dr Mihailo Jovanović.

MIHAILO JOVANOVIĆ: Uvaženi predsedniče Narodne skupštine, poštovani narodni poslanici, uvažene građanke i građani Republike Srbije, pred vama se danas nalazi Predlog zakona o elektronskim komunikacijama. Oblast elektronskih komunikacija u Republici Srbiji uređena je važećim zakonom i propisima donetim na osnovu tog zakona. Važeći zakon je donet 2010. godine i oslanja se na regulatorni okvir EU u oblasti elektronske komunikacije iz 2002. godine.

Izrada novog Zakona o elektronskim komunikacijama je u prethodnom periodu bila jedan od prioriteta Ministarstva. Ministarstvo informisanja i telekomunikacija je pripremilo Nacrt zakona koji teži potpunoj usklađenosti sa direktivom EU 2018/1972 Evropskog parlamenta i Saveta od 11. decembra 2018. godine o uspostavljanju Evropskog zakonika o elektronskim komunikacijama, koji predstavlja osnovu važećeg regulatornog okvira EU u oblasti elektronskih komunikacija.

Na ovaj način doprinosi se i ispunjavanju obaveza koje proizilaze iz sporazuma o stabilizaciji i pridruživanju i usvajanju pravnih tekovina u okviru Poglavlja 10 – informaciono društvo i mediji.

Ono što je još važnije, Nacrt zakona je pripremljen u širokom konsultativnom procesu uz učešće Regulatornih tela za elektronske komunikacije i elektronske medije, Nacionalnog konventa o EU, Privredne komore Srbije, Nacionalne alijanse za lokalni i ekonomski razvoj, Saveta stranih investitora, stručnjaka iz privrede, Ministarstva, Kabineta predsednika Vlade i više od 20 državnih organa uz održavanje javne rasprave i okruglog stola, konsultacije sa Evropskom komisijom i objavljivanje teksta Nacrta na sajtu Ministarstva i portala za elektronske konsultacije.

Predlogom zakona koji se danas nalaz pred vama utvrđuju se pravila i ciljevi u pogledu regulisanja sektora elektronskih komunikacija. Zakonom se podstiče povezanost i dostupnost elektronskih komunikacionih mreža nove generacije i njihovo korišćenje od strane građana i privede, podstiče se razvoj tržišta i podržava unapređenje poslovnog okruženja. Omogućava se efikasnije upravljanje i upotreba ograničenih javnih dobara i obezbeđuje se dodatna zaštita krajnjih korisnika, uz omogućavanje maksimalnih koristi u pogledu izbora cene i kvaliteta usluga.

Konkretno, ciljevi koji se žele postići novim Zakonom o elektronskim komunikacijama, a koji proizilaze iz evropskog regulatornog okvira, odnose se na, pod 1) podsticanje ulaganja i dalji razvoj povezanosti i uspostavljanje elektronskih komunikacionih mreža vrlo visokog kapaciteta, kao i stvaranje preduslova za uvođenje i razvoj 5G mreža. Pod 2) jačanje tržišne konkurencije, uz zadržavanje postojećeg mehanizma regulacije tržišta od strane nezavisnog regulatornog tela, uz ograničavanje prethodne regulacije, na isključivo neophodna područja uz analizu razvoja tržišta u budućnosti. Pod 3) jačanje prava krajnjih korisnika, kako bi im se omogućio što veći izvor usluga uz konkurentne cene, kao i osiguravanje jednakosti pristupa uslugama za osobe sa invaliditetom. Pod 4) efikasno i delotvorno upravljanje ograničenim nacionalnim dobrima, kao što su radio-frekvencijski spektar inoveranjcija.

Najvažnije izmene u Predlogu zakona grupisane su radi lakšeg razumevanja u Osam Poglavlja i ja ću pokušati, uvaženi narodni poslanici, u najkraćim crtama da izdvojim najbitnije. Prvo, povezanost, univerzalni servis i geografski pregled. Zakonom se podstiče ulaganje u izgradnju mreža i dalji razvoj telekomunikacione povezanosti, kao i ispostavljanjem mreža vrlo visokog kapaciteta. Cilj je da se teritorija Republike Srbije pokrije u što većoj meri široko pojasnim mrežama, odnosno mrežama nove generacije koje će omogućiti da svi građani i privredni subjekti budu uključeni i da se prevaziđe digitalni jaz.

Takođe, širokopojasni pristup internetu je postao deo univerzalnog servisa čime se omogućava da najudaljenija područja budu pokrivena internetom i ostvaruje potpuna socijalna i privredna inkluzija. Takođe se pored dostupnosti mora voditi računa o pristupačnoj ceni, širenja mreža, odnosno interneta treba da eliminiše nejednakost između ruralnih i gradskih područja, bogatih i siromašnih, velikih i malih, zato je zakonom prepoznata i uloga Vlade i predviđene su podsticajne mere Vlade kojima će se zapravo omogućiti završetak realizacije projekta razvoja širokopojasnog pristupa u ruralnim predelima Republike Srbije.

Do kraja 2025. godine, svako selo, svaka kuća u Srbiji će imati mogućnost pristupa internetu brzinom većom od 10 megabita po sekundi, čime ćemo izjednačiti uslove života u urbanim i u ruralnim područjima naše zemlje.

Zakonom se takođe uvodi obaveza izrade i objavljivanja geografskog pregleda, rasprostranjenosti širokopojasnih mreža najmanje jednom od tri godine. Kroz objavljivanje informacija iz geografskog pregleda omogućava svim subjektima koji imaju interes da grade mrežu, da procene potencijalnu konkurenciju na datom području.

Takođe, država će imati bolji pregled izgrađenih i planiranih mreža radi intervencije u smislu efikasnijeg pokrivanja.

Drugo, upravljanje sektorom, akcenat je na efikasnom korišćenju spektra, kao ograničenog i javnog dobra. Obezbeđeno je delotvorno i efikasno upravljanje radiofrekvencijskim spektrom od strane regulatora, a uslovi korišćenja radiofrekvencijskog spektra su javno dostupni i poznati privrednim subjektima pre početka korišćenja radiofrekvencija.

Novim zakonom se ovoj oblasti uvodi mogućnost prodaje ili iznajmljivanje spektra alternativno korišćenja opsega, obnove pojedinačne dozvole i sprovođenja sankcija ukoliko se spektar ne koristi. Prodaja ili iznajmljivanje spektra se ugovara između onog koji ima pojedinačnu dozvolu za korišćenje radiofrekvencije i drugog lica na tržišnoj osnovi za deo ili ceo opseg koji je dodeljen dozvolom uz saglasnost regulatora.

Alternativno korišćenje opsega, ali i njegovog dela omogućava da regulatoru u slučaju nedovoljne tražnje za korišćenjem usklađenog radiofrekvencijskog spektra na tržištu donese odluku kojom se dozvoljava njegova alternativna namena uz uslov da takva namena ne izaziva smetnju u drugim državama.

Obnova pojedinačne dozvole omogućena na osnovu transparentnog postupka koju sprovodi regulator u cilju ostvarivanja dobrog poslovnog okruženja i predvidljivog poslovanja operatora najpre se predviđa inicijalni period trajanja dozvole za korišćenje radiofrekvencisjkog spektra koja se izdaje po sprovedenom postupku javnog nametanja od najmanje 15 godina, a uvodi se i mogućnost produženja za još pet godina što je benefit za privredne subjekte.

Predviđeno je sankcionisanje ukoliko se spektar ne koristi po principu koristi ili izgubi, odnosno ako njegova upotreba nije efikasna, kao i ako regulator utvrdi da nisu ispunjeni unapred utvrđeni uslovi za korišćenje radiofrekvencija.

Takođe, regulator može prilikom utvrđivanja uslova korišćenja spektra za koji se izdaje pojedinačna dozvola na osnovu sprovedenog postupa javnog nametanja da omogući imaocu dozvole zajedničko korišćenje pasivne ili aktivne infrastrukture neophodne za korišćenje spektra, zaključivanje komercijalnih ugovora o nacionalnom romingu i zajedničko postavljanje infrastrukture za pružanje mreža i usluga korišćenjem radiofrekvencijskog spektra.

U cilju prevazilaženja administrativnih barijera, kao i otklanjanja nedostataka uočenih u primeni postojećeg zakona uvodi se i sistem evidentiranja umesto pribavljanja pojedinačnih dozvola za korišćenje spektra za bazne stranice.

Treće, regulator. Novim zakonom osnažena je nezavisnost nacionalnog regulatornog tela tako što su ojačana njegova ovlašćenja, a osigurana je predvidivost njegovih odluka i efikasnija primena regulatornog okvira. Izvršene su izmene u organima upravljanja regulatora. Umesto upravnog odbora i direktora sada regulatorom upravljaju savet regulatora i direktor.

Ono što je bitno naglasiti da nema uticaja izvršne vlasti na izbor, imenovanje i razrešenje organa upravljanja regulatora, dok je po odredbama važećeg zakona upravni odbor birala Narodna skupština na predlog Vlade, a na osnovu javnog konkursa koje je sprovodilo resorno ministarstvo.

Konkretno, predsednika i članove saveta regulatora bira Narodna skupština na osnovu sprovedenog javnog konkursa.

Što se tiče mogućnosti njihovog razrešenja pre isteka mandata on se odnosi samo na lične ili profesionalne komunikacije predsednika ili člana saveta i to tako da član protiv koga je pokrenut postupak razrešenja ima pravo da se izjasni i o svim okolnostima, kao i da protiv odluke o razrešenju pokrene upravni spor, odnosno da zahteva od nadležnog suda da utvrdi postojanje opravdanih razloga razrešenjem.

Pravni položaj regulatora je precizno definisan i dodatno je pojačana nezavisnost regulatora kako finansijska, tako i nezavisnost u donošenju odluka i zaštita od spoljašnjeg uticaja i političkog pritiska, što je jedan od osnovnih zahteva Evropske komisije.

Četvrto – uvodi se elektronski račun za pružaoce javno dostupne elektronske komunikacione usluge, koju su dužni da krajnjem korisniku izdaju račune za usluge elektronske komunikacije u elektronskom obliku, o čemu ga blagovremeno i na pogodan način obaveštava. Istovremeno, ostaje mogućnost korisniku da primi račun bez naknade u papirnom obliku ukoliko to želi ili ukoliko ne postoje tehničke mogućnosti za prijem računa u elektronskom obliku. Za operatore je ostavljen prelazni period za pripremu u periodu od 12 meseci.

Registracija pripejd pretplatnika je predviđena u cilju postizanja veće sigurnosti građana, a istovremeno omogućena je jednostavna registracija elektronskim putem korišćenjem elektronske identifikacije osnovnog nivoa pouzdanosti.

Šesto – numeracija. Novim zakonom se uvodi mogućnost dodele opsega numeracije licima koja ne obavljaju delatnost elektronskih komunikacija. Stvara se pravni osnov za regulisanje načina i uslova dodele besplatnog pozivanja brojeva od posebnog socijalnog značaja, a naročito brojevima 116-000 – pozivni centar za nestalu decu i 116-111 – pozivni centar za pomoć deci od strane regulatora. Unapređenja je komunikacija sa hitnim službama.

Uvodi se upozoravanje javnosti kroz obezbeđivanje besplatnog prenošenja javnih upozorenja od interesa za zaštitu i spasavanje preko mobilnih elektronskim komunikacionih mreža.

Pružalac javno dostupne elektronske komunikacione usluge je dužan da na zahtev krajnjeg korisnika pruži uslugu roditeljske kontrole kojom se omogućava ograničavanje pristupa određenim sadržajima, zabrana upućivanja poziva ili slanja elektronskih poruka na određene brojeve, upućivanje poziva elektronskih poruka samo na određene brojeve i kontrola troškova.

Usluga roditeljske kontrole mora biti omogućena na većini tarifnih paketa u ponudi operatora.

Sedmo – izgradnja i deljenje infrastrukture. Kod izgradnje i rekonstrukcije poslovnih i stambenih zgrada investitori imaju obavezu izgradnje infrastrukture potrebne za postavljanje elektronskih komunikacionih mreža u skladu sa tehničkim i drugim zahtevima koje bliže propisuje ministarstvo na predlog regulatora. Na ovaj način se obezbeđuje pristup različitim operatorima ukoliko postoji zainteresovanost.

Obaveza pristupa kablovima i kablovskoj infrastrukturi zgradama može se odrediti operatorima ili vlasnicima instalacija i kablova u zgradama koji nisu pružaoci elektronske komunikacionih mreža i usluga, za razliku od dosadašnje prakse kada su takve obaveze mogle biti određene samo operatorima sa značajnom tržišnom snagom na osnovu sprovedene analize tržišta.

Ovu obavezu može odrediti regulator pod uslovom da dupliranje infrastrukture nije ekonomski isplativo ili je tehnički neizvodljivo.

Na kraju, osmo – zaštita interesa krajnjih korisnika. Ovim zakonom se istovremeno vodi računa o jačanju konkurentnosti, transparentnosti, predvidivosti, jednakom tretmanu privrednih subjekata od strane regulatora prilikom odlučivanja, ali i zaštiti interesa krajnjih korisnika.

Dostupnost transparentnih ažuriranih i uporedivih informacija o ponudama i uslugama je veoma važno za krajnje korisnike u konkurentnim uslovima kada više operatora nudi svoje usluge.

Krajnjim korisnicima se omogućava da bez troškova na jednostavan način pretražuju i upoređuju informacije o cenama, uslovima, kvalitetu i terminalnoj opremi koju nude različiti operatori na sajtu RATEL-a. Uvedena je obaveza dostavljanja besplatnog obaveštenja o cenama odlaznih i dolaznih poziva, slanja tekstualnih poruka i prenosa podataka u romingu prilikom svakog ulaska krajnjeg korisnika u novi roming zonu.

Vansudusko rešavanje sporova od strane regulatora će imati pozitivne efekte u pogledu povećanja rešenih sporova u postupku medijacije, čime će biti smanjen broj sudskih sporova, kao i troškovi koje po pitanju vođenja sudskih sporova imaju i krajnji korisnici i pružaoci usluga.

Na kraju, želeo bih da naglasim da što se tiče društva u celini, novi Zakon o elektronskim komunikacijama predstavlja osnov i podržava dalji razvoj digitalnog društva i digitalne ekonomije i pozitivno će uticati na celokupni društveni razvoj.

Razvoj elektronskih komunikacionih mreža nove generacije podstiče mnoge aspekte ekonomije i stvara mogućnost za nove načine zapošljavanja, smanjenje digitalne podele, povećanje dostupnosti usluga elektronske uprave, dalji razvoj elektronske trgovine, unapređenje sistema obrazovanja, povećanje dostupnosti elektronskih usluga, olakšanu komunikaciju i informisanje, stvaranje boljih veza između nauke, tehnologije i preduzetništva, rast kapaciteta za istraživanje i razvoj.

Takođe, novim zakonom se unapređuje i upravljanje radio frekvencijskim spektrom i numeracijom koji predstavljaju ograničena javna dobra, čime se podstiče uvođenje novih usluga i povećava konkurentnost na tržištu.

Poštovani narodni poslanici veruje da ćete i sami videti sve koristi ovog zakona i da ćete u danu za glasanje dati podršku Predlogu zakona o elektronskim komunikacijama.

Uvaženi predsedniče, poštovani narodni poslanici, pored Zakona o elektronskim komunikacijama pred nama se danas nalazi i sedam predloga zakona iz nadležnosti Ministarstva finansija.

Prvo bih nekoliko rečenica rekao o Predlogu zakona o utvrđivanju ugovora o kreditu između francuske Agencije za razvoj Republike Srbije i Predlogu zakona o utvrđivanju sporazuma o zajmu projekat razvoja lokalne infrastrukture i institucionalnog jačanja lokalnih samouprava između Republike Srbije i Međunarodne banke za obnovu i razvoj.

Cilj projekta je poboljšanje kapaciteta lokalnih samouprava u upravljanju održivom infrastrukturom i povećanje pristupa ekonomskim i društvenim mogućnostima, uzimajući u obzir aspekte klimatskih promena. Projekat će se fokusirati na jačanje kapaciteta i tehničkih pristupa za implementaciju postojećih regulatornih, planskih i zakonskih okvira.

Pod tri, Predlog zakona o utvrđivanju ugovora o garanciji zajma za likvidnost EPS-a između Republike Srbije i Evropske banke za obnovu i razvoj. Zbog problema sa proizvodnjom primarne energije nepovoljne hidrološke situacije i smanjenog rada hidroelektrana, uvoza električne energije po rekordno visoko tržišnim cenama i niskim cenama zagarantovano snabdevanje pred akcionarsko društvo „Elektroprivreda Srbije“ Beograd su stavljeni brojni izazovi. Kako je bilo neophodno pružiti finansijsku podršku EPS da bi se izborio sa velikim skokom uvoznih cena električne energije i poteškoćama u poslovanju Evropska banka za obnovu i razvoj ponudila je novčanu podršku EPS uz garanciju države. Cilj je pružanje pomoći za potrebe refinansiranja zajmova, plaćanja podsticajne otkupne cene za proizvođače koji proizvode električnu energiju iz obnovljivih izvora u okviru sistema podsticajnih mera za proizvodnju električne energije i obnovljivih izvora energije Republike Srbije, kao i finansiranju uvoza električne energije.

Četvrto, Predlog zakona o utvrđivanju finansijskog ugovora povezane škole u Srbiji B, između Republike Srbije i Evropske investicione banke. Razvoj informaciono komunikacione strukture u osnovnim i srednjim školama u Republici Srbiji kroz projekat povezane škole je od kapitalnog značaja za našu zemlju i predstavlja infrastrukturni komunikacioni preduslov za digitalizaciju sistema obrazovanja, što je jedan od najviših prioriteta Vlade Republike Srbije. Cilj jeste efikasnije obrazovanje, uspostavljanje kvalitetnih uslova za nastavu i učenje, kao i potpuna primena novih tehnologija u nastavi. Takođe, razvojem IT u školama omogućio bi se dalji razvoj informacionog društva, povećala konkurentnost na tržištu rada i time obezbedio brži ekonomski rast.

Pet – Predlog zakona o utvrđivanju finansijskog ugovora, okvirni zajam za infrastrukturu u obrazovanju u Srbiji između Republike Srbije i Evropske investicione banke. Dualni model obrazovanja u Republici Srbiji se realizuje ne nivou srednjeg i na nivou visokog obrazovanja. Kroz dualni sistem obrazovanja prolazi više od 13.000 učenika, a oko 3.000 njih je već završilo trogodišnji dualni obrazovni profil.

Ovakav model obrazovanja omogućava sticanje, usavršavanje i razvoj kompetencija u skladu sa potrebama tržišta rada, zapošljavanje po završenom školovanju, razvijanje preduzimljivosti, inovativnosti i kreativnosti svakog pojedinca radi njegovog profesionalnog i karijernog razvoja.

Najvažniji benefit ovog obrazovanja je kvalitet znanja i veština koji učenici stiču, ali i prilika da se zaposle u kompanijama u svojim sredinama. Planirano je uspostavljanje 12 regionalnih trening centara po različitim područjima rada i delatnosti u kojima će zainteresovana lica imati priliku da se obrazuju i stručno osposobljavaju na najsavremenijim mašinama. Prvi osnovani trening centar je Vazduhoplovno obrazovni centar, Vazduhoplovna akademija u decembru 2020. godine. Dok su opremljeni trening centri u Valjevu, u Vlasotincu i Subotici. Planirani su trening centri Kula, Požega, Zaječar, Vranje, Niš, Leskovac, Pančevo, Vrnjačka Banja, Novi Sad.

Šesto – Predlog zakona o davanju garancija Republike Srbije u korist nemačke razvojne banke „KfW“ Franfurt na Majni, po zaduženju akcionarskog društva EMS Beograd, projekat Transbalkanski koridor za prenos električne energije, sekcija Bajina Bašta-Pljevlja-Višegrad. Izgradnja interkonektivnog dalekovoda sa aspekta dugoročnog razvoja naše elektro energetske mreže omogućiće da je unapređenje stabilnosti i pouzdanosti nacionalnog elektroenergetskog sistema, razvojno usaglašavanje, integrisanje sa energetskim sistemima zemalja članica energetske zajednice zemalja jugoistočne Evrope, a u skladu sa energetskom politikom EU po pitanju regionalne sigurnosti napajanja , integracije obnovljivih izvora energije i uspostavljanja internog elektroenergetskog tržišta.

Ovim se obezbeđuje spajanje energetskih tržišta istočne i zapadne Evrope i transnacionalni prenos električne energije na velikim rastojanjima, uz minimalne gubitke. Pored ovoga, igradnja sistema garantuje sigurno i stabilno snabdevanje domaćih potrošača dovoljnim količinama električne energije. Povoljan geografski položaj Republike Srbije i potencijal njenog elektroenergetskog sistema koji će biti značajno unapređen realizacijom Transbalkanskog koridora omogući će da naša zemlja u bližoj budućnosti preuzme ulogu regionalnog lidera u oblasti elektroenergetike čime će se indirektno postići i pozitivni efekti na naš privredni i društveni razvoj.

Na kraju sedmo – Predlog zakona o davanju garancija Republike Srbije u korist OTP banke po zaduženju JP Srbijagas Novi Sad. Krajem 2021. godine Evropa i svet su se suočili sa nezapamćenim poremećajima na energetskom tržištu i značajnim povećanjem cene energenata koji i dalje imaju trend rasta. To je dovelo do poremećaja u isporuci prirodnog gasa na tržištu Evrope i imalo značajne negativne implikacije na ekonomije, ne samo evropskih, već i zemalja drugih kontinenata. Suočene sa izazovom da u takvih vanrednim ekonomskim i političkim uslovima obezbede potrebne količine energenata za privredu i stanovništvo, naročito za zimski period uz cene koje su na istorijskom maksimumu i uz tendenciju daljeg povećanja, Vlade evropskih država, pa tako i Vlada Republike Srbije donele su niz mera kako bi se odgovorilo tom izazovu. U uslovima globalne energetske krize i značajnog rasta cena energenata na tržištu, Vlada Srbije je počev od decembra 2021. godine donela više uredbi o privremenoj meri ograničavanja cene gasa i nadoknadi razlike u ceni prirodnog gasa, nabavljenog iz uvoza.

Time je zaštitila privredu i stanovništvo od ovih poremećaja zamrzavanjem prodajnih cena energenata na nivo iz novembra 2021. godine.

Imajući u vidu da je neophodno obezbediti sigurno i kontinuirano snabdevanje Republike Srbije prirodnim gasom, Javno preduzeće „Srbijagas“ Novi Sad je prinuđeno da i dalje uvozi dodatne količine prirodnog gasa, što direktno utiče na njegovu tekuću likvidnost s obzirom da se radi o kupovini prirodnog gasa po značajno većim nabavnim cenama. Uvažavajući navedeno, a s obzirom da se radi o vanrednim okolnostima, neophodna je podrška Vlade kroz davanje garancije Republike Srbije za zaduživanje Javnog preduzeća „Srbijagas“ kod poslovnih banaka, a kako bi se nastavilo sigurno i kontinuirano snabdevanje domaćeg tržišta prirodnim gasom.

Poštovani narodni poslanici, hvala vam na pažnji. Nadam se da ćemo imati konstruktivnu i sadržajnu raspravu. Ja vam stojim na raspolaganju za sva pitanja i sugestije i još jednom vas pozivam da u danu za glasanje date podršku navedenim predlozima zakona. Hvala.

PREDSEDNIK: Hvala vam.

Reč ima ministar za rad, zapošljavanje, boračka i socijalna pitanja Nikola Selaković. Izvolite.

NIKOLA SELAKOVIĆ: Poštovani gospodine predsedniče Narodne skupštine, dame i gospodo narodni poslanici, uvaženi građani Srbije, pred vama je danas Predlog zakona o bezbednosti i zdravlju na radu koji je Vlada Republike Srbije utvrdila na sednici održanoj 9. februara 2023. godine. Ovaj predlog deo je reformskih procesa u Republici Srbiji, usmeren ka unapređenju sistema bezbednosti i zdravlja na radu, a sa ciljem sprečavanja povreda na radu, profesionalnih bolesti i bolesti u vezi sa radom.

Bezbednost i zdravlje na radu je pravo zajamčeno Ustavom Republike Srbije, prema kome svako ima pravo na poštovanje dostojanstva svoje ličnosti na radu, bezbedne i zdrave uslove na radu, potrebnu zaštitu na radu i niko se ovih prava ne može odreći. Ženama, omladini i osobama sa invaliditetom omogućuju se posebna prava bezbednosti i zdravlja na radu i posebni uslovi radi.

Sistem bezbednosti i zdravlja na radu u savremenim uslovima orijentisan je ka stalnom poboljšavanju bezbednih i zdravih uslova rada, kroz smanjenje rizika na radu na najmanju moguću meru. Težnja je da se stvori socijalno ekonomska motivacija kod svih učesnika u procesima rada, tako da sve veći broj privrednih subjekata aktivno upravlja bezbednošću i zdravljem na radu, kako bi se unapredilo stanje u ovoj oblasti.

Bolja zakonska rešenja omogućiće stvaranje uslova za bezbedniju i zdraviju radnu sredinu koja omogućava zaposlenima da produktivno rade do odlaska u penziju. Ova rešenja doprineće povećanju produktivnosti na radnom mestu, podstaći će ekonomski rast, zapošljavanje i poboljšanje funkcionisanje tržišta rada, što će za rezultat imati pozitivan uticaj na našu privredu.

Da bi se ostvario cilj ovoga zakona, odnosno sprovodila i unapređivala bezbednost i zdravlje na radu zaposlenih, zatim lica koja učestvuju u radnim procesima, kao i lica koja se zateknu u radnoj sredini, potrebno je stalno povećavati nivo bezbednosti i zdravlja na radu, a posebno neposrednih učesnika u procesu rada.

Pored navedenog, promovisanje kulture prevencije i dobre prakse u oblasti bezbednosti i zdravlja na radu na svim nivoima organizovanja poslodavaca, zaposlenih i države treba da bude dobro planirano, projektovano i sprovedeno u smislu promocije, procene profesionalnih rizika, što se postiže vaspitavanjem, obrazovanjem, osposobljavanjem i drugim vrstama edukacije.

Usvajanjem i sprovođenjem ovoga zakona obezbediće se uslovi za viši stepen bezbednosti i zdravlja na radu i bolji uslovi rada u cilju sprečavanja povreda na radu, profesionalnih bolesti i bolesti u vezi sa radom. Pozitivni efekti donošenja ovoga zakona ogledaju se u povećanju nivoa zaštite i unapređenju bezbednosti i zdravlja zaposlenih na radu.

Ukoliko bude usvojen, ovaj zakona omogućiće:

Prvo, veću zaštitu zdravlja zaposlenih propisivanjem obaveze poslodavca da zaposlenog, na njegov zahtev, uputi na lekarski pregled, koji odgovara rizicima na radnom mestu, u redovnim intervalima, a najkasnije u roku od pet godina od prethodnog pregleda i da zaposlenom koji rad obavlja noću, bez obzira na delatnost poslodavca i nivo rizika na radnom mestu, obezbedi prethodni i periodični lekarski pregled. Troškovi ovih pregleda padaju na teret poslodavca.

Drugo, omogućiće bolje organizovanje obuke za bezbedan i zdrav rad utvrđivanjem sadržine programa obuke. Posebni deo programa obuke koji obuhvata upoznavanje sa svim potencijalnim opasnostima i štetnostima na radnom mestu, procenjenim rizicima i merama za bezbedan i zdrav rad. Skraćeni su rokovi za periodične provere obučenosti, iz razloga što svako znanje i veština koja se stalno ne obnavlja protekom vremena bledi i nestaje.

Periodične obuke za bezbedan i zdrav rad zaposlenog koji radi na radnom mestu sa povećanim rizikom i rukovodilaca vrše se najkasnije u roku od jedne godine od dana prethodne obuke, a na ostalim radnim mestima najkasnije u roku od tri godine od dana prethodne obuke. U slučaju teške ili smrtne povrede na radu, poslodavac će biti dužan da izvrši dodatnu obuku zaposlenih na tim radnim mestima. Takođe, poslodavac je dužan da sprovede obuku za pravilno korišćenje i lične zaštitne opreme.

Treće, ova zakonska rešenja omogućiće uređivanje preventivnih mera za visokorizične poslove, propisivanjem obaveze poslodavca da utvrdi način za izdavanje dozvole za rad koju je dužan da obezbedi prilikom izvođenja radova na visini, u dubini, u skučenom prostoru, u prostoru sa potencijalno eksplozivnim atmosferama, na energetskom objektu, pri korišćenju opasne hemijske materije, kao i rad u zonama u kojima je prisutna ozbiljna, neizbežna ili neposredna opasnost ili štetnost koja može da ugrozi zdravlje zaposlenog.

Ovom odredbom uvodi se novina prema kojoj se propisuje obaveza izdavanja dozvole za rad u cilju preciziranja uslova koji treba da budu ispunjeni, kao i mera za bezbedan i zdrav rad koje treba primeniti pre, u toku i nakon završenog rada.

Četvrto, precizirana je obaveza poslodavca koji obavlja delatnost građevinarstva, kao jedne od najrizičnijih delatnosti, da u slučaju izvođenja hitnih radova na infrastrukturnim objektima, radi otklanjanja kvarova ili iznenadnog ili nekontrolisanog događaja na objektu, izradi elaborat o uređenju gradilišta, ako radovi traju duže od tri dana, kao i da pri izvođenju hitnih radova i sanacije primenjuje mere u skladu sa aktom o proceni rizika. Novinu predstavlja i odredba da se elaborat o uređenju gradilišta i prijava o početku rada može dostaviti i elektronskim putem.

Peto, ovaj predlog rešenja predviđa podizanje nivoa kompetencije stručnjaka za bezbednost i zdravlje na radu, kao i licenciranje svih fizičkih lica koja obavljaju poslove bezbednosti i zdravlja na radu. Dosadašnje lice za bezbednost i zdravlje na radu zamenjuje se savetnikom za bezbednost i zdravlje na radu, kada se poslovi obavljaju u visokorizičnim delatnostima, a saradnikom za bezbednost i zdravlje na radu kada se poslovi obavljaju u manje rizičnim delatnostima. Izmena je izvršena iz razloga što je naglasak na obavljanju stručnih i specifičnih poslova, a podizanje nivoa kvalifikacije i propisivanje obaveze izdavanja licence ovim stručnjacima dovešće do podizanja kvaliteta obavljanja poslova zaštite, bezbednosti i zdravlja na radu kod poslodavca, što će uticati na smanjenje broja povreda na radu i profesionalnih bolesti.

Šesto, kako bi se obezbedila efikasnija primena Zakona o bezbednosti i zdravlju na radu, predložene su izmene koje se odnose na vršenje nadzora kako bi se ujednačilo postupanje inspektora rada i povećanje ovlašćenja inspekcije kada je u pitanju delatnost građevinarstva.

Novina je propisivanje obaveza inspektora rada da zabrani rad na gradilištu kada utvrdi da su neposredno ugroženi bezbednost i zdravlje zaposlenog. Zabrana rada izriče se investitoru za celo gradilište i traje dok traju okolnosti koje dovode do ugrožavanja bezbednosti i zdravlja zaposlenog, a najmanje tri dana od izricanja zabrane rada. Inspektor rada je dužan da zabranu rada javno istakne na gradilištu, a gradilište vidno obeleži.

Novina u odnosu na važeći zakon je i propisivanje novčanih kazni u fiksnom iznosu i pooštravanje kaznene politike. Maksimalne kazne su povećane sa milion na dva miliona dinara. Predviđaju se se 73 različita prekršaja zbog povrede zakona. Za sve prekršaje predviđena je novčana kazna u rasponima koje predviđa i propisuje Zakon o prekršajima.

Takođe, za 18 prekršaja propisano je da se može izreći kazna u fiksnom iznosu, što je takođe novina u odnosu na važeći zakon. Odgovarajuća kaznena politika za prekršaje iz ove oblasti uticaće osim na izricanje kazne u primerenom novčanom iznosu i na naplatu istih u cilju postizanja svrhe kažnjavanja, što će posredno za posledicu imati poboljšanje stanja u oblasti bezbednosti zdravlja na radu.

Donošenjem ovog zakona izvršiće se potpuno usklađivanje sa zakonodavstvom EU, sa okvirnom direktivom 89/391 i ispuniće se obaveza utvrđena Nacionalnim programom za usvajanje pravnih tekovina EU. U izradi Zakona o bezbednosti zdravlja na radu i predloženih rešenja učestvovali su reprezentativni socijalni partneri kroz rad Radne grupe, a konsultovani su eksperti Evropske komisije.

Određene sugestije i komentari, uzimajući u obzir privredni ambijent Republike Srbije, ugrađeni su u Predlog ovog zakona. Usvajanjem i sprovođenjem ovog zakona obezbediće se uslovi za sistematsko unapređenje bezbednosti i zdravlja na radu i prilagođavanje tehničkom napretku. Dosledna primena principa prevencije na svim nivoima uticaće na povećanje stepena zaštite zaposlenih i stvaranje bezbednih i zdravih radnih mesta, a Republiku Srbiju svrstati u red uspešnih i modernih država u kojoj čovek predstavlja najvažniji resurs.

Gospodine predsedniče Narodne skupštine, dame i gospodo narodni poslanici, poštovani građani Srbije, pred vama je danas i Predlog zakona o potvrđivanju Sporazuma između Vlade Republike Srbije i Vlade Republike Azerbejdžan o socijalnoj sigurnosti, potpisan 7. aprila 2022. godine, administrativni dogovor između Ministarstva za rad, zapošljavanje, boračka i socijalna pitanja Republike Srbije i Ministarstva rada i socijalne zaštite stanovništva Republike Azerbejdžan o primeni Sporazuma između Vlade Republike Srbije i Vlade Republike Azerbejdžan o socijalnoj sigurnosti, potpisan je 23. novembra 2022. godine u Beogradu.

Takođe, pred vama je i Predlog zakona o potvrđivanju Sporazuma između Republike Srbije i Australije o socijalnoj sigurnosti i administrativni dogovor za primenu Sporazuma između Republike Srbije i Australije o socijalnoj sigurnosti, potpisani 20. januara tekuće godine u Beogradu.

Ova dva sporazuma koji su za nas od izuzetnog značaja, regulišu oblast penzijskog i invalidskog osiguranja. U njima su zastupljena standardna rešenja i principi koji omogućavaju što potpuniju zaštitu osiguranika i korisnika prava i to utvrđivanje primenjivog zakonodavstva, jednak tretman transfer, odnosno izvoz davanja i sabiranje staža osiguranja.

Republika Srbija primenjuje sporazume o socijalnom osiguranju sa 32 države i nastavlja sa aktivnostima na zaključivanju novih i noviranju postojećih sporazuma.

Posebno želim da istaknem značaj Sporazuma sa Australijom, koji će omogućiti sve većem broju naših sunarodnika koji iz Australije žele da se vrate u Srbiju, a takvih je u prethodne dve i po godine više od 3.000, da u Srbiji ostvare povezivanje staža i da uživaju i onu penziju koju su stekli u Australiji. Na ovom Sporazumu naše ministarstvo predvođeno različitim ministrima radila je u poslednjih, verovali ili ne, osam godina i zato ovo smatramo ozbiljnim uspehom.

Gospodine predsedniče Narodne skupštine, dame i gospodo narodni poslanici, zahvaljujem vam na pažnji i pozivam vas da u danu za glasanje podržite usvajanje ova tri zakona. Hvala vam.

PREDSEDNIK: Hvala gospodine ministre.

Reč ima potpredsednica Narodne skupštine, Elvira Kovač.

ELVIRA KOVAČ: Zahvaljujem, uvaženi predsedniče.

Predsedništvo, članovi Vlade, dame i gospodo narodni poslanici, u svojstvu predsednice Odbora za evropske integracije, odnosno jedne od potpisnika Predloga zaključaka povodom razmatranja izveštaja Evropske komisije, pokušaću da pričam o njima, zapravo o izveštaju Evropske komisije koji je kao što znate objavljen prošle godine 12. oktobra.

Pošto smo shvatili da je to jedna dobra praksa, mi smo u novembru na sednici Odbora za evropske integracije raspravljali o istom u prisustvu uvažene ministarke, gospođe profesor doktor Tanje Miščević i šefa delegacije EU. Posle te sednice Odbora smo formulisali zaključke, svesni toga da se mnogo toga izdešavalo u poteklom periodu i da nismo ranije mogli da organizujemo sednicu i sa ovom tačkom dnevnog reda, zahvalni što je, doduše sa zakašnjenjem, ali konačno ovo na dnevnom redu. Trudiću se da iznesem najbitnije zaključke, predloge, odnosno suštinu o ovom obimnom dokumentu.

Najviše se, nažalost, do sada pričalo o tome da je prvi put za usklađivanje sa pravnim tekovinama EU u jednoj pregovaračkoj oblasti Republika Srbija dobila ocenu – nazaduje. Dakle, ne bežimo od toga, to je činjenica, ali svesni smo i da se ovaj izveštaj odnosi na period od juna 2021. godine do juna 2022. godine. Dakle, period potpuno promenjenih geopolitičkih okolnosti. Ocenjeno je naravno, da je Republika Srbija u procesu usklađivanja sa zajedničkom spoljnom i bezbednosnom politikom nazadovala, zato što se priča isključivo o brojevima. Da je stepen usklađenosti pao sa 64% na 45%. Svesni toga da se povećao izuzetno broj deklaracija EU, koje je EU izdala u vezi konflikta u Ukrajini, stopa usklađenosti Srbije je tokom 2022. godine bila samo 48%, dakle, da raščistimo da je samo zbog toga.

Kada pričamo generalno o celom izveštaju slično kao i ranije dominira ocena umerena pripremljenost i ograničen napredak. Opšta preporuka je da će tempo pregovora o pristupanju zavisiti posebno sa jedne strane od reformi u oblasti vladavine prava, normalizacije odnosa sa Kosovom, kao i uvođenja sankcija Rusiji. Izveštaj Evropske komisije podvlači značaj dijaloga i to je razlog, a zanimljivo je pogledati da se u ovom obimnom dokumentu reč dijalog pominje ili ti ponavlja ukupno 38 puta i to ne samo u kontekstu dijaloga Beograd-Priština, već kroz naglašavanje značaja socijalnog dijaloga, društvenog i političkog dijaloga i posebno međustranačkog dijaloga koji je vođen na dva koloseka. Narodna skupština je efikasno i konstruktivno uspešno vodila ovaj dijalog u spomenutom dijalogu.

Dakle, iako je ocenjeno da je u Poglavlju 31. spoljna bezbednost, odbrambena politika, Republika Srbija nazadovala jer je stepen usklađenosti Srbije sa spoljnom i bezbednosnom politikom EU značajno opao, previđa se jedan detalja, mislim da se ne priča o tome dovoljno, a mi smo to spomenuli nekoliko puta i na jednoj od prethodnih sednica Odbora za evropske integracije, da je nakon bilateralnog skrininga za Poglavlje 31. još oktobra 2014. godine, dakle, pre devet, još malo pa deset godina, EU je bila dužna da dostavi Republici Srbiji izveštaj, tzv. izveštaj sa tog skrininga o stanju u tom poglavlju kako bi Srbija imala jasna uputstva o usklađivanju sa pravnim tekovinama EU u ovoj oblasti, ali ni nakon devet godina, mi smo svesni toga da nismo dobili izveštaj sa ovog skrininga i nažalost Poglavlje 31. nije otvoreno.

Generalno, opšti zaključak izveštaja Evropske komisije za 2022. godinu je, da je Srbija ostvarila balans između napretka u oblastima vladavine prava i normalizacije odnosa sa Kosovom, sa jedne strane i napretka u ostalim poglavljima sa druge strane.

Svi mi znamo, ali mislim da nije na odmet da spomenemo ili da se podsetimo da je od početka pristupnih pregovara u januaru 2014. godine Republika Srbija otvorila sve ukupno 22 poglavlja od 35 i da su dva poglavlja privremeno zatvorena, da su sva poglavlja klastera 1. i 4. otvorena i da je u tom izveštajnom spomenutom periodu otvoren klaster 4, Zelena agenda i održiva povezanost.

Kada pogledamo ocene iz ovog izveštaja, Srbija je najbolje pripremljena u poglavljima 2. sloboda kretanja radnika i 14. transportna politika. Znači, najviše je napredovala, a najmanje je napredovala u oblastima javnih nabavki, poglavlje 5. i da ne spominjem da je nazadovala u poglavlju 31.

Ono što je značajno i o čemu se takođe ne govori dovoljno da preporuka iz prošlog izveštaja da je Srbija ispunila otvarajuća merila ili tzv. opening benchmarks za klaster 3.

Konkurentnost inkluzivni rast je validna i u ovom izveštaju stoji kao preporuka, dakle, trebalo bi,znamo da su politička pitanja i geopolitičke okolnosti zašto ovaj klaster i dalje nije otvoren.

Preporuke Evropske komisije naglašavaju značaj dijaloga. Naravno, Kosovo i Srbija su pozvani da se konstruktivno angažuju i da bez odlaganja ostvare napredak o sveobuhvatnom pravno obavezujućem sporazumu. Postizanje sporazuma je ključno za napredak na polju političkih kriterijuma.

Izveštaj, kao što sam malopre kratko spomenula, ističe konstruktivnu ulogu Narodne skupštine Republike Srbije, posebno u međustranačkom dijalogu i sprovođenju dogovorenih mera iz tog međustranačkog dijaloga, kako onaj koji je vođen posredstvom poslanika Evropskog parlamenta, kako i drugi, uz posredstvo predsednika Narodne skupštine i jasno je da prihvatanjem ovih mera, njihovom primenom smo došli do rezultata da su na prošlim izborima 3. aprila 2022. godine zapravo svi relevantni politički akteri učestvovali i da su oni ušli u ovaj sastav Narodne skupštine Republike Srbije i imamo pluralizam.

Kada pokušamo brojčano da pogledamo detaljnije ovaj izveštaj, Srbija je za 2020. godinu dobila neku prosečnu ocenu 3,03. U prošlom izveštaju to je bilo 2,8. Dakle, ipak je došlo do brojčanog nekog malog napretka.

Kada je reč o oceni nivoa pripremljenosti, odnosno ocene institucionalnih kapaciteta za usvajanje pravnih tekovina EU, dominantna ocena je, kao što je često bila i ranije, modaretely, dakle, umerena pripremljenost za veliku većinu 22 poglavlja.

U ovom izveštaju ocenom između umerenog i dobro, znači nešto boljeg nivoa pripremljenosti su ocenjene ekonomske aktivnosti.

Kada je reč o jačanju institucionalnih kapaciteta, za usvajanje pravnih tekovina EU, da bi se održao fokus na evropskim integracijama, u nekoliko navrata se u izveštaju ponavlja preporuka da je potrebno da se obezbede ljudski i finansijski resursi. Ovo pitanje se otvaralo nekoliko puta i na sednici Odbora, jer jasno je svima da će se poboljšanjem administrativnih kapaciteta minimizirati rizik od gubitka IPA fondova EU.

Fluktuacija osoblja u ključnim ministarstvima, pravosuđu, nezavisnim institucijama ostaje problem, jer se iskusno osoblje redovno zamenjuje novim koje treba obučiti. Potrebna je efikasnija i uspešnija politika zadržavanja kadrova u javnom sektoru.

Što se tiče druge ocene, ocene napretka, ocenjuje se stepen implementacije pravnih tekovina EU spram preporuka iz izveštaja Evropske komisije. Kao i u izveštaju za raniju, pa i još neke prethodne godine, dominira ocena napretka ograničen ili limited.

Izvestan napredak je ocena za pojedina potpoglavlja iz 12 poglavlja, teme kao što su pravosuđe, borba protiv korupcije, ekonomski kriterijumi, razvoj tržišne ekonomije, poreske i administrativne reforme i privatizacija državnih preduzeća, kompetentnost za nastup na tržištu EU.

Nije bilo napretka u tri poglavlja – poglavlje 5, javne nabavke, poglavlje 22, regionalna politika, koordinacija strukturnih instrumenata i 30, ekonomski odnosi sa inostranstvo. Nažalost, ovo je bio prvi izveštaj u kojem nije konstatovan dobar napredak ni za jedno poglavlje.

Ali, kada je reč o ekonomskim kriterijumima, Srbija je između dobrog i umerenog nivoa pripremljenosti i zabeležila je izvestan napredak u razvoju funkcionalne tržišne ekonomije, što je svakako dobro.

Da pokušamo malo da motivišemo građane zašto je sve ovo značajno za nas. Ovo je, takođe, deo ove priče. Moramo svi imati u vidu i činjenica je, a to ću pokušati sa nekim brojkama i procentima da dokažem, da EU ostaje najveći trgovinski investicioni partner Srbije sa 63% njene ukupne trgovine i sa 47,8% priliva stranih direktnih investicija. Znači, pričam o prethodnoj godini, 2021.

U EU Republika Srbija izvozi 65% ukupnog izvoza, a u region, koji je na drugom mestu, 17%. U poslednjih deset godina u Srbiju je stiglo 30 milijardi evra stranih investicija. Od tih 30 milijardi, 21 milijarda je iz EU. Direktne strane investicije u Srbiju dostigle su 1,85 milijardi evra, a u 2021. godini, iz koje imamo tačne podatke, obim robne razmene sa EU je bio 32,3 milijardi evra.

Evropska unija realizuje više od 300 projekata u Republici Srbiji u 17 sektora – 2,79 milijardi evra u pretpristupnim fondovima od 2007. do 2020. godine, 6,5 milijardi evra u povoljnim kreditima. EU je obezbedila bespovratna sredstva u visini od 3,6 milijardi evra u različitim oblastima, od vladavine prava, reforme javne uprave, društvenog razvoja do životne sredine i poljoprivrede. Od 2000. godine do danas podrška EU sektoru saobraćaja izuzetno značajno. U Srbiji je premašila 420 miliona evra bespovratnih sredstava, a EU je u Srbiji najveći donator i u energetici u kojoj je do sada investirala preko 830 miliona evra.

Ukupna spoljna trgovinska robna razmena Srbije sa EU u periodu januar – maj prošle 2022. godine iznosila je 26,45 milijardi evra, što je rast od više od 40% u odnosu na isti period prošle godine. Glavni pojedinačni spoljno-trgovinski partner na strani izvoza je bila Nemačka sa iznosom od 1,43 milijardi evra. Pojedinačno, kada pričamo o najvećim donatorima među zemljama, na prvom mestu je takođe Nemačka sa 357,50 miliona evra, Švedska sa 232,4 miliona evra i Italija sa više od 190 miliona evra.

Različite kompanije iz EU otvorile su više od 280 hiljada radnih mesta u Srbiji, samo nemačke više od 70.000.

Izvoz Srbije u EU raste brže od uvoza iz EU, što je takođe značajno. Srbija je povećala svoj izvoz u zemlje EU za 400%. Dakle, ogromno povećanje u proteklih 15 godina. Tržište EU predstavlja najvažnije izvozno tržište srpskih poljoprivrednih proizvoda, jer se više od polovine srpskog poljoprivrednog izvoza isporučuje u EU.

Strane direktne investicije koje dolaze iz EU činile su skoro 70% ukupnih stranih direktnih investicija koje su dolazile u Srbiju tokom proteklih 11 godina. Dakle, konkretno, od 2010. do 2020. godine, prema podacima NBS Republike Srbije, priliv stranih direktnih investicija iz EU iznosio je 19,2 milijarde evra.

Pošto se tokom jedne od prethodnih rasprava, ovo nam je treća rasprava na ovu temu, otvorila dilema da li Kina, Rusija, zbog toga sam želela brojčano da pokažem, a to su zvanični podaci NBS Republike Srbije, iz EU 19,2 milijarde evra, iz Kine, uključujući Hongkong, Tajvan i Makao, 3,2 milijarde, iz Ruske Federacije 2,4 milijarde, a iz SAD 733 miliona evra.

Moramo svakako da spomenemo IPA. U okviru IPA 3, kroz Godišnji akcioni plan, to kažem od 2021. do 2027. godine, za Srbiju obezbeđen je iznos od 122,14 miliona evra koja pruža podršku u povezivanju energetskoj efikasnosti i jačanju privatnog sektora trgovine, istraživanja, inovacija, kao i unapređenja zdravstvenog sistema, poljoprivrede i ruralnog razvoja. Za 2014–2020. godinu, sredstva IPA 2 dodeljena za Srbiju iznosila su 1,4 milijarde evra.

Srbija je u okviru IPA 2 učestvovala u različitim programima EU, „Horizont 2020“, „Erazmus +“, „Kreativna Evropa“, “Evropa za građane“, „Zapošljavanje“, „Socijalne inovacije“. Naravno, nemoguće je sve njih spomenuti. Kasnije ću se potruditi i kao ovlašćeni predstavnik poslaničke grupe SVM da pričam i o nekim prekograničnim projektima sa Mađarskom.

„Horizont 2020“, zapravo od 2014. godine EU je podržala programe inovacije konkurentnosti sa više od 200 miliona evra. Kroz program „Horizont 2020“, dakle, u spomenutom periodu od 2014. do 2020. godine, naučne institucije su dobile više od 120 miliona evra bespovratnih sredstava, a učestvovale su u 376 projekata. Preko 16.000 studenata i nastavnika iz Srbije dobilo je priliku za stručno usavršavanje na raznim evropskim univerzitetima kroz program „Erazmus +“. Paralelno univerziteti i druge obrazovne institucije u Republici Srbiji privukli su preko 4.300 studenata i nastavnika iz Evrope.

Složićemo se svi da su znanje i saradnja sa Evropom pokretač razvoja kako Republike Srbije, tako i celog Zapadnog Balkana, ali problemi i dalje stoje i podrška građana za evropske integracije i dalje opada, bez obzira na ove brojke.

Stoga je jedan od zaključaka sa kojim ćemo se, verovatno, svi mi složiti, da je EU potrebna nova strategija proširenja kako bi povratila kredibilitet koji je izgubljen, pokazala novim državama kandidatima sa istoka da EU zaista ispunjava svoja obećanja.

Vreme bi bilo da se vratimo suštini, temeljnim vrednostima na kojima je i zbog čega je, zapravo, EU i nastala, da se promoviše značaj politike proširenja, koja je do sada, odnosno ranije bar, bila jedna od najuspešnijih politika EU.

Nužna je reforma pristupnog procesa kojom bi zemlje kandidati bili i ranije, nekako i pre poslednjeg koraka, polako, korak po korak, uvezane u strukture i pre formalnog članstva, jer sve ovo predugo traje. Građani su umorni. Previše čekamo. Svesni toga da je Francuska kao jedna od najjačih, najvećih zemalja članica još 2018. godine, inicirala novu metodologiju pristupnim pregovorima i izašla sa stavom da nema proširenja dok se sama EU ne konsoliduje. Potom je Emanuel Makron tu večito spominjanu evropsku perspektivu preimenovao u evropsku političku zajednicu kako bi se u narednim godinama i decenijama povećala saradnja EU sa drugim državama, zemljama koje nisu članice. Mi, naravno, nismo protiv evropske političke zajednice i značajno je da učestvujemo na raznim sastancima, ali ono nikako ne sme da zameni buduće članstvo.

Kao što sam rekla, opšte je poznato da se podrška građana za učlanjenje, da ona opada. Različita istraživanja javnog mnjenja, različiti podaci koji su rađeni u prethodnim godinama i više puta pokazuju trend rast evro-skepticizma. Smanjuje se podrška pristupanju Srbije. Podrška se kreće, zavisno koje istraživanje čitamo, od 35% do najviše optimističnih 45%, a sećamo se da je nekad bila iznad 70%, u najboljim vremenima. Očigledan je obostrani zamor. Dakle, i sa strane zemalja članica i kandidata, pa možda i nekih potencijalnih kandidata. Kasnije ću pričati o tome gde još postoji optimizam. Nažalost, u Srbiji trenutno ne bi moglo da se kaže.

Percepcija građana je da Srbija nije tretirana kao ravnopravna, nažalost, već kao neki drugorazredni partner.

Kada su u pitanju informacije o EU, velika većina građana, 43%, smatra da nema dovoljno informacija, 39% građana smatra da možda ima, 18% njih ne zna. Poređeni sa različitim rezultatima sličnih istraživanja, uočava se blagi pad neinformisanih građana. Stoga smatram da svi mi zajedno treba da radimo na tome da dobiju više informacija i da se nekako promeni ova percepcija.

Organizovanje sednice o ovom izveštaju, odnosno povodom predloženih zaključaka je jedan dobar korak. Zahvaljujem na pažnji.

PREDSEDAVAJUĆA (Sandra Božić): Zahvaljujem se uvaženoj koleginici Kovač.

Reč ima ministarka za zaštitu životne sredine Irena Vujović.

Izvolite.

IRENA VUJOVIĆ: Hvala, poštovani predsedavajući.

Poštovani narodni poslanici, poštovani građani Srbije, danas mi je veliko zadovoljstvo da raspravljam o Predlogu izmena i dopuna Zakona o upravljanju otpadom. Svakako da ćemo imati priliku da razgovaramo o ovoj važnoj temi i pomenutim predloženim izmenama.

Od 2009. godine kada je donet Zakon o upravljanju otpadom, isti je pretrpeo više izmena i dopuna. Imajući u vidu da su poslednje izmene i dopune donete 2016. godine, pojavila se potreba za novim usaglašavanjem propisa Republike Srbije sa izmenjenim propisima EU, za upodobljavanjem zakonskih rešenja sa potrebama privrede i drugih subjekata na koje se odredbe zakona odnose, kao i državnih i drugih organa koji učestvuju u sprovođenju odredaba zakona i podzakonskih akata donetih na osnovu ovog zakona.

Dosadašnja praksa u ovoj oblasti je trasirala pravac i obim izmena i dopuna zakona radi efikasnijeg i potpunijeg sistema upravljanja otpadom, kao i postizanja efikasnije zaštite životne sredine, uz održivi privredni razvoj, što je utvrđeno i kroz analize i studije tokom izrade Programa upravljanja otpadom, koji je donet 2022. godine.

Upravljanje otpadom je široka i dinamična oblast koja je povezana sa svim segmentima životne sredine, pa se odredbama Zakona o upravljanju otpadom propisuju ne samo strateška dokumenta koja za cilj imaju unapređenje sistema, već i strateški pristup osnovama cirkularne ekonomije, koja podrazumeva postojanje jake industrije sa ciljem ponovnog iskorišćenja resursa i očuvanje prirode kako bi ovakav model mogao da bude održiv.

Cilj izmena i dopuna zakona je da se obezbede i osiguraju sledeći uslovi: propisivanje strožijih uslova koje proizvođači otpada i operateri upravljanja otpadom moraju da ispunjavaju kako pre početka, tako i u toku obavljanja delatnosti, efikasnije postupke izdavanja dozvola za upravljanje otpadom na teritoriji Republike Srbije kroz unapređenje procedura i postupaka prilikom izdavanja dozvola, brže i efikasnije postupke izdavanja potrebne dokumentacije za prekogranično kretanje otpadom, uvođenje novih tokova otpada, građevinskog otpada, otpadnog mulja i žive, unapređenje načina obezbeđivanja finansijskih i drugih garancija za obavljanje delatnosti u oblasti upravljanja otpadom, omogućavanje kontrole nad otpadom u slučajevima kada je nepoznat vlasnik otpada, unapređenje principa cirkularne ekonomije kroz ponovno iskrišćenje i reciklažu otpada, realizaciju programa upravljanja otpadom u Republici Srbiji, a naročito u delu koji se odnosi na regionalni pristup upravljanja čvrstim komunalnim otpadom, jer su bolje definisani uslovi za praćenje i monitoring rada deponija.

Najznačajnije izmene i dopune se odnose na, pre svega, donošenje pravnog osnova za uređivanje oblasti upravljanja otpadom od građenja i rušenja, koji zbog svoje količine i volumena zahteva posebno upravljanje u smislu odvajanja, sakupljanja, transporta, skladištenja i tretmana, zatim, donošenje pravnog osnova kojim će se bliže urediti način postupanja sa otpadnim uljem iz postrojenja za prečišćavanje komunalnih otpadnih voda i omogućiti realizacija programa upravljanja otpadom u Republici Srbiji kroz definisanje dalje upotrebe, tretiranja i odlaganja otpadnog mulja.

Zatim, postrojenja za tretman otpada na način da su izmenama pooštreni uslovi za izdavanje i dozvole za tretman otpada u mobilnom postrojenju i da će se tražiti prethodna saglasnost jedinice lokalne samouprave, kao i akt kojim se daje saglasnost na procenu uticaja za tretman opasnog otpada, što do sada nije bilo propisano kao obaveza. Zatim, preciznije uređenje prekograničnog kretanja otpada u smislu unapređenja ove oblasti kroz usaglašavanje odredaba zakona sa odredbama EU i Uredbe o pošiljkama otpada i odredbama Bazelske konvencije, posebno imajući u vidu da je Republika Srbija prepoznata kao treća strana u oblasti prekograničnog kretanja otpada.

Takođe, izmene se odnose i na važenje dozvola za prekogranično kretanje otpada, za koje se sprovodi notifikaciona procedura koja je produžena sa 12 na 36 meseci.

Zatim, definisanje roka za skladištenje otpada, a po prvi put za neopasan otpad na 36 meseci, čime je propisano ograničenje skladištenja za sve vrste otpada. Nakon isteka navedenog roka, propisano je da se otpad mora konačno zbrinuti, odnosno otpad se mora ili predati na tretman u Republici Srbiji ili izvesti iz Republike Srbije radi tretmana.

Dodatna novina kojom se ovim predlogom zakona propisuje pravni osnov za donošenje podzakonskog akta, zajedno sa finansijskim i bankarskim sektorom kojima će se urediti vrsta finansijske garancije ekvivalentnog osiguranja prilikom obavljanja svih delatnosti upravljanja otpadom - sakupljanje, transport, tretman, skladištenje, ponovno iskorišćenje i odlaganje i prekograničnog otpada - trgovina i posredništvo. Na jednoobrazan način će biti definisani izdavaoci korisnici sadržina, uslovi izdavanja, korišćenje i povlačenje sredstava obezbeđenja, postupak izvršenja, elementi za utvrđivanje visine i načina obračuna, kao i maksimalan iznos osiguranja od građansko pravne odgovornosti za zagađenje.

Utvrđivanje ekonomskih instrumenata i finansijskih mehanizama u oblasti upravljanja otpadom osiguraće se sistem za domaća i inostrana ulaganja u dugoročno održive aktivnosti.

Uvođenjem finansijske garancije biće do kraja sproveden princip odgovornosti vlasnika otpada u smislu da bi nakon prestanka rada postrojenja ili stečaja zbrinjavanje otpada bilo finansirano aktiviranjem finansijske garancije ili druge vrste osiguranja. Ovo se odnosi na finansiranje zbrinjavanja otpada i sanaciju štete koja može da se pojavi u akcidentnim situacijama prilikom transporta, skladištenja i tretmana otpada ili na drugi način.

Preciznije utvrđivanje obaveze proizvođača otpada da nije u obavezi da pribavi dozvolu za skladištenje sopstvenog otpada, osim za centralno skladište u kome skladišti svoj otpad, što će doprineti boljem upravljanju otpadom od strane privrede, konkretno trgovinskih lanaca i drugih proizvođača otpada. Na ovaj način će se zakon primenjivati jedinstveno.

Obuhvatanje nadležnosti i obaveza inspekcijskih organa u pogledu vršenja nadzora i preciziranja i nadležnosti inspekcije, kao i vršenju u tzv. carinskim skladištima, takođe, kontrole u kojima se često nalaze određeni proizvodi zbog isteka roka ili drugih razloga postaju otpad i sa kojim mora da se postupa u skladu sa odredbama Zakona o upravljanju otpadom.

Predložena zakonodavna rešenja neće imati negativno i dejstvo na privredne subjekte, već će doprineti efikasnijoj primeni propisa jer se odnose na međusobno usklađivanje i preciziranje odredaba, ali i usklađivanje sa odredbama drugih zakona. Takođe, istovremeno se obezbeđuje i zaštita prirodnih resursa i korišćenje otpada kao isplativijeg resursa i alternativne sirovine.

Iskreno se nadam da ćemo imati konstruktivnu diskusiju oko predloženih izmena i dopuna Zakona o upravljanju otpadom i da ćemo svakako, na kraju, usvojiti ove izmene i dopune Zakona o upravljanju otpadom, s obzirom na neophodnost, a zarad usklađivanja sa direktivama EU, a takođe i radi efikasnijeg obavljanja ove delatnosti u Republici Srbiji i kako bi u bliskoj budućnosti otklonili sve one probleme sa kojima smo se mi susretali kao Ministarstvo, a pre svega probleme koje imaju građani Srbije kada govorimo o ovoj oblasti. Hvala vam.

PREDSEDAVAJUĆA: Zahvaljujem ministarki Vujović.

Reč ima ministarka Jelena Tanasković. Izvolite.

JELENA TANASKOVIĆ: Zahvaljujem.

Uvaženi predsedniče Narodne skupštine, odnosno potpredsednice Narodne skupštine, poštovani narodni poslanici, cenjeni građani Republike Srbije, pred vama se danas nalazi Predlog zakona o izmenama i dopunama Zakona o podsticajima u poljoprivredi i ruralnom razvoju.

Pre nego što vam detaljno predstavim predložene izmene želim da izdvojim nekoliko vrlo bitnih stvari. Zakonom o podsticajima uređuju se vrste podsticaja i postupak za ostvarivanje prava na podsticaje. Elektronsko upravno postupanje je uređeno Zakonom o upravnom postupku i Zakonom o elektronskoj upravi, a sistemsko rešenje e-Agrar je uvedeno izmenama Zakona o poljoprivredi i ruralnom razvoju iz novembra 2021. godine.

Svi do sada objavljeni pozivi za podsticaji objavljeni su na osnovu važećeg Zakona o podsticajima i pomenutih propisa. Predloženim izmenama Zakona o podsticajima, pre svega, bliže se uređuju specifičnosti elektronskog upravnog postupanja u postupku za ostvarivanje prava za podsticaje.

Ova godina je rekordna po izdvojenom novcu za poljoprivredu. Opredeljeno je 80 milijardi dinara, što predstavlja 5% ukupnih budžetskih poreskih prihoda. Ako novcu koji država direktno izdvaja dodamo sredstva iz kredita za investicije u poljoprivredi i IPA fondove za navodnjavanje, izgradnju vodovodne mreže, postrojenja za prečišćavanje otpadnih voda i kanalizacione mreže, ukupna ulaganja u poljoprivredu za 2023. godinu iznose preko 84 milijarde dinara. Novac koji je država izdvojila dokaz je jasne namere, ne samo da pomogne u godinama globalnih poremećaja na tržištu izazvanih ratom u Ukrajini, već se ulaže u razvijanje i unapređenje, što za cilj ima stabilnu i sigurnu agrarnu politiku.

Izmene koje su predložene podrazumevaju potpuno uređenje sistema funkcionisanja i upravljanja agrarnom politikom Republike Srbije na jedan potpuno nov, precizan, statistički dokumentovan i transparentan način.

Prilikom kreiranja novih zakonskih rešenja uzeli smo u obzir sve konstruktivne predloge udruženja poljoprivrednika sa kojima smo u prethodnom periodu vodili veoma aktivne i konstruktivne razgovore uz konsultaciju predstavnika struke kako bismo sredstva agrarnog budžeta rasporedili na najbolji mogući način, a sve u cilju unapređenja proizvodnje i povećanje stočnog fonda, kao strateškog cilja Republike Srbije za 2023. godinu.

Takođe, nakon uvođenja svih registara na jedno mesto, katastar, registri praćenja životnog veka životinja i praćenja svakog poljoprivrednog gazdinstva po periodima kako poljoprivredna sezona funkcioniše, bićemo u mogućnosti da bolje upravljamo opredeljenim budžetom, kao i da bolje sagledamo regionalne razlike u različitim poljoprivrednim granama.

E-Agrar se uvodi u cilju modernizacije i ubrzanja postupka za ostvarivanje prava na podsticaje u poljoprivredi i ruralnom razvoju i omogućiće elektronsko podnošenje zahteva, uštedu vremena kod obrade zahteva, brže odobravanje i bržu isplatu, smanjenje mogućnosti greške pri podnošenju obrade zahteva. Poljoprivredni proizvođači neće više morati da pribavljaju papirne isprave i gube svoje vreme na šalterima čime se značajno smanjuju troškovi postupku za svaku stranku.

Pored toga, a sigurno najbitnija činjenica je da će sve mere sprovedene u tekućoj godini u istoj biti isplaćene. Tako će na jedan predvidiv način uz transparentno sprovođenje javnih poziva po unapred definisanim kriterijumima svaki poljoprivrednik u Srbiji unapred znati koju sve pomoć u vidu subvencija može da ostvari u skladu sa svojom proizvodnjom.

Vrste i korišćenje podsticaja. Predlogom zakonom propisana je mogućnost da se za određene upravne okruge podsticaji za direktna davanja i mere ruralnog razvoja mogu utvrditi pod različitim uslovima i u različitom obimu. Preuzimanje obaveza za podsticaje mora biti u skladu sa zakonom kojim se uređuje budžetski sistem, odnosno ukupan iznos obaveza za podsticaje koji se preuzima u skladu sa Uredbom o raspodeli podsticaja u poljoprivredi i ruralnom razvoju za budžetsku godinu ne sme biti veći od raspoložive aproprijacije koje je ministarstvu nadležnom za poslove poljoprivrede odobreno za tu namenu u posmatranoj budžetskoj godini.

Druga mera koja je prvi put uvedena u sistem subvencionisanja jeste mera: ženska telad od kvalitetnih priplodnih krava – prvotelki. U cilju uvećanja stočnog fonda Predlogom zakona uvodi se nova vrsta podsticaja za žensku telad od kvalitetnih priplodnih krava – prvotelki za koju se podsticaj isplaćuje u minimalnom iznosu od 25.000 dinara po grlu kvartalno.

Retroaktivno dejstvo. Kako se uvodi nova vrsta podsticaja u stočarstvu za žensku telad koja će imati retroaktivno dejstvo, jer će korisnici podsticaja moći da ovo pravo ostvare počevši od rođenih teladi 1. januara 2023. godine pod uslovima i na način propisan posebnim aktom.

Povratno dejstvo ove zakonske odredbe nalaže opšti interes koji se ogleda u potrebi kontinuiranom snabdevanja domaćeg tržišta poljoprivrednim proizvodima poreklom iz Srbije, mlečni proizvodi i meso, čime se obezbeđuje i prehrambena sigurnost stanovništva i sprečava nestašica ovih proizvoda na domaćem tržištu.

Premija za mleko. Važećim zakonom definisana je subvencija po litri mleka u fiksnom iznosu od 7 dinara. Predlogom zakona propisuje se minimalni iznos podsticaja od 10 dinara po litru mleka, a maksimalan iznos podsticaja za svaku budžetsku godinu svakako Vlada propisuje uredbom. Tako je za 2023. godinu već definisan podsticaj od 15 dinara po litri mleka.

Istovremeno, Predlogom zakona ukida se uslov za korišćenje premije za mleko koji se odnosi na minimalnu količinu predatog kravljeg mleka, najmanje 3.000 litara kravljeg mleka po kvartalu, odnosno najmanje 1.500 litara kravljeg mleka po kvartalu, proizvedenog na području sa otežanim uslovima rada u poljoprivredi, kako bi ovu vrstu podsticaja mogla da ostvari poljoprivredna gazdinstva sa manjim brojem grla.

Osnovne podsticaje za biljnu proizvodnju. Umesto maksimalnog iznosa za osnovne podsticaje za biljnu proizvodnju u iznosu od 6.000 dinara po hektaru, Predlogom zakona za osnovne podsticaje za biljnu proizvodnju propisuje se minimalan iznos od 6.000 dinara po hektaru, a već znamo da je ove godine za ovu godinu Uredbom određeno 6.000 plus 3.000 regres za gorivo, što znači 9.000 dinara po hektaru. Maksimalne iznose podsticaja za svaku budžetsku godinu Vlada propisuje uredbom.

Tok postupka u slučaju smrti fizičkog lica. Predlogom zakona propisano je da se postupak za ostvarivanje prava na podsticaje obustavlja ako u toku postupka nastupi smrt fizičkog lica koje je pokrenulo postupak ili pravno lice prestane da postoji. Međutim, postupak za ostvarivanje prava na podsticaje se nastavlja ako u roku od 30 dana od dana smrti fizičkog lica koje je pokrenulo postupak novi nosilac istog porodičnog poljoprivrednog gazdinstva dostavi upravi pisanu izjavu da preuzima postupak za ostvarivanje prava na podsticaje.

Predviđene izmene i dopune zakona su predstavljene i obrazložene ove nedelje i na javnom slušanju u Narodnoj skupštini, gde su svi članovi skupštinskog Odbora za poljoprivredu predstavnici poljoprivrednih udruženja i stručne javnosti imali priliku da postave pitanja i traže sva dodatna objašnjenja.

Poljoprivrednici su prepoznali našu nameru i razumeli su koje koristi će im novi sistem i izmena zakona doneti, a o tome najbolje svedoče podaci o broju prijavljenih na E-agrar. Registrovalo se preko 270 hiljada aktivnih poljoprivrednih gazdinstava. Za subvenciju po hektaru, koja je objavljena 7. aprila, do danas apliciralo je više od 180 hiljada poljoprivrednika.

Za premiju za mleko za prvi kvartal se prijavilo 131 mlekara i 886 gazdinstava. Raduje nas i ohrabruje činjenica da se za premiju za mleko prijavilo dvostruko više poljoprivrednih proizvođača nego prošle godine i to nas uverava da im je ovaj način prijave lakši i dostupniji, što je zapravo i bio cilj.

Početkom ove nedelje raspisan je javni poziv za kvalitetna priplodna grla u genetici i do danas se prijavilo 12.534 poljoprivrednih gazdinstava. Danas se raspisuje javni poziv za tov i tu očekujemo veliki broj prijava.

Ovi podaci ujedno i ukazuju da naši poljoprivrednici nisu digitalno nepismeni, ali uvek imamo na umu da je određenom broju, pre svega starijih poljoprivrednika, potrebna dodatna podrška i pomoć. U to ime, naše poljoprivredne stručne službe su im na raspolaganju u svakom trenutku, a po potrebi i direktno dolaze na gazdinstva i završavaju ceo proces prijave na E-agrar.

Zahvaljujem se poljoprivrednicima što su dali podršku novom poljoprivrednoj eri Srbije. Zato vas pozivam da u danu za glasanje glasate za izmenu zakona koju sam danas obrazložila. Hvala vam na pažnji i nadam se da ćemo imati sadržajnu i konstruktivnu raspravu.

PREDSEDAVAJUĆA: Zahvaljujem se ministarki Tanasković.

Po prijavi za reč, molim ministarku za rudarstvo i energetiku, gospođu Đedović, da se javi.

DUBRAVKA ĐEDOVIĆ: Hvala.

Poštovani predsedniče Narodne skupštine, poštovani narodni poslanici, dame i gospodo, građani Republike Srbije, na samom početku dozvolite mi da podelim sa vama osećanje privilegovanosti što u ovom visokom Domu imam mogućnost da pred vama branim više predloga zakona iz oblasti energetike.

Cilj Ministarstva rudarstva i energetike, koji vodim, i Vlade Republike Srbije kao tima je da se dugoročno obezbedi sigurno snabdevanje energijom, dostupnost energije za domaćinstva i privredu, po uslovima koji ne ugrožavaju njenu konkurentnost, kao i minimalna zavisnost od uvoza energije.

Prioritet na domaćem planu je podrška energetike privrednom i tehnološkom razvoju Srbije, a na međunarodnom jačanje interkonekcija, integracija tržišta energije u regionu i Evropi i saradnja u obezbeđenju energetske sigurnosti.

Naš strateški cilj je ostvarivanje energetske nezavisnosti i za ostvarivanje tog cilja neophodno je da povećavamo kapacitete za proizvodnju električne energije tako da ona bude dovoljna za domaće potrebe, kao i da sprovedemo Zelenu energetsku tranziciju na način da sačuvamo stabilnost našeg energetskog sistema i sigurnost snabdevanja.

Zelena energetska tranzicija nije samo stvar naših obaveza iz procesa evropskih integracija kao zemlja u pristupanju prema EU, niti samo obaveza kao potpisnice ugovora o osnivanju energetske zajednice, niti samo obaveza iz Pariskog sporazuma i Zelene agende za Zapadni Balkan, već je pitanje odnosa prema samima sebi i budućnosti naše dece.

Naše buduće strateške pravce moramo da definišemo na krajnje odgovoran i posvećen način, vodeći računa pre svega o nacionalnim i ekonomskim interesima, uz obezbeđivanje energetske bezbednosti.

Završetkom izrade strateških dokumenata tokom ove godine izabraćemo najoptimalniji scenario za nove investicije u energetsku infrastrukturu koje treba da podstaknu energetsku tranziciju, ali i zadovoljenje naših energetskih potreba.

U 2023. godini očekuje nas i usvajanje ključnih strateških dokumenata, Integrisanog nacionalnog plana za klimu i energetiku i nove strategije razvoja energetike, kojima ćemo dati smernice daljeg razvoja energetike naše zemlje.

Potrebno je da definišemo i načine i mere za unapređenje energetske efikasnosti, unapređenje sigurnosti snabdevanja, veću upotrebu obnovljivih izvora energije i smanjenje energetskog siromaštva.

Suština svih ovih promena je da obezbedimo da dok napredujemo u procesu energetske tranzicije povećavamo udeo obnovljivih izvora energije u proizvodnji energije i idemo ka dekarbonizaciji energetskog sektora, sa posebnom pažnjom na obezbeđivanje u svakom trenutku sigurnost i stabilnost snabdevanja građana i privrede električnom energijom.

Kao što vam je poznato, ova oblast ekonomskog, društvenog i političkog života prolazi u poslednje dve godine izuzetno turbulentnu fazu prouzrokovanu velikom političkom i vojnom krizom koja menja čitav svet.

Kriza u Ukrajini pokrenula je brojne negativne procese u svetu, čije posledice već osećamo, a svedoci smo da će uticaj ove krize koja je podelila svet biti još negativniji, pre svega na energetsku sigurnost i stabilnost većine zemalja sveta.

Republika Srbija nije izolovano ostrvo. Ova kriza se svakako negativno odrazila i na energetsku politiku i situaciju u našoj zemlji.

Ono što je promena u odnosu na neka ranija vremena i ono što je važna poruka za sve naše građane je da nas je ubrzani ekonomski razvoj naše zemlje u poslednjih 10 godina učinio daleko više otpornijim nego što smo to bili do 2014. godine. Dokaz izgrađene otpornosti su zapravo prethodnih šest meseci, tokom kojih je država, uprkos eskalaciji ukrajinske krize, obezbedila dovoljno energenata za grejanje i stabilizovala proizvodnju struje.

Naše razumevanje je da će priprema za narednu zimu biti još kompleksnija, obzirom da dešavanja u svetu ne idu u smeru rešavanja sukoba, zbog čega smo po isteku ove zimske sezone odmah započeli pripreme za narednu zimu.

U prethodna tri meseca dva puta sam bila sa kolegama iz Vlade i predsednikom Republike u poseti Azerbejdžanu, gde počinjemo pregovore o nabavci dodatnih količina gasa, kako bi omogućili da taj gas dođe do građana i kompanija u Srbiji. Ne samo da smo otkočili, već smo i značajno ubrzali izgradnju gasne interkonekcije između Republike Srbije i Bugarske, čije otvaranje očekujemo na jesen.

Pored ove gasne interkonekcije 2021. godine otvorili smo i Balkanski tok čiji se ekonomski značaj već danas izuzetno oseća i koji predstavlja infrastrukturnu kičmu za snabdevanje gasom iz Ruske Federacije kako Srbije, tako i Mađarske i celog regiona.

Pored toga započinjemo i izradu tehničke dokumentacije za izgradnju nove gasne interkonekcije i to sa Severnom Makedonijom, čijom ćemo izgradnjom u mnogoj meri diversifikovati izvore snabdevanja gasom, a Srbiju činiti gasnim čvorištem ovog dela Evrope.

Istovremeno gradimo mrežu razvojnih gasovoda kako bi omogućili ubrzanu gasifikaciju gradova pre svega u centralnoj, istočnoj i južnoj Srbiji. Na taj način želimo da kreiramo finansijski povoljnije uslove za poslovanje naših velikih kompanija, ali i da smanjimo zagađenje, jer će ovi radovi omogućiti da se građani u ovim delovima Srbije u većoj meri priključuju na sisteme daljinskog grejanja, koji je dominantno vezan za gas umesto današnjeg grajanja na ugalj i drva.

U oblasti proizvodnje struje, pored preduzimanja mera za stabilizaciju, eksploataciju uglja u Kolubarskom i Kostolačkom basenu, najznačajnija aktivnost je ubrzano privođenje kraju radova na izgradnji Termoelektrane Kostolac B-3, što je biti naš prvi veliki proizvoljni kapacitet nakon tri decenije.

Očekujemo da će sinhronizacija sa mrežom početi na Vidovdan, a da će objekat biti pušten u rad već u septembru ove godine. Ovo je važna vest za naše građane, jer dobijamo novih stabilnih trista pedeset megabajta na prenosnoj mreži, a to znači i sigurnije snabdevanje strujom građana Srbije.

Takođe, ubrzavamo radove na izgradnji vetroparka u Kostolcu i započinjemo realizaciju projekta izgradnje samo balansiranih solarnih elektrana velikog kapaciteta.

U domenu hidroenergetskih proizvodnih kapaciteta nakon revitalizacije Hidroelektrane „Zvornik“, uskoro završavamo i kompletnu revitalizaciju Hidroelektrane „Đerdap 1“ i započinjemo sa revitalizacijama Hidroelektrane „Potpeć“ i „Bistrica“, pri čemu je svakako najvažniji projekat izgradnja revezibilne Hidroelektrane „Bistrica“ koja treba da omogući da od 2030. godine primimo na našu prenosnu mrežu daleko više zelene energije.

Kada govorimo o prenosnom sistemu u realizaciji je više važnih projekata među kojima bih svakako istakla izgradnju transbalkanskog koridora koji treba da poveže elektroenergetske sisteme Srbije, Bugarske, Mađarske, Rumunije, Bosne i Hercegovine i Crne Gore. Ovaj projekat ne samo da će značajno unaprediti naš prenosni sistem, već će i omogućiti značajniju integraciju obnovljivih izvora energije, kao i revitalizaciju, odnosno realizaciju projekta izgradnje revezibilne Hidroelektrane „Bistrica“.

Međutim, kada govorimo o stvaranju uslova za povećanje procenta učešća obnovljivih izvora energije u Srbiji, moramo da vodimo računa da pored infrastrukturnih radova kreiramo i regulatorni okvir koji će omogućiti održivost našeg prenosnog sistema i tako ćemo izbegnuti greške koje su učinjene u mnogim drugim zemljama. Zato smo pripremili Predlog Zakona o izmenama i dopunama Zakona o korišćenju obnovljivih izvora energije koji je danas pred vama.

Zakon o korišćenju obnovljivih izvora energije donet 2021. godine predstavljao je značajan iskorak Republike Srbije, u procesu usklađivanja domaćeg zakonodavstva sa propisima EU. Republika Srbija je modernizovala sistem podsticaja, predvidevši prvi put tržišne premije kao oblik podsticaja i aukcije kao konkurentski postupak njihove dodele.

Stvoren je za investitore atraktivan pravni okvir, predviđeno je pravo prioritetnog pristupa za sve proizvođače električne energije, koje koriste obnovljive izvore energije i propisana je obaveza garantovanog snabdevaču da za njih preuzme balansnu odgovornost, da uspostavljanog likvidnog, organizovanog unutar dnevnog tržišta, u skladu sa tada važećim pravilima državne pomoći.

Međutim, nakon stupanja na snagu ovog zakona „Eletromreža Srbije“ je, „Elektrodistribucija Srbije“ suočeni sa ekstremno velikim brojem zahteva za priključenje za solarne i vetroelektrane, tako da je zahtevani kapacitet za priključenje porastao sa oko 4.800 megavata u 2021. godini na 20.000 megavata u 2023. godini, što nadmašuje za 2,5 puta postojeći ukupni kapacitet svih elektrana u Republici Srbiji.

Ova okolnost promenila je kontekst postojećih zakonskih rešenja i ista pretvorila u veliki rizik za sigurnost rada sistema i garantovanog snabdevača ukoliko bi se sa postojećim zakonskim rešenjem omogućila masovna i brza integracija obnovljivih izvora energije u naš sistem.

Stoga, prepoznajući navedene rizike o novonastalim okolnostima Ministarstvo rudarstva i energetike je zajedno sa „Elektromrežom“, „Elektroprivredom Srbije“ i „Elektrodistribucijom“ i Agencijom za energetiku Srbije uz prethodno snabdevenu raspravu u kojoj je učestovao veliki broj kompanija i predstavnika civilnog društva pripremilo je izmene i dopune ovog zakona u cilju unapređenja regulatornog okvira.

Načelno govoreći, izmene i dopune zakona fokusirane su na nekoliko glavnih pitanja. Prvo je pitanje balansne odgovornosti za proizvođača iz obnovljivih izvora energije. Za razliku od postojećeg rešenja garantovani snabdevač, a to je trenutno „Eletroprivreda Srbije“ ima obavezu da preuzme balansu odgovornost samo za povlašćenje proizvođače koji su stekli podsticajne mere i to samo privremeno do isteka šest meseci od dana spajanja organizovanog unutar-dnevnog tržišta Republike Srbije sa jedinstvenim evropskim organizovanim unutar-dnevnim tržištem.

Sa druge strane, kompanije koje su nosioci komercijalnih projekata su dužne da na komercijalnoj osnovi reše pitanje balanse odgovornosti, a ne o trošku države.

Odnosi između povlašćenih proizvođača i garantovanog snabdevača su pojednostavljeni, a povećana je finansijska odgovornost povlašćenih proizvođača prema garantovanom snabdevaču.

Drugo pitanje odnosi se na nadležnost za određivanje maksimalne ponuđene cene na aukciji, gde Predlog zakona predviđa da Vlada određuje ponuđenu cenu jer je ona i odgovorna za uspeh aukcija.

Treće pitanje odnosi se na pravo prioritetnog pristupa gde se Predlogom zakona u skladu sa uredbom EU iz 2019. godine predlaže da „Elektromreža Srbije“ prioritetno preuzima električnu energiju proizvedenu iz obnovljivih izvora energije samo u zakonom propisanim slučajevima.

Četvrto pitanje odnosi se na instalisani kapacitet kupaca proizvođača. Postojeće rešenje predviđa da kupci proizvođači mogu bez ograničenja da se priključuju na elektroenergetski sistem pri čemu je njihova odgovornost prema elektroenergetskom sistemu u potpunosti isključena.

Ovakav koncept je u većini zemalja EU i regiona ograničen. U kontekstu zahtevanih 20.000 megavata za priključenje i više od 200 megavata zahteva za priključenje kupaca proizvođača nužno je ograničiti kapacitet postrojenja kupaca proizvođača imajući u vidu njihova prava na prioritetan pristup sistemu i izuzeće od balanse odgovornosti.

Sa druge strane, u evropskoj regulativi koju smo dužni da transponujemo u domaće zakonodavstvo predviđa se uvođenje novog učesnika na tržištu, aktivnog kupca, koji u širem smislu obuhvata pre svega industriju, a koji mogu da instaliraju solarne elektrane za svoje potrebe i da višak predaju u sistem, s tim da su dužni da sami urede balansu odgovornost, učestvuju u pomoćnim uslugama i prodaju na tržištu višak električne energije bez netovanja.

Iz ovih razloga predložili smo da se ograniči instalisanost snaga kupaca proizvođača kako bi se stvorili uslovi za uvođenje novog aktivnog kupca kroz planirane izmene budućeg zakona o energetici.

Peto pitanje odnosi se na rešavanje priključenja elektrana koje koristi varijabilno obnovljive izvore energije. U slučaju postupanja po važećim zakonskim propisima bez izmena realizacija projekata po podnetim zahtevima iscrpela bi svu fizički dostupnu rezervu za balansiranje sistema, usled čega bi naš elektroenergetski sistem bio više nego ugrožen.

Kako bi se prevazišao ovaj problem izmenama i dopunama zakona predlaže se da „Elektromreža Srbije“ kroz analizu adekvatnosti proizvodnje električne energije i prenosnog sistema pri izradi plana razvoja sistema izvrši procenu rezerve za balansiranje sistema u slučaju priključenja elektrana za koje je podnet zahtev za priključenje.

Na plan razvoja prenosnog sistema koji sadrži navedenu analizu adekvatnosti saglasnost daje Agencija za energetiku i tako se smanjuje rizik od diskrecionog postupanja operatera prenosnog sistema.

Prema izvršenoj analizi minimum pet gigavata zahteva za priključenje neće podleći odlaganju priključenja.

Predloženi model je transparent i nediskriminatoran. Primenjuje se na sve, osim na one koji imaju stečena prava, što je u skladu sa načelom pravne sigurnosti.

Obezbeđivanjem baterijskog skladišta u slučaju nedostatka rezerve za balansiranje nije obaveza za investitore, već pravo ukoliko žele da izbegnu čekanje za priključenje i procene da im je to isplativo.

Verujem da će ova rešenja postići neophodan balans između interesa da imamo više energije iz obnovljivih izvora i interesa da imamo siguran rad našeg sistema i sigurnost snabdevanja svih građana Republike Srbije.

Poštovani narodni poslanici i poštovani građani, na samom kraju ovog izlaganja želim da istaknem da za energetsku tranziciju koja je održiva i pravedna, a koja je realnost i neophodnost u čitavom svetu, ne samo u Srbiji, nije dovoljna samo država.

Zadatak države je da obezbedi efikasno, odgovorno, racionalno i održivo upravljanje u energetskom sektoru, razvojne infrastrukturne projekte, kao i poštovanje zahteva za zaštitu životne sredine i sve one standarde koji doprinose energetskoj bezbednosti i energetski manje zavisnoj Srbiji.

Država je tu da postavi zakonodavni okvir, ali za to su važni i investitori, bankarski sektor, civilno društvo, kompanije i svi građani. Zbog toga je neophodno da nastavimo da razgovaramo na različitim nivoima sa svim akterima i da zajedno dolazimo do rešenja koja će ispuniti sve naše ciljeve.

Želim vam svima uspešnu raspravu u načelu i u pojedinostima i nadam se da ćemo kroz otvorenu i korektnu diskusiju i raspravu uspeti da dođemo do najboljih rešenja za Republiku Srbiju i za sve njene građane. Hvala vam.

PREDSEDAVAJUĆA: Reč ima prof. dr Tanja Miščević, ministarka za evropske integracije.

Izvolite.

TANjA MIŠČEVIĆ: Zahvaljujem se uvažena gospođo predsedavajuća.

Dame i gospodo narodni poslanici, želela bih da vam predstavim tri tačke dnevnog reda koji se odnose na tri sporazuma koji su rezultat berlinskog procesa, reč je o Predlogu zakona o potvrđivanju Sporazuma o priznavanju profesionalnih kvalifikacija za doktore medicine, doktore stomatologije i arhitekte, zatim, Sporazum o priznavanju kvalifikacija u visokom obrazovanju i o slobodi kretanja sa ličnim kartama na Zapadnom Balkanu.

Kada je reč o prvom Sporazumu o priznavanju akademskih kvalifikacija, reč je o priznavanju samih kvalifikacija, nastavku studija i pravila šire upotrebe kvalifikacija koje su stečene u svakoj od strana, uključujući i pristup tržištu rada kojim se omogućava i mobilnost studenata, akademskog osoblja, a na osnovu Lisabonske konvencije o priznanju diploma, Bolonjskog procesa i relevantnih pravila EU.

U ovom momentu, ovaj se sporazum odnosi na državne univerzitete, a u narednom periodu će se proširiti na privatne. Njime se skraćuje period priznanja diploma, sa postojećih nekoliko meseci, čak do godinu, na maksimalno 14 dana, a uspostavljaju se zajednički standardi i procedure za priznavanje kvalifikacija i ukidaju naknade.

Kada je reč o Sporazumu o međusobnom priznavanju kvalifikacija za lekare, stomatologe i arhitekte, njime se na osnovu dogovorenih minimalnih zahteva za obuku uslova za priznavanje kvalifikacija i mere kompenzacije upravo transponuju osnovna pravila EU u ovoj oblasti. Reč je o jedinstvenoj primeni pravila i stvara se osnova za mobilnost u čitavom regionu Zapadnog Balkana.

Treći sporazum je Sporazum o slobodi kretanja i boravka građana na osnovu identifikacionog dokumenta kojim se pojednostavljuje prelazak granice, odnosno administrativnih prelaza stanovnika Zapadnog Balkana, jer predviđa da je za prelazak dovoljno samo posedovanje lične karte. Sporazumom se takođe pojednostavljuju administrativni postupci za ulazak, tranzit i kratki boravak stanovnika Zapadnog Balkana sa ličnim kartama.

Sva tri Sporazuma su potpisana 3. novembra 2022. godine. Pregovarano je dve godine i u njima se nalaze sva ona rešenja koja su naravno obaveza Republike Srbije i prate dogovor iz dijaloga o normalizaciji Beograda i Prištine. U sporazumu o slobodi putovanja uz identifikaciona dokumenta priložen je i dodatni dokument koji se naziva depozitarna izjava i ona se odnosi upravo na kvalifikovanje dijaloga, kao ključnog elementa u definisanju pitanja kada je reč o priznanju ličnih karata između Beograda i Prištine, a ja ću vas podsetiti, to jeste deo Briselskog paketa, Sporazuma.

Ako mi dopustite, istovremeno bih predstavila i četiri predloga zakona o potvrđivanju sporazuma koji se odnose na oblast kulture, obrazovanja i nauke. Takav je sporazum između Vlade Republike Srbije i Vlade Savezne Republike Nemačke. Ovaj sporazum je zaključen 10. juna 2022. godine i reguliše saradnju u velikom broju oblasti, kao što su kinematografija, razmena filmova i drugih audiovizuelnih sadržaja, saradnja između filmskih arhiva, učešće izdavača na međunarodnim sajmovima knjiga, prevođenje i izdavanje književnih dela obe strane, očuvanje, negovanje i prezentacije kulturnog nasleđa.

Reč je o kontinuitetu ugovornog odnosa između Republike Srbije i Savezne Republike Nemačke, jer je prvo sporazum sa pokrivanjem ove oblasti zaključen još 1969. godine.

Sledeći sporazum je sporazum sa Vladom Rumunije, takođe u oblasti obrazovanja, nauke, kulture, medija, omladine i sporta koji je zaključen 27. juna 2022. godine i odnosi se na oblast obrazovanja, nauke, kulture, medija, omladine i sporta. Ovaj sporazum predstavlja pravni osnov za zaključivanje periodičnih četvorogodišnjih programa ove saradnje i dokumenata o saradnji između zainteresovanih institucija. Takođe je reč o kontinuitetu bilateralnih odnosa, jer je prvi ovakav sporazum zaključen 1956. godine koji je unapredio saradnju, a sporazum koji se danas nalazi pred vama daje dodatni podsticaj za saradnju u ovim oblastima, uz uzajamno izučavanje rumunskog i srpskog jezika, književnosti i kulture i podstiče mere za ostvarivanje obrazovnih i kulturnih potreba pripadnika rumunske i srpske nacionalne manjine.

Pred vama se takođe nalazi i sporazum između Vlade Republike Srbije i Vlade Republike Severne Makedonije o osnivanju kulturno informativnih centara u Beogradu i Skoplju. Sporazum je zaključen 25. februara 2022. godine i podrazumeva unapređenje ne samo kulturne saradnje, već i generalno dobrih bilateralnih odnosa dve države, ali i promovisanje razmene i saradnje u oblasti kulture, kroz organizovanje visoko kvalitetnih aktivnosti i naravno u saradnji sa nadležnim institucijama.

Ovaj sporazum definiše delatnost centara, njihov način rada, status i naravno finansiranje, kao i status i pitanja regulisanja viza i dozvola za boravak službenika centara i članova njihovih porodica. Podsećam, zaključivanjem ovog sporazuma se unapređuje i proširuje mreža kulturnih centara koje Republika Srbija ima u inostranstvu, pored postojećih centara u Parizu i Pekingu.

Na kraju, Zakon o potvrđivanju sporazuma o sveobuhvatnom strateškom partnerstvu između Vlade Republike Srbije i Vlade UAE. Ovaj sporazum je zaključen 11. septembra 2022. godine prilikom zvanične posete predsednika Republike Aleksandra Vučića UAE.

Sporazum dovodi na nivo strateškog partnerstva sve oblasti kojima se unapređuje bilateralna saradnja između državnih organa i ustanova, društvenih i drugih organizacija, podrazumevajući naravno lokalne organe vlasti.

Sporazum predviđa jačanje saradnje u oblastima kao što su mir i bezbednost, ali i generalna politička saradnja, vojna pitanja, ekonomija, trgovina, investicije, finansije i bankarstvo, ne zaboravlja i pitanja pravosuđa, socijalna pitanja, zdravstvo, obnovljive izvore energije, turizam, kulturu i obrazovanje.

Uvaženo predsedništvo, dame i gospodo narodni poslanici, hvala vam na pažnji. Nadam se da ćemo u danu za glasanje imati saglasnost oko svih predloženih predloga zakona o ratifikaciji predstavljenih sporazuma. Hvala vam.

PREDSEDNIK: Zahvaljujem.

Predsednici poslaničkih grupa, odnosno poslaničke grupe su dobile verovatno obaveštenje, ali da vam kažem i ovim putem, danas u 14.30 časova ćemo imati kolegijum, radi dogovora oko rada na ovoj sednici.

Reč ima ministarka Tanasković.

Izvolite.

JELENA TANASKOVIĆ: Zahvaljujem.

Gospodine predsedniče, dame i gospodo narodni poslanici, pred vama je Predlog zakona o potvrđivanju Sporazuma između Vlade Republike Srbije i Vlade Republike Austrije o vojnoj saradnji, potpisan u Beču 13. septembra 2021. godine.

Stupanjem na snagu Sporazuma o vojnoj saradnji stvara se pravni osnov za saradnju Ministarstva odbrane, kao i za druge oblike saradnje u oblasti odbrane za koje ugovorne strane budu zainteresovane.

Sporazum sadrži oblasti i aktivnosti saradnje, predviđa mogućnost razvijanja vojne saradnje u oblastima od zajedničkog interesa, kroz zaključivanje sprovedenih aranžmana u skladu sa predmetnim sporazumom, sadrži odredbe o zaštiti podataka i finansijskim pitanjima, odnosno troškovima koji nastanu tokom njegovog sprovođenja, mogućnosti da na osnovu njega, a saglasno specifičnim potrebama nadležni organi strana izrađuju godišnji plan saradnje i odredbe o medicinskoj pomoći.

Sporazumom su predviđeni načini na koje će se rešavati eventualni sporovi koji nastanu prilikom njegovog tumačenja ili sprovođenja, zatim izmene, način stupanja na snagu, prestanak važenja, kao i otkazivanje Sporazuma.

Sporazumom između Vlade Republike Srbije i Vlade Republike Austrije o vojnoj saradnji, čije se potvrđivanje predlaže ovim zakonom, opredeljuje se osnovni princip i procedura na kojima će se zasnivati vojna saradnja između Vlade Republike Srbije i Republike Austrije, odnosno njihovih nadležnih organa, u cilju doprinosa razvoju celokupnih bilateralnih odnosa dve države, kao i miru i bezbednosti u svetu.

Pored toga, prvenstveni cilj predloženog zakona, odnosno zaključenog sporazuma je uspostavljanje pravnog okvira koji omogućava dalju saradnju ugovornih strana i njihovih nadležnih organa u oblasti odbrane, odbrambena i bezbednosna politika, vojno-ekonomska saradnja, vojnotehnička saradnja, vojno obrazovanje i obuka, vojna medicina i veterina, kao i druge oblasti vojne saradnje od zajedničkog interesa.

Imajući u vidu da njegovim stupanjem na snagu prestaje da važi Sporazum o vojnoj saradnji između Saveta ministara Srbije i Crne Gore i Vlade Republike Austrije, koju predstavlja savezni ministar odbrane potpisan u Beogradu 28. marta 2006. godine.

Saradnja u oblasti odbrane sa Republikom Austrijom može se oceniti kao intenzivna i razvijena i da prati ukupne političke odnose dve zemlje, te je za ostvarivanje pomenutih oblasti aktivnosti ove saradnje neophodno postojanje opšteg ugovora o saradnji u oblasti odbrane kojim bi se navedena pitanja pravno regulisala, u skladu sa Bečkom konvencijom o ugovornom pravu i Zakonom o zaključivanju i izvršavanju međunarodnih ugovora.

Obim i dinamika bilateralne vojne saradnje ukazuje da Republika Austrija za našu zemlju i dalje predstavlja jednog od najznačajnijih partnera među zemljama koje nisu članice organizacije Severnoatlantskog ugovora NATO.

Gospodine predsedniče, dame i gospodo narodni poslanici, iz navedenih razloga, a u cilju razvoja i daljeg unapređenja bilateralne saradnje sa Republikom Austrijom, predlažem da Narodna skupština izglasa zakon kojim se potvrđuje Sporazum između Vlade Republike Srbije i Vlade Republike Austrije o vojnoj saradnji.

Zahvaljujem na pažnji.

PREDSEDNIK: Hvala vam.

Sada reč ima predsednica Odbora za ustavna pitanja i zakonodavstvo Jelena Žarić Kovačević.

JELENA ŽARIĆ KOVAČEVIĆ: Hvala vam, predsedniče.

Uvaženi ministri sa saradnicima, dame i gospodo narodni poslanici, na sednici Odbora za ustavna pitanja i zakonodavstvo raspravljali smo o predlozima o kojima ćemo raspravljati i u plenumu. Ono što mogu da kažem, a što je zajedničko za sve predloge jeste da su zaista dobra rešenja mnogih pitanja i problema koja su predložena, a tiču se različitih oblasti.

Da bih ispoštovala vreme koje mi stoji na raspolaganju, ja ću se najpre skoncentrisati na predlog koji se odnosi na podsticaje u poljoprivredi i ruralnom razvoju. Ova tema je važna za grad iz kog ja dolazim i za opštinu Crveni krst, koja je jedna od gradskih opština u Nišu i na čijoj teritoriji postoje 23 sela u kojima se ljudi bave poljoprivredom. Zaista, ja sam se često susretala sa mnogim pitanjima koja su se odnosila na subvencije prilikom obilazaka gazdinstava i smatram da o tome zaista dosta treba i govoriti.

Vlada Srbije je donela Uredbu o raspodeli budžetskih sredstava za podsticaje za 2023. godinu u ukupnom iznosu od oko 60 milijardi dinara. U okviru uredbe opredeljena su finansijska sredstva za direktna plaćanja, za mere ruralnog razvoja, za posebne podsticaje, za kreditnu podršku i svakako za IPARD podsticaje. Planirano je da se u 2023. godini definišu i novi kriterijumi za svaki podsticaj u okviru nacionalnih mera koje se sprovode, kako bi sredstva dobili poljoprivredni proizvođači kojima su ona najpotrebnija, a takođe i da bi se na pravi način pomoglo određenim specifičnim kategorijama proizvođača kao što su žene ili mladi.

Kad smo kod mladih, želim da se zahvalim ministrima i predstavnicima Vlade Srbije, želim da vas sve upoznam sa projektom na koji će grad Niš biti ponosan, a tiče se ulaganja u budući Omladinski centar, koji će se nalaziti na mestu današnjeg Učiteljskog doma. Naime, Vlada, odnosno Ministarstvo omladine i sporta podržaće projekat sa 95 miliona dinara, kako bi se rekonstruisala zgrada na više spratova u kojoj će mladi ljudi jugoistočne Srbije dobiti prostor za rad, za okupljanja, za razonodu, sale za sastanke, kongresna dvorana, pres-centar, veliki čak balkon za odmor, čak i prostor za rekreaciju i bavljenje sportom, ali i kancelarije koje su namenjena za udruženja koja se bave pitanjima mladih. Sve će to uticati na razvoj omladinskog aktivizma, koji je u Nišu svakako prisutan, ali u svakom slučaju umnogome će biti olakšano učešće mladih u kreiranju omladinske politike.

Drago mi je da je danas ovde i ministarka Irena Vujović. Želim da kažem i da smo nedavno zajedno u Nišu obišli radove na izgradnji kolektorske mreže i fabrike za prečišćavanje otpadnih voda, što je najveći takav projekat u Srbiji u oblasti zaštite životne sredine, koji je vredan oko 85 miliona evra, što znači da Vlada Republike Srbije izuzetno ulaže u jug, odnosno u jugoistok Srbije i Nišlije su sasvim sigurno, verujem, zbog toga zadovoljne.

Na kraju, želim da vas pozovem da podržimo predloge koji su na dnevnom redu, jer samo iz ovih primera koje sam navela možemo da vidimo da borba za bolja rešenja ne prestaje, borba se nastavlja. Uloga narodnih poslanika u svakom slučaju je velika u donošenju zakona i zakonskih rešenja koja će nam omogućiti još bolji napredak i razvoj. Hvala.

PREDSEDNIK: Hvala Odboru za ustavna pitanja i zakonodavstvo.

Sada reč ima predsednik Odbora za obrazovanje, nauku, tehnološki razvoj i informatičko društvo prof. dr Marko Atlagić.

MARKO ATLAGIĆ: Poštovani predsedniče Narodne skupštine doktore Orliću, poštovani dame i gospodo ministri sa saradnicima, uvaženi narodni poslanici, poštovani građani Republike Srbije, Odbor za obrazovanje, nauku i tehnološki razvoj, informatičko društvo održalo je svoju sednicu 21. marta 2023. godine i razmatrao Predlog zakona o potvrđivanju Sporazuma o priznanju kvalifikacija u visokom obrazovanju na zapadnom Balkanu i drugi zakon o potvrđivanju Sporazuma o priznavanju profesionalnih kvalifikacija za doktore medicine, doktore stomatologije, arhitekte u kontekstu Centralno-evropskog sporazuma o slobodnoj trgovini sa aneksom jedan, dva i tri. Dozvolite samo kratko da kažem da su ovi sporazumi deo akcionog plana, uspostavljanja jedinstvenog regionalnog tržišta.

Poštovane dame i gospodo, posle rasprave, sveobuhvatne na Odboru, Odbor je predložio Narodnoj skupštini Republike Srbije da usvoji ova dva predloga.

Dozvolite na kraju da čestitam akademskoj zajednici, građanima Republike Srbije, Vladi Republike Srbije, narodnim poslanicima, predsedniku Republike Srbije, otvaranje Instituta „BioSense“ u Novom Sadu, kojeg je otvorila predsednica Vlade Republike Srbije Ana Brnabić i Marija Gabrijel, evropska komesarka. Time je Republika Srbija, dame i gospodo, pokazala da može da bude centar izvrsnosti i dozvolite da kažem, ovo je prvi i jedini institut van zemalja EU.

Pozivam vas, dame i gospodo da u danu za glasanje date svoj glas za ova dva zakona i da ujedno i kažem da su ovi zakoni sastavni deo ubrzane modernizacije naše zemlje, koje sprovodi Vlada Republike Srbije, građani Republike Srbije, najveći broj poslanika u ovom visokom domu, a motor ubrzane modernizacije je predsednik Republike Srbije Aleksandar Vučić.

Punu podršku dajem predsedniku Republike Srbije, Aleksandru Vučiću, u sprovođenju politike mira, politike bezbednosti, politike ubrzane modernizacije Republike Srbije, politiku ulaska u EU, politici vojne neutralnosti, jer vi gospodo iz Vlade i naš predsednik Republike najbolje znate da se samo svojim putem može kući stići. Hvala lepo.

PREDSEDNIK: Zahvaljujem i Odboru za obrazovanje.

Sada reč ima, zamenik predsednika Odbora za zaštitu životne sredine, Milimir Vujadinović.

MILIMIR VUJADINOVIĆ: Hvala predsedniče.

Poštovani građani, uvažene kolege i koleginice, poštovani predstavnici Vlade Republike Srbije, Odbor za zaštitu životne sredine je juče već, pa na jednoj dosta burnoj sednici, kakve su valjda već uobičajeno te sednice tog Odbora, raspravljao o izmenama i dopunama Zakona o upravljanju otpadom.

Sednice Odbora su valjda burne zbog načina na koji se vodi i Odbor i načina na koji se pripremaju i vode sednice. Odgovornost za funkcionisanje ili ne funkcionisanje nekog sistema organizacije, kompanije, pa i odbora ili bilo kog drugog tela, uvek leži na onome ko je prvi čovek te organizacije i tog tela. Tako je i sa ovim odborom i sa ovom dosta burnom sednicom koja je održana juče i odgovornost leži na onome ko je prvi čovek tog odbora, a već znate ko je.

No, i pored sve one gužve, galame, uvreda, pretnji, koje smo mogli da čujemo juče na Odboru, mi poslanici koje je to, naravno, interesovalo čuli smo dosta ozbiljne razloge za podršku ovom zakonu sa kojim ste danas, uvažena ministarka, Vujović pred ovim parlamentom.

Ono što je osnovno jeste, da su zakonom jasno definisani tokovi kretanja otpada, što dosadašnji zakonskim rešenjima nije bilo baš precizno definisano i usklađeno je sa evropskim propisima i pravilima. To prema razlozima koji su navedeni doprinosi, pre svega boljem očuvanju životne sredine i zaštiti zdravlja stanovništva, efikasnijem izdavanju dozvola za one kompanije koje se bave upravljanjem otpada, boljoj saradnji između organa koji se bave ovom oblasti, ali i efikasnijem prekograničnom kretanju otpada i efikasnijoj reciklaži.

Ono što je skrenulo posebnu pažnju nama poslanicima na tom Odboru je činjenica da građevinski otpad, ali i mulj iz otpadnih voda poprima sve veće količine i pojavljuje se u većem obimu. To je valjda normalna posledica onoga što se zove rasta građevinskog sektora u Srbiji, jer danas u Srbiji imate oko sto hiljada gradilišta, 11 hiljada firmi koje se bave građevinarstvom i 160 hiljada zaposlenih. Danas u Srbiji imate mulj iz otpadnih komunalnih voda zbog broja izgrađenih prečistača.

Nama je potpuno jasno da ovakva zakonska rešenja možda nisu ni bila potrebna 2010, 2011, 2012. godine, na sto hiljade gradilišta koja imate danas tada ste u Srbiji imali 500 gradilišta. Uporedite te veličine, 500, a danas sto hiljada gradilišta. Logično je da jedna ovakva cirkularna ekonomija i zahteva industriju koja će otpad iz tog sektora na neki način koristiti i vraćati u ponovno proizvodnju.

No, zbog svih ovih razloga i mnogih drugih mi smo kao članovi Odbora, većinskim glasanjem dali podršku ovom zakonu i naravno i vas poštovane kolege i koleginice iz pozicije ili opozicije pozivamo da učinite isto, ali treba da znate jednu stvar i ovo govorim pre svega vama uvažena ministarka Vujović, ali i vama predstavnicima Vlade Republike Srbije.

Šta god vi danas rekli kao razloge, argumente, prednosti, za ovaj zakon i zakone koji će se pored ovoga naći na raspravi, proći ćete kroz salvu uvreda, pretnji, kroz salvu pre svega pretnji nekih krivičnih prijava, jer je to juče bila tema na odboru. Budite sigurni, evo, videćete, u narednih par dana da sam bio u pravu, pretiće vam krivičnim prijavama upravo oni koji su predmet istrage organa i u SAD, čiji su politički lideri za najteža korupcijaška dela osumnjičeni i već upleteni pred američkim organima. Dobili su februaru mesecu pozive da se pojave pred Kongresom na saslušanju u već sada poznatoj korupcijaškoj aferi sa Patikom Hoom i upravo će vam oni pretiti time. Živi bili pa videli, videćete šta sam rekao.

Dalje, znajte još jednu stvar, mi ovde govorimo o reciklaži građevinskog otpada, ali politički otpad o kome sam vam govorio ne možete reciklirati ni popraviti, uvek je i u svakom sistemu i u svakom vremenu isti, protiv Srbije i protiv njenog naroda. Evo, završavam, jer vuk dlaku menja, ali ćud nikada.

Na kraju hoću da vam, poštovani građani, poštovane kolege muslimanske veroispovesti čestitam ramazanski Bajram, da ga u zdravlju i miru proslavite i da ga zajedno sa nama u narednim decenijama i godinama i vekovima proslavljate kao i sve naše praznike u miru, a sve na dobrobit nas koji živimo na ovom prostoru. Hvala vam.

PREDSEDNIK: Zahvaljujem se.

Reč ima predsednik Odbora za poljoprivredu, šumarstvo i vodoprivredu, Marijan Rističević. Izvolite.

MARIJAN RISTIČEVIĆ: Dame i gospodo narodni poslanici, Odbor je juče na svojoj sednici predložio Narodnoj skupštini da prihvati Zakon o podsticaju i poljoprivredi i ruralnom razvoju. To je učinio većinom glasova.

Nekoliko dana pre toga, tačnije u utorak, na predlog predsednika Narodne skupštine, Vladimira Orlića, Odbor je organizovao javno slušanje u kome je učestvovalo preko 120 učesnika, uglavnom predstavnika udruženja poljoprivrednika i stručnjaka iz oblasti poljoprivrede. Napominjem da svi koji su tražili da učestvuju na tom skupu, da su bili pozvani na taj skup, neki su zbog bolesti otkazali, ali uglavnom svi prijavljeni su bili pozvani, tako da nešto što kruži na društvenim mrežama apsolutno nije tačno. Niko nije odbijen.

Moram priznati da treba zahvaliti svim učesnicima u javnom slušanju, na raspravi na tom javnom slušanju, na izuzetno korektnoj atmosferi, bez obzira na suprotstavljene stavove određenih članova udruženja, jer se tu radilo o stočarima, ratarima. Neko je tražio da više novca pripadne ratarima, nego stočarima, ali uglavnom bila je atmosfera na kojoj treba da im zavidimo.

Bili su i drugi članovi Odbora i to mogu da potvrde. U tome moramo da se ugledamo na te čestite poljoprivrednike, na koji način su se oni ophodili jedni prema drugima i koliko su strpljivo, za razliku od mnogih od nas, sedeli u toj sali negde oko šest sati, koliko ja znam.

Dame i gospodo, takođe moram da zahvalim i članovima Odbora na gotovo jedinstvenim stavovima i po pitanju poljoprivrede, a i po pitanju eAgrara. Niko nije bio protiv eAgrara ni od članova Odbora, niti je bilo ko od prisutnih bio protiv eAgrara. Provejavalo je samo nastojanje da se eAgrar u prvoj godini uhoda, odnosno da to u prvoj godini bude jedna od mogućnosti.

Član 16. ovog Zakona o podsticajima tu mogućnost i otvara. Ja verujem da će podzakonskim aktom biti precizirano koja eventualna gazdinstva, u kojim situacijama mogu, kako to narod kaže, na papiru da konkurišu.

Moram da kažem da sam gotovo iznenađen zato što su članovi Odbora nekoliko puta gotovo jednoglasno usvajali zaključke koje su upućivali i Narodnoj skupštini i ministarstvu i koja su vezana za problem u poljoprivredi. Radi su, recimo, o plaćanju dugova, o kreditima, o plaćanjima po grlu, o plaćanjima po hektaru, o moratorijumu na kredite na malinare. Mnogo toga je ministarstvo i prihvatilo. Nešto od toga je realizovano. Verujemo da će u nekom sledećem periodu, ostalo iz zahteva, odnosno iz preporuka Odbora biti usvojeno i sprovedeno.

Moram da kažem da sam pomalo iznenađen. Politički gledano, ja priznajem da bi mi više odgovaralo da su predstavnici opozicije glasali protiv. Onda bi ja govorio da su oni protiv toga da se seljacima plate dugovi itd. Politički bi to koristio. Međutim, moram da pohvalim i tu njihovu mudrost da su izbegli takvu vrstu zamke i da smo mnoge preporuke, kolege su tu, doneli gotovo jednoglasno.

Da ne bude zabune, ja želim da zahvalim predsedniku Republike, odnosno nosiocu izborne liste na kojoj sam ja sam, zato što je, ne samo sada, i ranije svaki naš predlog vezan za probijanje budžeta, koji je bio budžetom države predviđen za podsticaje, kad god smo probili taj budžet, predsednik Republike je bio tu da nadoknadi to što nam je falilo. Često se radilo o milijardama, recimo od pet pa do 15 milijardi.

To treba istaći, bez obzira što možda nekima to nije simpatično, ali bez toga mi nikada ne bi došli do budžeta koji sa 186 miliona, budžeta za podsticaje, dostigao gotovo sumu od 600 miliona sa podsticajima za kukuruz, itd. To i dolazi na tih 600 miliona evra godišnje.

Zato treba ceniti izuzetan trud, jer taj novac koji je nama dodeljen, kada probijemo budžet, mora od nekoga da se uzme, odnosno kroz poreske prihode da se to ostvari.

Na kraju da vam kažem da Odbor… Završavam. Cenim što se Odbor založio za mala poljoprivredna gazdinstva, za one koji imaju tri, pet, sedam, deset krava, na one koji imaju dva, tri hektara zemlje, da su to, svi smo procenili, čuvari naše zemlje i čuvari teritorija., da zaključim na kraju, dame i gospodo moramo voditi računa o našoj poljoprivredi. Najslađi su plodovi iz sopstvene bašte.

Hvala.

PREDSEDNIK: Hvala i Odboru za poljoprivredu.

Saglasno članu 27. i 87. stavovi 2. i 3. Poslovnika, obaveštavam vas da ćemo danas raditi i posle 18.00 časova zbog potrebe da što pre usvojimo akta koja se nalaze na dnevnom redu.

Pošto smo čuli predstavnike odbora, prelazimo na predstavnike poslaničkih grupa.

Prvi je prijavljen Milija Miletić.

Izvolite.

MILIJA MILETIĆ: Zahvaljujem se, dr Orliću.

Uvažene kolege, poštovani ministri sa saradnicima, ja ću kao kolega, kao čovek da prvo čestitam Bajram svim našim prijateljima muslimanske vere i poželim da u zdravlju, sreći, miru, blagostanju provedu sa porodicama, da svi budemo i u narednom periodu zajedno, da čuvamo naša ognjišta, da čuvamo našu zemlju Srbiju.

Bajram šerif mubarek olsun! Inače, nek je plemeniti Bajram blagosloven.

To je što sam hteo da kažem kao čovek koji poštuje svakog čoveka, bez obzira koje je vere, jer je veliki broj prijatelja muslimana i poslanički klub u kojem sam ja. Radimo već drugi mandat.

I kod nas i u Tutinu i u Sjenici se ljudi bave poljoprivredom i imaju potrebe za sve ono što treba u svakom delu naše zemlje Srbije.

Ja sam malopre pažljivo slušao sve ministre koji su u okviru svog delokruga i svojih tačaka govorili, gde je prvi među njima bio ministar Mihajlo Jovanović, čovek koji vodi Ministarstvo telekomunikacija, gde smo u okviru njegovog govora i iznošenja svih onih stvari čuli i potrebu da se obezbede uslovi za širokopojasni internet, gde u okviru zakona koji je pripremljen, koji ćemo sigurno izglasati, imati potrebu i mogućnost da 2025. godine svako selo ima internet i svaki čovek može o tome sutra da radi, da završava određene poslove.

Sve to mene je apostrofiralo i na ovaj deo o kome sada govorimo, a to je poljoprivreda. Za mene je poljoprivreda nešto najbitnije, jer rođen sam u porodici koja se bavila poljoprivredom. Rođen sam u selu u kojem i sada živi moj otac, gde živimo zajedno, gde se bavimo poljoprivredom, gde sam završio srednju veterinarsku škola, to je isto vezano za poljoprivredu, gde sam počeo da se bavim politikom i formirao Ujedinjenu seljačku stranku, jer mi je cilj bio poljoprivreda, razvoj poljoprivrede, zaštita naših ljudi koji žive na selu i od sela.

Konačno, u Skupštini sam ovde i predstavljam Ujedinjenu seljačku stranku, čiji sam predsednik i gde smo ranije i na javnim slušanjima na različitim mestima, na odborima, na pododborima razgovarali o ovom predloženom zakonu i govorili sa nadležnom ministarkom gospođom Jelenom Tanasković, koju podržavam, normalno, jer ona to što radi, ona želi sigurno dobro poljoprivredi, želi da neke nove stvari uvede.

Jeste da je zakon od ranije vezano za ovaj agrar, da to do sada nije odrađeno, što ne znači da to ne treba biti odrađeno.

Inače, ja mogu samo da podsetim sve ovde prisutne, a i one naše ljude koji žive u seoskim područjima, koji imaju dosta nekih problema ne samo sa internetom, imamo veliki broj naših seoskih područja, tu je naša ministarka za energetiku, u kojima ima niži napon struje. Bandere su trule. Drvene bandere su dosta trule i tu moramo staviti mnogo više akcenat na tu niskonaponsku mrežu i tim ljudima omogućiti da imaju iste uslove, istu energiju, istu snagu, jer oni sigurno plaćaju redovnije struju nego ostali po nekim većim mestima, odnosno po gradovima.

Što se tiče poljoprivrede, poljoprivreda je neka naša egzistencija. Bez hrane, bez vode sigurno nema ništa. Tu je i naša ministarka za zaštitu životne sredine, gde smo mi kao opština Svrljig njenom ministarstvu dodelili Majsku plaketu zato što nam je pomogla i obezbedila određene kontejnere, prevozna sredstva i još puno stvari koje su bitne za zaštitu životne sredine u našoj opštini i mi to stvarno cenimo, jer znamo da mi imamo… Priroda nam je dala sve. Mi tu prirodu moramo da čuvamo i zato Ministarstvo koje vi vodite želi da svakoj opštini obezbede adekvatni uslovi da mogu da zaštite svoju životnu sredinu i ja vas pozivam da budete gosti ne samo kod mene u našoj opštini, u Svrljig, nego i u okolnim opštinama zato što je kod nas svuda slična situacija.

Sve ove stvari o kojima sada govorim tiču se svih nas, pa bez obzira da li mi živimo u Svrljigu, Beloj Palanci, Gadžinom Hanu, Babušnici, Tutinu, Sjenici, nije bitno, da li je Subotica ili bilo koje mesto, svi mi imamo iste probleme i iste potrebe.

Zato poljoprivreda je nešto na čemu ću više apostrofirati, jer je to ono za šta živim i to je ono što mislim da za moj dosadašnji rad ima nekih rezultata.

Što se tiče ovog zakona, mi smo, kao što sam rekao na prethodnim odborima i pododborima, razgovarali o određenim segmentima. Što se tiče konkretno e-agrara, to je nešto što je stvarno dobro, da ne kažem to je odlično i potrebno je da naši ljudi koji to mogu, mogu lakše da obezbede sebi da se sutra preregistruju, da se registruju, da konkurišu za određene javne pozive, da na tim javnim pozivima, u tim javnim pozivima nemaju potrebe da dolaze često do svojih matičnih mesta, da traže određene dokumente, papire kojima bi pokazivali ono za šta žele da rade. Mnogo je lakše kad to sad uradimo preko e-agrara, kada se konektujemo, napravimo sve to i, normalno, posle svega toga biće mnogo lakše.

Ali, kao što sam malopre rekao, veliki broj naših seoskih područja nemaju adekvatnu snagu električne energije, a kamoli da imaju internet. Očekujemo normalno u okviru zakona da se do 2025. godine obezbedi svakom selu da ima internet i da sutra svaki taj naš poljoprivredni proizvođač u tom vremenskom intervalu, zajedno sa nama, da mu pomognemo, da putem edukacija, sa njima razgovaramo, da ih učimo, jer da podsetim, veliki broj stare populacije, ljudi su ostali u tim našim selima, da njihovi unuci i njihova deca ne žive zajedno sa njima ili su u nekim većim mestima ili u nekim drugim zemljama. Zato tim ljudima mi moramo stvarno staviti veći akcenat da oni mogu biti dostupni, da mogu biti prisutni, da mogu konkurisati, a pre toga se moraju registrovati.

Ministarstvo i ministarka Jelena Tanasković, stvarno, ona ovo što je započela, što kaže se, to je ispravna stvar, jer ovo što sada radimo oko e-agrara, mislim da je to pozitivno, s tim što sad ponovo podvlačim da dosta veliki broj ljudi koji žive u područjima iz kojih ja dolazim i okolnih mesta, tim ljudima trebamo staviti mnogo veću pažnju.

Ja sam na sastanku i sa ministarkom a i pre toga sa ministrom Jovanovićem razgovarao i predložio čak i neku mogućnost da ta dva ministarstva iznađu neki zahtev prema Vladi, da se obezbedi još neki čovek i još neki stručni saradnik koji bi bio u tim matičnim mestima, da li je to u tim našim siromašnim, tu mogu da govorim najviše o tim siromašnim opštinama koje su sa otežanim uslovima života. To su opštine četvrta i peta grupa nerazvijenosti. To su opštine kojima treba stvarno pomoć, jer veliki broj ljudi tamo nema dovoljno znanja, nije dovoljno obučen. To je bio moj predlog da Ministarstvo telekomunikacija i Ministarstvo poljoprivrede u okviru svojih ministarstava podnesu zahtev Vladi da se obezbedi određeni broj stručnih radnika koji bi potpomagali tim naših ljudima u našim područjima.

Uz dužno poštovanje, evo još jednom velika zahvalnost Poljoprivrednoj stručnoj službi koja stvarno maksimalno radi svoj posao. Oni su i ranije radili svoj posao, bili su prisutni kod naših poljoprivrednih proizvođača, ali recimo, Poljoprivredna stručna služba u Nišu, koja pokriva Nišavski okrug, ima 11 tih savetodavaca. Tih 11 savetodavaca oni su svakodnevno od jutra do sutra na terenu, zajedno sa nama, zajedno sa ljudima iz naših opština, žele da pomognu da se svaki čovek koji ima mogućnost, koji želi da se preregistruje, da se preregistruje. I oni to rade svim srcem, punim srcem. Ali, ponovo ima problema, zato što naši ljudi u našim selima nisu dovoljno obučeni.

Evo, ja da vam kažem, to je informacija koja je sigurno tačna. Kod mene konkretno, u mojoj opštini, povećala se prodaja ovih pametnih telefona, zato što ti naši ljudi u našim selima su želeli da obezbede te telefone, da sutra, da li to njihovi unuci, da li to njihove komšije, da li to mi njihovi prijatelji koji to možemo da uradimo ili Poljoprivredna stručna služba, pomaže da se oni preregistruju. To je veliki broj njih uradio i dosta njih su sada i konkurisali za ove javne pozive.

Ali, sada ima problema, pošto kada to konačno bude odrađeno i donesen ovaj zakon, siguran sam, a to svi ljudi moraju da znaju, da kada se čovek jednom konektuje, kad se preregistruje, kada konkuriše, njemu sve informacije dolaze u elektronskoj formi. I taj čovek sutra, da li je to iz mog sela odakle sam ja, selo Plužina, da li je neko drugo selo, da li je neka druga opština, taj čovek nema internet. Taj čovek sutra kad ponese telefon u džepu ili ga ostavi kući, on nema interneta. Njegov unuk ili njegov sin, on možda ne obrati pažnju i tom čoveku prođe, recimo, mogućnost da se za nešto žali ili da stavi neki prigovor da bi ostvario neka svoja prava. To će biti jedan od problema naših sugrađana koji nemaju dovoljno znanja, čija su deca van ili ne žive zajedno sa njima. Jednostavno, ljudi iz Poljoprivredne stručne službe nema ih dovoljno da tu budu non-stop sa njima.

Opštine moraju biti mnogo agilnije da zajedno sa Poljoprivrednom stručnom službom pomažu tim naših poljoprivrednim proizvođačima. Evo, ja javnom slušanju, gde su bili predstavnici veliki broj poljoprivrednih proizvođača, bili su predstavnici iz opština oko Svrljiga. Mi smo tamo, mogu da kažem, stvarno su se svi uključili, veliki broj ljudi koji rade u opštini i volonteri su se uključili da zajedno sa Poljoprivrednom stručnom službom da maksimalno pomognu da se što veći broj ljudi preregistruje, da bi moglo da koristi ova sredstva, jer su javni pozivi u toku.

Ukoliko neki od naših, evo, čuli smo malopre ministarku koliko se ljudi preregistrovali i koliko su konkurisali za javne pozive, što je odlično, a ima i onih koji to još nisu uspeli da urade, ne zato što ne žele, nego verovatno zato što ne mogu. Da bi neki čovek iz nekog sela u mojoj opštini ili okolne opštine oko nas, da bi došao do Svrljiga ili Bele Palanke, do Babušnice, mi u našim selima nemamo prevozna sredstva, nemamo linije autobuske koje su bile ranije prisutne, zato što je to mali broj ljudi, zato što skupe su karte. Autobuski prevoznici ne žele i nemaju profita i nemaju interesa, a budžeti tih naših opština ne mogu da prate i to da se još više finansijski zadužujemo i kod tih prevoznika. Zato taj čovek sutra pozove taksi, dođe taksi i vrati ga. Njega taj dolazak, da bi se prijavio ili konkurisao za određene stvari, zato što nema mreže, nema interneta, taj čovek mora da plati najmanje 1500 do 2000 dinara i da izgubi taj dan.

Još jednom, ja sam podneo određeni broj amandmana koji mislim da daju određena olakšanja da se prevaziđu određeni problemi koji ne remete ono što ste vi sada rekli, to govorim vama, ministarka, ne remete ništa, već možda neke stvari poboljšaju i da se prevaziđe određeni problem.

Mi smo na Odboru za poljoprivredu i predložili, to je govorio gospodin predsednik odbora, naš i moj prijatelj Marijan Rističević je u ime svih nas juče na odboru govorio i predložio određeni broj predloga koji su pretočeni u amandmane, pa se nadam da ćete i vi imati mogućnost, ukoliko se to sutra ne reflektuje na nešto drugo, da se ti amandmani prihvate i da olakšamo našim ljudima kojima stvarno treba pomoći da mogu da se priviknu.

Mi smo predložili, Dragan Jovanović, kolega, je to i izneo, da bi bilo dobro da našim poljoprivrednim proizvođačima koji žive u tim brdsko planinskim područjima sa težim uslovima života, da se makar u tim područjima, u tim opštinama da mogućnost da makar još godinu dana da mogu da se prilagode, da se njima to pomogne. U zakonu to postoji. I bilo bi dobro da to tako i bude, da ne bude sve putem e-agrara. Ljudi dok se priviknu, dok se obezbedi mogućnost interneta, taj prelazni period, to će njima značiti, jer ja stvarno vidim i dobro je što ste rekli da treba uraditi, da se uradi e-agrar i da je veliki broj ljudi već aplicirao i konektovao se na e-agrar.

To je ono što mislim da bi bilo dobro, da se makar tim našim opštinama koje su devastirane, demografski ugrožene, brdsko-planinske to omogući.

Isto, vrlo je bitno, vi ste malopre rekli i ja to isto pozdravljam, minimalno 6.000 dinara za zemljište, što je ranije bilo drugačije. Smanjili ste limit. Ona je više za naše ljude koji se bave proizvodnjom mleka, koji nose mleko u mlekare. Njima taj limit više nije potreban da bi koristili premiju. To je isto super.

Rekli ste vezano za premiju za mleko. Bila je po Pravilniku ili Uredbi 15, sad je 10 dinara minimalno. Ja sam i tu dao jedan amandman, ukoliko postoji mogućnost da bude 15 dinara u zakonu, što jednostavno mi tim ljudima moramo davati non-stop podršku. Verujte mi, da bi neka krava bila u mogućnosti da bude u laktaciji treba da prođe četiri ili pet godina, odnosno pet godina da bi ona mogla da daje mleko. Znači, da bi bilo kvalitetno priplodno grlo, i to je određeni proces koji traje tri do četiri ili do pet godina.

Znači, to je ono što mislim da bi bilo dobro, a sa druge strane tu su oko Pravilnika, i to smo razgovarali juče na Odboru, verovatno su to vaši saradnici vama preneli, Pravilnik bi trebalo u nekim segmentima promeniti, a vezano za one zahteve za kvalitetna priplodna grla. Pisalo je u Pravilniku avgust mesec, a vi ste rekli da će se to promeniti u jul mesec. To je jedan mesec razlika.

Sve ostalo, ono što ste govorili, ja podržavam. Mislim da bi bilo dobro, rekli ste, da se obnove naša stada. Jedan od načina jeste da se ženska telad čuva i da se u nekoliko kvartala, u četiri kvartala po 25.000 dinara, da se tim ljudima da, da bi oni to žensko tele sačuvali u kvalitetnu priplodnu kravu, da li je to prvotelka, mogla bi da bude i drugotelka, trećetelka i da bi to tele sutra bilo njegovo, da sutra povećava stočni fond, a on zna da je to iz njegovog stada, on zna kakva je bila njegova majka, zna kakva je bila, da li je bila mirna na muži, da li je davala dovoljnu količinu mleka i sve ostalo.

To je dobar predlog. Možda da se obezbede grla iz uvoza, ali mislim da mi… Kad sam bio predsednik opštine dao sam tu mogućnost, 2012, 2013. godine, gde su naši ljudi koji su želeli da se bave stočarstvom imali svoje kvalitetne priplodne krave. Oni su čuvali tu žensku telad. Mi smo njima kroz budžetski fond za poljoprivredu omogućavali finansijski i oni su tu telad čuvali. To su bile kvalitetne krave i na neki način povećali smo broj grla stoke.

To ste vi i rekli u nekim emisijama, i to je ispravna stvar. To ja podržavam, to je stvarno ispravno.

E sad, ostale stvari, konkretno oko ovog Zakona o poljoprivredi. Mi ćemo stvarno putem amandmana da neke stvari pomognemo, poboljšamo, ali u suštini znam da imate iskrenu nameru. Žena koja je bila na javnom slušanju ona vam je dala maksimalnu podršku zato što ste bili spremni. Na ovom javnom slušanju bilo je dosta naelekstrisanih ljudi, ne zato što ne podnose nekog personalno, nego baš zbog toga što ima velikih problema u poljoprivredi. Poljoprivreda je nešto sa čime moramo da živimo. Moramo da planiramo. Moramo da imamo strategiju koja mora da se zna, svake godine šta će biti i kako će biti.

Jednostavno, situacija je bila kakva je bila ranije. Imali smo koronu. Pokazali smo kada je korona šta znači kada imamo našu domaću hranu, kada imamo naše poljoprivredne proizvođače, kada imamo naša domaćinstva koja su spremna da sve podnesu. S druge strane, ovaj rat koji se dešava u Ukrajini je nešto što utiče na kompletnu situaciju i kod nas. Tako da neke stvari ne možemo sve planirati, ali tu ste vi dali određena rešenja za koja mogu da kažem da su dobra za te naše poljoprivredne proizvođače.

Još jednom, poštovane kolege poslanici i građani Srbije, uvaženi ministri, ministarke, i to i kažem, mislim da je poljoprivreda nešto na čemu moramo mnogo, mnogo ozbiljnije raditi, da pored nas i oni koji vode određene resore imaju uz njih određene ljude koji osećaju probleme u poljoprivredi. Kako se kod nas kaže – tuđa ruka svrab ne češe.

Još jednom, ja i naš poslanički klub ćemo podržati predlog zakona i sve ove zakone uz određene amandmane koji bi poboljšali ove zakone.

PREDSEDNIK: Hvala najlepše.

Sada poslanička grupa Savez vojvođanskih Mađara.

Gospođo Kovač, izvolite.

ELVIRA KOVAČ: Zahvaljujem, uvaženi predsedniče.

Predsedništvo, poštovani članovi Vlade sa saradnicima, dame i gospodo narodni poslanici, kao ovlašćena predstavnica poslaničke grupe SVM planiram da u vremenu predviđenom za poslaničku grupu, od 28 tačaka koje se nalaze pred nama, pričamo o predloženim sporazumima iz Berlinskog procesa, a kasnije u raspravi, ukoliko stignemo danas ili sledeće nedelje, će kolega pričati o Sporazumu sa Mađarskom. Nisam sigurna, ali nadam se da je neko spomenuo i taj.

Izuzetno je teško efikasno iskoristiti vreme. Svi ovi sporazumi, sve ove tačke dnevnog reda su značajne, a za manje poslaničke grupe je problematično da o svakoj kažemo dovoljno. No, svesni toga da se dovoljno materijala skupilo, značajno je da imamo ovu raspravu.

Kada pričamo o Berlinskom procesu jasno je da je on počeo još 2014. godine i zapravo je neki prvobitni plan bio da traje četiri godine, ali aktivnosti Berlinskog procesa su nastavljene i kroz sledeću, drugu fazu, nazvanu – Berlin plus. Nakon samita koji je, podsetiću sve nas, održan 5. jula 2021. godine, kao što je uvažena ministarka za evropske integracije spomenula u njenom uvodnom izlaganju, 3. novembra prošle godine, 2022. godine, su potpisana ova tri sporazuma. Dakle, Sporazum o priznavanju kvalifikacija u visokom obrazovanju, o slobodi kretanja sa ličnim kartama na zapadnom Balkanu i o priznavanju profesionalnih kvalifikacija za doktore medicine, doktore stomatologije i arhitekte na zapadnom Balkanu. Potpisivanjem ova tri sporazuma o kojima, između ostalih, danas raspravljamo potvrđuje se činjenica da je Berlinski proces zapravo priprema regiona zapadnog Balkana za pristupanje EU i ovaj pripremni proces je po modelu po kojem se i sama EU razvijala.

Naime, najmanje dva puta u protekle…

Da, zamoliću narodne poslanike da ispoštuju govornika. Zahvaljujem.

Najmanje dva puta u toku proteklih pet decenija, 50 godina, formirane su slobodne carinske i trgovinske unije. Pred kraj Drugog svetskog rata, 1944. godine, u Londonu je zaključen ugovor među vladama Belgije, Luksemburga i Holandije kojim je osnovana Carinska unija Beneluksa. Beneluks je poslužio kao uzor formiranju Evropske zajednice za ugalj i čelik, najpre, pa Evropske ekonomske zajednice, kao i same EU. Godine 1991. potpisana je Višegradska deklaracija i dogovorena saradnja po pitanju slobodne trgovine između Poljske, Mađarske, Češke i Slovačke.

Berlinski proces je zamišljen kao nešto slično. On je krovni proces koji je objedinio brojne prethodne inicijative međuregionalne saradnje, a takvih je inicijativa u proteklim godinama, ako gledamo, recimo, dvehiljadite, bilo izuzetno mnogo, preko 50.

Imajući u vidu globalni kontekst, kao i regionalne ekonomske političke i socijalne specifičnosti, nekoliko je razloga zašto će poslanici SVM podržati ove predložene sporazume, odnosno predloge zakona o potvrđivanju ovih sporazuma. Najpre,

zato što predloženi sporazumi predstavljaju važan korak u usklađivanju sa pravnim tekovinama EU, posebno sa Direktivom o priznavanju stručnih kvalifikacija, usklađivanju sa Konvencijom o priznavanju kvalifikacija u visokom obrazovanju u Evropskom prostoru, kao i obavezama Evropskog prostora visokog obrazovanja.

Nadalje, smatramo da iz ovih sporazuma imamo višestruku korist, jer ne samo da će se na mobilnost zajedničkog tržišta primenjivati kriterijumi EU, već zemlje Berlinskog procesa, regiona, imaju obavezu da nastavne planove i programe za sada, kao što smo spomenuli tri zanimanja, usaglase sa zahtevima EU.

Usklađivanje sa evropskim standardima je, složićemo se svi, izuzetno značajno. Predloženi sporazumi predstavljaju i korak napred u kreiranju zajedničkog regionalnog tržišta, kao i za eventualno otvaranje Klastera 2 - unutrašnje tržište. Klaster 2 obuhvata i poglavlja koja se tiču slobodnog kretanja robe, radnika i kapitala i on je ključan za pripreme Srbije da se prilagodi zahtevima tržišta EU.

Sloboda kretanja na zapadnom Balkanu ima potencijal za stabilizaciju regiona i smirivanje tenzija, što je takođe izuzetno značajno, a u idealnom scenariju slobodno kretanje profesionalaca u okviru većeg zajedničkog tržišta, tržišta gde pričamo o 18 miliona ljudi, može smanjiti odliv stručnjaka sa kojima se nažalost sve ove zemlje, činjenica, suočavaju u proteklim godinama. Ne manje značajno je da mogu doprineti smanjivanju međuetničkih tenzija, pa i pomirenja.

Previđeno je da Sporazumom o priznavanju visokoškolskih kvalifikacija, kao što je uvažena ministarka u uvodnom izlaganju rekla, on se za sada odnosi, primenjuje na javne univerzitete sa tendencijom, odnosno planom da se proširi i na privatne. On bi trebao da stupi na snagu tri meseca nakon ratifikacije. Dobro je što su već mnogi pitali kada će biti na dnevnom redu ratifikacija ovih sporazuma.

Sporazum o priznavanju profesionalnih kvalifikacija stvara temelj za pregovore o preostale četiri regulisane profesije, jer sećamo se da su to babice, medicinske sestre, farmaceuti i veterinarski hirurzi. Znači, to je neki sledeći korak i plan.

Koliko je značajno priznavanje visokoškolskih kvalifikacija iliti nostrifikacija i njeno pojednostavljenje, što je takođe ministarka objasnila, znači ranije je bilo, odnosno trenutno još uvek za ovu nostrifikaciju vremenski treba nekoliko meseci, pa i do godinu dana. Sada to neće trajati duže od dve nedelje. Razumemo i mi, dakle predstavnici različitih nacionalnih manjina pa i Mađarske, ima raznih programa Nacionalnog saveta Mađarske nacionalne manjine koji finansiraju, odnosno pomažu studentima zapravo da im pomognu u smanjivanju troškova, a i ovim ENIC/NARIC centrom je došlo do ubrzanja tog procesa.

Ali, kada pričamo o ovom regionu, jasno je iz primera pregovora Beograda i Prištine. Još pre više od 10 godina, 2011. godine, Beograd i Priština su se dogovorili da omoguće diplomiranim studentima obe strane da nostrifikuju diplome. Nostrifikacija se dakle odnosila na priznavanje diploma kosovskih univerziteta u Srbiji i srpskih na Kosovu, a prema dostupnim podacima u proteklom periodu. 13 diploma iz Srbije nostrifikovano je na Kosovu, dok je 374 diploma sa Kosova priznato u Srbiji. Dakle, jasno je ko ovo primenjuje i nažalost od 2020. godine na Kosovu je taj proces obustavljen.

Ključne reči za ova tri spomenuta sporazuma o kojima danas raspravljamo je jednakost i nediskriminacija. Odredbama sporazuma štite se i poštuju osnovna ljudska prava na obrazovanje i na slobodu kretanja, a pravo na rad, kao što smo malopre objasnili, znači postaje jednostavniji pristup pravu na rad u celom regionu. Složićemo se da putovanje samo sa ličnim kartama znači poštovanje prava na slobodu kretanja građana celog regiona.

Iako članstvo u EU nije eksplicitni cilj Berlinskog procesa nažalost nije obećanje, predložene sporazume ipak poslanička grupa SVM vidi kao važan korak ka jačanju, doduše ne volimo spektakularnu reč, evropske perspektive, ali u nadi neke zajedničke evropske budućnosti regiona.

I kao što sam u prethodnom izlaganju tada u svojstvu predsednice Odbora za evropske integracije spomenula, svi mi vidimo da je evidentno da pristupanje prati obostrani zamor, neizbežni pravac je i pesimizam. Dakle, da li ćemo mi ikada postati članica EU. Vrlo često čitamo istraživanja, značajno je, istraživanje organizuje i samo Ministarstvo za evropske integracije da vidimo kakvo je raspoloženje građana.

Kada uporedimo podatke sa celog zapadnog Balkana, broj ispitanika koji očekuju integraciju u EU sa celog zapadnog Balkana je dostigao nažalost istorijski nizak nivo. Svega 22% ljudi očekuje integraciju do 2025. godine, a sećamo se da je to nekada bio cilj, pa se približavanjem te godine to izgubilo i to više niko ne spominje.

Trideset i sedam posto građana očekuje do 2030. godine, dok jedna trećina 28% građana ne veruje da će njihova zemlja ikada postati deo Unije, a ovo istraživanje je ne tako staro. Dakle, iz 2022. godine, tj. prošle godine.

Kažem, spomenula sam u prethodnom izlaganju da ću napraviti paralelu. Najviše optimizma ima još uvek u Albaniji. Podrška građana je tamo najviša i postoji neki optimizam i na Kosovu, a najveći pesimisti smo mi, građani Srbije, nažalost. Jasno je da smo najdublje u procesu i da smo više očekivali, a da on zbog geopolitičke situacije najpre stoji u poslednje vreme.

Iako su vidljivi konkretni benefiti, dakle koristi i pozitivne stvari iz Berlinskog procesa, ukida, konkretno ono što svi osećamo i vidimo je ukidanje rominga konačno, formiranje energetske i transportne zajednice, zajedničkog fonda za Balkan, regionalne Kancelarije za mlade „Rajkom“, zajedničke privredne komore, dobar primer tzv. „zelenih koridora“ koji su omogućili slobodan protok robe kamionima tokom pandemije.

Činjenica je da će Berlinski proces bez isticanja možda ne obećanja konkretnog konačnog rezultata da mi, da će ceo region postati, da će sve zemlje postati punopravne članice EU, ali bar nekako ubrzani pristup EU, dakle bez toga kao najvažnijeg cilja i dalje će se Berlinski proces nekako doživljavati kao jeftina zamena za članstvo u EU, a podrška evropskim integracijama nažalost padati.

Postoje jako velike dileme između „Otvorenog Balkana“ i Berlinskog procesa. Mislim da građani koji to ne prate detaljno ni ne razumeju razliku ili negde je nepopularno pričati o „Otvorenom Balkanu“, što je nepravedno. Mi smo pokušali i u Parlamentarnoj skupštini Saveta Evrope i u raznim evropskim forumima da objasnimo i da razjasnim sada stav SVM je da regionalnu inicijativu „Otvoreni Balkan“ i sam Berlinski proces treba harmonizovati i da ne treba uopšte da na te dve regionalne inicijative gledati kao konkurentne i da jedna isključuje drugu.

Tužno je što oni koji ne učestvuju u „Otvorenom Balkanu“ namerno ga blokirajući ili izostavljajući sami sebe to rade isključivo zbog toga što je to inicijativa Aleksandra Vučića, pa ga ne vole, ali ne radi se ovde o tome, već o benefitima za same građane regiona. Dakle, mi smo stava da je jedna druga inicijativa jako dobra i treba da se dopunjuje, trebalo bi svi da učestvuju u njima.

Rezultat do sada dogovorenog u okviru Otvorenog Balkana, sada malo o drugoj regionalnoj inicijativi, je da građani Severne Makedonije, Srbije i Albanije mogu da rade u bilo kojoj od tri zemlje bez dobijanja posebnih radnih dozvola, znači, bez komplikacija, bez prijave i čekanja, bez administrativnih troškova, a uvodi se i jedinstveni matični broj.

Ratifikacijom predložena tri sporazuma o kojima razgovaramo jača se konkurentnost, jer će kompanije moći nesmetano da računaju na radnu snagu iz celog regiona, lakše će se otvarati nova radna mesta i lakše zapošljavati radnici sa visokom stručnom spremom.

Zašto je značajno sve ovo? Zato jer mi svi živimo u ovom regionu i kada pričamo o ekonomskim pokazateljima, ukupna robna razmena Srbije sa zemljama članicama Otvorenog Balkana u 2022. godini iznosila je 1,7 milijardi evra i povećala se za skoro jednu trećinu, 29% u odnosu na 2021. godinu. Izvoz Srbije u prošloj, 2022. godini, beleži povećanje za 17%, dok je uvoz porastao za 61,5% u odnosu na godinu ranije. To su sve zvanični podaci Privredne komore Srbije.

Ne mogu da izostavim da u svojstvu zamenika predsednika poslaničke grupe Savez vojvođanskih Mađara ne spomenem i godišnji izveštaj Evropske komisije, u kojem, dakle, u samom Izveštaju Evropske komisije, u strategiji proširenja za 2022. godinu, se podcrtava značaj Berlinskog procesa i svih inicijativa pokrenutih kroz Berlinski proces, regionalno zajedničko tržište, Zelena agenda. Napravljen je pregled investicija i finansijske podrške Zapadnom Balkanu i Srbiji.

Pošto sam najavila da ću konkretno spomenuti i Intereg projekte prekogranične saradnje u periodu od 2014-2021. godine, Evropska unija je podržala projekte prekogranične saradnje sa nekoliko zemalja. U nemogućnosti i manjku vremena ne mogu o svima da pričam, ali je logično da spomenem bar Srbiju-Mađarsku, kao neko ko živi u Zrenjaninu, Srbiju-Rumuniju. Dakle, za projekte prekogranične saradnje Srbija-Mađarska vrednosti od 65 miliona evra, a projekti prekogranične saradnje Srbija-Rumunija u vrednosti od 75 miliona evra.

Kroz program IPA prekogranične saradnje Srbija-Mađarska, od 2008. do 2014. godine je realizovano 204 projekta u vrednosti od više od 50 miliona evra. U realizaciju ovih projekata je bilo uključeno više od 330 hiljada ljudi. Izgrađeno je, između ostalog, za Subotičane jako značajan i „Opti bajk“, biciklističke staze, više od 30 kilometara biciklističkih staza je sprovedeno, više desetina akcija u oblasti zaštite od poplava, organizovano je više desetina raznih događaja koji su imali za cilj unapređenje ekonomske saradnje. Skoro 200 hiljada ljudi je posetilo kulturne i istorijske atrakcije, takođe značajne, a blizu 500 istraživača iz AP Vojvodina i Mađarske je bilo uključeno u istraživačko-razvojne projekte.

Evropska komisija je sredinom oktobra prošle godine odobrila sprovođenje novog Intereg IPA programa prekogranične saradnje između Mađarske i Srbije, što je vrlo aktuelno pitanje ovih dana. Od strane EU biće obezbeđeno 63,5 miliona evra za ovaj period. Prioritetni ciljevi su zeleni region, koji obuhvata više podciljeva, prilagođavanje klimatskim promenama, značajno aktuelno sprečavanje rizika, biodiverzitet i smanjeno zagađenje, jako značajno unapređenje ljudskih i kulturnih vrednosti, obrazovanje i tzv. „lajf long larning“, celo životno učenje, kultura i turizam, prekogranična institucionalna i civilna saradnja, bolje upravljanje saradnjom, bezbednija i sigurnija Evropa.

Stoga, srećni smo da se sporazumi, odnosno ratifikacija potvrđivanja sporazuma iz Berlinskog procesa nalaze na dnevnom redu, u nemogućnosti da pričamo i o ostalima, ali, da spomenem samo jedan, sa Mađarskom i ubrzanju, ali o tome će više Žombor, prelasku granice i pojednostavljenju i jačanju ove saradnje, nastavku infrastrukturnih projekata.

Savez vojvođanskih Mađara daje podršku za sve predložene tačke dnevnog reda. Zahvaljujem.

PREDSEDNIK: Hvala vam.

Sada Zeleno-levi klub, reč ima Biljana Đorđević.

BILjANA ĐORĐEVIĆ: Zahvaljujem.

Poštovani predsedavajući, narodne poslanice i narodni poslanici, građanke i građani Republike Srbije, poštovani gosti iz izvršne vlasti, danas je na dnevnom redu nekoliko veoma važnih zakona, baš za život građana Srbije. Ja ću se fokusirati na dva – na bezbednost i zdravlje na radu u zemlji u kojoj godišnje prosečno 45 ljudi izgubi život na radu, i drugi zakon na koji ću se osvrnuti su izmene i dopune Zakona o upravljanju otpadom.

Mi se inače u otpadu gušimo, smeće je svuda oko nas, na našim ulicama, u našim rekama i jezerima, divljim deponijama, sa industrijskim otpadom ilegalno zakopavanim i skladištenim godinama.

Bilo je ovde reč i o nekom političkom otpadu. Ja nisam mislila to da spominjem, ali, kada je već kolega spominjao, mi kao Zeleno-levi klub, Zeleno-levi front, a pre toga i „Ne davimo Beograd“, uvek smo se zalagali pre svega za recikliranje otpada. Mislim da nije baš tačno hvaliti se time da vi reciklirate, vi više volite da spaljujete. Mi nećemo spaljivati čak ni politički otpad, borićemo se za adekvatan tretman i skladištenje, ima načina kako se to radi.

Šta je zajedničko za ova dva zakona? Dakle, jedno je svakako ta prevencija, sprečavanje s jedne strane da do povrede na radu i bolesti uopšte dođe, i to je delimično i fokus ovog zakona i to je pohvalno, ima nekih drugih problema sa Zakonom o bezbednosti na radu, a sa druge strane prevencija kada je reč o upravljanju otpadom jeste reciklaža. Dakle, svega onoga što je moguće da se reciklira, što smo mi utvrdili a vi ne radite, pogotovo ne u Beogradu.

Druga stvar je nadzor. Koliko je za primenu ovih zakona važna dobra, kontinuirana i fer kontrola privrednih društava, i to kako od radnih inspekcija, tako i ekoloških inspekcija, za ona privredna društva koja se, recimo, bavi preradom i skladištenjem otpada.

Treća stvar je vrednovanje, odnosno eksploatacija. Radnike najpre treba tretirati kao ljude koji imaju svoje dostojanstvo, vrednovati njihov rad, u njih ulagati, osigurati njihova radna prava, pa tako i pravo na slobodno vreme, odmor, nadoknadu za prekovremeni rad, između ostalog, bezbednost na radu.

Umesto toga, nažalost, mi u ovoj zemlji veoma često svedočimo radnoj eksploataciji, kako naših radnika, tako sve više i stranih radnika. O tome verovatno drugom prilikom, na nekoj od sledećih sednica.

Kada je reč o pitanju uređenja otpada, mi se zalažemo za to da otpad tretiramo kao jedan resurs. Međutim, otpad je svakako ekološki rizik. U ovoj zemlji, nažalost, otpad sve više postaje biznis, stvar profita, a ekološki rizik se svaljuje na građane. To što mi priznajemo da svakako postoji potreba za skladištenjem i tretmanom, kako opasnog tako i neopasnog otpada, ne znači da svako ko kaže da se bavi tretmanom ovog otpada to radi na ekološki prihvatljiv način, uz adekvatan nadzor i kontrolu nadležnih službi, kao i uključenje javnosti, jer je to jako važno prema Arhuskoj konvenciji. Dakle, mi moramo imati strožije zakone da se ovo adekvatno reguliše.

Ukoliko imate postrojenja koja planiraju da skladište ogromne količine otpada, 40 hiljada tona godišnje, kao što je recimo slučaj sa kompanijom „Junirisk“, to ima neke nužne rizike poslovanja i zahteva adekvatne odgovore na takve rizike. Svakome je jasno da takva postrojenja ne smeju biti u naseljenim mestima, da li Barajevo, Šabac ili neki drugi grad u Srbiji, jer se rizik po ljude i njihovu fizičku bezbednost, kao i zdravlje, drastično uvećava.

Šta u svemu tome radi država? Nažalost, to je još jedna stvar koja je zajednička za ove zakone. Država se ponaša kao sluškinja kapitala, domaćeg ili stranog, a u cilju bogaćenja i uvećanja bogatstva jedne privilegovane kaste. To bogaćenje ide na štetu eksploatisanih radnika, neretko njihove bezbednosti, pa i života, koje plaćaju na radnim mestima za koje retko ko snosi krivičnu odgovornost, ide u zatvor itd. Ponekad neka nanogica, tu i tamo, ali najčešće ništa. Ide i na štetu građana koji se bore za bezbednost i zdravlje svoje životne sredine.

Građani koji nisu deo te kaste mogu da se pozivaju na zakone i za njih će oni važiti onda kada se ne zameraju nikome, ali ako se sukobe sa nekim moćnijim od sebe, odjednom zakoni ne važe jednako. Institucije ćute ili se otvoreno stavljaju na stranu moćnih, pristup pravdi nije jednako dostupan, u pitanje se dovodi njihova bezbednost.

Država sa stanovišta građana koji su u ovom riziku, bilo na radnim mestima, bilo kada je reč o bezbednosti i zdravlja njihove životne sredine se često osećaju kao da je država za njih suprotstavljena strana, a ne u njihovoj službi kao strana koja direktno zastupa interese kompanija, umesto da bude zastupnik javnog interesa.

I, moram da kažem da ima razloga za takvu vrstu brige i takvu vrstu sumnje, da vladajućoj većini i ovde, ali i u Vladi jeste zaista stalo za stvari poput bezbednosti na radu ili zdravoj životnoj sredini. Jer, da vam je stalo, kolege iz vladajuće većine, dakle, zašto do sada ne bi bilo reči npr. o jednom prvom predlogu koji je predat ovom Sazivu još 1. avgusta. 2022. godine, a to je zahtev baš Zeleno – Levog kluba za formiranje anketnog Odbora za utvrđivanje činjenica i okolnosti u vezi sa pogibijom osam rudara u Rudniku “Soko“ 1. aprila. 2022. godine?

Jel to toliko strašno, da se neki poslanici ovde, svaki od naših poslaničkih grupa nađu u jednom anketnom odboru i potraže odgovore na pitanja šta su nadležni organi preduzeli? Da li je pre nesreće vršena kontrola ispravnosti sistema za detekciju metana i drugih opasnih gasova i da li o tome postoje dokazi koji su bili na raspolaganju nadležnim organima prilikom utvrđivanja odgovornosti za nesreću?

Da li su već sa tim preduzete sve mere za utvrđivanje odgovornosti rukovodstva rudnika, kako je reagovala Rudarska inspekcija, ministarstvo, kako su postupala nadležna tužilaštva? Ovde je poenta da vi izbegavate da se o takvim stvarima govori. Na svaki pomen nečega o čemu se vama ne govori obično kreću bestidne optužbe na račun onih koji bi da govore, buka je svrha da se niko ne čuje, da ništa ne shvati i da se prestane da se išta pita, ali prosto to ne prolazi. Ljudi se pitaju, ljudi traže pravdu i mi u njihovo ime govorimo.

Kako sa druge strane, takođe, ako vam je stalo da upravljate otpadom, možete objasniti da je u isto vreme kada je vođena Javna rasprava o Zakonu o upravljanju otpadom, vođena je javna rasprava i o jednom drugom zakonu koji je morao biti danas ovde pred nama, ako ne i ranije, a to je Zakon o kontroli opasnosti od velikih udesa koji uključuje opasne supstance. Njime bi se recimo evropske tri direktive implementirale u naš pravni poredak. Nekome bi se moglo učiniti da činjenica da se odlaže usvajanje ovog zakona koji je spreman više od godinu dana, dakle, da se s tim odugovlači, jer to odgovara nekim kompanijama koje će onda po mnogo lakšim uslovima dobiti integrisane dozvole, da li je to „Eliksir“, „Junirisk“ neka druga kompanija, ne znam, ali u svakom slučaju šta je problem u tome da imamo stroži je uslove, tiče se bezbednosti svih nas.

Dakle, važno je da preveniramo velike udese, da ograničavamo posledice tih udesa pri planiranju prostora. Već sam rekla, važno je da postoji bezbednosna distanca od naseljenih i drugih ranjivih mesta za ovakva mesta gde se skladišti i tretira opasan otpad. Važno je da se prepozna da kada se u njima nalazi jedna ili više opasnih materija, u jednakim ili većim količinama propisanim to jesu seveso postrojenja i takva treba da budu tretirana i važno je da se građani za to pitaju, da budu uključeni kao javnost u odlučivanju u postupku procena uticaja na životnu sredinu.

Umesto toga, dakle, tog zakona još uvek nema, pred nama su izmene i dopune Zakona o upravljanjem otpadom koje oduzimaju nadležnosti lokalnim samoupravama i daju Vladi nadležnost donošenja regionalnih planova otpada.

Mi kao Zeleno – Levi front se zalažemo za decentralizaciju, tako da principijelno smo protiv oduzimanja nadležnosti lokalnim samoupravama, ali isto tako moramo da ukažemo i na perfidne mehanizme pojeftinjenja korupcije. Sve centralizujete i direktno se dogovarate sa vašim omiljenim kompanijama. Toliko vam se žurilo sa ovim Zakonom, pa ste nešto menjali u poslednjem trenutku, sigurna sam da ni sami ne znate u kojem interesu, koji član koji ste ubacivali u poslednjem trenutku.

Dakle, postoji ogromno, zbog svega ovoga nepoverenje građana, da vam je stalo do bezbednosti na radu, da vam je stalo do zaštite životne sredine, ali isto tako, da u ovu zemlju uopšte vlada zakon, da su zakoni ne ono po čemu se upravlja u ovoj zemlji, već da su zakoni neki ljudi koji vedre i oblače od čijih odluka sve zavisi, bili oni lokalni šerifi ili Republički, bili oni poslodavci za koje su radnici samo faktor proizvodnje, a ne ljudska bića sa svojim radnim pravima ili direktori ili uopšte kompanije koje ne samo da izigravaju zakone, već ih i pišu ili sprečavaju usvajanje nekih, kao da je to u interesu ostvarivanja profita.

Jasno je zašto mnogi građani misle da u Srbiji ne vlada zakon, pa da nije ni važno šta u njima piše. Znate ono, vrlo često se kaže da je postalo ofucano – naši su zakoni dobri, ali se ne primenjuju. Nije to baš istina, nisu svi naši zakoni dobri, neki su i katastrofalni, ali istina je da se ne primenjuju jednako za sve. To da ljudi žele da se makar i loši zakoni jednako primenjuju i jednako poštuju govori o tome koliko su im očekivanja niska. Isto tako, da temeni zahtev koji kod ljudi nikada nećete izbrisati, poništiti jeste zahtev za ravnopravnošću.

Dakle, da zakoni ne važe jednako za sve, vidimo da na građevini umiru radnici u biznisu u kome su samo oni odabrani, koji retko ako ikada krivično odgovaraju, kao za nelegalnu gradnju, tako i za smrt radnika ili za teže povrede na radnom mestu. To vidimo i onda kada radnici fabrike namenske industrije poginu u eksploziji i kada lokalni gospodar i direktor fabrike „Milan Blagojević“ ne dočeka pravdu. Kakve, takve osuđuje presude koje smo nedavno u prvostepenom postupku imali prilike da vidimo za dvojicu rukovodioca fabrike, na po tri godine, makar priznaju odgovornost nadređenih za to, da ovaj objekat, gde se ova nesreća dogodila, nije imao ni upotrebno dozvolu niti je ispunjavao bezbednosne standarde.

Mi se pitamo – hoće li to sada biti poruka da se mogu nonšalantno ubijati radnici i da to prolazi nekažnjeno, da se mogu ponižavati porodice stradalih kada se bore na pravdu na sudu ili će to biti šansa da u buduće zapravo imamo nešto veći udeo sankcionisanih u odnosu na broj krivičnih prijava za krivična dela iz oblasti bezbednosti na radu koje su opet sramno male u odnosu na broj poginulih na radu.

Tu su i fabričke radnice koje su osim što padaju u nesvest na radnim mestima, na kojima rade prekovremeno bez klime, razvijaju posebne tipove profesionalnih bolesti, a vi u ovom zakonu ne predviđate registar profesionalnih bolesti. Dakle, poput radnica fabrike „Leoni“ u Kraljevu, fabrici „Aster“ u Nišu koje su poginule na radu iako poslodavci negiraju da je to bilo na radu ili profesionalnih bolesti radnica u „Aptiv“ u Leskovcu.

Dakle, to su žene i ljudi koji smrtno stradaju, poput takođe radnice Ministarstva odbrane koja je pala kroz prozor sa sedmog sprata i nismo kasnije više ništa čuli o tome. Dake, poslodavci kao što sam rekla, tvrde da to nisu vrlo često povrede koje su u vezi sa radom, koje su na radu, ali njihove koleginice i kolege pričaju drugačiju priču. Neretko ne smeju o tome da govore javno. Plaše se da će ostati bez posla. U drugim slučajevima, poslodavci pričaju da su za povrede na radu krivi sami radnici. Oni su neodgovorni, oni su pili, oni su sa nekim mentalnim problemima, poslodavci su uradili sve što je do njih.

Vi ćete pričati o poboljšanjima u Zakonu o bezbednosti i zdravlja na radu i kao što sam rekla, ima nekih poboljšanja, to je u redu, ali jednako svi sumnjamo u sprovođenju zakona ovog, kao što je postojao problem i sa prethodnim. Ne može da postoji jednakost pred zakonom, ako ne uložite resurse da se on adekvatno sprovodi.

Dakle, kako ćete obezbediti da se evidencija o povredama na radu zaista vodi, a ne da se prikrivaju. Kako ćete obezbediti kompletni nadzor nad primenom ovog zakona, ukoliko nemate značajno povećanje broja inspektora rada, njihovu tehničku opremljenost i bolja primanja kako bi uvećanja nadležnosti zaista pratila njihova veća odgovornost.

U Srbiji 400.000 privrednih subjekata kontroliše oko 250 inspektora za rad. Vi planirate da se taj broj uveća na 250. Apsolutno je jasno da je to nedovoljno. Takođe, nedostaje i poseban zakon o osiguranju od povrede na radu i profesionalnih bolesti. To bi takođe doprinelo preventivnom duhu ovog zakona, ali ništa vas nije sprečilo da se i taj zakon takođe danas ne nađe na dnevnom redu ovde pred nama.

Na kraju, još jedna stvar, koja je zajednička za ova dva zakona, a i za mnoge druge. U obrazloženjima se uvek pozivate na to da se samo radi o usklađivanjima sa direktivama EU, a ne da zapravo mi imamo neke interne probleme koje takođe treba da rešimo.

Kada bi to bio slučaj da vi priznate, morali biste da priznate da mi imamo neke probleme i da mi živimo u paralelnim realnostima, jer u vašem svetu Srbiji ide jako dobro, radnici nisu jeftini, pa zato odlaze investicije, to je svojevremeno govorila ministarka Brnabić, ili sasvim drugačiji argument, zato što nam tako dobro ide, nema više nezaposlenih, pa imamo deficit radnika i onda nam trebaju strani radnici za neke poslove koji naši neće da obavljaju, umesto, na primer, da povećate plate ili minimalne zarade.

Dakle, mi ćemo sada postati Zapad, dok istovremeno u sebi imamo nekoliko svetova i ogromne paralelne svetove nejednakosti. Ponešto ćemo uraditi da unapredimo zakonske okvire, ali ne i toliko da se oni stvarno sprovode. U toj paralelnoj realnosti u vašim će domovima raditi domaće radnice ili sve češće Filipinke kao kućna posluga, ali za njih neće važiti Zakon o bezbednosti na radu. Hvalićete se rodnom ravnopravnošću, a nećete prepoznati rodnu dimenziju bezbednosti i zdravlja na radu od seksualnog zlostavljanja i ucenjivanja na radnim mestima u ovom sistemskom zakonu.

Vi ćete svoje kuće praviti tamo gde neće raditi fabrike koje se bave tretmanom i skladištenjem opasnog otpada, poput beogradske ekološke opštine Barajevo, u kojoj posluje kompanija „Junirisk“. Hvalićete se najboljim dostupnim tehnikama za preradu otpada, a zapravo te kompanije kojima ćete davati dozvole niko u Evropi ne koristi za toliki broj količine supstanci koje se nalaze u otpadu. I naravno, vaše će službe mesecima donositi ove odluke o dozvolama, a na primedbe građana nećete odgovarati.

Pozivaćete se na evropske direktive 10 i 20 godina stare, umesto da gledate šta se danas debatuje u EU. Pitanje novih formi rada. Umesto da nove forme rada regulišete u Zakonu o radu, vi uvodite samozaposlene, a pod njima ne prepoznajete platformske radnike u Srbiji, radnike „Glova“, „Volta“, „Kargoa“, „Mister Dija“, koji su angažovani preko nestandardnih ugovora, često samozaposleni prinudno, jer platforme izbegavaju da se ponašaju kao zvanični poslodavci ili rade preko agencije koja retroaktivno odjavljuje radnike pre povreda, kako ne bi ostvarili pravo na osiguranje. Dakle, zapravo ne prepoznajete njih kao problem.

Dakle, kod vas takvih ambicija da zapravo rešavate probleme onih koji nisu deo kaste nema, da se bavite javnim interesom – nema, da zaista budete u procesu evropskih integracija, radi demokratizacije i zaštite ljudskih prava, a ne štikliranja kućica za pojedina poglavlja i ekonomske nagrade ili ozakonjenja svojih štetnih ekonomskih politika ili koruptivnih dilova. Zahvaljujem.

PREDSEDNIK: Reč ima Milovan Jakovljević.

Izvolite.

MILOVAN JAKOVLjEVIĆ: Poštovani građani Republike Srbije, uvaženi predstavnici izvršne vlasti i kolege narodni poslanici, i ja ću govoriti desetak minuta. Tiče se poljoprivrede, izmene zakona vezano za podsticaje u poljoprivredi i ruralnom razvoju, a ako stignem i nešto o energetici.

Maločas je predsednik Odbora pomenuo da smo imali konstruktivan rad i naravno da smo bili gotovo jednoglasni, gotovo u svim odlukama i zaključcima koje smo donosili na Odboru, jer smo izabrali između politike i politikanstva da radimo na interesu poljoprivrednih proizvođača i u početku rada ove Skupštine i Vlade.

Molim kolege, malo tiše, ako može, samo dok govorim, oprostite.

(Veroljub Arsić: Vi ste koalicija.)

Bez obzira, mi smo ovde u interesu građana, a ne koalicija.

Hoću da kažem da na početku rada ove Vlade Ministarstvo je imalo par odličnih odluka i inicijative smo pokretali, Ministarstvo poljoprivrede je prepoznalo više dobrih ideja. Jedna od tih ideja je bio svakako reprogram duga hladnjača, reotkupljivača, izvoznika, koji su imali prema komercijalnim bankama i onda je Narodna banka, odnosno Savet guvernera odobrio reprogram duga, odnosno moratorijum i tako da su ljudi isplatili maline i ja to javno pohvaljujem.

Ono što je kasnije usledilo je niz, po meni, pogrešnih odluka, da recimo 35.000 dinara po hektaru se proizvođačima šećerne repe dodeljuje, da je nemoguće uspostaviti zahteve za podsticajima u pisanom, odnosno papirnom odluku, već samo e-agrarom, onda 710 dinara da se subvencionišu proizvođači dehidriranog mleka koji prodaju svoju robu konditorima, po meni je isto to pogrešno. Uvođenje prelevmana na polutvrde sireve od 30 dinara je po meni beznačajno, to ne može nikoga da stimuliše da ne uvozi, da je ta mera makar na 300 dinara, pa da ljudi odustanu. Za rezultat svega toga plašim se da ćemo imati po sistemu reciprociteta da nam Evropska komisija, odnosno Evropska unija uvede prelevmane na izvoz voća, povrća iz Srbije.

Naravno, tu su problemi vezano i za CEFTA-u itd. Savetnici ministarstva su uglavnom NALED i neka kvazi-udruženja, međutim, na ovom javnom slušanju pokazali smo da postoji i neki drugi, ozbiljniji deo poljoprivrednih proizvođača koji su uzeli aktivno učešće i u svom konstruktivnom radu dali ne samo kritičko mišljenje, već i predloge.

Ono što mi posebno smeta je smanjenje subvencija na osiguranje za useve sa 70% na 40%, neisplaćena dugovanja ne za 2022. godinu nego za 2021. godinu, 2020, 2019, 2018. godinu i tako u nazad duguje se. Za autohtone sorte, odnosno rase životinja i biljaka nije isplaćeno za 2021. godinu. Konkurs nije objavljen za 2022. godinu i tako niz, međutim, saglasan sam da ni Ministarstvo ne može sve odjednom i tu smo mi da pomognemo i da sarađujemo na svemu tome.

Radi statistike podsetiću vas da u Srbiji ima oko 4700 sela, oko hiljadu je već ugašeno, a 1200 se već spremilo za izumiranje. Tako da u Srbiji jedan poljoprivredni proizvođač hrani pet ljudi, u Francuskoj 85, u Holandiji 216. Mi imamo na godišnjem nivou negde oko pet milijardi izvoza poljoprivrednih i prehrambenih proizvoda, dok recimo jedna Holandija ima 84. Dohodak po hektaru je kod nas oko hiljadu evra, dok je, recimo u Danskoj 14 hiljada, u Holandiji 17 hiljada. Navodnjava se svega oko tri posto površina, a udeo stočarstva je svega 20% u ukupnoj poljoprivredi. Mislim da taj procenat mora da se podigne makar na 50% kako bi sve ovo imalo smisla. Od 5,1 milion hektar poljoprivrednog zemljišta ne obrađeno nam je 625 hiljada hektara, a obradivo je naravno, četiri miliona 250 hiljada.

Osnovno pitanje je za sve nas, šta mi hoćemo? Hoćemo li da rasprodajemo poljoprivredno zemljišta i izvozimo hranu ili ćemo da našu decu hranimo u Lidlu, MekDonaldsu. Da li ćemo prodavati zemljište i pijaću vodu strancima? Hoćemo li da gradimo prerađivačku industriju kao što je fabrika skroba, fabrika dehidriranog mleka ili ćemo da gradimo stadione na kojima sport ima najmanju ulogu. Kada bi se pitao srpski domaćin ili srpski seljak, kombinati, propale zadruge bi se podržavile i nacionalizovale, a fudbalski klubovi privatizovali, a ne bi sa aproprijacije Generalnog sekretarijata Vlade, odlukom Vlade u zadnjih mesec dana bilo dodeljeno ukupno šesto miliona dinara FSS. Mislim da imamo pametnija i preča posla.

Ozbiljna država ne dovodi u pitanje prehrambenog suvereniteta. Sa aspekta ekonomskih interesa možda i uspostavimo neki balans, međutim, šta nam je sa demografijom, sa bezbednošću države, sa zdravstvenom bezbednošću, sa ekologijom. To su sve neke vrednosti koje bi trebali da podržimo i glupo je da postajemo u ovom 21 veku kolonija i deponija. Za vreme Miloša Obrenovića smo bili bitan faktor u poljoprivredi, a zamislite pored toliko tehnoloških razvoja, mi nismo u situaciji da se samoodržavamo.

Srbija ima potencijal ne za šest miliona ljudi da hrani, nego za 80 miliona. Samo smo zaboravili naše žitnice u južnoj pokrajini, na Kosovu i Metohiji. Žitnica sa Kosova i Metohije mogu da hrane 20 miliona ljudi. Razmišljajte o tome, nije samo Kosovo mesto gde su svetinje, tamo i neki kapital postoji.

Imam nekoliko mera koje bih predloži. Treba zaustaviti nekontrolisan uvoz poljoprivrednih proizvoda koji ugrožavaju domaću proizvodnju i izazivaju nelojalnu konkurenciju. Izvršiti reorganizaciju poljoprivredne proizvodnje. Nešto se čini mi se radilo u voćarskom delu, pa u skladu sa tim bi valjalo i nastaviti.

Stimulisati kupovinu domaćih prehrambenih proizvoda. Znam da u tom famoznom SSP tamo piše, da nemamo pravo da favorizujemo domaću robu, ali hologramskim obeležavanjem naši rodoljubivi potrošači bi došili u situaciju da prepoznaju takve proizvode i da ih rado kupuju. Znači, treba raditi nešto i na edukaciji našeg stanovništva i raditi neku kampanju – kupujmo domaće.

Treba rešiti i pitanje poljoprivrednih penzija, ja sam saglasan da je to mučno, mukotrpno i da se oko 200 milijardi duguje. Međutim, za sve ne nađe način.

Uvesti jasno, deklarativno obeležavanje geografsko poreklo poljoprivrednih proizvoda, tako da sprečimo manipulacije deklarativnim obeležavanjem. Ukinuti akcize i poreze na dizel gorivo koje se koristi u poljoprivrednoj proizvodnji, a ja mislim da smo jednina država u Evropi koja plaća akcize.

Ukinuti tv pretplatu, na bunare, na strugare, staklenike, farme, tamo ljudi niko ne gleda televiziju. Zašto se plaća tv pretplata uz električna brojila? Trebalo bi izvršiti subvencionisanje po hektaru, ali čini mi se da tu sve vreme nepravedno radimo. Ako je u jednoj Grčkoj ili Holandiji, ta subvencija od 600 do 1000 evra, zašto kod nas nije od 200 do 400, ali znate kako, da se opredelimo da po zavisnosti od kulture, zavisnosti da li je to staklenik ili hektar pšenice, da li je to kod mene u Ivanjici zemljište ili kod vas u Banatu, ne može biti ista subvencija.

Trebalo bi izgraditi seosku infrastrukturu. Evo, na jednom primeru na prošloj sednici ovde je iznet podatak, minisar Vesić je izneo podatak, da rekonstrukcija pruge Beograd-Niš će da košta dve milijarde 775 miliona. Eto, otprilike za ekvivalentan iznos dve milijarde i 800, garantujem da može u Srbiji 100 opština da se izgradi seoska infrastruktura, da se izgradi u svakoj opštini, u 100 opština po 500 kilometara seoskog asfaltnog puta širine od tri metra, debljine šeste centimetara sa urađenim kanalima i podlogama. Zamislite koliko bi ljudi ostalo da živi u seoskim područjima kada bi tako nešto uradili.

Na kraju, mislim da srpski seljak neće milostinju, on hoće samo čistu računicu. To imajte uvek na umu, uvek imajte u vidu. Hvala vam.

PREDSEDNIK: Zahvaljujem.

Posebno bih pozvao vas, gospodine Jakovljeviću, da budete u sali i nakon pauze da biste čuli odgovor na komentare koji će uslediti od predstavnika Vlade.

Određujem redovnu pauzu.

Nastavljamo sa radom za 60 minuta.

(Posle pauze.)

PREDSEDNIK: Nastavljamo sa radom.

Reč ima Ilo Mihajlovski.

ILO MIHAJLOVSKI: Hvala, predsedniče Narodne skupštine.

Poštovani ministri sa saradnicima, poštovani predstavnici medija, poštovani narodni poslanici, uvaženi građani Srbije, hteo bih prvo da čestitam našim sugrađanima i građanima Balkana, muslimanske veroispovesti, Bajram.

Među brojnim tačkama dnevnog reda današnje sednice, ja bih se posebno osvrnuo na predložene izmene i dopune Zakona o podsticajima u poljoprivredi i ruralnom razvoju, s obzirom da sam član skupštinskog Odbora za poljoprivredu.

Ovaj predlog donosi neke pozitivne novine u predstojeći zakon, a tu bih pre svega izdvojio proširenje definicije lica na koja će se ovaj zakon odnositi, a to je da će se pod pojmom poljoprivreda, poljoprivrednika ubuduće podrazumevati ne samo ona lica koja se bave primarnom poljoprivrednom proizvodnjom, već i preradom poljoprivrednih proizvoda ili promovisanje nepoljoprivrednih aktivnosti na selu, kao što su ruralni turizam ili očuvanje starih zanata.

Ovo je jedna, rekao bih, odlična dopuna postojećeg zakonskog rešenja, jer se zna koliko su ove grane aktivnosti međusobno povezane i uslovljene. Ako se neko reši da svoje poljoprivredne proizvode prerađuje u nekom manjem obimu, on će se verovatno ohrabriti i da se bavi poljoprivredom, ugostiteljstvom ili starim zanatima, a time će se vrednost njegovog rada i proizvoda višestruko vratiti i uvećati.

Imali smo priliku u zadnjih nekoliko godina da vidimo da ovakvi vidovi odmora na selu sve više dobijaju na popularnosti među našim građanima, a to je prava prilika da se da jedan novi impuls sveobuhvatnog unapređenja života na selu, za šta se stalno zalaže i na čemu predano radi predsednik naše partije i ministar za brigu o selu, Milan Krkobabić.

Mislim da će se ovim dopunama zakona stvoriti prave osnove da se i ovo Ministarstvo još intenzivnije uključi u aktivnosti koje su vezane za naše selo, pogotovo ako se imaju u vidu značajni rezultati koje je ovo Ministarstvo sa ne velikim sredstvima na raspolaganju postiglo u svom radu u prethodnom periodu sa svojim akcijama na obnovi. Formirano je 1.100 zadruga. Dodeljeno je 1.631 kuća sa okućnicom za mlade bračne parove, gde je 5.000 stanovnika dobilo krov nad glavom od čega je 2.500 dece.

Od tih 1.200 porodica, 200 je mladih poljoprivrednika i 231 samohrani roditelj. Prosek godina dobitnika kuća je 29, 8 godina. Na Miholjskim susretima sela za dve godine učestvovalo je ukupno 250.000 učesnika i posetilaca u više od 1.800 sela.

Za nerazvijene opštine dodeljeno je 35 mini autobusa. U ovim programima obuhvaćeno je 1.527 sela u 129 jedinica lokalne samouprave.

Sledeća novina koja donosi ove izmene i dopune, jeste uvođenje načela elektronske uprave i poslovanja kroz promene člana 7. i uvođenje novih članova od 7a. do 7g. Njima se predviđa da će se ovi zahtevi i ceo postupak ubuduće voditi elektronskim putem, a tako će dokumenta u postupku razmatrati i državni organi koji odlučuju o zahtevima. Time će se čitav postupak odlučivanja znatno ubrzati, pa će se i rešenja znatno brže donositi i krajnji korisnici sredstava brže će dobiti neophodne podsticaje. Mislim da je svima jasno od koliko je to koristi za naše poljoprivrednike.

Bitno je naglasiti da u članu 7b. predviđeno je da će se podrška u postupku, odnosno za digitalizaciju „eAgrar“, eventualnim dokumentima koji budu traženi, poljoprivrednici možda da pruže i lica koja se bave savetodavnim poslovima u poljoprivredi, poljoprivredni inspektori, projektanti, advokati i organi lokalne samouprave.

Zaduženo je 700 lica koja pružaju ovu uslugu u jedinicama lokalne samouprave, pa će potencijalni korisnici sredstava moći i njima da se obrate za pružanje pravne pomoći prilikom podnošenja zahteva.

Treća grupa izmena, vezana je za konkretne promene iznosa visine subvencija za pojedine kategorije poljoprivrednih proizvoda, gde se najniža promena odnosi na premije za mleko koje se podiže od sedam na minimalno 10 dinara po litru, uz brisanje uslova minimalne količine mleka koje se mora predati u periodu od četiri meseca, da bi se stekla mogućnost za korišćenje subvencija.

Takođe, predviđeno je da se za pojedine kategorije podsticaja utvrdi mogućnost da se odlukom o kriterijumima raspodele sredstava za nerazvijena područja utvrdi veći iznos subvencije od uobičajenih, što je apsolutno opravdano jer u takvim područjima ima srazmerno najmanje poljoprivrednih proizvođača kojima je ta pomoć najpotrebnija i često im znači i daleko više nego nekom velikom proizvođaču koji živi u selu bliže gradu.

Jedina promena odnosi se na član 10. i njome se uvodi pravilo da se novac koji se dobije sa podsticaja mora vratiti ako se nenamenski utroši. Rekao bih da je ovo možda i zakasnela, ali svakako nužna zakonska odredba.

Apsolutno se ne može tolerisati da neko povlači često i velika novčana sredstva za podsticaje, a da zatim taj novac nenamenski zloupotrebi i time ga uskrati nekome kome je on zaista potrebniji.

Koliko sam informisan, naša poslanička grupa je ranije prilikom usvajanja ovog i nekih srodnih zakona već skrenula pažnju na ovaj problem i mislim da svi mi sa punim pravom očekujemo od državnih organa da još više pooštre kontrolu načina trošenja ovih sredstava.

Dozvolićete mi da kada govorimo o ovoj temi, uputim i predlog da se u koordinaciji Ministarstva u Vladi, ali i širih konsultacija sa predstavnicima političkih partija i predstavnika nevladinog sektora pristupi izrada zakona o selu, koji bi sveobuhvatno regulisao celokupnu materiju koja je vezana za život na selu, od poljoprivredne proizvodnje, preko unapređenja komunalne infrastrukturne, pa do najnižeg položaja sela, kao specifične društvene zajednice u pravom i političkom smislu.

Mi u poslaničkoj grupi PUPS – Solidarnost i pravda smatramo da je donošenje takvog zakona zaista potreban, a da bi pažljivo osmišljena rešenja bila od opšte koristi i za sela i za celu državu u celini, svakako ćemo u danu za glasanje dati svoj predlog za usvajanje ovog zakona, kao i ostali zakoni na dnevnom redu sednice koja je u toku. Hvala.

PREDSEDNIK: Hvala.

Reč ima ministarka Jelena Tanasković.

JELENA TANASKOVIĆ: Zahvaljujem, predsedniče.

Moram samo da skrenem pažnju pre svega građanima Srbije, jer je izneto dosta paušalnih stvari, a i netačnih podataka, pa s tim u vezi hoću da pojasnim neke jako bitne stvari koje se tiču naših građana i generalno ljudi koji se bave poljoprivredom.

Pre svega kada pričamo o osiguranju, osiguranje nije smanjeno, da se razumemo. Da sada je bilo samo pet ugroženih regiona koji su mogli da koriste osiguranje od 70%. Mi smo upravo sada u zakonu prepoznali mogućnost da to može da se menja iz godine u godinu, obezbedili minimalni iznos osiguranja koji je u regionima koji nisu ugroženi minimalno 35% i oni koji su ugroženi minimalno 40%, a uredbom rekli da će se definisati nivo osiguranja.

Evo sada ponovo kažem, ja sam to rekla i na javnom slušanju pošto je bilo postavljeno pitanje, da će uredbom biti definisana da će sva ugrožena područja imati pokrivenost 70%. Ne znači da ne možemo da proširimo sada nakon što zakon bude usvojen i da umesto pet dobijemo šesto ili sedmo ugroženo područje, ukoliko bude do toga došlo. Pre svega to mi je jako bitno, jer oko osiguranja ima puno pitanja koja pristižu i na ministarstvo i vidim da tu ima šumova i nedoumica kako će se to raditi.

Što se tiče EU i prelevmana, to moram da kažem jer je dosta kontradiktorna izjava povećajte prelevman na sireve, a doveli ste nas u situaciju da nam EU zabrani zbog uvedenih prelevmana izvoz voća.

Upravo da se to ne bi dogodilo, nakon sastanka u Briselu, nakon pisma koje smo poslali kao obrazloženje, nama neće biti nikakve sankcije uvedene po pitanju naših prelevmana koje smo doneli, jer smo obrazložili i odbranili stav da je to bilo nužno, jer u ovom trenutku imamo poremećaj tržišta, objasnili koliko će to da traje i da će nakon toga sve da se vrati na staro.

Što se tiče sireva, proverili kako tu stoje stvari i da li možemo eventualno da idemo u povećanje, ali sirevi su imali prelevman pre ovog prelevmana od 12 dinara. Mi smo ga povećali na 30 i prosto nismo dobili odobrenje da idemo na više od toga. To je razlog, baš zato što brinemo o našim poljoprivrednicima koji se bave voćarstvom, ne rizikujemo i ne dovodimo uopšte u pitanje da eventualno neko može iz Evrope sutra da ospori naš izvoz.

Što se tiče E-agrara, ne razumem tačno. Ako brojke kažu da imamo preko 270.000 na današnji dan već registrovanih gazdinstava, da imamo 180.000 poljoprivrednika koji su aplicirali za meru po hektaru, da ih je ukupno u 2022. godini bilo 242.000 onih koji su dobili subvenciju za ovu meru, mi imamo još 40 dana, traje taj javni poziv, treba 60.000 njih da se prijavi, zašto mislite da su u problemi poljoprivrednici, zašto bilo na koji način dovodite u zabludu da se njima sada čini time što oni mogu u papiru da predaju, kada zapravo pričate o regionalizaciji, pričate o tome da se ne obrađuje 600.000 ha, što je apsolutno paušalan podatak u ovom trenutku, jer baš kroz E-agrar hoćemo da dođemo do podatka, jer nigde taj podatak ne možete eksplicitno da proverite danas i da tvrdite da je tih 600.000 onih koji mogu da se obrađuju, a ne obrađuju se. Znači, mi zato insistiramo da to krene.

Kakva je razlika ako je neko već registrovan da samo zahtev elektronski podnese? Zašto mu uopšte sada i u čijem interesu pominjete papir, osim u interesu da se registar ne sredi do kraja, što je upravo ideja ove godine? On se i radi cele ove godine i puni da bi mi imali kompletnu sliku i da bi već u sledećem pravljenu budžeta za 2024. godinu mogli konkretne stvari da promenimo i da targetiramo subvencije i namenjujemo baš tamo gde one trebaju.

U tom smislu ne vidim šta bi se dobilo ukoliko bi poljoprivrednicima sada dali mogućnost da predaju subvencije u papirnom obliku. Daleko od toga da bi im bilo šta olakšali. Oni su veći deo toga već odradili. Sada je samo da sprovedemo mi to do kraja, na njihovu korist, naravno.

Moram još jednu stvar da kažem. Rekli ste mleko u prahu potpuno pogrešna odluka. U trenutku kada imate 15 do 20 miliona litara viška na zalihama mleka koje nije prodato i gde pada cena otkupnog mleka na dnevnom nivou i otkazuju se ugovorim našim primarnim proizvođačima, Vlada donese odluku da bi ostala dodatna vrednost u Srbiji da konditorima pruži mogućnost, koji mogu u ovom trenutku, i najveći uvoz mleka u prahu je otišao kod konditora ili 95% tog uvoza, sada napravite meru takvu da dodata vrednost ostane u Srbiji, da njih subvencionišete za razliku cene koliko oni mogu to da plate u Evropi, kako bi uz uslov da moraju da dokažu da su otkupili mleko domaćeg proizvođača, da ne mogu da naprave prah od mleka koji je uvezen, kako bi na taj način otkočili dalje i zaustavili otkazivanje ugovora i zaustavili smanjenje cena. Šta je tu tačno loše? Šta je predlog? Nisam čula nijedan predlog, osim samo da je nešto loše.

Tako da u tom smislu ako želite nešto brzo da pokrenete, a da sa druge strane ne narušite odnose na tržištu koji postoje, a da pokušate da zadržite kompletnu dodatnu vrednost u zemlji, mislim da boljeg predloga u ovom trenutku nije bilo. Hvala vam.

PREDSEDNIK: Hvala.

(Milovan Jakovljević: Jel mogu da dobijem reč?)

Niste pomenuti.

(Milovan Jakovljević: Vreme od ovlašćenog predstavnika.)

Nisam čuo.

Pošto niste pomenuti nemate sada osnov sad za ponovno dobijanje reči. Samo ste dobili odgovor. Sve je u radu.

(Milovan Jakovljević: Vreme od ovlašćenog predstavnika. Da pojasnim.)

Dragan Marković Palma ima reč.

Izvolite.

DRAGAN MARKOVIĆ: Poštovani ministri, predsedniče parlamenta, dame i gospodo narodni poslanici, JS će podržati sve predložene tačke dnevnog reda iz razloga što sve tačke dnevnog reda daju nam neku garanciju za bolje sutra naših građana u Republici Srbiji vezano ne samo za pojedine resore, nego mogu slobodno da kažem da su svi građani obuhvaćeni.

Posebno želim da istaknem i pohvalim međunarodne sporazume koji su napravljeni posebno sa Australijom gde je Srbija imala malu ekonomsku razmenu kada je u pitanju Australija i još nekoliko država i sa Austrijom, jer bez nekog papira, bez sporazuma mi ne možemo da očekujemo neku saradnju ili da nam neko dođe na sastanak ili da mi odemo u tu državu i želim da pohvalim gospodina Selakovića, ministra za rad i socijalnu politiku, jer ja znam kako je to teško i koliko je teško jer sam mnogo država obišao kao predsednik Političke partije koja se zove JS i kao narodni poslanik i da sam sam doveo 12 stranih investitora u Jagodinu.

Danas je to mnogo lakše zato što Srbija ima međunarodnu popularnost i zahvaljujući, mogu slobodno tako da kažem, i predsednik Aleksandru Vučiću, gde neko ko je ogroman ili veliki kapitalista u Nemačkoj otvara fabrike ili fabriku u Srbiji. To znači da ima jako poverenje i da nije samo tačno to da, ne znam, male su plate, jeftina cena struje i gasa i da su polako počeli da se vraćaju naši građani, mi ih nazivamo gastarbajterima, iz tih evropskih zemalja da dolaze u Srbiju i da se zapošljavaju upravo u nekim fabrikama gde su radili kada je u pitanju Nemačka i ne samo kada je u pitanju Nemačka, već i Francuska, Italija i ostale države čiji kapital se seli polako iz tih država i dolazi u Srbiju.

Želim da vam kažem da sam na primer ja započeo saradnju sa Egiptom pre sedam godina i da sada Egipat ima mnogo veće interesovanje nego što je imao nekada kada je u pitanju ono što se ne proizvodi u Egiptu, a uvozi iz nekih drugih država, da upravo se uvozi iz Srbije.

Posebno želim, ne da čestitam, nego da se zahvalim ministarki ekologije gde danas možemo mnogo manje smeća da vidimo pored puteva, reka nego što je to bilo ranijih godina i da ti ljudi koji su nekada zagađivali i reku i određene sredine i mesta da se danas, ne da se boje samo da će platiti kaznu, već na neki način i mi postajemo civilizovaniji narod, da ne kažemo niste došli da nam očistite reku, da traže od lokalnih samouprava, a pored reka možemo da vidimo ne znam koliko flaša plastičnih i sve ono što je najbliže svakom čoveku da uzme onako kolica za duleke i da iznese iz dvorišta i sipa u reku ili pored reke.

Kad govorim o ovoj temi, Jagodina je jedan od prvih gradova u Srbiji gde smo doveli ogromnu kompaniju "Por" iz Austrije i imamo deponiju po međunarodnim uslovima, odnosno zakonom kada je u pitanju ekologija. E sada moramo malo da se još pomučimo, da tako kažem, da svi gradovi u Srbiji imaju sistem za prečišćavanje otpadnih voda. U Jagodini toga ima, ne u nekim drugim gradovima. To je preskupa investicija, odnosno mnogo para treba i treba lokalne samouprave da uzmu učešće zajedno sa ministarstvom i državom da reše te probleme koje smo imali do sada.

Želim, mada ministar Ružić ministar prosvete nije tu. Počeo je da se javlja problem na fakultetima, da se gubi ona autonomija koja je nekad postojala. Ne autonomija kada je u pitanju određenih predmeta, predavanja i tako dalje, već ono što se zove novčana masa na svakom fakultetu da o tome odlučuje savet fakulteta i da raspoređuju, da daju te pare koje imaju kao priliv od studenata koji nisu na budžetu, rasporede profesorima, doktorima nauka, kao što je to bilo nekada, a ne da se traži sada da se vraća, jer u toj ukupnoj masi finansijskoj u budžetu je mnogo malo para, a dosta je para za svaki fakultet ponaosob pojedinačno gledano.

Sada mi ako se zalažemo za veštačku inteligenciju, bez prirodne inteligencije mi ne možemo da imamo ni veštačku inteligenciju, jer taj program za veštačku inteligenciju ili tog robota pravi neko ko je završio fakultete ili fakultet u Srbiji it. Samo da se ne desi da nam deca odlaze u neke druge države i da ostaju da rade u tim državama.

Kad sam kod drugih država želim da vam kažem da ja već 12,13 godina vodim studente u Beč, studente koji studiraju u Jagodini i iz drugih gradova i studente Jagodince koji studiraju u Jagodini i u drugim gradovima. Zašto u Beč? Zato što je to grad koji je proglašavan više puta kao najbolji grad od, ne znam, Ministarstva ekologije, bezbednosti itd. i da nam deca i studenti idu na ekskurzije u Evropu, a ne da odlaze u neke države i da nam ostanu u tim državama da žive.

Tako da je to na neki način jedna primedba, ono što ja imam kao informaciju i to ću preneti ministru Ružiću, a i pismeno. On danas nije tu, sigurno iz opravdanih razloga, a danas je prosveta najvažnija stvar u Srbiji. Ko nam vaspitava decu, kako nam vaspitavaju decu, šta ta deca sutra treba da rade itd. i da se ne desi da privatni fakulteti sada imaju prioritet na osnovu državnih fakulteta, da privatni fakulteti imaju autonomiju i da mogu sa svojim parama da rade šta hoće, a da državni fakulteti ne mogu.

Posebno želim da pohvalim Ministarstvo poljoprivrede. Ne znam samo da i me prati ministarka poljoprivrede. Siguran sam, pošto živim na selu i znam, a i bavim se poljoprivredom i čuvam da znate i ovce, i guske, i šotke, i kokoške nosilje, i prasad, da ne nabrajam sve. To je radio i moj i ja i znam koliko je teško živeti na selu. Nekada ko je imao 10 hektara zemlje pre 30 godina je bio gazda čovek, danas jedva preživljava, ali nije kriva ova današnja Vlada i resorni ministar, već iz godine u godinu su, kada je u pitanju razlika u ceni između onoga što proizvede poljoprivrednik i ono što nakupac kupi od njega, nakupac tri, četiri puta zaradi i da berza određuje kada su u pitanju pojedini poljoprivredni proizvodi.

Rekli ste 80 milijardi dinara je odvojeno. To je stvarno velika cifra. I treba da bude odvojeno 80 milijardi, ali moramo da vodimo računa. Ja to govorim svake godine, sada prvi put vama, pošto je statistika kod vas, vi treba da kažete poljoprivredniku šta da seje sledeće godine, šta je to što je deficitarno ili šta je to što nemamo od žive stoke, mesa, telećeg, prasećeg, jagnjećeg mesa. Desilo se sada da nemamo prasiće, da je cena 550 dinara. Ne kažem da je to mnogo za onog, jer vi kada odete na pijacu, imate onog sa jedne strane tezge i sa drugog strane tezge. Onom sa jedne strane tezge je to jeftino, a ovaj koji se zove kupac, za njega je to skupo.

Na primer, beli luk se uvozi, ne znamo koliko hiljada tona itd. a što bi rekli mi pomoravci, kamen na kamen može da rodi u Srbiji. Na taj način da sačuvamo i selo i poljoprivrednog proizvođača i da on zna po kojoj ceni će nešto da proda sledeće godine i da li će moći da živi od tog svog proizvoda itd.

Na primer, mi imamo disparitet da ga tako nazovem. Cena kukuruza u berbi, u zrnu je bila 37 dinara, danas je 27. Niste vi krivi za to, ni Vlada Republike Srbije, ali jednostavno ide to na teret proizvođača. Sada, ono džakče kako ga zovemo ili vreća semenski kukuruz je poskupeo 1000 dinara, a ona jedna vreća možete da posejete 45 ari. Znači za 90 ari, 2.000 dinara mora da plati više poljoprivredni proizvođač da bi posejao hektar zemlje kukuruza ove godine.

Da vidimo kako u hodu, jer poljoprivrednik ne zna gde su nestali tih 10 dinara koji su bili za njega ogromna cifra. Od osam do deset tona u zrnu možete da uberete po hektaru kukuruza. To nije baš mala cifra za poljoprivrednog proizvođača čije je osnovno zanimanje poljoprivreda.

Moramo da imamo nekoliko kategorija, znači onaj čije je osnovno zanimanje poljoprivreda, onaj čije je zanimanje poljoprivreda, a radi još negde, onaj gde cela porodica radi u poljoprivredi i da vidimo da postoji kriterijum, gradacija kako da pomognemo onom čiji je to osnovni priliv itd.

Kada je pitanju formiranje gazdinstava e-agrar itd. nije to loše, ali za mene je bilo čudno, do tog i tog datuma ako se prijavite vi ćete da dobijete subvenciju, ako se ne prijavite nećete. Prvo to sam lično čuo na televiziji, nije važno, možda to nije vaša poruka, moramo da im dozvolimo da se oni prijavljuju za subvenciju koliko ispunjavaju uslove, da svi koji smatraju da ispunjavaju uslove se prijave i da postoji određena komisija koja će reći vi možete da dobijete, a vi ne možete. Tako da jednostavno želim da pohvalim generalno Ministarstvo poljoprivrede.

Jedino što mi se ne sviđa, nemojte da se naljutite, ministri, svi bre čitate – dobar dan, poštovani, pa podignete glavu. Čekajte, vi predstavljate određene resore. Samo jedan od ministara nije čitao. Ovaj za telekomunikacije nas ubi. Sat i deset minuta je čitao.

Znate, to nije nešto da vas ja sada kritikujem ili, ne znam, napadam, ali ako predstavljaš neki resor, uči, bre, celu noć, ako ti nije to zanimanje. Mora onaj ko te gleda da vidi da ti to znaš, a vi znate.

Mene je, na primer, prijatno iznenadila ministarka poljoprivrede, koja je otišla na sastanak sa poljoprivrednim proizvođačima, neću reći da ste se lavovski borili, ali imajući u vidu da ne živite na selu i da se ne bavite poljoprivredom, davali ste dobre odgovore. Ne odgovore da bi bilo zadovoljstvo tih poljoprivrednika i oni odu kući i zadovoljni su, nego ono što se obeća poljoprivrednom proizvođaču, to i da se realizuje.

Šta mi je još zasmetalo? Subvencija za žensko tele 25.000 dinara. A šta ćemo za muško tele?

(\_\_\_\_\_\_\_\_\_\_\_\_\_\_: Diskriminacija.)

Nemoj, profesore, da dobacuješ i da koristiš moju prirodnu pamet za tvoju veštačku.

Hteo sam da kažem – diskriminacija, a on mi uze termin, ali neću da ponovim sada. Uze mi termin čovek.

Kako to sad, 25.000? Jel znate da u proseku 1,8 tele je žensko. To znači – ako imate četiri teleta – 2,5, ajde da tako matematički gledamo, mada se to matematički ne može upoređivati. Znači, mora da ima stimulaciju i onaj ko ima muško tele. Jeste žensko tele – svi se raduju za žensko tele, imaće mleka dosta, itd.

I mleko je poskupelo 15 dinara. Vidite kako ja ne čitam. Znači, nemojte da čitate, iz glave ima da pričate, da kaže narod – ovakav nam treba. Kao što je Selaković, na primer, i ministarka ekologije, koja me je isto prijatno iznenadila. Znači, ako čitate, onda će da kažu – to vam je neko napisao govor, a siguran sam da nije. Možda vi vadite statistiku, podatke, cifre, itd.

Prvi put ovoliko para za Ministarstvo poljoprivrede je ogromna cifra.

Ministar za telekomunikacije nemoj da se ljuti. Jel tako beše? On je pričao sat i deset minuta. Znači, i sunce je grejalo, i oblačilo se, i kiša je padala i on još priča. Moraš kraće. Kraće. Za deset minuta da te svi razumeju. Ja nemam pojma šta je rekao. Nemam pojma. Posle dvadeset minuta, ko da sluša više to.

Tako da, poštovani ministri i vi iz Vlade, mogu da vam kažem, dobro radite i dobar je plan. Nadam se da vi, resorni ministri, ćete sprovesti ono što ste danas govorili.

Srbija, siguran sam da u ovom trenutku ne postoji jedinstvo oko najvećeg problema koji se zove Kosovo i Metohija i da mi sad stalno kažemo – ajmo sada svakih nedelju dana sednicu o Kosovu. Pa, znamo svi sve i znamo koliki je pritisak i znamo koliko se bore Aleksandar Vučić i Ivica Dačić, koji je bio i u Parizu i u Briselu i u Beču poslednjih 10 dana. Šta ćete, oni žele da opravdaju NATO agresiju, da nam otmu Kosovo. Molim sve partije, i poziciju i opoziciju, da mi budemo oko tog pitanja jedinstveni.

Evo sada raspisani izbori, pazite, i oni će da proglase u severnom delu i na severnom delu Kosova i Metohije da su izbori uspeli, jer je izašlo, ne znam, 2% Albanaca, koji uopšte ne žive, od 2% možda 1% živi na severu Kosova i Metohije, u severnom delu. Šta mi da radimo, mi iz Srbije? Da se svađamo u parlamentu i da ponavljamo jedno isto, donosimo rezolucije, deklaracije koje smo donosili mnogo puta. Mnogo puta i da nam niko to nije prihvatio, ali nas respektuju. Pozitivno nas respektuju.

Da nas ne respektuju, ne bi bila otvorena pre neki dan fabrika nemačka u Valjevu. Više ne mogu ni da popamtim gde se sve otvaraju fabrike. Pazite, kada iz Nemačke dođe neko u Srbiju i otvori fabriku, i danas neko od ministara je rekao da 70.000 zapošljava, ne 70.000, 80.000 se zapošljava građana Srbije u nemačkim fabrikama, onda znajte da smo mi međunarodno, ne da smo priznati, nego smo najbolji, i kada je u pitanju stabilnost dinara, i mirovanje kursa evra, i poreske stope ne skaču kao što skaču u nekim drugim državama, i ti investitori su izabrali Srbiju.

Evo, ja u ponedeljak imam tri sastanka sa tri velika investitora gde sam siguran da sva tri investitora će nešto raditi u Srbiji. Ne u Jagodini, ja ne zastupam samo Jagodinu, dosta ovde ima bivših gradonačelnika koji su putovali sa mnom i sve to od donatora, znači, nije platila ni država Srbija, ni grad Jagodina, sredstva su od donatora.

Kad sam kod donatora, da vam kažem da 1.200 ljudi od donatora vodim u Grčku na pet dana, iz 30 i nešto gradova Srbije, jer se štedi. Mora da se štedi i da političari ne mogu da primaju plate kao članovi gradskog veća po gradovima, mora da su negde zaposleni, a da ono što imaš pravo po zakonu štediš na mesečnom nivou i to je negde u proseku između pet i 20 miliona dinara, …

Koliko imam vremena još?

(Predsednik: Samo privedite kraju, pošto je vreme ovlašćenog predstavnika.)

… u zavisnosti od broja stanovnika i razvijenosti tog grada ili te opštine. Hvala.

PREDSEDNIK: Hvala.

Reč ima Branimir Jovanović.

BRANIMIR JOVANOVIĆ: Hvala.

Poštovani predsedniče, poštovani ministri, za nas iz Socijaldemokratske partije Srbije centralna tema, odnosno najvažnija tema među svim predlozima koji su na dnevnom redu jeste Zakon o bezbednosti i zdravlju na radu, jer smo po vokaciji stranka koja se zalaže za prava radnika. Drago mi je što danas govorimo o ovoj temi.

Govorimo o položaju radnika na jedan drugačiji način nego što smo navikli do sada. Uglavnom kada govorimo o tome, govori se o odnosu između zaposlenih i poslodavaca, kada se govori o zaradama, da budu veće zarade, da bude minimalna zarada, a retko se govori o uslovima na radu koji su podjednako važni i za zaposlene i za poslodavce, jer se odnose na produktivnost.

Bezbednost i zdravlje često budu u drugom planu, ali je zaštita na radu veoma važan segment svakog od nas. Nažalost, ponekad posvećujemo malo pažnje ovom pitanju i to pitanje dođe do izražaja tek onda kada se dogodi neka nesreća, neka katastrofa, ali onda bude kasno za to.

Smatram da je uz pravo na rad, kao osnovno pravo za ostvarivanje napretka jednog društva, veoma važna sigurnost svakog pojedinca u poslovima koje obavlja, ali i zaštita njegovih interesa i interesa njegove porodice, kojima se bavi ovaj zakon. Od stepena bezbednosti i uslova na radu zavisi zdravstvena i radna sposobnost zaposlenih, a time i produktivnost u okviru preduzeća, kao što sam rekao malopre, pa bi trebalo poslodavci uvek da budu zainteresovani za ovakvu jednu temu.

Ministar je malopre naveo efekte koji će proizvesti ovaj zakon. Ja bih izdvojio jedan koji mi je naročito važan, mislim da je to jedna osetljiva oblast i čitali smo često u medijima o tome, često bude u medijima kada se dešavaju povrede na gradilištu.

Jedna od pozitivnih novina novog zakona je što je propisana i veća nadležnost inspektora rada, koji može da zabrani rad privremenom ili pokretnom gradilištu, ako se ponavljam, da ima okolnosti koje mogu narušiti bezbednost radnika ili ukoliko postoje okolnosti koje direktno utiču na zdravlje i bezbednost radnika. Smatram da je dobro takvo jedno rešenje kada inspektor može da zabranu rada javno istakne i da obeleži gradilište gde je istaknuta zabrana rada. Mislim da će ovakva jedna mera uz ovako pojačane efekte otkloniti neke nedostatke koji su se javljali u prošlosti.

Za pohvalu je i što je nadležno ministarstvo u prethodnom periodu unapredilo rad i povećalo broj inspektora na terenu. Oni kontrolišući sprovođenje propisa, video sam podatak, da su zaista podneli nekoliko hiljada prekršajnih prijava i to je samo dokaz da sve više pažnje posvećujemo i sve više brige posvećujemo uslovima na radu, odnosno, zdravlju i bezbednosti zaposlenih.

Interes društva, interes svih privrednih subjekata, ali i interes svakog pojedinca je da se ostvari najviši nivo bezbednosti, da se neželjene posledice, kao što su povrede na radu, bolesti, tzv. profesionalne bolesti, svedu na minimum. Ukoliko to uspemo, dobićemo još jedan efekat, a to je, dobićemo zadovoljnog radnika, radnika koji zna da je zaštićen, radnika koji će biti produktivniji na radnom mestu, a samim tim ćemo dobiti zadovoljnije poslodavce.

Podjednako je važan i Sporazum sa Australijom, koji se odnosi na povezivanje radnog staža. To je još jedna tema iz korpusa prava na radu. Mislim da kada usvojimo ovaj sporazum, znam da je proces trajao nekoliko godina unazad i da nije bio ni malo lak, da kada usvojimo ovaj Sporazum da će radnici dobiti, odnosno, zaposleni dobiti nova prava i da će iskoristi to pravo i da ga primene u praksi.

Kada govorimo o Zakonu o korišćenju obnovljivih izvora energije, moram da kažem da u 21. veku važi princip da razvoj energetike mora da bude usklađen sa ekološkim standardima, i mi se toga pridržavamo. Država je dužna da obezbedi dobre zakone, da obezbedi stabilan i predvidiv zakonski okvir.

Zašto je to važno? Izmenama i dopunama Zakona treba da se omogući sprovođenje aukcija za nove kapacitete iz obnovljivih izvora energije. To će biti jedna povoljnija okolnost kada govorimo u odnosu na onaj slučaj kada postoje fiksne naknade, jer mislim da će na taj način biti niža cena električne energije koja se dobija iz obnovljivih izvora u odnosu na sada. To će se na kraju krajeva, odraziti i na krajnje potrošače.

Zašto je važno da imamo stabilan i predvidiv zakonski okvir? Zato što investitori će to gledati, oni to uzimaju u obzir i sigurno ćemo na taj način ostvariti bolje uslove za poslovanje na tržištu, kada govorimo o ovoj oblasti.

Namera i plan je da se u narednim godinama poveća nekoliko puta kapacitet za proizvodnju energije iz obnovljivih izvora i ovaj proces je ključan za uspešno sprovođenje energetske tranzicije i za smanjenje negativnog uticaja energetskog sektora na životnu sredinu. Naš cilj je bio da do 2020. godine da udeo obnovljivih izvora energije u ukupnoj potrošnji energije bude 27% i to smo uspeli. Cilj je da do 2030. godine taj nivo poveća na 40%. Smatram da smo na dobrom putu da ostvarimo i taj cilj.

Korist od proizvodnje energije iz obnovljivih izvora može se sagleda, kao što sam i rekao na početku, i sa jednog ekološkog aspekta, dakle i ekologije, odnosno, životna sredina ima koristi od toga. Pored stručne javnosti ova tema zanima sve više građane. Mnogo se govori o ovoj temi u javnosti, ali je činjenica da se u poslednje vreme poslednjih godina mnogo više pridaje značaju i da se mnogo više radi na ovom polju. Mislim da postižemo napredak iz dana u dan.

Na svetskom nivou sve su glasnija upozorenja na efekte koje proizvode klimatske promene. Sigurno da potrošnja energije utiče i na to. Podsetiću, da smo u prošlom veku imali povećanje stanovništva na zemlji tri puta, a potrebu za potrošnjom energije 30 puta. Možda u tom podatku leži ključ nekog rešenja, odnosno, kuda treba da gledamo u budućnost kada govorimo o obnovljivim izvorima energije i mislim da u njima svakako, leži jedan potencijal kada govorimo i o smanjenju njihovog uticaja na zagađenje životne sredine.

Još jedan zakon koji se neposredno odnosi na ekologiju, a to je Zakon o upravljanju otpadom. Veoma je važno da kroz zakonske norme izgradimo jedan sistem, ali naglašavam sistem koji tretira upravljanje otpadom. Kao što postoji sistem za školstvo, obrazovanje, socijalne usluge, tako moramo da radimo na tome da napravimo sistem koji se odnosi na upravljanje otpadom.

Ovim zakonom, u ovom konkretnom slučaju, mi rešavamo jedan deo koji se odnosi na ekološke probleme, odnosno zaštitu životne sredine. Moramo sagledati ovaj problem iz nekoliko aspekata. Kada govorimo, recimo, o zatvaranju nesanitarnih deponija, gde je zaista Ministarstvo postiglo odlične rezultate u prethodnom periodu i u prethodnom mandatu i to sam se lično uverio na terenu, uvek kada govorimo o tome moramo da znamo da je zatvaranje nesanitarnih deponija potrebno da otvorimo sanitarne deponije. Ako to radimo, ne smemo da zaboravimo ni da postoji efekat da moramo da imamo primarnu i sekundarnu selekciju, a sve to opet iziskuje i određena finansijska sredstava i sve su to aspekti koje moramo da uokvirimo, sve to da uzmemo u obzir i mislim da smo na dobrom putu da napravimo jedan dobar sistem koji će pokazati rezultate u narednim godinama.

Neko će reći da je nemoguće rešiti sve probleme preko noći. Naravno da nije, to su problemi koji su se desili decenijama unazad nagomilavali, ali treba svako od nas da pođe od sebe, pa da se zapitamo da li je normalno da otpad odlažemo u prirodu, zagađujemo i vazduh i vodu i zemljište, a krajnji cilj treba da nam bude taj da deponovanje otpada bude poslednja opcija. Kako da dođemo do tog cilja? Najpre treba da radimo na tome da imamo manju proizvodnju otpada, da radimo efikasnije, da unapredimo sistem reciklaže. Na kraju krajeva, da razvijemo i sistem za energetsko korišćenje otpada.

Kada kažem energetsko korišćenje otpada, kod nas još uvek, kada govorimo o toj temi postoje određene nesuglasice u javnosti, da li treba koristiti te potencijale ili ne, ali napomenuću da u državama Evrope postoji preko 500 postrojenja koje su namenjena za tu svrhu, a koje koriste samo tih 500, onaj ne opasan otpad iz domaćinstva, industrije ili građevine.

Uvek treba da imamo na umu da kada se odlučujemo za tako nešto, da je preduslov svega toga, upravo ono što radimo kroz zakonske norme, a to je da je ispoštujemo stroge ekološke standarde i da imamo jedan stalan nadzor na tim procesima.

Prema podacima Evropske agencija za statistiku, vidimo da se u državama EU od ukupne količine komunalnog otpada 50% koristi za reciklažu, četvrtina za proizvodnju energije, a četvrtina se samo deponuje. Mislim da je to standard koji je realan, koji možemo da dostignemo. Neću navoditi primer razvijenijih evropskih država, kao što su Austrija, Nemačka ili Švedska, Holandija, koji samo pet posto svog otpada deponuju, čak Austrija ide i korak dalje, pa zabranjuje deponovanje otpada bilo kakvog, koji nije prošao neki oblik tretmana.

Zato još jednom ponavljam da je za pohvalu što usklađujemo naše pravne norme u ovoj oblasti sa zakonodavstvom EU, jer upravo to zakonodavstvo je jedan odličan način rešilo ovakvo jedno pitanje.

Poslanička grupa SDPS će podržati i potvrđivanje finansijskog ugovora koji se odnosi na zajam za infrastrukturu u obrazovanju. Ova sredstava su predviđena za razvoj dualnih trening centara i za ovu oblast, odnosno za ovu temu postoji podeljeno mišljenje u Srbiji, da li nam je potrebno dualno obrazovanje. Smatram da je potrebno i smatram da je korisno i ono što smo uradili u prethodnom periodu uradili smo na pravi način.

Na ovaj način učenici koji prolaze jedan ovakav proces izlaze iz škola sa više znanja, sa više radnih sposobnosti i konkurentni su na tržištu rada. I sami podaci to govore. Kada napravimo do sada presek, videli smo da đaci koji su završili ovaj proces dualnog obrazovanja dve trećine njih odmah nađe posao nakon završetka škole, da imaju u proseku platu od 80 hiljada, za razliku od onih koji nisu pohađali dualno obrazovanje i čija je plata niža za 15 hiljada.

Na ovaj način korist ostvaruju i privrednici i prosveta. Prosveta na taj način što osluškuje koji su obrazovni profili potrebni, a privrednici jer dobijaju jednog osposobljenog radnika, koji može odmah da krene da izvršava zadatke.

Potrebno je nastaviti sa ulaganjem u dualno obrazovanje i smatram da je to suštinski najkvalitetniji koncept do sada. Jednostavno, nećemo doći u situaciju da kada neko završi školu da može svo ono teorijsko znanje da baci u vodu i da ponovo uči sve iz početka kada dođe na određeno radno mesto.

Socijaldemokratska partija Srbije podržaće i ostale predloge izmena i dopuna zakona koji su na dnevnom redu, kao i sporazume. Hvala.

Hvala.

PREDSEDNIK: Hvala.

Reč ima Miroslav Aleksić.

MIROSLAV ALEKSIĆ: Zahvaljujem, predsedavajući.

Poštovani predstavnici ministarstava i Vlade, poštovane kolege narodni poslanici, poštovani građani Republike Srbije, evo danas imamo dosta važnih zakona i sporazuma na dnevnom redu. Raduje me što je danas ministarka poljoprivrede ovlašćena da predstavlja Vladu, nadam se da će to pomoći poljoprivrednicima barem u sledećem budžetu da bude bitan onoliko koliko je izgleda ona danas ovde ispred svih vas.

Što se tiče zakona koji su na dnevnom redu, ja ću početi od onoga što je sporno.

Gospodo iz Vlade, vi ste dostavili Skupštini Srbije na usvajanje Predlog zakona o izmenama i dopunama Zakona o upravljanju otpadom koji je falsifikovan, odnosno koji nije dobio mišljenje od republičkog Sekretarijata za zakonodavstvo. Konkretno, ovo je verzija koja je 17. novembra data na mišljenje nadležnim institucijama i Sekretarijatu za zakonodavstvo, a ovo je verzija koja se našla na sajtu Vlade i koja je ušla u Skupštinu. U ovoj novoj verziji nema članova koji su bili u ovoj za koju je traženo mišljenje. Ima nekoliko potpuno novih članova, nekoliko izmenjenih članova, iako je definisano i Poslovnikom o radu Vlade da predlagač mora da pribavi nova mišljenja o nacrtu i predlogu akta ako ga izmeni. On je izmenjen a nova mišljenja nisu pribavljena.

Jedan od tih članova koji je izmenjen je i taj da će se zakon retroaktivno primenjivati, a kažu – zbog integrisane dozvole koja je izdata za „Eliksir“ i koja treba da se upodobi sa ovim zakonom. Ne znam da li je tako, ali bih molio nadležne da razmotre još jednom da li o ovome treba da se raspravlja, a što se tiče poslaničke grupe Narodne stranke, mi smo već podneli krivične prijave i protiv ministarke Irene Vujović i drugih koji su se bavili ovakvom nameštaljkom i praktično davanju lažnog zakona koji nije dobio mišljenja nadležnih institucija u Skupštini Srbiji. To nije prva prijava koju smo podneli protiv ministarke Irene Vujović, podneli smo i kada je u pitanju „Rio Tinto“.

Smešno vam je, ministarka? Vidim da se ne bojite pravosuđa u Srbiji, iako smo juče slušali od vaših kolega iz vlasti da je ono nezavisno. Podneli smo i protiv vas i protiv premijerke Ane Brnabić i gospođe Zorane Mihajlović, zato što ste takođe na Vladi protivzakonito usvajali određene akte.

Što se tiče Zakona o elektronskim komunikacijama, zanimljivo je da će taj zakon da napravi još veću diskriminaciju na tržištu, da će da bude prilika za „Telekom“ da završi svoj obračun na tržištu i postane potpuni monopol u odnosu na SBB i druge konkurentske kompanije. Dakle, ovaj zakon jeste pre svega osmišljen da kablovski operater SBB, koga želite da uništite po svaku cenu jer se tu emituju televizija N1 i Nova S, nestane iz Srbije, jer, ako ne možete da ih kupite, onda barem da ih uništite, da se ne čuje ni jedan glas koji ne odgovara vlastima u Srbiji. Malo vam je pet nacionalnih frekvencija, e sad treba da ugasite i ove koji idu preko kablovskih operatera, da se ne čuje ništa, jer neko danas želi da kaže da obmanjujete građane Srbije već punih 10 i evo jedanaestu godinu.

Takođe, problem veći je što je „Telekom“ državna kompanija, a vi ga čerupate. Čerupate ga tako što „Telekom“ daje 600 miliona evra za prenos, recimo, „Premijer lige“, tako što „Telekom“ sprovede akvizicije za 500 miliona evra, i zato on danas duguje verovatno više nego što vredi, a milijarde su u pitanju. On finansira serije, finansira sve što treba, a državna je kompanija. Ali, ona služi za kampanju vlasti u Srbiji.

Ja ne znam, nije mi jasno, nije problem čak ni to da se uradi sve što hoćete sa SBB, ali hajde dajte barem tu jednu nacionalnu frekvenciju televiziji Nova S koja se prijavila za to. Zašto se bojite toga? Ako ste toliko sigurni u to što govorite, to što radite, zašto se bojite da građani Srbije mogu da čuju nešto, a ne da ih držite u mraku, lažete i obmanjujete sa vašeg Pinka, Hepija i ostalih televizija.

Što se tiče obnovljivih izvora energije, kao zakona, imam i tu par reči da kažem. Taj zakon je napravljen za kumove, prijatelje, braću i sve one koji žele da uništavaju prirodnu sredinu, seku šume, da postavljaju vetroparkove, u reke guraju cevi da bi oni profitirali, a da građani Srbije i država Srbija od toga nemaju apsolutno nikakvu korist.

Dakle, derivacione mini hidroelektrane, koje su ubice prirodnog sveta, izgradili ste ih oko 110 – 120 do sada. U ukupnom energetskom bilansu učestvuju sa 0,8%. Dakle, u ukupnoj proizvodnji struje 0,8%, ali zato su građani Srbije platili kroz račune za struju naknadu za zelenu energiju 58 miliona evra za pet godina, a onaj koji je prvi kum među kumovima, Nikola Petrović, to je onaj koji vozi „Meklarena“, on je za deset godina prihodovao 23 miliona evra, a samo u prošloj godini 2,9 sa svojih deset mini hidroelektrana.

Da vam kažem da su 17% procenjeni gubici na električnoj mreži u Srbiji, a vi sa svim mini hidroelektranama proizvodite ispod 1%. Takođe, da vam kažem da najveći obnovljivi izvor energije u Srbiji je Đerdap. Taj Đerdap proizvodi 20% struje od vode, a vi hoćete da prikažete, pozivajući se na evropske regulative, da moramo da guramo reke u cevi. Ne, gospodo, ne moramo. Od toga odustaju i u Evropi. Srušeno je preko 400, u Americi preko 1000. Jedino i mi i dalje to radimo zato što treba za kumove, braću i one koji treba da uzimaju pare i pljačkaju ovaj narod kroz račune za struju i to je jedan apsurd, jer je korist beznačajna, a šteta nemerljiva, te vas pozivam da ukinete sve dozvole koje ste izdali za mini hidrocentrale, da prestanete da gurate reke u cevi, uništavate reke, životnu sredinu, ugrožavate vodoizvorišta, ugrožavate bunare za poljoprivredu, a nikakvu korist država i građani nemaju, osim onih koji su vlasnici zelenih kilovata i kojima trpate novac u džep iz državne kase.

Što se tiče EPS-a, kada smo već kod struje, kaže predsednik Srbije juče – skupilo se hiljadu budala da u Lazarevcu demonstrira protiv privatizacije EPS-a. Hiljadu budala? Treba da se stidite. Radnici „Kolubare“ nisu budale, niti ljudi koji žele da sačuvaju barem nešto što je ostalo od onoga što ste vi uništili.

Dakle, EPS ste spustili sa trinaest milijardi na tri milijarde vrednosti, emitovali akcije zatvorenog tipa za 3,1 milijardu. Pošto se zaklinjete da nećete da prodate EPS, i vi kao Vlada i predsednik Republike, evo, ja vas sada sve pozivam i podržaćemo i glasaćemo za, predložite leks specijalis o zabrani prodaje EPS-a u narednih trideset godina i rešen problem. Nema verujemo, ne verujemo. Date zakon, mi podržimo i nema privatizacije EPS-a, rešen problem, ako ste iskreni u tome, ali se bojim da ne smete, kao što niste smeli ni onomad za Kosovo ovde da stavite na glasanje da smo protiv članstva u UN, nego ste to samo usmeno govorili, a evo, Kosovo postade već u ponedeljak član Saveta Evrope na vanrednoj Skupštini. Toliko o vašoj politici i brigama za nacionalni interes države Srbije.

Kada govorimo o poljoprivredi, što se tiče poljoprivredne proizvodnje, ja ne mogu sada da za stanje u poljoprivredi krivim ministarku, tu je relativno kratko, osam meseci, devet, ali deset punih godina se sistematski i strateški uništava poljoprivreda i poljoprivrednik u Srbiji.

Prvo što je vlast koja je došla 2012. godine u Srbiji uradila je, smanjila je subvencije po hektaru, smanjila je premije, smanjila je sve ono što su poljoprivrednici do tada imali, a onda je to išlo tako, smanjivali su se ministri, niste znali koga za šta da postavite, ko zna pet, šest ministara se do sada promenilo, ali su svi nastavili politiku Vlade i vlasti, a to je da se uništava srpska poljoprivreda i srpski seljak.

Zbog te vaše takve politike broj poljoprivrednih gazdinstava je smanjen za 100.000 u odnosu na 2012. godinu. U tim gazdinstvima danas imamo ukupno korišćeno tri i po miliona hektara zemljišta, iako ga imamo preko četiri miliona, dakle, ne koristimo sve resurse i potencijale. Prosečna starost nosioca poljoprivrednih gazdinstava je 61 godina i svega 7% je mlađe od 40 godina. Imamo 83% traktora koji su stariji od 20 godina. Prosečna ekonomska veličina poljoprivrednih gazdinstava u Srbiji je 8.600 evra, dok je u Evropi prosečna 35.000 evra.

Povrh svega toga, danas od poljoprivrede u Srbiji živi 1.336.000 ljudi. Najveći poslodavac u poljoprivredi su mala poljoprivredna porodična gazdinstva, a vi njih niti vidite, niti prepoznajete, posebno što se bave proizvodnjom hrane, posebno proizvodnjom mleka, voća, povrća, žitarica.

Znate, danas je Srbija, umesto da bude lider u izvozu poljoprivrednih proizvoda, jedan barem od lidera u Evropi, jedan od najvećih uvoznika. Danas se uvozi mleko iz Poljske, zato što je broj krava spao na nešto preko 200.000, 200.000, imali smo milion nekada.

Uvozi se krompir iz Francuske, uvozi se luk i šargarepa iz Rusije, uvozi se paradajz iz Albanije i krastavac iz Albanije. To je rezultat vaše politike. Sve zemlje ulažu u proizvodnju hrane, sve zemlje ulažu u svoje poljoprivrednike, samo se ovde poljoprivreda sistematski uništava, verovatno sa nečijom namerom da se otvore rudnici kao alternativa proizvodnji, poljoprivrednoj proizvodnji hrane i mleka.

E, pa, neće moći. Nećete otvoriti rudnike ni litijuma, niti bilo čega drugog, jer Srbija ima mnogo veće potencijale od toga da bude rudarska kolonija, od čega se nisu obogatili ni Afrikanci koji dijamante iskopavaju, odnosno kojima su to uzeli.

Što se tiče konkretno problema u mlekarstvu, nema rešenja sve dotle dok je jedan litar mleka jeftiniji od jednog litra kisele vode i to je tako danas u Srbiji. I ovo što ste predvideli zakonom su, gospođo ministarka, kozmetičke promene, da ne kažem šminkanje mrtvaca. Ja sam to rekao na javnoj raspravi i reći ću ponovo.

Dakle, prvo što se tiče e-agrara, e-agrar je dobar samo za one koji su prodali softver ministarstvu i koji su uzeli pare, ko god je to radio. Znam da je finansirala Evropa, ali ko god je radio. Poljoprivrednici nemaju nikakvu korist. Dobro je, ne kažem da nije, dobro je, ali ne tako da se za tri meseca to uvede. Ova godina je trebala da bude godina prilagođavanja, a obaveza za 2024. godinu. Nemojte da verujete u to, jer grešite da će e-agrar pokrenuti poljoprivredu u Srbiji.

Poljoprivredu u Srbiji će pokrenuti investicije Vlade i države i to mora da bude opredeljenje. Zbog ovakve krize neophodno je da milijardu evra budu čisti podsticaji za poljoprivredu veći u ovoj godini. Govorim to od prošle godine. Ove godine ste malo podigli budžet, izdvojili 68 milijardi za podsticaj dinara, od toga dugovi iz prethodne godine 15 milijardi. Godina 2021. još uvek nije ni došla na dnevni red, ne znam ni da li će doći, voleo bih da mi to odgovorite, jer se duguje poljoprivrednicima iz 2021. godine.

Dakle, za poljoprivredu mora da bude milijardu godišnje da se uloži više da bi moglo od nje i da se dobije i da opstane barem ovo što sada imamo, da ne propada dalje, da se zaustavi propadanje poljoprivrede.

Dalje, predlažem vam da uradite i neke sistemske mere, a to je da se promeni i Zakon o budžetskom sistemu. Dakle, 10% mora da bude izdvajanje za poljoprivredu u Zakonu o budžetskom sistemu kao obaveza zato što poljoprivreda u stvaranju ukupnog BDP-a Srbije učestvuje sa daleko više od 10%.

Dalje, u Zakonu o akcizama ukinuti akcize na dizel gorivo za poljoprivredu. Mi smo jedina zemlja u Evropi koja nema niti zeleni, niti plavi evrodizel. Naši poljoprivrednici najskuplji dizel plaćaju u Evropi i to mora da se ukine.

Takođe, da se razbiju monopoli velikih i trgovinski špekulanti. Kad ste premiju za mleko podigli na 15 dinara sa 10, odmah su mlekare smanjile otkupnu cenu za pet dinara. Imate PDV nadoknadu za otkup poljoprivrednih proizvoda od 8%. Ona ne ide poljoprivrednicima. Ide hladnjačarima i ide trgovcima. To vam govorim kao jedan od poljoprivrednika. I sve što govorim ovde sad o poljoprivredi, govorim kao jedan od poljoprivrednika u Srbiji.

Takođe, premije za mleko ste predvideli u zakonu 10 dinara minimum, sad je 15. Pa, gde je tu logika? Dajte barem neka bude minimum 15, minimum onoliko koliko je sada. Vi ostavljate mogućnost da bude ispod 15 dinara.

Podsticaji po hektaru, predvideli ste ih 6.000 dinara. Pa, 2010. godine su bili 12.000 dinara, duplo veći. Pre 12, 13 godina su podsticaji po hektaru bili veći duplo nego što ste vi predvideli u ovom vašem zakonu.

Predlažem vam i uložiću amandman da minimum 20.000 dinara budu podsticaji po hektaru. Zašto? Pa, zato što su u Evropi ti podsticaji od 300 do 600, 700 evra po hektaru. Pa, kako da budu naši poljoprivrednici konkurentni onima iz Evrope kada imaju subvencije daleko u manjem iznosu nego što imaju oni? Ali, znate kako, vi znate da je seljak spreman da ćuti i trpi, pa ajte, derite mu kožu s leđa, trpeće, nema šta drugo da radi.

Naravno, ono što još moram da kažem, a na dnevnom redu je, da ste kroz nekoliko sporazuma predvideli da zadužite građane Srbije za novih skoro milijardu evra, tačnije 978,6 miliona evra. Najveći deo toga ide EPS-u, ide EMS-u i ide "Srbijagasu". Eto kako vi domaćinski upravljate sistemima, tako što zadužujete sve građane Srbije koji danas duguju i preko 6.000 evra po glavi stanovnika. Javni dug će verovatno do kraja godine biti i preko 38 milijardi evra.

Kad ste došli na vlast 2012. godine, polovinom godine bio je 15 milijardi, krajem godine 17. Vi ste ga podigli za ovih 10, 11 godina za 22 milijarde evra. I onda kažete - ali mi ulažemo. Pa, nemojte, molim vas. Nemojte toliko da ulažete, jer to završi na kraju, veći deo toga, u džepovima onih koji iz državne kase kroz raznorazne projekte, tako ih vi nazivate, trpaju sebi u džepove.

Ono što je takođe jako važno, i time ću da završim, omogućili ste izvršiteljima, odnosno dala im je Vlada saglasnost da povećaju svoje usluge za 25%. Niste dovoljno odrali kožu sa leđa građanima Srbije, nego izvršitelji da podignu cenu svojih usluga za 25% i to govori o vašoj Vladi, ali se nadam da će ti građani vrlo brzo da progledaju i vide kako ih pljačkate i kako im skidate kožu sa leđa dok se jedna grupa vas koji ste na vlasti baškari u vilama, u jahtama, skupocenim hotelima itd. Zahvaljujem.

PREDSEDNIK: Povreda Poslovnika, Marijan Rističević.

Izvolite.

MARIJAN RISTIČEVIĆ: Zahvaljujem.

Dame i gospodo narodni poslanici i poštovani predsedavajući, reklamiram član 107, povreda dostojanstva i zdravog razuma.

Ima izreka da dug jezik priča ono što kratka pamet misli. Mislim da smo imali sada očigledan primer. Recimo, da je rekao sledeće da mi kao vladajuća većina nećemo da „Nova S“ bude u Srbiji, kao da hoćemo da ih proteramo. To je povreda zdravog razuma. „Nova S“, „N1“ i tzv. Šolakovi i tzv. nezavisni mediji su registrovani u Luksemburgu, tvrde da reemituju program odande, da tamo donose uređivačku politiku i uređivačke odluke. I sada se ja pitam - kakve to veze ima sa slobodom medija u Srbiji, ako uređivačke odluke odnose u Luksemburgu, ako program ide iz Luksemburga, reemituje se ovde istovremeno? Pitam se da li je povređen zdrav razum kada neko kaže - vi nećete da „Nova S“ ostane u Srbiji? Oni nisu u Srbiji, a onda taj zdrav razum dođe i kaže sledeće, kaže, da se dodeli nacionalna frekvencija, zamislite da se dodeli nacionalna frekvencija medija u kojoj je registrovan Luksemburg. E, zato tvrdim da je tu bilo i povrede zdravog razuma.

Ja ne razumem, takođe, gospodine predsedavajući, kako neko ko prima platu u Republici Srbiji može da bude protiv preduzeća čiji je kapital većinski državnog porekla? Dakle, ako primate plate iz državne kase, po meni, ne možete da budete protiv državnog preduzeća koje prihode uplaćuju u budžet. Dakle, iz tih prihoda koji idu u budžet finansira se domaći sport, kao što znate. Imate sponzora, „Telekom“ je sponzor ovog kluba, ovog takmičenja reprezentacije, ali ne razumem da narodni poslanik u srpskom parlamentu navija da prihodi idu u Šolakove džepove, poprilično nezakonito, i da idu za sport, da idu za Sautempton, da idu za strane sportiste. Ne razumem i zato kažem - teško je nerazumnima objasniti da su nerazumni, da se to može oni ne bi bili nerazumni.

PREDSEDNIK: Hvala vam.

Dve stvari ste zamerili koliko sam razumeo. Prvo, što se tiče nelogičnosti, primetio sam ih, naravno, da se govori o televizijama koje uopšte nisu registrovane u našoj zemlji, naravno da sam primetio odmah, ali nisam hteo da prekidam. Eto, nek to bude doprinos toj strašnoj diktaturi i tom užasnom teroru. Tako da dozvolim uvek da završi šta je ko hteo da kaže, a zato ste tu vi, kao narodni poslanici, da ukažete na logičke greške.

Što se tiče ovog drugog, da li narodni poslanik u Skupštini Srbije navija protiv našeg preduzeća, šta da vam kažem, ni ja se sa tim ne bih saglasio kao ispravnim, ali je svačije pravo. U svakom slučaju, nisam smatrao za neophodno da intervenišem vezano za član 107.

(Marijan Rističević: Što urliču?)

Ovo što viču, to je valjda nešto sa čime se srećete svaki dan, tako da ništa novo tu nema, ali nema veze ni sa članom 107.

(Narodni poslanik Aleksandar Jovanović dobacuje.)

Treba li da stavimo na glasanje? Ne treba.

Evo, i Ćuta Jovanović opet viče, i to u njegovom slučaju nema veze sa članom 107, jel tako, drugi su razlozi posredi.

Hajdemo sada prvo pravo na repliku, a imamo i ministre u Vladi koji žele reč.

Dva minuta, izvolite.

MILENKO JOVANOV: Dakle, ono što smo čuli…

(Aleksandar Jovanović: Koji si ti mentol. Šta me gledaš?)

PREDSEDNIK: Nadoknadićemo ovo vreme.

MILENKO JOVANOV: Molim samo da snimi kamera ovo. Prvo je govorio čoveku da je mentol, a sada viče šta me gledaš i preti. Dakle, da ne bude posle kao što sada već rade ovih dana na ovim kvazinezavisnim medijima, kao padne s Marsa neki odgovor.

Šta si danas? Ćuta? Ćita? Kako se osećaš? Osećaš se na vinjak. Izvini, to znam. Izvinjavam se, povlačim pitanje.

(Aleksandar Jovanović: Ludi Milojko…)

Ludi Milojko si danas? Da si lud, nisam znao, ali ako sam za sebe kažeš, ja neću da prigovorim. Odlično.

Jel imaš još nešto da pitaš? Hajde sada ćuti. Sada ozbiljni ljudi razgovaraju, ti sada ćutiš. Samo u prisustvu Tarzana pričam sa tobom. Hajde tišina. Dosta, bre, više! Dosadan si, bre, više! Naporan si čoveče, bre, više, smaraš, bre, ostavi nas, bre, više na miru!

(Aleksandar Jovanović: Nastavi.)

Šta se brineš? Ti znaš da ću ja da kažem sve što hoću. Da, agresivan pijanac. Odlično si rekao – agresivan pijanac.

Što se tiče Šolakovih lobista, Dragan Šolak je najveća lopuža koja je ovu zemlju opljačkala tako da taj „Telekom“, da nije došlo do promene u njemu, ne bi postojao. Vrednost bi mu bila nula. Dakle, koristio je sve što je mogao da koristi od države, otimao od „Telekoma“ da bi bogatio sebe i svoju kompaniju. Sada to više ne može da radi i sada je plakanje, sada kukanje, sada kako da spasavam Šolakov biznis.

Šolakov biznis, biznis tog lopova se pokazuje koliko je uspešan sada kada je na tržištu. Dakle, kao što se pokazalo koliko je uspešan u Sautemptonu. Kada je preuzeo fudbalski klub, bili su peti, šesti, a danas su ispadanje iz lige. To vam je Šolak, lopuža koja je pljačkala ovu zemlju, koja je otimala od ovog naroda da bi se bogatio, a koliko su te televizije profesionalne, najbolje pokazuje činjenica da u vašoj stranci sedi čovek koji kaže da je to televizija na koju ne može da ode jer se posvađao sa Šolakom na golfu. Ej, na golfu se posvađao sa Šolakom i on mu ne da na televiziju. To je što se tiče Šolaka.

Što se tiče Lazarevca, nije vas bilo hiljadu, bilo vas je petsto i svi ste sa strane. Sada želim da pitam vas – da li ste gledali, verovatno da ste gledali onaj film „Neretva“? Tamo postoji nekoliko jezivih scena u kojima se s vremena na vreme pojavljuje jedna grupa tifusara koje vodi neki Boško tifusar i oni tako upadnu u scenu, bauljaju, svi odrpani, viču nešto, pevaju i onda odu na neko drugo mesto, pa na treće mesto. Mi to imamo u Srbiji sada. Evo vam ti tifusari. Ne vodi ih Boško, nego Šolak, a oni idu gde im on kaže, pa su danas u Babušnici, sutra su u Žagubici, prekosutra u Lazarevcu, gde god misle da mogu da naprave štetu, eto njih izbauljaju svoje, vide ih ljudi, zgroze se, pobegnu od njih. Ni na jednom skupu na kome su bili nije bilo više od 10 ili 15 ljudi iz tog mesta, nigde. Dakle, putujući cirkus koji ide od mesta do mesta i pokušava da uređuje Srbiju.

Neće vam proći. Nemojte samo ko onaj Boško – preko vode do slobode, glu, glu, glu. Znači, to nemojte, a sve ostalo možete da zaboravite, uređivaćete Srbiju ako i kada budete dobili podršku na izborima građana koji vas neće. Hvala.

PREDSEDNIK: Samo ako možete malo tiše da bih mogao da utvrdim ko hoće po kom osnovu.

Po Poslovniku.

IVANA PARLIĆ: Gospodine Orliću, svaki dan uporno i na svakoj sednici vi kršite niz članova, ali između ostalog i član 107. Samo bih htela da vam ukažem na jedan značajan aspekt. Bojim se da ćete vas jednoga dana biti sramota zbog tog ponašanja. Mi smo navikli na uvrede, mi znamo gde smo, znamo od koga dolaze i to nas ne boli, ali vi dozvoljavate da se u ovom društvu opasno generiše nasilje i uskoro će ova vlast da se promeni, a ta sramota će ostati na vama, gospodine Orliću.

PREDSEDNIK: Ništa vas nisam razumeo. Član 107. zato što se opasno generiše nasilje sa moje strane. Ne znam šta sam to tako strašno i nasilno uradio. Moraćete naredni put da objasnite detaljnije.

Jel treba da se glasa za 107?

(Ivana Parlić: Naravno.)

Jeste li možda mislili na ono nasilje kada iz vaše poslaničke grupe se zaleću na suprotnu stranu da se fizički obračunavaju sa narodnim poslanicima? Jeste li na to mislili?

(Ivana Parlić: Dajte mi reč. Ovo je nasilje.)

Onda ste pogrešili. To nisam radio ja. To ste radili vi. I u pravu ste, ozbiljno je to nasilje, ozbiljno i zabrinjavajuće je to nasilje koje generišete stalno.

Šta je još Poslovnik?

Izvolite.

ĐORĐE MIKETIĆ: Po članu 108, ali i članu 109.

Da li sam ja dobro čuo, predsedniče, da je narodni poslanik Milenko, „Milojko“, kako se zove, izrekao uvredu i da je rekao da smo „tifusari“? Da li je to rekao? Ja mislim da pod hitno morate da primenite i kaznite ovog poslanika zato što je to nedopustivo ponašanje i nedopustive uvrede koje on izgovara.

To je ne samo vređanje kategorije, ja mislim da on nije čak ni svestan do koje mere je ovo uvreda i za narodne poslanike, ali i za mnoge druge kategorije. Nećemo sad da ulazimo u istoriju.

Nebitno je zaista da li ovaj narodni poslanik čita knjige ili samo gleda filmove, bitno je da zaista vi ovde morate da se starate o dostojanstvu Narodne skupštine i da zaštitite svakog poslanika, pogotovo grupu poslanika koju je on ovako bedno uvredio. Hvala.

PREDSEDNIK: Sad ste na samom kraju otišli u uvrede.

Žalite se na navodno na uvrede, a na kraju ste sami otišli u uvrede, da li je tako? Ali to je vama sve u redu i vama je sve dopušteno i vi možete sve, a kada se vi osetite uvređeni i kada vas niko pomenuo nije, a nije niko govorio o vama, nego kao što ste sami rekli malopre je govorio o filmu, a ja čuo pre toga da je govorio o izvesnom tajkunu, da li je tako, a to niste vi?

Šta ste vi uradili sada i u čemu ste se vi prepoznali znate samo vi, ali ste se biće javili samo zbog toga da vi uvrede iznesete i uvek isto. Ovi koji primenjuju nasilje u Narodnoj skupštini na neko se navodno nasilje žale.

Vi koji se javite samo zato da bi ste nekoga uvredili na suprotnoj strani sale, vi se žalite da ste uvređeni i koliko sad to ima smisla?

Da li treba da se glasa za član 108. i 109? Pitam vas jel treba da se glasa za 108. i 109. na koje ste ukazali?

(Đorđe Miketić: Nisam siguran. Niste mi odgovorili, hoćete li da ga kaznite?)

Niste sigurni. Hajde vi lepo razmislite, pa utvrdite to.

Da li još neko želi po Poslovniku nešto ovako dobro? Ne.

Prvo reč ima Dubravka Đedović. Izvolite.

DUBRAVKA ĐEDOVIĆ: Hvala puno.

Evo, ja ću početi od malih hidroelektrana i počeću od razvijenog sveta od EU. Dvadeset četiri hiljade malih mini-hidroelektrana je u EU. Od toga 30% je izgrađeno u zaštićenim područjima. Od toga 1.900 mini-hidroelektrana je u Švedskoj, 3.100 mini-hidroelektrana je u Austriji, 350 je u Sloveniji, a u razvijenoj, naprednoj Švajcarskoj je čak 1.000 malih hidroelektrana. U Srbiji ih ima 159. Mislim da brojevi ne lažu i da jasno govore o tome da mi apsolutno vodimo računa o zaštiti životne sredine.

Fid-in tarife za mini-hidroelektrane su prestale da se primenjuju 1. januara 2020. godine. Znači, već tri godine nema fid-in tarifa za male hidroelektrane.

Takođe, Zakonom o korišćenju obnovljivih izvora energije zabranjena je izgradnja malih hidroelektrana u zaštićenim područjima, što je strožiji nivo zaštite u odnosu na EU koja ne zabranjuje izgradnju malih hidroelektrana u zaštićenim područjima, čime je Vlada Republike Srbije jasno poslala poruku da vodi računa o životnoj sredini.

Kada pričamo o relevantnim zakonima Republike Srbije oni definišu vrlo jasno i precizno standarde za projektovanje malih hidroelektrana kao što su biološki minimumi, obaveza postojanja riblje staze itd.

Precizno definišu procedure za dobijanje građevinske dozvole, sadržaj projektno-tehničke dokumentacije, potrebne dozvole za dobijanje i za gradnju malih hidroelektrana podrazumevaju dobijanje saglasnosti, na procenu uticaja na životnu sredinu i pozitivnih mišljenja i saglasnosti relevantnih institucija države i lokalne samouprave.

Dakle, pored investitora i licenciranih projektantskih firmi, uključene su i relevantne institucije naše zemlje, koje su nadležne i bez čijih odobrenja nije moguće započeti realizaciju malih hidroelektrana.

Ovlašćen organ uprave za izdavanje građevinskih dozvola postupa u skladu sa zakonom i ukoliko je projekat dobio sve potrebne saglasnosti i u skladu je sa svim zakonima, pravilnicima koje definišu projekat, organ izdaje građevinsku dozvolu. Bilo kakvo odstupanje od projektom definisanog obima i obuhvaćenog projektom je protivzakonito i u takvim slučajevima se postupa u skladu sa zakonom.

Ono što vi predlažete je da se ukinu sve dozvole. Moram da vam kažem da mala hidroelektrana, sigurna sam da ćete se složiti sa mnom, koje su u radu ili u postupku izgradnje, spadaju u grupu projekata koji su stekli ili su rezervisali podsticajne mere pre 1. januara 2020. godine, te kao stečena prava ne mogu se retroaktivno ukidati. Time bi ugrozili pravni poredak naše zemlje, što sam sigurna ni vi ne bi ste činili.

Pominjete određena lica. Samo moram da vas podsetim da su ta lica koja pominjete stekli podsticaje pre 2012. godine, odnosno građevinske dozvole i energetske dozvole su dobili pre 2012. godine, znači kada ste vi bili na vlasti. Tako da ne znam šta pričate i zašto to pominjete uopšte kada vam uopšte ne ide u prilog?

Moram da kažem da je proizvodnja malih hidroelektrana u 2021. godini iznosila 323.000 megavat sati. Ako to sračunamo sa cenom koja je tada bila na berzi, odnosno prosečnom cenom električne energije u 2021. godini, dolazimo do 36 miliona evra. Što znači, kad bi ukinuli te sve dozvole, kao što vi kažete, mi bi smo morali da uvezemo struju u iznosu od 36 miliona evra. To znači da bi smo dodatno zadužili naše građane, što vi ne želite i što kažete da ne trebamo da radimo. Ne, ali evo kažete da treba da ukinemo. Kako da ukinemo? Još 36 miliona više da plaćaju naši građani. O čemu vi pričate?

Pominjete EPS. Da ste pažljivo slušali predsednika Republike sinoć, a niste, a žao mi je što niste, jer da ste slušali, mogli ste nešto da naučite. Nije bilo hiljadu ljudi, predsednik nije rekao da je bilo hiljadu ljudi, nego je rekao, da ste pažljivo slušali, da je na protestu bilo 572 ljudi. To je rekao, da ste pažljivo slušali.

Znači, a od toga mogu da vam kažem da je najmanje bilo zaposlenih EPS zato što je najviše bilo predstavnika opozicije, koji, kao što je lepo rekao, nemaju drugo šta bolje da rade.

Pričate o promeni pravne forme EPS. Kada svi decenijama, decenijama traže reformu EPS, konačno smo se usudili da počnemo da se time bavimo i prvi se vi bunite, prva se opozicija buni. Bune se i neki sindikati koji misle da radničko samoupravljanje još nije završeno u Srbiji, a najviše se bune političari koji su bili na protestu pre neki dan.

Znači, predstavnici opozicije, pre svega ne žele da EPS bude profitabilna. Vi ne želite da bude profitabilna kako mi želimo da je napravimo, već želite da je koristite kao partijski plen. To se neće desiti.

Pričate o leks specijalisu da se ne privatizuje EPS. A koji je leks specijalis donesen da se ne privatizuje NIS? Prodali ste najveće blago, a mi koji nikada nećemo prodati EPS, ne u toj meri sigurno privatizovati, vi pričate o leks specijalisu. Što ga niste doneli kada ste imali mogućnost to da radite?

Pomenuli ste litijum, molim vas. Gledate rudarstvo iz vašeg ugla, iz ugla afričkog kontinenta, najnerazvijenijeg kontinenta. E, pa ovako. Mi rudarstvo sagledavamo sa strane evropskog kontinenta, odnosno moderne savremene tehnologije koja štiti životnu sredinu, kao i usaglašeno sa međunarodnim standardima.

Verovatno ne znate da je EU u martu donela akt o kritičnim mineralnim sirovinama, gde predviđa da ulazi u partnerstva sa trećim državama, koje su bogate mineralnim sirovinama. Mi nismo treća država, mi smo država koja je na putu za članstvo u EU.

Pomenuli ste, čini mi se, i Bor. Ako, se ne varam u vaše vreme Bor ste doterali do ivice propasti, pa ste planirali da sadite kikiriki. Mi smo oživeli Bor i ceo Borski region. Pa moram da vas podsetim da je ukupan broj zaposlenih u kompanijama „Srbija Ziđi Majning“ i „Srbija Ziđin Koper“, premašio 7.000 radnika. Od toga 97% zaposlenih čine državljani Republike Srbije. Da je u 2021. godini u jednom preduzeću bilo 356 zaposlenih više, a u drugom preduzeću 244 zaposlenih više. To znači skoro 600 zaposlenih više u 2022. godini u kompanijama „Ziđi Majning“ i „Srbija Ziđin Koper“.

Moram da vas podsetim, takođe, da je o dolaska u Srbiju, pa do kraja 2022. godine „Ziđi Majning grupa“ investirala preko dve milijarde američkih dolara u ovaj deo Srbije. Toliko od mene za sada. Hvala vam.

PREDSEDNIK: Samo će prvo da dobiju reč svi ministri koji su se javili, pa ćete da nastavite, ali pošto ste, Aleksiću, vi juče meni rekli kada se Đuta Jovanović bude ponovo ponašao na onaj način kako je to radio, da treba da mu izreknemo opomenu.

Da vas podsetim sada, dakle ulazite ponovo u tu zonu, ako nastavite sa tim. Ja ću da uradim onako kao mi je Aleksić juče tražio. Ali, ne samo u slučaju Ćute Jovanovića, nego i u slučaju poslanika Novaković i Parlić iz istog razloga, ako nastavite sa takvim ponašanjem.

Sada ovako, bez vikanja. Bez vikanja.

Idemo dalje.

Ministarka Irena Vujović, izvolite.

IRENA VUJOVIĆ: Hvala puno.

Poštovani narodni poslenici i građani Srbije, pre svega želim da se zahvalim onim poslanicima koji su i pre pauze i nakon nje razgovarali o izmenama i dopunama Zakona o upravljanju otpadom i fokusirali se na one značajne izmene.

Takođe bih se osvrnula i na to, a takođe smo čuli i od nekih poslanika i stvari koje su daleko od istine.

Da ne bi bili obmanuti građani Srbije, ja moram da pre svega pomenem falsifikat koji se pominje ovde već drugi dan u ovoj Narodnoj skupštini. Ako mislite da je neki član prepisan ili primenjen iz evropskih zakona, da jeste. Ako je u tom smislu falsifikat, da, mi vrlo želimo da transponujemo sve direktive EU u naš zakon, jer smo to u obavezi u skladu sa Poglavljem 27. Tako da se mi trudimo da sve te direktive transponujemo.

Zatim smo imali sumnju da zakon, odnosno izmene i dopune zakona nisu pribavila sva neophodna mišljenja. Ja ovde imam sva mišljenja i mogu naravno jedan po jedan da vam čitam i pokažem, ukoliko hoćete, pošto vidim da ćete te papire i podizati ovde, to sam videla od drugih narodnih poslanika. Dakle, možemo sada da vrtimo po svakom ministarstvu, ali moram takođe da naglasim da zakon kada uđe u proceduru on je pretrpeo promene u skladu sa primedbama od resornih ministarstava koje su usvojene i čime smo izmenili zakon koji je posle toga i poslat na Vladu.

Ovde su narodni poslanici pominjali član 47. i upravo to je taj član samo je žalosno što ne umete da ga protumačite onako kako treba. Kaže se – predlagač je dužan da pribavi nova mišljenja o predlogu i nacrtu akta, ako izmeni drugačije ili više no što nalaže usklađivanje sa primedbama bez pribavljenih mišljenja.

Dragi građani Srbije, upravo nije više, sve je bilo onako kako su primedbovala ministarstva. Dakle, sve smo to uneli. Naravno da su neka ministarstva imala takođe primedbe pa smo onda dodatne članove razdvajali, pripajali i onda se pojavila ta prenumeracija, ali svakako da smo vrlo poštovali zakon i da smo pribavili sva mišljenja i ono što je važno da smo uvažili mišljenja drugih ministarstava i dobili saglasnost zakonodavstva.

Takođe sam čula da neki narodni poslanici sada u diskusiji komentarišu moje ekspresije na licu, da li se smejem ili sam ljuta ili tužna, ali kada pominju krivične prijave koje podići protiv mene i mojih kolega, da ja se radujem tom sudskom epilogu i možda je to ta ekspresija koju ne mogu da sakrijem. Isto tako sam zadovoljna, kao i vi kada pričate o krivičnim prijavama, jer vama je lako da pričate pošto se krijete iza imuniteta pa ne može niko od nas da uzvrati istom merom, ali takođe se i radujem tom epilogu baš zato što mislim da će pravosudni aparat da radi svoj posao i da nakon odbacivanja prijava u kojima nema elemenata krivičnog dela, da pokrene postupak krivičnog dela lažnog prijavljivanja.

Znate kako, dragi građani Srbije, nije pravosudni aparat niti da se pominju krivične prijave po ceo dan koje su često bez osnova, to nije pozorišna predstava i ne trebaju to da dozvole institucije, kao što i u ovom domu se trudimo da svi se ponašamo pristojno i zalažemo da se izriču opomene onima koji to ne čine.

Tako da ja svakako bih te performanse odložila. Tema je krivična prijava. I te kako je tema krivična prijava, jer to su svi govorili da je tema krivična prijava i isto tako moram da napomenem da u tim krivičnim prijavama o kojima slušam godinu, dve dana unazad, ja sam to čula samo od poslanika koji ih pominju. Dakle, moje je sada da verujem tome ili ne, pošto me niko drugi nije obavestio o tome i ja naravno ne mogu da verujem u to kao, nažalost, ni većina građana Srbije, jer oni su dali poverenje građana Srbije. Tako da kada me budu nadležni organi obavestili da vrlo rado vidimo se tamo gde treba, gde nas budu pozvali, ali moram da kažem da ne postoji nijedan poziv, niti bilo šta što bi potkrepilo ovu pretnju sa krivičnim prijavama i to pominjanje da su one već uveliko podnete.

Verovatno su odbačene i molim pravosudni aparat da odmah nakon tih lažnih prijavljivanja krene u nove postupke.

Hvala vam puno, a kasnije ću se osvrnuti takođe i na članove zakona koji se menjaju, pošto su neki poslanici sugerisali dobro, možda nisu pročitali zakon u celosti i sve izmene, ali upravo sve ono šta su sugerisali ovde u plenumu, da upravo to i jeste u zakonu i ove izmene i dopune zakona su strožije.

Predviđene su bankarske garancije, dakle, finansijska osiguranja i sve ostalo što inspekcija pojačana. Tako da sve ono o čemu su govorili to se upravo i nalazi u ovim izmenama i dopunama zakona i nadam se da će onda i poslanici koji su govorili o tome, bilo da pripadaju vladajućoj koaliciji ili ne, podržati ove izmene i dopune zakona. Hvala vam.

PREDSEDNIK: Hvala.

Pošto je sistem pun, sada ću ja da obrišem listu prijavljenih, a neka se prijavi samo ko hoće po povredi Poslovnika i posle toga ćemo da nastavimo gde smo stali naravno.

Povreda Poslovnika.

ALEKSANDAR JOVANOVIĆ: Član 100.

Gospodine Orliću, vidite ovako, raspravljate se sa poslanicima ovde. Možete da smirite ovo urlanje, molim vas, da mi omogućite da kažem u čemu je povređen Poslovnik. Ako može bez urlanja kolega, molim vas. Nismo u kafani.

PREDSEDNIK: Meni se obraćajte Jovanoviću ako ukazujete na povredu Poslovnika.

(Narodni poslanici SNS dobacuju.)

ALEKSANDAR JOVANOVIĆ: Molim vas omogućite mi da kažem. Da li može? Čujete li vi šta mi dobacuju?

PREDSEDNIK: Ja pokušavam da čujem šta vi hoćete da kažete meni, a vi ne govorite meni ništa.

ALEKSANDAR JOVANOVIĆ: Ne mogu da kažem gospodine Orliću zato što mi vaši dobacuju.

Dakle, član 100. je povređen. Opet ulazite u raspravu sa mnom. Već tri dana me prozivate imenom i prezimenom sa tog mesta gde ne smete da se raspravljate sa mnom. Izađite dole za govornicu pa se raspravljajte.

PREDSEDNIK: Šta sam ja vama tačno rekao danas?

(Narodni poslanici SNS dobacuju.)

ALEKSANDAR JOVANOVIĆ: Molim vas da mi omogućite.

PREDSEDNIK: Evo, da vam pomognem pošto vidim da vam ne ide nikako, da vam pomognem. Kada vi vičete sa tog mesta dok drugi govore, naravno da ću ja da vas zbog toga pozovem da prestanete to da radite. Ne moram zbog toga, čak bi bilo pogrešno da zbog toga silazim u klupu, nego je to obaveza onoga koji sednicu vodi da vama koji ne umete da se ponašate očigledno na pristojan i civilizovan način stavi do znanja, da to što radite nije prihvatljivo i da nije po Poslovniku. Da li ste razumeli to? Onda se bojim da nikada i nećete.

Treba li da se glasa za taj član 100?

TATJANA MANOJLOVIĆ: Prijavljujem povredu Poslovnika po članu 27. Molim vas da se omogući da poslanici opozicije ne budu vređani napadima ministara koji su ipak ovde gosti.

Ministri bi morali da znaju da i pojam falsifikat nije isto što i plagijat.

PREDSEDNIK: Meni govorite ili sada polemišete.

TATJANA MANOJLOVIĆ: Vama govorim.

PREDSEDNIK: Meni govorite šta bi ko drugi morao da zna.

TATJANA MANOJLOVIĆ: Lažno prijavljivanje je patentirao istaknuti član SNS.

PREDSEDNIK: Odlično. I šta ćemo sada da radimo?

TATJANA MANOJLOVIĆ: Po Poslovniku tretman kao i za Rističevića.

Po Poslovniku.

Gospođo Manojlović, šta sada treba da uradimo po Poslovniku? Ne znate. Dotle niste stigli.

Pročitajte malo i to. To vam je malo kasnije u Poslovniku, nakon ovog člana o kome ste govorili, pa samo malo kasnije, pa pročitajte i to.

Da li treba da se glasa za član 27?

TATJANA MANOJLOVIĆ: Ja čitam. Treba.

Glasaćemo.

Šta je još Poslovnik?

BORISLAV NOVAKOVIĆ: Poštovani predsedniče povređen je član 108. o radu na sednici Narodne skupštine stara se predsednik Narodne skupštine. U ovom slučaju vi se niste starali. Naime, ministarka Đedović je u jednom trenutku počela da prekoreva poslanike zato što nisu slušali predsednika. I nije samo da ga nisu slušali, nego ga nisu ni pažljivo slušali.

Obaveza poslanika nije da pažljivo slušaju predsednika države.

PREDSEDNIK: Evo da vam kažem gospodine Novakoviću, šta je obaveza poslanika.

Obaveza poslanika je da se u skladu sa onim što Poslovnik određuje na sednici pristojno ponašaju. Vi ste sve vreme dok je govorila ministarka koju ste sada pomenuli, iz te klupe vikali. Ne, vi ste vikali čim je počela da govori. Sada ponovo vičete dok ja govorim. I stalno radite jedno te isto ko god da govori, zato što ste poslanik, zato imate pravo da se ponašate tako. Pa neće biti. Nemate pravo da se ponašate tako. Taj vam Poslovnik ne daje to pravo. Prestanite da vičete.

Ja ću sada da uradim ono što je predložio vaš šef poslaničke grupe. Da li to želite? Sada se čudite. Sada više ništa ne želite, sada je sve uredu. Vidite kako umete da budete pristojni i da ne vičete. Opet ste zaboravili. Ajmo još jedna povreda Poslovnika i da završavamo.

TAMARA MILENKOVIĆ KERKOVIĆ: Uvaženi predsedniče, najpre bilo bi lepo da kažete kome ste dali reč, da bismo mi to znali. Drugo, očekujem da mi ne oduzimate dva minuta koliko imam za povredu Poslovnika jer ću izložiti više tačaka po kojima je ovaj Poslovnik povređen.

PREDSEDNIK: To sve zavisi od vas. Imate do dva minuta, pa ako umete da ih iskoristite može.

TAMARA MILENKOVIĆ KERKOVIĆ: Da li vi sada mene vređate da ne umem da ih iskoristim?

(Predsednik: Ne, samo vam kažem. Može da bude ovako kako želite, ali zavisi od vas.)

Povređen je član 107. Poslovnika Narodne skupštine po kome govornik na sednici Narodne skupštine je dužan da poštuje dostojanstvo Narodne skupštine.

Uvažena ministar Irena Vujović, ne znam kako se ponaša prema svojim podređenim u ministarstvu, ali podsećam je da se nalazi u telu koje nosi narodni suverenitet ovog naroda i podsećam da mora …

(Predsednik: Ne podsećate nikoga, samo se meni obraćate ovde.)

Govorim u trećem licu…

(Predsednik: Ne, meni se obraćate. Nikoga ni na šta ne podsećate, nego meni kažete u čemu se ogleda povreda Poslovnika, ako mislite da je zaista bilo povrede člana 107.)

Mi obrazlažemo zbog čega je povređeno dostojanstvo Narodne skupštine.

Molim vas, ne prekidajte me.

Gospođa Vujović je povredila dostojanstvo Narodne skupštine, jer se obratila narodnim poslanicima …

(Predsednik: Ne može niko da povredi Poslovnik, samo onaj ko predsedava sednicom.)

… koji su ih birali i koji biraju sve ministre.

Molim vas, ne ulazim u repliku, jer bih da ulazim rekla da je ministarka Đedović rekla da će samo malo privatizovati EPS. Ja to ne govorim, međutim govorim da ministar Vujović povređuje dostojanstvo Narodne skupštine, jer se ponaša kao da smo mi njoj podređeni, a zaboravlja da je ona izabrana kako ona kaže – u ovoj, ne znam u kojoj drugoj Narodnoj skupštini treba neko da bude buran.

Dakle, ovaj nivo i ovaj uličarski način ponašanja…

(Predsednik: Dobro, ali samo da znate, Poslovnik može da povredi samo onaj ko vodi sednicu.)

… može na drugom mestu, ali ovde ne može.

Hvala.

PREDSEDNIK: Tih dva minuta je prošlo.

Znači, Poslovnik može da povredi samo onaj ko vodi sednicu. Ne mogu drugi, a vi govorite o svima drugima.

Pročitajte taj Poslovnik, u njemu samom stoji ovo što vam ja sada govorim. Samo tu.

(Tamara Milenković Kerković: Niste je opomenuli.)

Ali baš vas briga za Poslovnik. Očigledno, kao i ove druge.

Dobro, jel treba da se glasa? Pomenuli ste član 107.

(Tamara Milenković Kerković: Treba.)

Treba.

Završavamo sa tim.

Sada reč ima ministarka Jelena Tanasković.

JELENA TANASKOVIĆ: Poštovani građani Republike Srbije, evo ja ću da se nadovežem na izlaganje poslanika. Ja jesam ovde šest meseci, to je činjenica, ali brojke postoje i one se vide.

Ako sada pričamo o tome da se poljoprivreda uništavala poslednjih 10 godina, volela bih malo da pričamo o brojevima kako to izgleda. Za početak, 2012. godine u registru je bilo aktivnih 456.338 gazdinstava, sve može da se proveri, 2022. godine 466.885.

Ako pričamo o budžetima i kako su se oni kretali, mislim da je dobro da ne izvlačimo stvari iz konteksta, ako pričamo da se po hektaru tada davalo po 12.000 dinara tada, 2012. godine je budžet Ministarstva poljoprivrede bio na nivou 40,8 milijardi dinara, a onda od 2013. godine kreće da raste 44,6 i 56,20, pa 60,2 2021. godine, 2022. godine 78,5 milijardi da bi ove godine bio bezmalo 80 milijardi.

Ako pričamo realno i pričamo o brojkama, kako možemo da kažemo da je tada isplaćivano više nego što se isplaćuje danas? Ajmo onda da ispričamo celu priču. Godine 2012. smo imali tri mere u poljoprivredi, subvencije koje su date poljoprivrednicima, 2022. godine imamo isplaćeno 34 mere plus dve interventne mere tržišta. Tako da, ukupno je isplaćeno 36 mera i to jeste razlog zašto smo isplatili 2022. godine 78,5 milijardi dinara.

Kažete broj krava je nešto manji od 200.000 i to je sramotno. Ajmo sada da vidimo kako stojimo sa brojem grla. Godine 2022. je subvencionisano po tri mere 229.000 grla, 4.000 grla i 55,5 grla.

Od toga, morate da znate da sva grla, odnosno sva gazdinstva koja imaju 300 i više grla, ne mogu da se prijave na mere subvencije u nacionalnom budžetu, pošto je postojalo ograničenje, kao što je postojalo ograničenje da ne mogu da se prijave gazdinstva koja su u 2022. godini imala manje od tri grla. Tako da, ukupno u bazi imamo danas 450.000 grla.

Gospodo, ne vidim gde se taj toliki pad dogodio. Vidim da su se promene dešavale, vidim da je budžet konstantno rastao, ali ne vidim baš takav sunovrat poljoprivrede o kakvom vi pričate. Vidim da poljoprivredni proizvodi iz godine u godinu izvoz raste i vidim isto tako da ako sagledamo sve ono što je država u međuvremenu uradila u vrlo teškim godinama kakve su 2019, 2020, 2022. godina, koja je definitivno i ova 2023. ratna godina, znači da je interventnim merama država sprečila mnoge stvari u zaštiti poljoprivrednih proizvođača. Od uvođenja prelevmana, od borbe za malinare, koji su prošlogodišnju berbu završili sa dosta viška, nisu uspeli da prodaju svoju malinu, i te kako se država bori danas da im pomogne, da smo interventnom merom proizvođače suncokreta stimulisali, da smo interventnom merom brašno stimulisali, da su robne rezerve, u trenutku sada kada je pala cena pšenice, doneli odluku na Vladi da hiljadu gazdinstava, malih proizvođača u robne rezerve proda svoju pšenicu do 1.000 tona po 28 dinara.

Tako da, ako uzmemo sve to u obzir, ajmo da pričamo realno, ajmo da pričamo o tome šta je neko pre nas uradio i šta smo mi danas uradili. Slažem se sa vama potpuno. Šest meseci ja sam tu, ali, kako da vam kažem, statistika je vrlo jasna, ajmo egzaktnijim podacima da pričamo, da se ne frljamo nekim ciframa koje ne držite prosto celu ovu stvar.

Da li to treba bolje? Da, mi mislimo da treba. Ne kažem ja da će e-agrar da izleči poljoprivredu Srbije, niti mislim da uopšte bilo ko u Vladi na taj način razmišlja, ali e-agrar jeste sistem koji treba da nam pokaže šta je to gde mi možda štucamo, koji je to region kome nismo možda posvetili dovoljno pažnje, pa možete i u ovom zakonu da vidite da smo otvorili mogućnost da možemo različito da finansiramo neke ugrožene regione. Tako da, sve što možemo da uradimo u ovom trenutku da zaštitimo poljoprivrednika, mi to upravo i radimo, pa vas molim samo da sledeći put onako konkretno pričamo o podacima koji jesu. Hvala vam puno.

PREDSEDNIK: Zahvaljujem.

Opet Poslovnik? Daću vam povredu Poslovnika. Ali samo da vam kažem, razgovarali smo o ovome mnogo puta na kolegijumu. Nikakvog smisla nema, da se vas javlja po deset i samo jedno te isto da vrtimo po povredi Poslovnika. Kad imate neki razlog da ukažete na jednu stvar, dve, razumem, ali ovo već nema nikakvog smisla.

Kao što vidite i sami, tolerišem sve što može. Evo, i Aleksandar Jovanović je prešao u poslaničke klupe tamo gde sedi SNS, verovatno sa namerom da provocira. Ne znam šta je razlog. Da li mu je neko opet seo na stolicu i sada nema gde da sedne? Šta može da bude razlog?

Kao što vidite, ne reagujemo na takve stvari, ali samo gledajte da bar neki minimum možemo da održimo.

Daću vam reč. Obrazložite.

RADMILA VASIĆ: Hvala, predsedniče.

Molim vas da se saslušamo. Kolege iz vladajuće SNS, ako može malo tišine. Ja baš i zbog vas… Predsedniče, izvinjavam se, vi vodite red na sednici Narodne skupštine.

PREDSEDNIK: Da, kao što vidite, posedali u klupe koje su za drugu poslaničku grupu. Vrlo zabavno.

RADMILA VASIĆ: Povređen je član 108. i vi ste za to odgovorni, zbog povrede reda na sednici predsednik Narodne skupštine može da izrekne mere – opomenu, oduzimanje reči ili udaljenje sa sednice.

Ukazujem na povredu još jednog člana, to je član 106. stav 3. – za vreme govora narodnih poslanika ili drugih učesnika u pretresu nije dozvoljeno dobacivanje, odnosno ometanje govornika na svaki drugi način.

Ovom prilikom ukazujem na to da ste vi dozvolili, mada ste više puta pokušali zvoncetom da opomenete kolege, ali vas nisu poslušali. Znači, vaša vladajuća stranka, vaše kolege iz vaše poslaničke grupe, najviše je galamila i ometala ministarku. Vaš zadatak je da to sprečite.

PREDSEDNIK: Pre nego što mi objasnite šta je moj zadatak, da li vi znate da uvek vama navodno smeto neko s druge strane, njima smeta neko ko sedi tu oko vas i uvek sve isto?

RADMILA VASIĆ: Ja nisam govorila, ali je žalosno da nismo čuli…

PREDSEDNIK: Hvala vam, razumeo sam sve, ali sam vas zamolio da ne vrtimo uvek istu priču ukrug.

RADMILA VASIĆ: Da li mogu samo da završim?

PREDSEDNIK: Kad imate nešto ozbiljno, nije problem, videli ste i sami.

RADMILA VASIĆ: Ovo je veoma ozbiljno. Vi ste ometali ministarku da govori, ne mene, ja nisam govorila. Ja samo ukazujem da to ne radite sledeći put.

PREDSEDNIK: Ja sam ometao ministarku? Nisam, gospođo. Reč jednu rekao nisam. Vi ste ostali pričali, družili ste, kao što vidite sami, ode i Aleksandar Jovanović u klupe druge poslaničke grupe, ja se pomerio nisam. Sedim ovde, slušam vas, vidim da se vi smejete i zabavno vam je sve to. Šta da vam kažem? Odavde gde ja trenutno sedim kad se pogleda, verujte da nije mnogo smešno. A Ćuta Jovanović galami gde god da sedne. Viče odatle gde je bio iza vas, sad prešao onamo i sad galami i odande.

Članovi 108. i 106, treba li da se glasa?

(Radmila Vasić: Ne treba.)

Ne treba. Hajmo dalje onda.

Znači, dva minuta Miroslav Aleksić. Ako bude izazvana bilo kakva replika, pružiću priliku i za to, ali u svakom slučaju će ovo da bude poslednji krug.

Izvolite.

MIROSLAV ALEKSIĆ: Zahvaljujem.

Što se tiče kredibilnosti onoga što je govorila gospođa Đedović, najbolje o tome govori činjenica da govori o nekom Boru, koji ja nisam pomenuo nijednom jedinom rečju. Dakle, lažete, ne govorite istinu. Ali kad ste već pomenuli Bor, treba da se stidite toga da su tamo građani Srbije drugog reda u odnosu na Kineze, da se rasteruju sa svojih kuća, ognjišta i da im se otima njihova privatna imovina.

Kada govorite o EPS-u, da biste uvozili struju da nema mini hidroelektrana, da vas podsetim, gospođo, da dok vi niste došli na vlast EPS je izvozio struju i zarađivali smo, a sad uvozimo. I ako ste toliko sigurni u sve što radite, evo, ja vas pozivam da se formira radna grupa MUP-a Srbije i da uđe u EPS da istraži sve od 2012. godine, pa da vidimo ko je šta radio, a može u tome da vam pomogne i šef UKP-a, ministarkin muž Cmolić.

Dalje, kad pitate da li sam gledao predsednika Republike Srbije i da li sam ga slušao, ne, nisam ga slušao, jer njega treba da sluša isključivo Tužilaštvo za organizovani kriminal i niko drugi.

Kad govorite o litijumu i šansi, evo ga litijum, Srbija je na 12. mestu u svetu, pre nas i Nemačka i Češka i mnoge druge zemlje kojima ne pada na pamet da raskopavaju i uništavaju svoju zemlju da bi neki pojedinci profitirali. A prve dozvole za mini hidroelektrane koje su izdate pre vašeg dolaska na vlast kumu Aleksandra Vučića Nikoli Petroviću i ostaloj ekipi, za to se obratite koalicionim partnerima iz SPS-a, jer su to oni tada radili, to je bio njihov resor. Hvala.

PREDSEDNIK: Dobro, znači, dopalo vam se kada predsednik kaže ko je sve tu bio lopov i smatrate da to treba tužilac za organizovani kriminal da obradi. Ohrabrujete to. Više se ne smejete, Novakoviću. Dobro, dobro.

Reč ima Milenko Jovanov, dva minuta.

Izvolite.

MILENKO JOVANOV: Dakle, mi ponovo imamo jednu te istu stvar, a to je da osoba koja je priznala da je krala, pa prekršajno osuđena za lopovluk druge proziva za ne znam ni ja šta, za neke njegove imaginacije ili šta već.

Sa druge strane, iza njega sedi osoba koja je ležala u zatvoru zbog lopovluka. Na čelu im lopov, mega lopov Vuk Jeremić. Na čelu stranke, dakle saradnik Patrika Hoa, koji je osuđen za lopovluk i leži zbog lopovluka. Najbliži saradnik i finansijer i Vuka Jeremića, lopuže, međunarodne lopuže, Patrik Ho, a svi zajedno rade za Dragana Šolaka, ober lopova koji je opljačkao „Telekom“, pljačka ovu zemlju. Jer, od Dragana Šolaka i njegovih portparola nema većih lopuža u ovoj zemlji.

Pogledajte tu lopovsku bandu koja se okupila i koja sada, gle čuda, sa neke visine drugima drži lekcije i drugima drži predavanja o tome ko bi trebalo, a ko ne bi trebalo da daje bilo kakve izjave pred nekakvim organima. Onda kažu, oni traže formiranje non-stop nekog anketnog odbora, nekakve komisije, ovoga ili onoga, kao što su tražili, jel tako, kaže – predali smo potpise, tražimo referendum.

Onda Dejan Mirović ode na neki, kako se to zove, potkast kod onog čoveka što je u Dverima bio, sad ima potkast Katena Mundi, kako se zove, nije ni važno, da, potkast kod Brane, i kaže – meni su objasnili da oni neće referendum, nego je to samo fora da imamo sednicu Skupštine pošto nismo imali neko vreme, pa da se sastanemo da pričamo.

E, takvi su vam svi anketni odbori koje oni hoće, takve su sve inicijative. Od prevaranata i lopova samo prevare možete da očekuje i sve što rade je prevara i lopovluk. Hvala.

PREDSEDNIK: I vi, Milivojeviću, imate poseban problem sa ovim temama? Vas ovo posebno pogađa, ovo kad se priča o lopovluku? Interesantno kako svaki put.

Reč ima Dubravka Đedović. Izvolite.

DUBRAVKA ĐEDOVIĆ: Hvala. Trudiću se da budem kratka.

Rekla sam da bi bilo bolje da ste slušali, da ste nešto naučili, pošto ste citirali da je rekao 1.000 ljudi da je bilo na protestu, što apsolutno nije tačno, nego je rekao da je bilo 572 čoveka.

E sada, samo da se vratim, pošto pominjete nekog muža, moram da vas obavestim da sam srećno razvedena već tri godine, tako da ne znam o čemu pričate, ja ne znam zašto pominjete moju privatnu situaciju u domu Narodne skupštine.

Što se tiče Bora, moram da vas obavestim da je prosečna zarada u Boru 120.000 dinara, tako da ne znam kako su to defavorizovani naši građani koji žive u tom delu Srbije i u Boru kada više od 90% zaposlenih „Ziđin grupe“ su državljani Republike Srbije. Tako da mi zaista nije jasna ta konstatacija zašto i kako su naši građani defavorizovani.

Kada pričamo o poslovanju EPS, moram da vas podsetim da je EPS izvozila struju za 55 miliona evra od početka ove godine.

Kada pričamo o ispitivanju poslovanja EPS-a, zašto kažete od 2012. godine da se preispita poslovanje? Pa, EPS je poslovao i pre toga. Zašto tada nisu započete reforme EPS? Zašto niko nije doneo predlog da bilo kakva reforma se u EPS se desi? Zašto sada se svi bune? Zašto je to toliki problem?

Znači, niko nije EPS uništio. Ono što je činjenica i zbog čega je narušeno, pre svega poslovanje, je da je 2022. godina bila izuzetno teška za mnogo veće kompanije nego što je EPS, pa je tako Francuska rešila da nacionalizuje svoj EDF, odnosno svoje energetsko preduzeće za proizvodnju električne energije.

Tako da, mi svakako ne želimo i nismo ludi, apsolutno nismo poludeli da pomišljamo na to da privatizujemo nešto, a svakako se nećemo ugledati na vas, pa da većinski privatizujemo, kao što ste to uradili sa NIS, da privatizujemo naše nacionalno blago i ono što je kičma naše privrede.

Ono što građani Srbije moraju da znaju i ono što mi pokušavamo da uradimo je zapravo da stavimo EPS na zdrave noge, a to pre svega će se desiti sa boljim upravljanjem i sa profesionalnim upravljanjem čime će se smanjiti i upliv politike u ovo preduzeće. Moramo da imamo snažnu EPS, jer od toga zavisi naša nacionalna bezbednost.

PREDSEDNIK: Nemojte da dobacujete više iz klupe.

DUBRAVKA ĐEDOVIĆ: Energetska sigurnost je jednaka nacionalnoj bezbednosti, pa vas podsećam, ukoliko to niste znali.

Što se tiče malih hidroelektrana, moram takođe da vas podsetim, pošto vam je pamćenje vrlo kratko, da su prve fidin tarife donete 2009. godine za male hidroelektrane. Znači, doneli ste ih vi.

Moram, takođe, da vas podsetim da su 63 dozvole za male hidroelektrane izdate pre 2012. godine. Kako ste se sad odjedanput setili? Ovaj zakon apsolutno nema veze, takoreći, sa malim hidroelektranama, jer ćemo mi, podsticaj tržišne premije nameravamo da dajemo za vetroelektrane i za solarne elektrane koje jesu budućnost zelene tranzicije. Kako ste se sada setili, a zaboravili ste da ste dali 63 dozvole za male hidroelektrane?

Takođe ste zaboravili da ste bili u koaliciji sa SPS i da ste glasali za zakone pre 2012. godine kada ste određenim licima, koje pominjete sada u negativnom kontekstu isključivo, davali dozvole, i građevinske i energetske.

Tako da bih ja zaista u interesu građana Republike Srbije i zakona koji ovde predlažemo, da se fokusiramo na raspravu koja ima smisla i koja zapravo treba da bude predmete današnje diskusije, a to je o zakonima koje predlažemo, koliko su oni važni, koliko su oni bitni za sve građane naše zemlje i da imamo jednu smislenu debatu, a ne da vi ovde nas optužujete i po ličnim osnovama. Zaista vas molim da više ne pričate o tome. Hvala vam.

PREDSEDNIK: Zahvaljujem.

Dve povrede Poslovnika.

Reč ima Ivana Parlić.

IVANA PARLIĆ: Predsedniče, molim vas, povređen je član 107. nedopustivo je da dozvolite da se ministarka obraća nama ovako.

Mi ovde štitimo nacionalne interese od osoba koje osnovano sumnjam da su izvršioci Rio Tinta. Ovde imamo egzekutora Rio Tinta…

PREDSEDNIK: Molim vas, ništa vas nisam razumeo.

IVANA PARLIĆ: Ponoviću, član 107.

Dozvolili ste da se nama ovako obraća izvršilaca Rio Tinta koji uništava ovu zemlju.

PREDSEDNIK: Vama se obraća izvršilac?

IVANA PARLIĆ: Da, narodnim poslanicima…. ( Isključen mikrofon.)

PREDSEDNIK: Vi, kad ukazujete na član 107. treba da kažete meni, da li sam ja nešto pogrešio u vođenju sednice, a ne da uporno pokušavate da replicirate ministrima ili drugima u sali i da ne pričate sa mesta, odnosno da ne vičete više sa mesta.

Lepo sam vas, najljubaznije sam sve vas zamolio ne jednom nego svakog po pet puta, vas Novakoviću sedam puta, ako možemo da nastavimo u nekom pristojnom, civilizovanom tonu, hajde pokušajte.

Povreda Poslovnika i ovo će biti, kažem vam unapred, poslednja jer hoću da dam reč Jeleni Kalajdžić, koja čeka već sat vremena.

MILAN RADIN: Zahvaljujem, predsedavajući.

Reklamiram član 109. stav 5. Kao što vidite u naše redove je prešao poslanik Jovanović koji koliko sam ja sada ovde shvatio iz njegove komunikacije sa kolegama poslanicima, želi da nam stavi do znanja da će podržati ovaj set zakona ukoliko dobije dozvolu za mini hidroelektranu.

Predsedavajući, ja uvek podržavam da opozicioni poslanici podrže zakone zato ako je to na njihovoj savesti, ali ovako neki pokušaj trgovine i ucene, kod SNS ne prolazi. Samo sam to hteo. Zahvaljujem.

PREDSEDNIK: Dobro, ali ja to nisam mogao da znam, to što sada vi raspravljate, tu dok sedite jedni pored drugih, odnosno od kada je Aleksandar Jovanović prešao tamo, a ja to ne mogu da čujem naravno. Tako da smatram da sigurno nisam prekršio Poslovnik.

Ne treba da se glasa za 109. Dobro.

Parlić, da li treba da se glasa za 107.?

(Ivana Palrić: Treba.)

Reč ima Jelena Kalajdžić. Izvolite.

JELENA KALAJDžIĆ: Zahvaljujem, predsedavajući.

Poštovanje svima. Meni je žao sad što je ministarka izašla, jer moje obraćanje trenutno biće vezano za Predlog o izmeni i dopuni Zakona o podsticajima u poljoprivredi i ruralnom razvoju.

Kako smo malopre čuli, ono što je sada pričano u vezi poljoprivrede, imam utisak da nama, kada je poljoprivreda u pitanju, teče med i mleko i, kako je sada ovde objašnjeno, sad svi treba da se pokupimo, ja mislim, i da odemo na selo i da se bavimo poljoprivredom. Iskreno da vam kažem, situacija je mnogo drugačija od toga kako predstavljaju predstavnici ministarstva.

Na samom početku treba da se postavi pitanje da li država uopšte želi da se ozbiljno bavi razvojem poljoprivrede i ruralnim razvojem u Srbiji? Ovo što se trenutno radi i ovaj zakon koji je danas u Skupštini o kom se priča, apsolutno predstavlja jednu kozmetiku i ja ne mogu da verujem da je nama u poljoprivredi najveći problem eAgrar i da je nama najveći problem krava dojilja.

Ja smatram da u poljoprivredi ima mnogo, mnogo, mnogo problema o kojima treba da se diskutuje, a sada ću vam navesti neke od tih problema.

Kada govorimo o ruralnom razvoju, prema zvaničnim podacima, u Srbiji ima negde oko 4.700 sela, od toga u 200 sela apsolutno nema ljudi. Znači, to je naš ruralni razvoj, to su naša sela po Srbiji. Jedna četvrtina od ukupnog broja sela ima manje od 100 ljudi. Pedeset hiljada kuća u Srbiji je napušteno. U 86% sela opada natalitet, a čak u 173 škole ide samo jedan učenik. To je, dragi moji ljudi, poslanici, kolege, naš ruralni razvoj, to su naša sela.

Danas sam čula od neke poslaničke grupe kako se dele kuće. Pa, ne treba da se dele kuće, treba da se obezbede uslovi na selima da ljudi dođu, da ljudi žele da žive u tim kućama. Zaista bih volela da vidim, da posetimo te neke ljude kojima su te kuće dodeljene, da vidimo da li ljudi i dalje tamo žive. Zaista želim da verujem da oni žive tamo, ali da li je situacija takva kakva jeste?

Znači, trebamo obezbediti uslove ljudima da žele da se vrate na selo. Gde smo sada? Mi u većini sela nemamo domove zdravlja, nemamo pošte, nemamo apoteke. Znate, postoje neka mesta koja su čak između Beograd i Novog Sada. Postoji selo Čortanovci. Verovatno je neko čuo za to mesto. Tamo su komarci kao rode do Šekspirovog festivala, odnosno do polovine jula meseca, kada se održavaju Šekspirovi dani. Tada se vrši tretiranje zato što dolaze glumci i političari.

Takođe, u istoj toj opštini Inđija postoji selo Krčedin, koje je prošle godine u julu mesecu, kada su bile temperature 40 stepeni, sedam dana ljudi nisu imali vodu. Nikakvu vodu. Nisu mogli da se okupaju. Ndisu mogli da okupaju decu, da ne pričam da nisu mogli da operu stvari, da nisu mogli da napoje stoku. E tako se vi borite za ruralni razvoj. Tako se borite za sela.

Dalje, kada je poljoprivreda u pitanju, sada ću vam objasniti da tu situacija nije ništa bolja nego kada su u pitanju naša sela.

Kada govorimo o javnom slušanju, moram da pohvalim javno slušanje. Odlično, ali trebalo je da bude javno slušanje mnogo ranije. Mi smo insistirali na javnom slušanju još prošle godine, kada su usledili problemi, kada su mlekari počeli da prosipaju mleko. Niko ništa. U avgustu, u septembru tražili smo da dođu ljudi da kažu šta imaju.

Javno slušanje šest sati je trajalo. U tih šest sati jedan jedini pozitivan komentar nije bio kada je u pitanju poljoprivreda. Da li vam to nešto govori o situaciji u poljoprivredi ako za šest sati ne nađemo jednu pozitivnu stvar koja se odnosi n a poljoprivredu?

Ja vama apsolutno ništa ne zameram, jer ste vi apsolutno novi. Da ste hteli da pokvarite situaciju u poljoprivredi, niste imali vremena. Ovo je situacija ovakva u prethodnih deset godina i to mora da se menja.

Gde se nalazi naša poljoprivreda? Naša poljoprivreda je takva da nosioci poljoprivrednog gazdinstva prosečno imaju godina 63. Znači, to su jako stari ljudi. Iz tih podataka, nama se, gospodo, poljoprivreda gasi. Možete vi pričati šta hoćete, ali ovo su podaci i oni su takvi.

Možemo sada pričati da li su tačni ili nisu tačni, ja sam to našla na zvaničnom sajtu Republičkog zavoda za statistiku.

Dalje, kada govorimo o tome koliko hektara ima, nama su usitnjeni posedi. Imamo do tri hektara, a pre nekoliko dana čujem neke predstavnike ministarstva koji govore da ko ima do tri hektara to neće biti rentabilno. Pa, ako neće biti rentabilno, znači 80% naših gazdinstava neće biti rentabilno.

Kada govorimo o ulaganjima o poljoprivredu, u redu, imamo kao neko ulaganje. U prethodnih deset godina mi smo kao imali nešto, jer smo mi poboljšali. Nama je ekstenzivna poljoprivreda, nama su niski prinosi.

Kada govorimo o stočarstvu, možete pričati šta hoćete, nama se stočarstvo gasi. Ljudima koji su se nekad bavili stočarstvo su prazne štale. Kaže, stočarstvo je dobrovoljna robija. Kaže – nisam više lud da imam krave, kada nemam ništa od njih.

Ja ne znam o kakvoj snažnoj poljoprivredi se ovde često polemiše, ali ako mislite da je snažna, ja vas pozivam, ajte sa mnom da posetite mesta u koja ja idem. Ajte sa mnom u Ribare, ajte sa mnom u druge delove Mačve, u Mrđanovce, u zapadnu, u južnu, u centralnu Srbiju, da vidimo probleme tih ljudi. Ovo nije politika, ovo su činjenice, ljudi.

Dalje, kada govorimo o mleku, nije problem mleka nastao od juče. Mi o problemu mleka govorimo od maja meseca. Prošle godine u maju mesecu poljoprivredni proizvođači su na novosadskom sajmu za poljoprivredu prosipali mleko. U istom tom momentu na istom tom sajmu najveća mlekara je dobijala nagradu za najbolje poslovanje.

Dalje, što se tiče mleka, ovde imamo grafikon, zvanični podaci koliko se uvezlo mleko. To vam ništa nije govorilo. Znači, naši domaći proizvođači, naši proizvođači mleka prosipaju mleko, septembar. Mi smo uvezli duplo više mleka, nego u avgustu i julu. To vam ništa ne govori? U oktobru duplo više nego u septembru. Novembar isto tako, decembar. Prevlemani tek u februaru.

Šest meseci je bilo potrebno da ustanovimo da imamo problem u mleku. Pozdravljam prelevmane, ali su trebali biti ranije. Šest meseci, od jula meseca, problemi sa mlekom. Prelevmani, sredinom februara. Pa, dajte, ljudi, malo… Ako imamo probleme poljoprivrednika, hajde da ih slušamo. Hajde da vidimo šta ćemo sa tim.

Dalje, kada govorimo o snažnoj poljoprivredi, o izvozu, evo, ja ću da kažem o uvozu. Uvozimo crni luk. Sto devedeset dinara je crni luk na pijacama. Ja ne znam da li neko od vas ide na pijacu? Ja idem na pijacu i 190 je crni luk. Uvozimo beli luk, uvozimo pasulj, uvozimo krompir, uvozimo ćurke iz Danske, uvozimo mleko iz Poljske. Pa, da li je Srbija spala na to da uvozimo hranu? Srbija, koja je izvoznik hrane, koja ima ogroman potencijal, mi uvozimo. Ljudi, dajte malo da se uozbiljimo svi zajedno ovde i ako hoćemo da pokušamo da pomognemo tim ljudima.

Dalje, puni silosi žitarica, pune hladnjače malina. Kada god nešto kažemo, e pa to je tržište. Hajde da vidimo da li možemo da otvorimo neko novo tržište. Ne znam da li vi znati koliko je teško ubrati jedan kilogram malina na temperaturi od 40 stepeni? Ja znam, ja ih imam.

Kada je u pitanju cena, ko je rekao da treba malina da bude 600 dinara prošle godine? Jel bivši ministar pominjao i govorio kolika će biti cena maline? A sad kad je problem, njega nigde nema. Mi ćemo uništiti malinu. Ljudi, to je naše crveno zlato, kako smo ga zvali. Mi nećemo imati maline. Evo, krče se malinjaci po zapadnoj Srbiji.

Niste vi krivi, ja vas uopšte ne krivim, kriva je čitava situacija u prethodnim godinama. Kad je malina u pitanju, u prethodnoj godini.

Podsticaji po hektaru. Mi smatramo da treba da budu veći podsticaji po hektaru. Mi imamo najmanje podsticaje po hektaru u Evropi. Bosna ima veće podsticaje nego mi!

Moramo prepakovati taj budžet da bude bolji po ljude.

Gorivo. Ja sam pisala za subvencionisano gorivo, pisala sam, mislim, ministarka, i vama, pisala sam Vladi, pisala sam ministru Momiroviću, da pitam kako može da bude subvencionisano gorivo 179 dinara nezavisno od cene koja je u stvari na pumpama? Znači, 179 dinara je, bez obzira da li je na pumpi 182 ili je 220. Ljudi, dajte malo razuma, to se tako ne radi. Hajde da kažemo – manje za 30%. Ili, kako je naša stranka predložila – bez akciza i bez PDV ove godine. Šta je problem da ljudima obezbedimo gorivo da mogu da poseju svoje njive? Nije rentabilno? Hoćemo da pričamo o tome šta je rentabilno? Možemo i o tome da pričamo, šta je rentabilno a šta nije rentabilno.

Dajte da malo pomognemo. Bila je sušna godina, navodnjavanje 3%. U Srbiji navodnjavanje poljoprivrednih zemljišta 3%! To je najmanje u Evropi. I mi govorimo o intenzivnoj poljoprivredi! Dajte da pomognemo malo tim ljudima, dajte neke širine.

Kad se govori o merama, da imamo 30 i nešto mera, imamo podsticaje za šećernu repu. Pazite ovo sad, podsticaji po hektaru su inače 6.000 dinara plus 3.000 za gorivo. Za šećernu repu 35 hiljada. Ovamo podsticaji za biljnu proizvodnju, znači, ako nije šećerna repa, onda je maksimum do 20 hektara, a ako je šećerna repa, do 500. Pa, ko je proizvodi tu šećernu repu na 500 hektara? Molim vas, ko proizvodi šećernu repu za maksimalno do 500 hektara? Meni je to malo sumnjivo. Molim vas, ako možete da mi objasnite zašto za šećernu repu do 500 hektara, a za ostalu biljnu proizvodnju 6.000 plus 3.000 do 20 hektara? O čemu se tu radi?

Pomoć poljoprivrednicima. Imamo sad novu meru – ko uloži od 100 hiljada evra do milion, vraća mu se 50%. Sećate se da sam na početku rekla da su naši poljoprivrednici 63-64 godine, do tri hektara, pa ko ima para, evo, bilo ko od vas ili od tih poljoprivrednika, koji su to poljoprivrednici koji imaju da ulože milion? Ko ima da uloži milion, jel treba da mu se vrati 500 hiljada evra? Jel takve mi treba da subvencionišemo? Dajte malo razuma.

Isto je bila mera za mlade. Pozdravljam, odlična mera, da vratimo mlade. U pokrajini se vraća 90%, u Republici se vraća 75%. Međutim, pogledajte Pravilnik, ja sam pisala, ja mislim i Pokrajini, kaže – uslov da konkuriše je neko ko nema poljoprivredno gazdinstvo ili ima od 1. aprila 2023. godine. Zašto diskriminišete ljude koji imaju, na primer, poljoprivredno gazdinstvo od prošle godine a koji nemaju, znači, taj uslov treba da bude da imaju pravo svi mladi ljudi do 40 godina koji do sada nisu ostvarili nikakva prava na podsticaje.

Da vam objasnim na plastičnom primeru, kako bi vama bilo jasnije. To je kao da kažete da ima prava da se zaposli neko ko je na birou od aprila, a onaj ko je od marta, on ne može, ne ispunjava uslove. Onaj od aprila može, on može da dobije podsticaje, ovaj ne može. E, to je naša poljoprivreda.

Na kraju, da se osvrnem na taj famozni E-agrar. Kada su bile e-konsultacije, ja sam pričala o E-agraru i mislim da sam tamo imala nekih sugestija, neke primedbe, ali ništa to nije usvojeno.

Međutim, ono što ste usvojili i za šta želim da vam kažem – svaka čast, jeste ograničenje, odnosno premija za mleko, gde sam rekla da treba da se ukine, ja mislim da je stav 3, gde je 3.000 litara, i to ste ispunili. Isto tako sam predložila da treba da bude prelazni period od godinu dana. Zašto? Zato što E-agrar, jednostavno, nekim ljudima je potrebno više, imamo ogromne redove. Evo, na primer, za podsticaje po hektaru, ja sam čula tamo u mom mestu da je čovek tri dana išao zbog iste stvari. Znači, tri dana su mu propala u redovima da bi prijavio podsticaje. U redu, sve su to noviteti, to je potrebno, ali treba da postoji prelazni period.

Na kraju, nama su potrebne hitne mere i sistemske mere. Sistemske mere su nam u ovom momentu čak i potrebnije. Mi nudimo sistemske mere. Mi smatramo da podsticaji mogu biti 200 evra i 300 evra po hektaru, kako bismo omogućili ljudima da mogu da rade svoj posao. Treba preispitati te mere, te 32 mere, koje su te mere, koje treba ukinuti i da pare idu na pravu stranu. Hvala.

PREDSEDAVAJUĆA (Elvira Kovač): Zahvaljujem se ovlašćenoj predstavnici poslaničke grupe.

Pre nego što dam mogućnost ministarki da odgovori, ispravićemo jednu nepravdu. Zaboravljeno je da je zaista spomenuta poslanička grupa SPS-a, stoga pravo na repliku ima predsednica poslaničke grupe, potpredsednica Skupštine, Snežana Paunović. Izvolite.

SNEŽANA PAUNOVIĆ: Hvala, potpredsednice.

Nije spomenuta, optužena je.

Sad ja repliciram, izvinjavam se najpre ministarki Tanasković, jer sad upadam sa temom koja je davno prošla i za one koji su je delegirali, optužujući SPS da daje dozvole.

Ja ne poznajem gospodina Nikolu Petrovića, ali znam jedno. I u vreme kada smo koalicioni partner SNS i u vreme kada smo bili koalicioni partner nekim drugim strankama i političkim partijama, sve dozvole koje su izdavali ministri iz SPS dodeljene su isključivo po zakonu i po propisanim pravilima.

To da li ćemo danas, poput mog dragog kolege Aleksića, koji sad više nije ni u sali, pa moja replika gubi smisao, da izađemo i da kažemo da ministarka tačno treba da se obrati socijalistima ili ćemo da tumačimo ko je kada, kako, zašto dobijao dozvole. Ja ponovo kažem i odgovorno tvrdim u ime svih ministara na koje je neko aludirao, bez razlike u kom vremenu su vršili funkciju ministra, i u kom sastavu Vlade, koja zavisi od volje građana, i aktuelni saziv i sastav Vlada posledica je volje građana Srbije. To što nekome to teško pada, ja to mogu da razumem. Ja mogu da razumem i političku borbu, ali ne mogu da razumem besmislice i konačno, ne mogu da razumem da dva puta pre nego ja dobijem pravo na repliku, imam slušanje povrede Poslovnika, koji je, pri tom, zloupotrebljen.

Dakle, ja razumem i ni sama nisam do kraja čula za šta smo optuženi, jer sam sedela na mestu potpredsednice, od te silne galame koja se dešava u sali. Čak tvrdim da nije bilo zle namere predsednika Orlića. Ali, pokušavam da objasnim koliko u ovoj sali napravimo sami sebi cirkus, pa razmišljam da li sa pozicije šefice poslaničkog kluba SPS da izađem iz sale i da pustim da kad god shvatimo da postoji neki problem, glat kažemo da je to zbog socijalista i da ne pustimo socijaliste da nam tu temu odgovore. Hvala.

PREDSEDAVAJUĆA: Sada će na prethodnu diskusiju odgovoriti ministarka poljoprivrede, šumarstva i vodoprivrede.

Izvolite.

JELENA TANASKOVIĆ: Hvala najlepše.

Propustila sam verovatno par prvih rečenica, koliko mi kolege kažu da je poslanica rekla. Da li država želi da se bavi poljoprivredom i ruralnim razvojem? Godine 2022. devet milijardi kroz subvencije nacionalnog budžeta samo uplaćeno je za mere ruralnog razvoja. Da li se država bavi? Ja bih rekla - da, 18 mera podsticaja ispaćeno u 2022. godini samo za mere ruralnog razvoja.

Kažete - najmanje dajemo u regionu i u celoj Evropi po hektaru, a zašto gledamo samo po hektaru. Kažete - uvozimo krompir, uvozimo crni luk, uvozimo, šta ste sve nabrojali da uvozimo, pa da, uvozimo, ali država daje za primarnu biljnu proizvodnju svakom gazdinstvu koje želi da se bavi kompletna sredstva za investiciju, ulaganje u plastenike, u mehanizaciju, u setveni materijal, u sve što neko treba da uzme da bi mogao da otpočne tu proizvodnju. Da li ljudi žele, pa očigledno ne žele. Znači, da li ih stimulišemo? Stimulišemo ih. Sami ste rekli - bila je mera za mlade poljoprivrednike, nju ste podržali. To je bio takođe impuls države ne bi li povukla mlade nazad u selo.

Ja ne znam gde vi idete, ali ja moram nešto da vam kažem. Ja sam šest meseci na ovoj poziciji i minimum tri dana u nedelji sam po Srbiji i na poljoprivrednim gazdinstvima. Ima onih koji su zadovoljni mnogo, ima onih koji kažu može da se živi, ima onih koji kažu bilo je mnogo gore sada je bolje. Sada, kako da vam kažem, to su različita gazdinstva, različite su i poljoprivredne kulture, različit je i način vođenja gazdinstva, kao što, mislim, na kraju krajeva, i svi mi vodimo različito i svoje kuće, a i na kraju i preduzeća.

Da li je ovo trenutak da svi treba da idemo u poljoprivredu? Ja bih rekla da. Što se mene tiče, ako mene pitate za konsultaciju, kao nekog ko je sada trenutno u poljoprivredi, ali se bavi finansijama, ja bih vam rekla da, sada je pravi trenutak da uložite sredstva u poljoprivredu. Zašto? Znači, država vam daje 170.000 dinara, ukoliko hoćete npr. da se bavite mlečnim govedarstvom, daje vam 170.000 dinara, da kupite steonu junicu, njena cena se trenutno kreće između 2.500 i 3.000 evra. Znači, više od polovine vam daje, što će reći za plaćenih pet junica vi možete da dobijete deset, jel tako? Ako već imate neki broj krava, a možete da ostavite žensko tele dve godine vam plaća po 25.000 dinara, tako reći država vam finansira odgoj tog teleta do trenutka dok ono ne počne da vam daje neki prihod, jel tako?

Znači, država vam daje po hektaru, država vam daje ukoliko hoćete da investirate, država vam je otvorila fondove poput IPARD-a, poput Svetske banke, konkurentne poljoprivrede. Da li znate, neko je rekao danas od poslanika da su traktori stari trideset godina, ali moram nešto da vam kažem, svaki treći traktor u Srbiji je kupljen preko mere Svetske banke koju finansira ministarstvo, odnosno Vlada Republike Srbije? Jel znate da je preko 2.000 tih ugovora potpisano? Jel znate koliko se mehanizacije u Srbiji obnovilo kroz te projekte.

Slažem se samo u jednom sa vama, što čak mislim da danas niste ni pomenuli, a to je da možda nije bila dovoljna edukacija naših poljoprivrednika, možda ima nismo približavali dovoljno kakve sve mogućnosti finansiranja imaju.

Vidite taj famozni, kako vi kažete, e-Agrar, pa baš tome služi. Neko je tri dana izgubio da se registruje. Ok, prvi put se registruje, pa je normalno da će da izgubi neko vreme, ali ne možete da mi kažete da mu je teže da se registruje od kuće, nego što je bilo kada je trčao, vadio papire i išao, svejedno ponovo gubio vreme, ako se to zove gubitak vremena, da bi ostvario neku subvenciju.

Ja zaista ne mogu ni da se složim sa tim da je ovaj zakon kozmetički. Hajmo da vidimo šta smo sve u ovom zakonu uradili. Prvo smo definisali da regioni koji su ugroženiji po bilo kom osnovu poljoprivrednom mogu biti više finansirani po svakoj meri subvencija iz budžeta nacionalnog, nego regioni koji su regularni. Znači, otvorili smo mogućnost da tamo gde vidimo da treba dodatno da se investira možemo to zakonski da uradimo.

Šta smo dalje uradili? Svaku meru direktnih plaćanja koja je bila zamrznuta na određenu cenu mi smo preveli na minimum i otvorili mogućnost da, ukoliko nam sredstva u budžetu dozvoljavaju, uvek možemo, sa idejom da ćemo, i dati više. bilo bi jako neozbiljno da mi sada kažemo - dajte maksimalne iznose. Prvo, ono što su maksimalni iznosi u ovoj godini, ne znači da će biti za budžet Republike Srbije maksimalni iznos u sledećoj. Zašto mislite da sledeće godine ta subvencija, ukoliko bude bilo potrebe za njom, primera radi za mleko, ne može da ode i na 20 dinara? Zašto bi sada rekli da je 15 dinara subvencija za mleko? Mi smo rekli sa sedam na 10, i to 10 minimalno. Već ove godine dajemo 15.

Dalje, kažete ništa nismo uradili, ok, ispravili ste se posle, da smo ukinuli donju i gornju granicu što se tiče predaje mleka. Zaboravili ste samo da kažete da smo ukinuli donju granicu kada su u pitanju grla i finansiranje grla. Do sada je moglo da bude minimum tri krave koje su se finansirale, a sada više nemate minimum. Znači, ko god ima kravu može da je finansira.

Inače, i vi znate da se uglavnom finansiraju kvalitetna priplodna grla. Mi finansiramo i jedna i druga. Krave dojilje, takođe, povela se polemika da li smo ih sklonili itd. Ne, nismo ništa sklonili samo smo pripojili žensko tele.

Sa druge strane, podsticaji za biljnu proizvodnju. Sada su 9.000 dinara. Gorivo je po povlašćenoj ceni 179 dinara po litru. Moram da vam iznesem jedan podatak koji treba svi da znamo i treba da znaju građani Srbije. U januaru mesecu 2022. godine na poljoprivrednu karticu kupljeno je dva miliona 412 hiljada litara goriva, dok je u 2023. godini po toj subvencionisanoj ceni kupljeno sedam miliona 130 hiljada litara goriva. Sada vam pitam - da li proizvodnja poljoprivredna pada, da li smo mi to zloupotrebljavali, šta smo mi uradili, otkud sa dva na sedam miliona? U februaru 2022. godine četiri miliona 389 hiljada litara goriva kupljeno na karticu, a u februaru 2023. godine sedam miliona i 600.

Zamislite kada bi mi sada rekli - nema akcize i poreza, pošto vi to, vidim, jako olako predlažete bez prihodne strane budžeta, pa se tačno pitam - kako biste sa jedne strane ukinuli prihod, a sa druge strane biste povećali davanja? Ja ne vidim od čega se to radi, ali možda vi kao poljoprivrednik to bolje vidite, ne znam.

Imamo sledeću situaciju u, kako kažete, kozmetičkom zakonu. Do sada je bio jako veliki problem, neretko se dešavalo da se desi smrtni slučaj nosioca poljoprivrednog gazdinstva. Otvorili smo mogućnost da svi članovi poljoprivrednog gazdinstva u roku od 30 dana mogu da se obrate upravi i da preuzmu to gazdinstvo. Mi smo svim našim poljoprivrednicima otvorili vrata poljoprivrednih stručnih službi kada je u pitanju e-Agrar. Takođe smo otvorili vrata i jedinica lokalne samouprave. Šaljemo na teren omladinu, decu iz poljoprivrednih srednjih škola koje pomažu, idu na gazdinstva i pomažu našim starijim poljoprivrednicima da bi ovaj prvi nalet, što se tiče e-Agrara i registracije što lakše podneli.

Ja zaista ne razumem zašto i kakva je tačno razlika dati godinu dana da se poljoprivrednik prijavi na nešto što se radi elektronski kada je posao i ceo teret tog kratkog roka upravo na upravi i administraciji koja sve to treba da sprovede, a sa druge strane kažemo - sistemski treba hitno nešto da se uradi. Slažem se, ali mi kad sistemski radimo, vi kažete - dajte prostora. Šta smo dobili time ako imamo ponovo neke gomile papira i nemamo na jednom mestu šta je to što su davanja u poljoprivredi, kome smo dali, pod kojim uslovima smo dali, ko obrađuje te parcele, ko je uzeo subvenciju - vlasnik parcele ili onaj ko je obrađuje, da li se plaća zakup i porez na zakup itd?

Znači, mi nemamo danas te podatke. Mi nemamo ni tačne podatke o broju životinja. Vi vrlo dobro znate kako ti registri izgledaju. Ja vas sada pitam - zar nije interes svih poljoprivrednika, da bi sredstva iz budžeta završila kod njih upravo, da bi oni dobili više… Ja nemam ništa protiv i iskreno se nadam da već na kraju ove godine mi možemo ponovo dobiti javni poziv po hektaru, ukoliko ostane sredstava u budžetu i još jedan krug napravimo sa davanjima, kao što smo u 2022. godini dali, ako se ne varam, u novembru mesecu još hiljadu dinara regres za gorivo.

Znači, budžet je namenjen poljoprivrednicima koji je u Ministarstvu poljoprivrede i nikom drugom. Tako da, hajte samo da pričamo, kažete – ovo su činjenične stvari, ljudi, ovo nije politika. Pa, ne, to je politika, pošto potpuno imate samo jedan ugao posmatranja i uopšte ne pričate realno. Ja vas slušam iz odbora u odbor. Sa javnog slušanja, kažete – šest sati je bilo negacije. A znate zbog čega? Zato što je takav izbor napravljen. To je napravljeno zbog takvog cirkusa, ali nema veze. Svi ti poljoprivrednici koji su došli na javno slušanje su poljoprivrednici s kojima sam se ja u proseku za ovih šest meseci videla minimum tri do pet puta. Postoje dva čoveka sa Zlatibora koja su rekla da nisu uspeli da dođu do mene i izvinula sam im se i koliko znam oni su već danas primljeni.

Ali, uopšte, mislim, neću ni da kažem ništa loše. Hoću da kažem da oni imaju probleme, da su se oni žalili na pad cene mleka, da tu je činjenično stanje, ali ajmo da pogledamo koja je cena mleka bila prošle godine u ovo vreme - 35 dinara po litri i bilo je 10 dinara subvencija. Pa, sada vi meni recite, ako je to bilo tako, a to je lako proverljiva stvar, da li oni danas imaju lošije stanje ili imaju bolje sve i sa ovim prosečnim padom?

Kažete da je prosečna godina starosti poljoprivrednika 63, neko je rekao sa ove strane 51 malopre. Dogovorite se koju statistiku koristite. Pri tome se slažem da nam je starosna struktura na gornjoj granici, na gornjoj strani. Nismo mladi kao poljoprivrednici i slažemo se sa tim i sama činjenica da smo objavili konkurs za mlade poljoprivrednike, govori u prilog tome da je država svesna toga da joj je poljoprivreda stara i da moramo da je obnavljamo i da moramo mlade da vraćamo na selo.

Ja se potpuno s vama slažem u tome, ali vi dajete subvenciju, vi pozivate, vi nudite, vi otvarate vrata, država daje zemlju, svaki stočar može da dobije u zakup zemlju zato što se bavi stočarstvom po povlašćenoj ceni da je obrađuje. Znači, gde god vidimo prostora, gde god vidimo da ima interesovanja za neku kulturu mi smo je podržali.

Dajte bilo koji konstruktivan predlog, ali uz dužno poštovanje, znači, pogledajte organsku proizvodnju, ona je porasla 300 puta u tri godine. Pogledajte vinare, pogledajte vinogradarstvo. Koliko je ono poraslo od 2016. godine do danas? Mislim, o čemu pričamo? Slažem se i povrtari, ali ovde je bilo uvozimo beli luk, uvozimo crni luk, pa uvozimo ono što nedostaje na tržištu, jer mi nećemo time da se bavimo, a ne zato što država ne prepoznaje da to njoj treba. I te kako prepoznajemo.

I te kako ako pričamo o uvozu, mogu samo u jednom delu sa vama da se složim. Činjenica je da je ušlo mleko u većim količinama, ali u trenutku kada je odobren uvoz mleka, bio je ozbiljan poremećaj na tržištu u smislu nedostatka mleka. Setite se avgusta prošle godine kada je odjedanput nestalo mleko na tržištu, jer je povučeno na evropsko tržište, jer je tamo koštalo više nego što je kod nas. Država u tom trenutku, da ne bi građani bili bez mleka, je dozvolila uvoz. To je tržišna ekonomija. Niko nije mogao da sluti u tom trenutku da će nakon tri meseca potpuno situacija da se okrene, da će tako i viškovi da budu, da nećemo imati gde sa našim mlekom. To niko nije mogao da sluti.

Znači, to se desilo od decembra, odnosno od januara meseca su mlekare počele da najavljuju našim primarnim proizvođačima da će im obarati cene. Prvi put kada sam čula, kada je došlo više od tri udruženja i u razgovorima rekli - imamo najavu, ovo može da bude problem; mi smo krenuli da pričamo o prelemanima sa EU i sa Briselom.

Nisu to stvari koje se donose preko noći. Verujte mi, ako naročito hoćete ozbiljno da se bavite politikom i ako hoćete ozbiljno da vodite svoju zemlju da je ne dovedete u problem da upravo vam zaustave izvoz maline i ostalog što je vama jako bitno.

Morate da vodite računa, ne možete tek tako da donesete neku odluku, ali zaista dva meseca za donošenje tako krupne odluke, složićete se da nije neki dugačak period a nije istina da je krenuo sunovrat sa mlekom od avgusta. U avgustu ga nije bilo i tada je cena u otkupu bila 80 i 90 dinara.

To sve može da se proveri, sve to možete da pričate sa poljoprivrednim proizvođačima i ja isto sa njima pričam i ja sam ove informacije od njih dobila, nisam ih sama izmislila.

Tako da, molim vas, hajmo samo da pričamo konkretno. Ja se slažem da poremećaji postoje, ali ne mogu zaista da vam dozvolim da kažete da država ne radi ništa, država kozmetički uređuje zakone. Pošto sve što je u ovom zakonu danas kao predlog vama dato i sve izmene koje su urađene su išle u pravcu poboljšanja položaja primarnog poljoprivrednog proizvođača. Hvala.

PREDSEDAVAJUĆA: Zahvaljujem.

Pretpostavljam da Jelena Kalajdžić želi pravo na repliku, dva minuta. Izvolite.

JELENA KALAJDžIĆ: Hvala, predsedavajuća.

Jako mi je malo dva minuta da bih mogla da odgovorim na sve ovo, pa nećemo ništa, u pravu ste. Znate šta? Ja sam mislila da postoji neka šansa da se nešto menja i da bude bolje i mislila sam da hoćete da sagledate sve uglove kako je poljoprivrednicima, kako je i vama u Ministarstvu, kako je i vama u stručnim službama, da čujemo struku, ali izgleda da vi to ne želite.

Mislim, vi ako govorite da ja iz odbora u odbor nešto pričam, a vama nešto nije jasno, ja stvarno ne znam kako tu da vam pomognem. Ja sam rada da pomognem ako ikako mogu da poljoprivrednicima bude bolje.

Sa druge strane, vi govorite da javno slušanje je bilo to ko je došao. Da li treba da pričamo o tome da su bili neki ljudi pozvani koji inače ne bi trebali da budu tamo ili su, to mi nije jasno šta ste time hteli da kažete?

Onda kažete da problem postoji i da država daje, ali neće da se bave ljudi poljoprivredom. Šta, sad ne valja narod? Da li ne valjaju ljudi što neće da se bave poljoprivredom? Možda vi dajete, ja ne kažem, ali vi ne znate koliko su imputi, vi ne znate koliko su sredstva za zaštitu bilja, vi ne znate koliko su semena. Bilo šta da se proizvede, naš poljoprivrednik u većini slučajeva je na nuli, u najboljem slučaju pozitivna nula.

Koliko dajete? Ja sa vama ne mogu više da se raspravljam, ali ja vama kažem da je loše, jer da je dobro poljoprivreda bi bila bolja, ali nije, to su činjenice i to i vi znate. Tako da, to je to.

PREDSEDAVAJUĆA: Reč ima ministarka Tanasković. Izvolite.

JELENA TANASKOVIĆ: Izvinjavam se, ali stvarno moram još jednom, moram da vas razočaram, ali i te kako znam koliko koštaju imputi. Bila bih jako neozbiljna da sedim na ovom mestu, a da nisam prošla od troškovne strane i rashodne strane, tako da grešite.

Nisam rekla da vas ne razumem, rekla sam da nisam čula ni jedan konstruktivan predlog od vas na svim odborima, a da naprotiv non-stop kritikujete da ništa ne valja. Moram da vam kažem da je to politika koju kažete da nije, nego je realno stanje.

Da li subvencije mogu da budu veće? Naravno da mogu, ali hajde da budemo realni? Pričate o Evropi i pričate o evropskoj prihodnoj strani i podeli subvencija sa druge strane, a mi pričamo o budžetu Republike Srbije koji ulaže i u izgradnju, koji ulaže i u podizanje plata i penzija i u zdravstvo i u kulturu i u obrazovanje itd. i u poljoprivredu. Da li treba da bude bolje? Pa da, slažem se i ja sa vama i boriću se da bude bolje i boriću se da taj budžet bude i ove godine veći ukoliko bude prilike za to i sledeće naravno da bude veći.

Tako da, nemamo dileme oko toga da li imamo gde da uložimo, ali ja ni jednog trenutka, izvinite, vi ste rekli da je narod loš. Ja nisam rekla. Ja sam rekla da nije hteo narod da se bavi poljoprivredom, bez obzira na to što je država nudila subvencije.

Evo sada ponovo kažem, ko god želi, ima priliku, ja ću lično da mu pomognem da napravi finansijsku konstrukciju da sa minimalnim ulaganjem dođe do toga da ima svoj proizvodni ciklus. Nemam nikakav problem, hoću svakome ko je došao u Ministarstvo, ja sam to rekla, to je moja uloga, to je moj zadatak, to je moj radni dan na kraju-krajeva.

Tako da, ne bih ja bila tako negativna na vašem mestu. Prosto, možda trebate samo stvari da pogledate sa neke druge strane.

PREDSEDAVAJUĆA: Zahvaljujem.

Sledeći je zamenik predsednika poslaničke grupe Srpske stranke Zavetnici narodni poslanik Nikola Dragićević.

Ništa ministarka u ovom svom odgovoru nije rekla što bi bilo uvredljivo. Zatvaramo krug replika.

Gospodine Dragićeviću, izvolite.

NIKOLA DRAGIĆEVIĆ: Zahvaljujem poštovana predsedavajuća. Poštovani građani Republike Srbije, imam odgovornost i obavezu da vas obavestim da se od narodnih poslanika Narodne skupštine Republike Srbije u ovom najvažnijem zakonodavnom domu na današnji dan traži da prihvate i da priznaju državne simbole jedne separatističke tvorevine, da priznamo da ono što nam otimaju već više decenija više nije naše.

Danas od nas traže da ovu zastavu prihvatimo kao legitimnu i kao legalnu, da priznamo …

(Svetozar Vujačić: Nije to tema.)

… da postoji nekakva republika Kosovo, a ne Kosovo i Metohija, da priznamo simbole pod kojima su vršili pogrom nad srpskim stanovništvom na Kosovu i Metohiji, da priznamo simbole pod kojim su učinjeni zločini nad Srbima u južnoj srpskoj pokrajini i da prihvatimo one simbole pod kojim su samo u jednom danu srušeni i spaljeni 35 crkava i manastira na teritoriji Kosova i Metohije, da priznamo da na Kosovu više nije potrebna srpska trobojka, već da je ovo zastava koja treba da se vijori od Kosovske Mitrovice do Peći i Prizrena.

(Nikola Radosavljević: Kada si bio tamo?)

(Rodoljub Stanimirović: Odgovori.)

Poštovani građani Republike Srbije, kolege ja znam da ovo boli, ja znam da nije prijatno ovo slušati, ali imaćete sasvim dovoljno vremena da me saslušate.

(Narodni poslanici SNS dobacuju.)

Predsedavajući, ja vas molim za jedno zvonce, ako nije problem, pa da mogu da nastavim svoje izlaganje. Evo, dobacuju ministri iz prvog reda da nisam ja taj kome treba da dobacujete, taj kome treba da dobacujete sedi u vašim redovima.

PREDSEDNIK: Reaguju narodni poslanici onim što ste pokazivali.

Odakle vam ideja da to ističete u Narodnoj skupštini?

NIKOLA DRAGIĆEVIĆ: Ja zahtevam od vas da mi omogućite da govorim.

PREDSEDNIK: Govorite vi, ali da onim mašete u Narodnoj skupštini…

NIKOLA DRAGIĆEVIĆ: Govoriću kada vaše kolege prestanu da dobacuju.

PREDSEDNIK: Ne znam šta vas čudi i zašto ljudi reaguju.

NIKOLA DRAGIĆEVIĆ: Evo, sad ću vam objasniti, a vi mi omogućite da govorim neometano, molim vas.

(Rodoljub Stanimirović: Izvini se i možeš da pričaš.)

Poštovani građani Srbije, danas se od nas očekuje da u ovoj Narodnoj skupštini ratifikujemo Sporazum koji je 3. novembra 2022. godine u Berlinu, u ime Vlade Republike Srbije potpisala potpredsednica Vlade Ana Brnabić. Čitajući ovaj sporazum proistekao iz Berlinskog procesa stiče se utisak da su bolje prošli oni optuženici u Nimberškom procesu, nego što je prošla Republika Srbija u ovom berlinskom.

(Veroljub Arsić: Najbolje su prošli šiptari koje ste pustili.)

Kažu da je to dogovor zemalja Zapadnog Balkana među kojima se nalazi i samoproglašena republika Kosovo. Dvadeset i kusur godina ubeđujete nas…

PREDSEDNIK: Dragićeviću, samo obratite pažnju sa čim i sa kim poredite Srbiju?

NIKOLA DRAGIĆEVIĆ: Sa kim ja poredim Srbiju?

PREDSEDNIK: Obratite pažnju sa kim i sa čim u svom govoru uporedili Srbiju.

NIKOLA DRAGIĆEVIĆ: Ja vrlo dobro vodim računa o tome šta govorim, a na vama je da mi omogućite da govorim u miru pošto ste vi ti koji se brine na redu na ovoj sednici.

PREDSEDNIK: Na meni je da vas upozorim da dobro razmislite sa kim i sa čim poredite našu državu.

NIKOLA DRAGIĆEVIĆ: Vrlo dobro.

Dvadeset i kusur godina i ova i prethodna Vlast ubeđuje nas i govori nam o integracijama u EU da bismo se na kraju borili da se integrišemo u nešto što danas nazivate Zapadni Balkan. To je valjda važno samo zato što je zapadno.

Ako danas prihvatimo ovaj sporazum, koji se nalazi na dnevnom redu prihvatićemo lične karte nepriznate, samoproglašene tzv. republike Kosovo, takođe i diplome iz njihovog sistema.

(Narodni poslanici SNS dobacuju.)

Ako danas ratifikujemo ovaj sporazum koji ste stavili na dnevni red mi ćemo zakloniti i u pravni poredak Republike Srbije uvrstiti isprave one države koja je nastala NATO bombardovanjem, koja je nastala terorističkim aktima oslobodilačke vojske Kosova, koja je nastala na kriminalu, na trgovini ljudima i na „žutoj kući“…

(Narodni poslanik: Koje države?)

…lažne države Kosovo.

Državljani republike Kosovo moći će nakon ratifikacije ovog sporazuma bez ikakvih ograničenja da koriste lične karte sa simbolima samoproglašene nepriznate republike prilikom ulaska na teritoriju centralne Srbije ili tranzita preko njene teritorije.

Dakle, ako ih neko legitimiše na primer u Vranju ili u Prokuplju ili u Bačkoj Topoli oni će bez problema moći da pokažu lične karte republike, nepriznate republike Kosova i budu spokojni i zaštićeni. Doduše, ako to pokušaju u Kraljevu možda ih niko neće legitimisati. Kraljevačka policija je ovih dana zauzeta pisanjem kazni bakama koje na ulici prodaju tri zumbula i četiri karanfila, ali verovatno na drugim delovima naše teritorije hoće.

Tu nije kraj. Ako ovo danas izglasamo u naš pravni poredak uvrstićemo i diplome koje su stečene u obrazovnom sistemu samoproglašene republike Kosovo.

Dakle, mi treba kao legitiman obrazovni program da prihvatimo onaj koji se danas sprovodi na teritoriji samoproglašene republike Kosovo, u kom se uči da u Kosovskoj bici su pobedili Albanci, da je Miloš Obilić albanski heroj, da je UČK oslobodilačka vojska, a da je velika Albanija nešto što je normalno i nešto što je prirodno.

Onda tim licima koja su stekla svoje znanje, obrazovanje upitno i diplome u takvoj indokrinaciji treba da dopustimo da ovde konkurišu na srpskom tržištu rada. Pošto ste vašom politikom, gospodo, i vi i prethodna vlast oterali mlade i obrazovane ljude iz ove države u beli svet sada na njihova mesta treba da stignu oni koji su se školovali u sistemu Ramuša Haradija, Hašima Tačija i Aljbina Kurtija.

Svi dobro znate da je zbog blizine administrativne linije izvesno da će kosovski Albanci tražiti posao u opštinama na jugu Srbije u Vranjskoj kotlini, u Preševu, u Medveđi, u Bujanovcu i da će na taj način ojačati albanski korpus u tim sredinama i to ne bi bio nikakav problem. Ja poštujem sve građane ove države, za mene su svi jednaki. Međutim, dobro je poznato da su ovi krajevi davno u njihovim mapama ucrtani kao istok nekog nezavisnog Kosova, odnosno kao pojas velike Albanije.

Pitam vas – zašto ovo radite?

(Nikola Radosavljević: Pričaš o Kosovu a nikada nisi bio tamo.)

Da li ste svesni posledica po državu i narod? Da li ste svesni koje posledice ratifikacija ovakvog sporazuma može da ima po naš narod i državu?

Voleo bih konačno da posle toliko vremena saznamo šta je to i koji su to benefiti.

U ovom sporazumu koji se danas nalazi na dnevnom redu među razlozima za potvrđivanje sporazuma stoji sledeće – stupanje na snagu ovog sporazuma predstavlja korak ka punopravnom članstvu u EU. Ja sa pravom postavljam pitanje – da li se zakoni donose radi dobrobiti građana Republike Srbije ili radi ulaska i punopravnog članstva Srbije u EU?

Sinoć je predsednik Srbije rekao da ništa neće biti od zajednice srpskih opština. Imali smo priliku da slušamo svi. Ministarka nas je malopre pitala da li smo sa pažnjom pratili. Zašto onda radimo ovo i kome se onda više mi dodvoravamo? Da li zaista mislimo da će EU nagradi tu i takvu našu politiku? Neće. Znate koga će nagraditi? Aljbina Kurtija i nagradila ga je viznom liberalizacijom koja, uzgred budi rečeno, ne važi za Srbe sa KiM.

(Nikola Radosavljević: Pričaš o Kosovu, a nisi bio tamo. Nosiš zastavu lažne države Kosovo.)

(Rodoljub Stanimirović: Jel ti slušaš predsednika?)

Kolega nemojte se drati. Za ovih devet meseci, mog poslaničkog rada, nijednom vas nisam čuo da ste se javili za reč, kao i 90% vaših kolega, samo dobacujete. Javite se za reč, pokažite to svoje znanje, pokažite te argumente, pa da raspravljamo. Nemojte samo dobacivati. Znam da vas ovo boli. Za to vreme mi svojim oprobanim prijateljima i saveznicima zabadamo nož u leđa.

Jutros sam govorio o tome kojim smo sve zemljama o proteklom periodu uveli sankcije, a kao vrhunac juče smo uveli vize za Kubu, da bismo, kako ste sami rekli uskladili svoju politiku sa politikom EU. Nema sumnje da ćete ratifikacijom ovog sporazuma započeti sprovođenje francusko – nemačkog ultimatuma. To je onaj isti ultimatum koji nismo prihvatili, ali smo prihvatili, u Ohridu jesmo, u Briselu nismo, ali ćemo implementirati i formirali smo tim za njegovu implementaciju.

Kažete, da ništa niste potpisali, a od nas tražite da glasamo za ratifikaciju ovog sporazuma. Pa šta biste tražili da smo potpisali nešto? Mi smo na vreme upozoravali građane Republike Srbije da francusko – nemački plan predstavlja svojevrsnu kapitulaciju. Zato i postoji problem da se o francusko – nemačkom ultimatumu govori na televizijama sa nacionalnom frekvencijom. Zato postoji problem da se francusko – nemački ultimatum odmah i u celini pročita na RTS-u i u drugim medijima sa nacionalnom frekvencijom da istina ne bi mogla da dođe do građana.

Podsećam vas, da niste dobili mandat za ovakvu politiku. Građani nisu glasali za ovu. Niste dobili podršku naroda na izborima da bi ste pravili vojne vežbe sa NATOM dok traje rat u Ukrajini. Niste dobili podršku naroda da pripremate privatizaciju EPS-a, srećno razvedena ministarka Đedović malopre je rekla da privatizacija EPS-a neće biti sprovedena u tolikoj meri. Ministarka, ja vas razumem u potpunosti. Ovo je prvi mandat, prošlo je šest meseci, još niste naučili da zaobilazite istinu kao vaše starije kolege, ali ja se bojim da izbori idu brzo da nećete imati ni prilike da savladate tu veštinu.

Niste dobili mandat da svakodnevno kršite i gazite Ustav Republike Srbije. U nama nećete imati saučesnike u tome. Šta više, imaćete protivnike, imaćete odlučan i snažan otpor sa naše strane. Zato smo počeli veliko nacionalno okupljanje za odbranu države i dostojanstva građana. Zato još jedanput želim da iskoristim priliku da pozovem građane da se sutra u subotu 22. aprila okupimo u Novom Sadu u 16 časova ispred Srpskog narodnog pozorišta.

Još jedanput hoću da podsetim na reči Svetozara Miletića – i dok jedan Srbin postoji i on je narod.

Sva sreća, ima nas sve više i svakoga dana biće nas sve više. Zahvaljujem.

PREDSEDNIK: Pre nego što dam reč, pošto ste naravno izazvali reakcije drugih narodnih poslanika, dve stvari hoću ja da vam kažem. Prva se tiče ovoga što je valjda trebalo da bude duhovito, da komentarišete bilo čiji bračni status. To je pretpostavljam, trebalo da bude duhovito.

Dakle, ukazali su mi upravo na to, narodni poslanici. Otprilike se nadovezuje na ono što je juče ili prekjuče radio i vaš poslanik Zečević. I pokazuje odnos prema drugim narodnim poslanicima, predstavnicima Vlade, ali na prvom mestu ženama.

Ono što sam hteo da vam kažem, praktično, čim sam u ovu salu ušao, odnos koji pokazujete prema sopstvenoj državi, ja mislim da nisam primetio ništa slično od neke 2014. godine kada sam prvi put posta narodni poslanik.

Samo da znate, niko pre vas, ali niko nije ovde isticao zastavu tzv. Kosovo. Nikada niko.

Jednom prilikom je Šaip Kamberi pokušao da istakne zastavu Republike Albanije, ali ni njemu nije palo na pamet da ističe zastavu tzv. Kosova. I ako ste hteli da se upišete u istoriju po nečemu, eto neka vam ovo bude na čast što ste uradili danas. I Srbiju da stavlja u istu ravan sa onima kojima je suđeno na Nirnberškom procesu. Da li ste svesni šta ste izgovorili uopšte?

Neću da govorim o poslaniku Kamberiju ili bilo kome drugom lično, ali tako nešto, ja za evo koliko je to, devet godina u ovoj sali nisam čuo, a ima i mnogo iskusnijih narodnih poslanika, pa će da vam kažu da li se ikada ranije desilo. E to je vaš odnos prema, valjda vašoj i našoj državi. Ne znam da li ste svesni uopšte šta ste uradili danas.

Povreda Poslovnika.

SANDRA BOŽIĆ: Zahvaljujem uvaženi gospodine Orliću.

Zaista ne želim da ulazim u repliku, iako ima mnogo razlika za to. Član 107. dostojanstvo Narodne skupštine je grubo narušeno u nekoliko navrata. Ja ću samo se obratiti Narodnoj skupštini i poslanicima vezano za ovu vrstu degradacije koju je upravo narodni poslanik pre mene izrekao, a odnosi se na to da li je gospođa Đedović srećno razvedena ili ne.

Narodni poslaniče, vas se apsolutno status bilo koje narodne poslanice u tom smislu ne tiče. Ni vas, niti bilo koga drugog, niti javnosti. Da li srećno razvedene ili ne, posebno vas se ne tiče. To je apsolutno jedna vrsta degradacije koju sebi u ovom domu niste smeli da dozvolite. Evo ja ću vam reći da sam i ja razvedena. Jel imate možda još neku kategorizaciju pored toga i pored te činjenice koju ćete mi sada izreći?

Pre svega, ovo je jedna ozbiljan udarac na svaku ženu u ovoj Skupštini, ovo je nepoštovanje svake žene. Vaše pre svega koleginice, da ne pominjem na koji način trebate i sa kakvim uvažavanjem da se ophodite prema ministarkama koje ovde ispred vas dolaze i danas čitav dan obrazlažu zakone i odgovaraju na vaša pitanja.

Nesrećno ste pročitali ono što vam je vaša predsednica poslaničke grupe napisala, sledeći put možda da to uvežbate malo bolje, pa da svoje prideve koji su isto toliko nesrećno udenuti uz ono što vam je nesrećno i napisano, ne pominjete.

Prethodni govornik za mene nema ime i prezime, obzirom da je uspeo da unese i prvi put u Dom Narodne skupštine nepostojeću zastavu nepostojeće države, zaista ne vidim način osim ovog da mu se obratim. Ako misli da treba da mi replicira, samo napred. Hvala.

PREDSEDNIK: Ne treba da glasamo? Dobro.

Izvolite.

SNEŽANA PAUNOVIĆ: Hvala.

(Ivana Parlić: Poslovnik.)

Jel mogu malo ja?

(Ivana Parlić: Možete.)

Hvala. Sjajni ste.

Član 27. Dobro je kada su kazali da mogu.

Uvažene kolege, poštovani predsedniče, teško je rukovoditi ovakvim sednicama. Po dva osnova reklamiram član 27. i ugroženo dostojanstvo

(Goran Milić: Ćuta, molim te smiri se ili izađi napolje.)

Kolega, mislim da biste mogli zajedno sa kolegom da izađete napolje, da mogu da govorim o ozbiljnim stvarima.

Istina je da je ministarka Đedović rekla rečenicu na koju ima pravo. Mogu da vam je kažem i ja, ali na to pravo ima samo ona i niko drugi.

Istina je i da se poseban vid nervoze javlja kada čujete ženski glas. Istina je da je to trauma koja je očigledno trajna. Ali je istina i da ćete ga čuti sve češće. Ostavite status bilo koje od uvaženih dama koje sede u ovom parlamentu, svejedno je da li kao narodne poslanice ili kao ministri u Vladi ili ministarke u Vladi, da budem sasvim korektna.

Reagujem po Poslovniku, kao i koleginica Božić, pre svega zato što je to moralna obaveza potpredsednica Narodne skupštine Republike Srbije. Ja ne znam do koje granice možemo da stignemo ako na ovaj način budete citirali. Jedino što mogu da razumem je da fali iskustva i da fali godina, ali nemojte da ovakvu grešku ni u ludilu ponovite više nikada, bilo ko od vas, kolege.

Druga greška zbog koje ću ukoliko ne prestanemo da se na ovaj način odnosimo, imali smo ovu nemilu situaciju u prošlom sazivu, toga se vrlo sećam, morati da izađem, jeste kada krenemo da mašemo bilo kakvim zastavama koje nisu srpske. Ne zanima me lažna država Kosovo, ne zanima me pretpostavka bilo koga o tome šta će da se dogodi sutra, ali me vrlo zanima ubeđenost, samouverenost i obmana građana Srbije kada kažete da ćemo priznati nekakvu kvazi-tvorevinu i da ćemo…

(Ivana Parlić: Vreme.)

Vreme ste mi oduzeli onog trena kada ste urlali i tražili Poslovnik. I sad vi merite moje vreme. Pa kako vas, pobogu, nije sramota? Zato što, uvažena koleginice, 72 puta zloupotrebite Poslovnik u toku dana, a sada merite moje vreme, pod okolnostima da ste preko mene govorili svi uglas skoro 40 sekundi. Sram vas, pobogu, bilo.

PREDSEDNIK: Ne treba da glasamo.

IVANA PARLIĆ: Predsedavajući, molim vas, da biste mogli da pravilno tumačite Poslovnik morate da poznajete pravo. Dakle, kolega nije razvio zastavu Albanije, nego fotografiju. To nije isto. Ukazujem vam da ste na pravom putu da postavite temelje velike Albanije. To je problem. Nemojte, molim vas. Morate biti pravnik, razmišljati pravnički, da biste pravo razumeli, molim vas.

PREDSEDNIK: Na koji član ukazujete, Parlić?

IVANA PARLIĆ: Član 108. Pa vi niste pravnik, to se vidi. To postaje ozbiljan problem u Skupštini.

PREDSEDNIK: Član 108. nema nikakve veze sa tim što vi sada pričate.

IVANA PARLIĆ: U pitanju je fotografija, nije u pitanju zastava.

PREDSEDNIK: Razumeo sam, Parlić, da ste vi saglasni sa isticanjem zastave tzv. Kosova, da ste time oduševljeni i da ste sada to oduševljenje želeli da podelite sa nama.

(Ivana Parlić: To nije zastava, to je fotografija.)

E vidite, ubedljiva većina ljudi u ovoj sali danas ne deli to vaše oduševljenje, naprotiv. Ali dobro je da znamo šta vam je srcu blisko. Niste morali to da kažete. Trebalo je da zadržite to zadovoljstvo za sebe.

Treba li da se glasa za član 108?

Glasaćemo za član 108. Izjasniće se Skupština.

Isto Poslovnik.

BORKO PUŠKIĆ: Zahvaljujem, predsedavajući.

Iskoristio bih priliku, polazeći od činjenice da dolazim iz Raške oblasti, da danas čestitam blagdane svim pripadnicima muslimanske veroispovesti. Pozdravio bih sve moje prijatelje, komšije, poslovne saradnike, kolege iz političkog života iz Prijepolja, iz Sjenice, iz Priboja, Nove Varoši, Tutina, Novog Pazara, ali i iz cele Srbije muslimane.

Pozdravio bih kolege iz SDP, gospodina Ljajića i Bačevca, pozdravio bih kolege od Ferhatovića, odnosno Usame Zukorlića iz Stranke pravde i pomirenja, pozdravio bih kolegu Imamovića iz Stranke demokratske akcije, kolege iz Bošnjačko-srpskog saveza Samira Tandira, iz DPS gospodina Samira Zulkefila Bata Sadovića, koji su svi lideri manjinskih bošnjačkih, odnosno muslimanskih stranaka.

Zahvaljujem na pažnji i čestitam, uz radosni hrišćanski praznik Hristovog vaskrsenja – Hristos vaskrse. Danas proslavljamo i Istočni petak, gde proslavljamo Majku Božju, Bogorodicu. Zahvaljujem svima. Treba svi da budemo ujedinjeni, u interesu naše majke Srbije, jer ona je dom svih nas, bez obzira na versku i nacionalnu pripadnost. Hvala, predsedavajući.

PREDSEDNIK: Dobro, vi ste hteli da čestitate. Onda nema potrebe da se izjašnjavamo.

Pravo na repliku.

MILENKO JOVANOV: Prvo, koleginice Paunović, nemojte da se sekirate, oni su ljudi trenutno nesnađeni, zato i dobacuju, zato su nervozni. Đilas ih više sigurno neće, pa se sada umiljavaju ovima, ne bi li ih neko preveo preko cenzusa, da ne bi ovu Skupštinu gledali samo na televiziji, pa vi naišli, šta da radimo.

Druga stvar, ako je izdaja obnoviti 37 crkava i manastira u proteklih deset godina, ako je izdaja obnova Kliničko-bolničkog centra u Kosovskoj Mitrovici kompletna, izgradnja novog u Gračanici, ako je izdaja izgradnja fabrike u Pasijanu u kojoj naši ljudi rade, ako je izdaja za 2.000, skoro 3.000 poljoprivrednika, kompletno subvencija i isplata, finansiranje kompletnog zdravstva na Kosovu i Metohiji, stvarno smo strašni izdajnici. Treba da nas je sramota koliki smo izdajnici. Evo, to smo uradili mi.

A sad mi recite, molim vas, šta ste uradili tačno vi, osim što ponekad na Vidovdan neko od vas skokne tamo, maše zastavom, otpeva „Oj, Kosovo, Kosovo“, obavezno da uradi selfi, vrati se za Beograd i kaže: „Mi smo pobedili, Kosovo je Srbija“. Šta konkretno ste uradili za Srbe na Kosovu i Metohiji?

Ovo što ste uradili danas, i već je rečeno, nije uradio niko i nikom nije palo na pamet. Da li ne znate ili vas i ne interesuje da na svakom sporazumu koji se potpisuje postoji poslednji stav ili član u kome piše da to ne prejudicira status i samim tim Srbija ne priznaje nikakvu nezavisnost? Ali baš vas briga. Baš vas briga, konkretnih dela nemate, ovo mislite da lepo zvuči i vi ste se okupili u veliko nacionalno okupljanje. Prošli put vas je na tom velikom nacionalnom okupljanju bilo 200, pa ste blokirali raskrsnicu kod Londona, i to je vama nacionalno okupljanje. Kakvi patrioti, takvo i okupljanje.

Što se tiče tog protesta u Novom Sadu, hoće li opet vaš zaposleni u Pokrajinskoj vladi da izađe iz zgrade u kojoj radi, da drži miting ispred te zgrade i viče na one ljude sa kojima radi, a onda kada se završi miting da se vrati u tu zgradu, da završi radni dan? Ili ćete nekog drugog da dovedete? Hvala.

PREDSEDNIK: Dva minuta.

NIKOLA DRAGIĆEVIĆ: To da li nas je bilo 200 ili više govori činjenica da ste morali da se derete deset minuta dok sam ja govorio.

Uvaženoj gospođi ministarki želim sve najbolje i najiskrenije od srca i na privatnom i na poslovnom planu. Nijednog momenta me nije interesovao vaš bračni status, niti bih se ikada bavio time. Ako vas je moja konstatacija uvredila, ja vam nudim izvinjenje, samo sam ponovio reči koje ste vi deset minuta pre toga rekli. Ako vas je to uvredilo, dugujem vam izvinjenje i molim vas još jedanput oprostite. Ponovio sam samo vaše reči.

Kažete – odemo samo za Vidovdan na Kosovo i Metohiju. Pa ne odemo ni na Vidovdan. Zato što je i predsedniku ove stranke koju ja predstavljam i najvećem broju narodnih poslanika i najvećem broju članstva zabranjen ulazak na Kosovo i Metohiju, zbog našeg rada i zato što, kao što kažu Šiptari, podrivamo ustavni poredak republike Kosovo.

Što se tiče ličnih karata, ovo je sporazum o slobodi kretanja sa ličnim kartama na Zapadnom Balkanu koji se danas nalazi na dnevnom redu. Kaže prvi paragraf: „Predstavnici Albanije, Bosne i Hercegovine, Kosova, Crne Gore, Severne Makedonije i Srbije, u daljem tekstu: strane i pojedinačno – strana“. Nisam uneo zastavu bilo čiju da bih je promovisao, vi ste ti koji tu zastavu uvodite na mala vrata, preko ličnih karata za koje nas danas pozivate da glasamo. Tražite od nas da ratifikujemo sporazum koji ste potpisali u Berlinu, koji znači priznavanje ličnih karata samoproglašene terorističke države Kosovo. Ja sam uneo ovde sliku zastave za koju nas danas pozivate da glasamo.

I još jedna stvar, za mene ne postoji zastava Kosova. Zastava Kosova je za mene srpska trobojka sa srpskim grbom.

PREDSEDNIK: Dva minuta.

Izvolite.

MILENKO JOVANOV: Ovo je sad zanimljivo, ali recite mi samo, da li u tom dokumentu koji ste čitali pored reči Kosovo ima zvezdica ili nema? Ima. Pa, nećete dobiti pravo na repliku, završi se sve, ali pročitajte sve kako jeste. Pa, naravno da nećete, zato što manipulišete toliko da je to strašno. Pa, jel to ova vlast potpisala da se predstavlja Kosovo sa pahuljom, kako su oni govorili ili sa zvezdicom?

Meni je drago da ste pričali o stvarima od pre dvadeset godina, samo recite ljudima da ste tad imali devet godina. Teško da možete da nam držite predavanje, šta je bilo, evo, pokazalo se da ne možete. Vi ne znate šta je bilo pre dvadeset godina. Vi ne znate šta je bilo pre dvadeset godina.

Ovo mi je najveći hit - veliki oslobodioci srpskog Kosova kažu - ne možemo da idemo na Vidovdan, eto, ne daju nam da dođemo. Znači, to je otprilike ta nacionalna snaga, ratoborna, orna, željna boja i pokazivanja i zato pošto ne možete na delu tamo bežite na društvene mreže, da tamo kažete, na Tvitere i tamo da javite da ste dogodine u Prizrenu ili šta već. To je vrlo zanimljiv, samo se tako država ne vodi.

Ja sam samo tražio šta ste konkretno uradili za Kosovo i Metohiju, vi donacije i pomoć možete da uplatite i odavde. Koliko fabrika, koliko… Daa li ste kiosk jedan pomogli Srbima da otvore? Jedan kiosk, tezgu na pijaci, bilo šta? Ili ako je do vašeg neformalnog lidera, kladionicu ili kockarnicu, šta mu više paše?

Dakle, konkretno sam rekao šta je ono što smo mi uradili pred deset godina, dobili smo odgovor da vi niste uradili ništa, zato što vam je zabranjen ulaz na Kosovo i Metohiju. Hvala. Zadovoljan sam odgovorom.

(Nikola Dragićević: Replika.)

PREDSEDNIK: Reč će dalje dobiti prvi sledeći na listi.

(Nikola Dragićević: Molim vas, replika.)

Molim vas, da ne vičete dok ja govorim. Prvi sledeći koji je po redosledu predstavnik poslaničke grupe.

A za vas koji to nećete da kažete i zbog ljudi koji će eventualno da gledaju snimak ove sednice, član 3. tog sporazuma o kom ste vi govorili. Član 3. sadrži sledeći tekst - prilikom potpisivanja sporazuma o slobodi kretanja, da ne vičete kada ja govorim, ni vi, ni ostali.

Dakle, prilikom potpisivanja sporazuma o slobodi kretanja sa ličnim kartama na zapadnom Balkanu, Republika Srbija je podnela depozitaru i izjavu koja u originalu na engleskom i na srpski jezik glasi. Pa, tu imate i na engleskom i na srpskom. Reči na koje je ukazao predsednik poslaničke grupe, Milenko Jovanov, budući da je teritorija Kosova i Metohije u sastavu Republike Srbije i da se na osnovu Rezolucije Saveta bezbednosti UN 1244 nalazi pod međunarodnom upravom, potpisivanje i pristanak Republike Srbije i tako dalje, ne može se tumačiti ni kao priznavanje niti se formira ugovor, ni odnos u smislu Bečke konvencije...

Dakle, sve ono što je u skladu sa našim Ustavom i sve ono što je u skladu sa našim državnim pozicijama. To vam je sastavni deo ovog teksta. Dakle, toliko o onome što ste govorili. Ali, o onome što ste uradili, na šta sam vam ja ukazao, o tome treba dobro da razmislite, to pre vas u ovoj Narodnoj skupštini, u srpskoj Skupštini nije uradio nikada niko.

Reč ima Branimir Jovančićević.

BRANIMIR JOVANČIĆEVIĆ: Poštovane dame i gospodo, narodni poslanici, članovi Vlade, predsedavajući, dakle, pokušaću da posle svega ovoga što sam danas slušao i čuo da vratim temu u neke koliko toliko akademske okvire i da iskoristim priliku da predloženi zakon o dopunama Zakona o otpadu obrazložim i objasnim građanima Srbije u kakvom je stanju danas životna sredina i šta je to potrebno

45/2 JJ/SČ

da se uradi da bi se jedno vrlo loše stanje popravilo i dovelo koliko toliko u jedno normalno stanje.

Dakle, još svojevremeno su problemi u oblasti životne sredine jasno definisani i svrstani u deset oblasti. To su vazduh i klimatske promene, zatim buka i vibracije, jonizujuće i nejonizujuće zračenje, vodni resursi, priroda i biodiverzitet, energetika i rudarstvo, transport, industrija, poljoprivreda i konačno upravljanje otpadom.

Gde smo danas? Prvo da kažem, da navedem ono što je na prvi pogled dobro. Dakle, imamo zakone iz oblasti životne sredine. Mislim da smo sada na oko 40 zakona iz ove vrlo važne oblasti. Imamo pravilnike i programe o zaštiti životne sredine, o zaštiti voda, zaštiti zemljišta, upravljanju otpadom, imamo zakone o hemikalijama. Imamo studijske programe na našim univerzitetima. Imamo na fakultetima studijske programe koji sa različitih aspekata se bave temama iz oblasti životne sredine. Imamo izvanredne istraživače i naučnike i po fakultetima i po univerzitetima i po institutima. Mogu da kažem samo na našim fakultetima prirodnih nauka, to je na desetine citiranih naučnika koji se bave hemijom, životnom sredinom, zaštitom životne sredine i ekologijom.

Može se reći i da u našim novinskim prilozima životna sredina i ekologija nije zapostavljena. Osnovan je veliki broj udruženja. Mislim da danas imamo oko 30, 35, a možda i 40 ekoloških udruženja, imamo Agenciju za zaštitu životne sredine, imamo Zavod za javno zdravlje, imamo Institut doktor Milan Jovanović Batut, imamo Ministarstvo za životnu sredinu, izborili smo se za to još pre 15-ak godina, ali šta nemamo? Nemamo čistu i zdravu životnu sredinu. To je po mom mišljenju jedan jak sociološki fenomen. Kako i pored svega ovoga što sam nabrojao mi danas imamo ogroman broj deponija. Zašto imamo ogromnu količinu rasutog otpada na javnim površinama? Zašto imamo skoro u periodu od šest meseci aero zagađenje u većini gradova Srbije? Zašto nam je zagađeno zemljište vodama? Zašto imamo česte požare na divljim deponijama? Zašto nemamo kolektore za prečišćavanje otpadnih voda? Zašto 30% voda u Srbiji, pijaćih nije ispravno i nije dobro za piće, u Vojvodini čak preko 60%? Zašto imamo pojavu tzv. divljeg..? Zašto imamo udar na naša izvorišta, kao što je, recimo Makiš? Zašto imamo jedan opšti komunalni nered i zašto danas reciklaža je na nivou od svega 5% iako je u razvijenim zemljama ona na nivou od 65, 70, pa i više procenata?

Mogli bismo da nabrajamo još dosta toga danas u Srbiji kada je oblast životne sredine u pitanju, nije dobro. Šta je ključni problem? Podsetiću da u nabrajanju onog dobrog sam prvo pomenuo zakone, uredbe i pravilnike iz oblasti životne sredine, brojni su. Glavni razlog nabrojanih problema sa druge strane jeste zapravo u nepoštovanju svih ovih zakona. Mi danas treba da govorimo o dopunama Zakona o otpadu, a zapravo postavlja se pitanje da li takav zakon, da li tamo neki novi 41 zakon po redu iz oblasti životne sredine uopšte ima bilo kakvog smisla ako se prethodnih 40 ne poštuje u potpunosti ili delimično.

Dakle, to je ključni razlog. Zašto? Zato što se životnom sredinom bavimo samo sa nekog deklarativnog aspekta, deklarativne principe koristimo i što zapravo kada je u pitanju očuvanje životne sredine i istinski doprinos boljoj i zdravijoj životnoj sredini ne činimo ništa konkretno. Šta je to što bi zapravo danas trebalo u oblasti životne sredine uraditi konkretno da bi osetili boljitke? Pa, praktično sve ono što je nama dobro poznato, ali nikako da krenemo, nikako da napravimo prvi korak i da pokušamo da napravimo neki prodor u toj oblasti. Na prvom mestu, naravno obrazovanje.

Prosto je neverovatna upornost ne uvođenja predmeta iz oblasti životne sredine i ekologije u naše osnovne i srednje škole. To je ono što treba da čini osnovu podizanja nivoa ekološke svesti danas u Srbiji.

Imamo studijske programe na univerzitetskom nivou, to je ono što pravi profesionalca u oblasti životne sredine, ali profesionalac nam ne vredi ako nemamo svest o životnoj sredini na odgovarajućem visokom nivou.

Zatim, s druge strane, kakva nam je inspekcijska služba? Koliko danas imamo inspektora koji se bave životnom sredinom? Kako nam ide naplata kazni za sve ono što se životnoj sredini u Srbiji loše radi?

Dakle, neophodno je, to nije lako, ali neophodno je pooštriti kaznenu politiku u ovoj oblasti za sve one koji zapravo nismo u mogućnosti da obrazujemo. Na prvom mestu jeste obrazovanje i podizanje nivoa ekološke svesti, ali za sve one koje ne možemo da na taj način usmerimo, prosto, kaznena politika je nešto što mora da se primeni i mora da se pooštri.

Kakva nam je medijska kampanja danas kada je u pitanju životna sredina? Pa, ne može se reći da nema priloga iz oblasti životne sredine, kao što sam rekao, u novinskim člancima i elektronskim medijima, na televiziji, ali pitanje je na koji način se sve to izvodi i da li to zapravo daje pravi rezultat. Očito ne.

Četvrta stvar koja je neophodna da se preduzme da bi se napravio prodor u ovoj oblasti odnosi se na te prave realne aktivnosti na terenu.

Danas sam čuo nekoliko izlaganja kako je količina rasutog otpada na javnim površinama smanjena, kako nemamo više toliko đubreta pored naših gradskih saobraćajnica, kako nemamo više toliko otpada na obalama reka, kako nemamo više toliko otpada na obalama jezera, itd. Mislim da je to jedna potpuno pogrešna procena. Potpuno odgovorno tvrdim da to nije istina i da je zapravo danas Srbija zemlja sa ogromnom količinom rasutog otpada, tako da se stvara utisak da je zapravo Srbija država pretvorena u jedan veliki kontejner.

Skoro sam slušao jednu ocenu jednog mog kolege, koji se takođe bavi profesionalno životnom sredinom, na pitanje koliko danas imamo divljih deponija u Srbiji, on je rekao – pa, ne znam da li ću vas obradovati kada vam govorim da imamo zapravo jednu divlju deponiju, jer nam je cela država zapravo pretvorena u divlju deponiju.

Ne moramo mi da tražimo uzore danas u razvijenim zemljama EU kakva je Nemačka, Holandija, Belgija, kakve su druge zemlje EU, ali možemo da tražimo uzore u zemljama naše veličine i pomalo nalik nama, kao što su Češka, Slovačka, Hrvatska, Slovenija, Mađarska. Dovoljno je preći granicu Srbije i ući u neku od ovih naših susednih zemalja i zapitati se pa zašto je ovo ovako? Šta smo mi Bogu zgrešili? Zbog čega je Srbija u toliko zapuštenom stanju?

Nekako, stiče se utisak da zapravo sve počinje od tog stava, generalnog stava vladajuće stranke kada je u pitanju životna sredina, a stav vladajuće stranke od stava predsednika države, koji je u isto vreme i predsednik SNS. Po ko zna koji put podsećam na njegovu izjavu da kineske kompanije danas u Srbiju dolaze zbog toga što ovde ne moraju da ulažu posebna sredstva kada je u pitanju očuvanje životne sredine. Na toj osnovi se onda gradi i stav vladajuće stranke kada je u pitanju životna sredina i na toj osnovi se onda odabira i kadar koji će da vodi oblast životne sredine.

Bez ikakve želje da bilo koga potcenjujem, ali smatram da je stanje životne sredine u Srbiji danas takvo da ono zahteva da Ministarstvo za životnu sredinu vodi kompetentna ličnost, neko ko je posvećen toj oblasti i neko ko je autoritet, ko je entuzijasta u toj oblasti i ko može da obezbedi i političku podršku za neophodne aktivnosti u toj oblasti. To danas, moramo svi konstatovati, nije slučaj.

Dakle, problemi u oblasti životne sredine danas su brojni. Oni su toliko veliki da ne mogu više da ih reše nevladine organizacije, razna udruženja, pojedinci entuzijasti. Problemi iz oblasti životne sredine danas mogu da se reše jedino ako se u fokus političkog delovanja i svakog drugog delovanja danas u državi Srbiji stavi životna sredina i bude jedna od dve, tri ili četiri prioriteta. Samo tada može da se napravi prodor i da dođemo u situaciju da nas više ne bude sramota kad nam dođu strani gosti i kada ih provozamo i vodimo kroz našu prelepu državu Srbiju. Dakle, ona jeste lepe, ali zapravo ona samo može da bude lepa, a biće lepa i zdrava onda kada je, dame i gospodo, očistimo.

Zahvaljujem se.

PREDSEDNIK: Reč ima Vojislav Mihailović.

VOJISLAV MIHAILOVIĆ: Hvala, predsedniče Skupštine.

Uvaženi poslanici, dame i gospodo narodni poslanici, za nas iz Srpske koalicije NADA, koji čine novi DSS i POKS, je apsolutno neprihvatljiv i protivustavan bilo koji sporazum međunarodnog karaktera u kome se navodi da je jedna od strana potpisnica lažna država republika Kosovo.

U Ustavu Srbije jasno je navedeno da su Kosovo i Metohija sastavni deo teritorije Srbije, da ima položaj suštinske autonomije u okviru suverene države Srbije i da iz takvog položaja pokrajine Kosovo i Metohija slede ustavne obaveze svih državnih organa da zastupaju i štite državne interese Srbije na Kosovu i Metohiji i u svim unutrašnjim i spoljnim političkim odnosima.

Na koji način, dame i gospodo, naši državni organi štite državne interese Srbije na Kosovu i Metohiji? U svim unutrašnjim, spoljnim političkim odnosima jasno se vidi u obrazloženju razloga za potvrđivanje sporazuma o slobodi kretanja sa ličnim kartama na Zapadnom Balkanu.

U obrazloženju razloga za potvrđivanje Sporazuma o slobodi kretanja sa ličnim kartama na Zapadnom Balkanu navodite da je sporazum potpisan u Berlinu, dana 3. novembra 2022. godine u okviru Berlinskog procesa.

Potpisan je na osnovu Zaključka Vlade Republike Srbije o utvrđivanju osnove za zaključivanje sporazuma o slobodi kretanja sa ličnim kartama na Zapadnom Balkanu kojim je usvojen tekst sporazuma i navodi se da se ovlašćuje i predsednica Vlade Republike Srbije Ana Brnabić za potpisivanje ovog sporazuma.

Dalje, kažete, potvrđivanjem Sporazuma omogućuje se njegovo stupanje na snagu kako je predviđeno članom 13. Sporazuma, saglasno članu 13. Zakona o zaključivanju i izvršavanju međunarodnih ugovora. Ministarstvo spoljnih poslova pokreće postupak potvrđivanja navedenog sporazuma.

Da li vi, gospodo iz vladajuće koalicije, štitite državne interese Srbije tako što potpisujete međunarodne sporazume od kojih je pored Srbije jedna od strana tzv. republika Kosovo?

U Predlogu sporazuma u prvoj rečenici stoji da sporazum potpisuju predstavnici Albanije, BiH, Kosova, Crne Gore, Severne Makedonije i Srbije. Tačno, ovde ima zvezdicu Kosovo, ali čućete i dalje.

Dakle, Republika Srbija i tzv. republika Kosovo su za Vladu Republike Srbije strane u međunarodnim odnosima, odnosno, gospodo iz vlasti, za vas je Kosovo strana, odnosno država. Ovo je, dame i gospodo, direktno kršenje Ustava Republike Srbije, jer Srbija potpisuje međunarodni sporazum sa svojom AP i danas od nas narodnih poslanika traži da takav predlog sporazuma potvrdimo u Narodnoj skupštini, jer u Predlogu sporazuma se u članu 13. stav 1. kaže: „Ovaj sporazum podleže ratifikaciji, prihvatanju ili odobrenju u skladu sa uslovima koje predviđa relevantno zakonodavstvo strana itd.

Dame i gospodo, prekršen je i član 16. Ustava Republike Srbije u kome se govori o međunarodnim odnosima i koji glasi: Spoljna politika Republike Srbije počiva na opšte priznatim principima i pravilima međunarodnog prava. Opšteprihvaćena pravila međunarodnog prava i potvrđeni međunarodni ugovori sastavni su deo pravnog poretka Republike Srbije i neposredno se primenjuju. Potvrđeni međunarodni ugovori moraju biti u skladu sa Ustavom.

Postavljam pitanje Vladi da li je bilo koji sporazum međunarodnog karaktera potpisan između Republike Srbije i tzv. republike Kosovo u skladu sa našim Ustavom? Nije, dame i gospodo. To je nonsens.

Navedite mi jednu jedinu suverenu državu na svetu koja potpisuje međunarodne sporazume sa delom svoje teritorije. Ne postoji takav primer na svetu i ne postoji obrazloženje ili nekakva ekonomska korist koju takođe navodite u obrazloženju razloga za potvrđivanje sporazuma koje se može staviti ispred kršenja sopstvenog Ustava.

Navodeći ekonomske razloge zbog kojih treba potpisati ovaj sporazum, kao što ste navodili ekonomske razloge, poput odlaska stranih investitora ili uvođenje viza, zbog čega nećemo moći da odlazimo u šoping u inostranstvo, obrazlažući vaš stav da treba implicitno prihvatiti francusko-nemački plan za Kosovo i Metohiju, vi ste Kosovo i Metohiju sveli na nivo monete za potkusurivanje kao da su Kosovo i Metohija predmet trgovine.

Da li ste svesni čime trgujete? Trgujete sa sopstvenim identitetom, trgujete sa sopstvenom državom, sa narodom, trgujete sa žrtvama predaka koji su ugradili svoje živote u državu Srbiju. Trgujete sa srpskim svetinjama. Sve ovo nabrojano nema cenu, dame i gospodo, nije na prodaju i nikada neće biti na prodaju.

Potpisivanjem i prihvatanjem sporazuma o slobodi kretanja sa ličnim kartama na Zapadnom Balkanu, kao i sporazuma o priznavanju kvalifikacija o visokom obrazovanju na Zapadnom Balkanu i bilo kog drugog sporazuma, dame i gospodo iz vladajuće koalicije, vi ste već započeli da primenjujete francusko-nemački sporazum i njegov aneks o implementaciji. To građani mora da znaju.

Smete li da odgovorite na pitanje koje zanima svakog Srbina i građanina ove zemlje - šta će pisati na tim ličnim kartama koje Srbija priznaje? Smete li priznati da će na ličnim kartama građana sa Kosova i Metohije, bilo Albanci ili Srbi, pisati isto, da ličnu kartu izdaje republika Kosovo? Dakle, na ličnim kartama neće pisati Kosovo pod navodnicima i sa nekom zvezdicom i fusnotom, nego će pisati republika Kosovo. To vi prihvatate i treba da vas je sramota pred precima i potomcima.

Isto se odnosi na diplome, na svakoj će pisati da je izdaje republika Kosovo i te diplome republika Srbija će prihvatiti ako usvoji ovaj predlog.

Dakle, vi implementirate francusko-nemački sporazum, član 1. stav 2. u kome stoji da će strane međusobno priznati relevantna dokumenta i nacionalne simbole, uključujući i pasoše, diplome, tablice vozila i carinske pečate.

Korak po korak, vlast u Srbiji se odriče suverenih prava, odriče se dela svoje teritorije. Svakim sporazumom koji ste potpisali sa secesionistima sa Kosova i Metohije, otežali ste Srbiji put povrataka Kosova i Metohije u ustavno-pravni poredak Republike Srbije.

Kao što sam rekao na početku, za nas iz Srpske koalicije NADA, koju čine Novi DSS i POKS, je neprihvatljiv svaki sporazum kojim se implicitno ili eksplicitno priznaje lažna država republika Kosovo i mi nikada nećemo glasati za ovakve sporazume. Hvala.

PREDSEDNIK: Povreda Poslovnika. Izvolite.

MILENKO JOVANOV: Član 107. stav 1. dostojanstvo Narodne skupštine.

Ovo je još jedna podvala i ovim jeste urušeno dostojanstvo Narodne skupštine. Obaška to što, hajde, reči da nas se stide i preci i potomci, neka služe na čast onome ko ih je izrekao, ali vidite šta je uradio i kakva je ovo podla laž. Znači, fusnota kaže - ovaj naziv, dakle, odnosi se na Kosovo, je bez prejudiciranja statusa i u skladu je sa Rezolucijom Saveta bezbednosti UN 1244, mišljenjem Međunarodnog suda pravde o Deklaraciji o nezavisnosti Kosova. Baš vas briga, to niste pročitali.

Ali, ima još gora stvar, a to je, prilikom potpisivanja sporazuma o slobodi kretanja i svih drugih sporazuma, Republika Srbija podnela depozitaru izjavu koja u originalu na engleskom i prevodu na srpski jezik znači, neću čitati na engleskom nego na srpskom – zaključivanjem i sprovođenjem sporazuma o slobodi kretanja sa ličnim kartama na Zapadnom Balkanu se ni na koji način ne dovodi u pitanje status Kosova, ponovo zvezdica, kao ni nadležno ovlašćenje Specijalnog predstavnika Generalnog sekretara UN i KFOR-a, u skladu sa Rezolucijom Saveta bezbednosti UN 1244 i ustavnim okvirom za privremenu samoupravu na Kosovu, uredba Unmik iz 2001. godine. Nijedna radnja koju privremene institucije samouprave Kosova, sa zvezdicom, preduzmu prilikom zaključivanja i sprovođenja ovog sporazuma, ne može se smatrati validnom ukoliko prekoračuje okvire ovlašćenja privremenih institucija samouprave sa Kosova, sa zvezdicom, ili zadire u nadležnosti i ovlašćenja rezervisana za Specijalnog predstavnika Generalnog sekretara UN, kako je određeno Rezolucijom 1244.

Ovaj naziv, zvezdica, ne dovodi u pitanje stavove o statusu i u skladu je sa Rezolucijom Saveta bezbednosti UN, mišljenjem Međunarodnog suda pravde.

U ovom drugom sporazumu sve isto stoji. Kaže – budući da je teritorija Kosova i Metohije u sastavu Republike Srbije i da se na osnovu Rezolucije Saveta bezbednosti UN 1244 nalazi pod međunarodnom upravom, potpisivanje i pristanak Republike Srbije da bude obavezana sporazumom o priznavanju kvalifikacija u visokom obrazovanju na Zapadnom Balkanu ne može se tumačiti kao priznanje navodne nezavisnosti Kosova, niti se time između Republike Srbije i Kosova formira ugovorni odnos u smislu Bečke konvencije u ugovornom pravu, kojom je regulisano zaključivanje i sprovođenje ugovora između država.

E, zato je ovo vređanje dostojanstva, zato što se ne pročita sve, nego se pročitaju delovim kojim se obmanjuje javnost, a onda se pozivaju poslanici da im se kaže da ih se stide i preci i potomci.

Ima da nam se ponose potomci. Preci neće moći da se ponose, jer su pokojni neki od njih, jer ovo je borba za Kosovo svaki dan. A to što vi radite je isto ono što smo videli, bespredmetno pričanje praznih priča bez ikakvog osnova, da biste na lažima i neistinama i ovim kombinovanjem i tumačenjem pogrešnim pokušali da pribavite neki jeftini politički poen. E, to je za sramotu.

PREDSEDNIK: Gospodine Jovanov, razumeo sam obe primedbe.

Što se tiče ovog prvog, tiho je bilo i ja nisam čuo da li je rečeno. Ako je zaista rečeno to da nekoga treba da se stide potomci, to priznajem da nisam čuo. Tiho je govorio poslanik Mihailović.

Što se tiče ovog drugog dela, važnijeg, ja jesam pročitao, nisam sve, priznajem nisam sve, nisam detaljno, poslaniku Dragićeviću pročitao kompletan član 3. ali tu zaista piše sve ovo na šta ste ukazali vi sada. Znamo svi da onaj ko to neće da kaže ima svoje razloge zašto neće, što opet ne može da bude opravdanje za ono ponašanje kakvo smo videli pre nekih dvadesetak ili nešto više minuta, da se u Skupštini Srbije maše zastavom tzv. Kosova, da se Srbija poredi sa onima kojima je suđeno u Nirnbeškom procesu. Za to opravdanja nema, nikakvih.

Ovo zaista nisam pročitao sve, ali bilo bi zanimljivo da pogledate s kim ste 2006, 2007. godine potpisali CEFTA sporazum, pa da uporedite sa svim što je izrečeno danas. To bi trebalo da uradite.

Idemo dalje.

(Vojislav Mihailović: Replika.)

Ne, ovo je bila povreda Poslovnika.

(Aleksandar Jovanović: Predsedavajući, po kom to Poslovniku tri i po minuta dajete reč za povredu Poslovnika?)

Vama nešto da kažem, Jovanoviću. Kad hoćete da galamite na mene, uradite to pre nego što dam reč narodnoj poslanici. Nemojte više da smetate drugima u ovoj sali.

Izvolite.

VESNA IVKOVIĆ: Hvala.

Poštovani predsedniče Narodne skupštine, poštovani članovi Vlade, poštovani narodni poslanici, poštovani građani Srbije, na današnjoj sednici razmatramo set veoma važnih zakona kojima se unapređuje život građana. Govoriću o Zakonu o bezbednosti i zdravlju na radu.

Preduslov za bezbednost i zdravlje na radu jeste obezbeđivanje takvih uslova na radu kojima se u najvećoj mogućoj meri smanjuje mogućnost povreda na radu, profesionalnog oboljenja i bolesti u vezi sa radom i koja pretežno stvaraju pretpostavku za puno fizičko, psihičko i socijalno blagostanje zaposlenih. Dakle, u najširem smislu, u pitanju je humanizacija radnih uslova i briga za prosperitet i položaj radnika, odnosno svih zaposlenih.

Kako su se od donošenja važećih zakona 2005. godine do danas desile značajne ekonomske i društvene promene u sferi rada i međunarodnog radnog zakonodavstva, kao što su posebne konvencije Međunarodne organizacije rada, koju je ratifikovala i Republika Srbija, ukazala se potreba za donošenje novog zakona koji predstavlja novinu u politici bezbednosti i zdravlja na radu i prilagođavanje stvarnim potrebama sveta rada, pre svega potrebama zaposlenih koji su suštinski stvaralačka snaga svakog društva.

Uloga Zakona o bezbednosti i zdravlja na radu je, pre svega, prevencija i sprečavanja profesionalnih bolesti, bolesti u vezi sa radom i povredama na radu, što se može ostvariti uspostavljanjem odgovornosti poslodavca, ali i definisanjem prava i odgovornosti i zaposlenih za primenu mera kojima će se ostvariti najviši standard bezbednosti i zaštite njihovog zdravlja.

Predlagač je naveo neke od razloga zbog kojih se pristupilo izradi novog zakona. Najpre, razlog su izmene većeg obima i suštinske prirode, te samo donošenjem novog zakona moguće je obezbediti savremen, efikasan i jedinstven pravni okvir za dalji razvoj sistema bezbednosti i zaštite zdravlja na radu.

Pozdravljam uvođenje jedinstvenog Registra povrede na radu kao digitalnu bazu. Registar povreda na radu je, dakle, jedinstvena elektronski vođena baza podataka o povredama na radu, a nju će voditi Uprava za bezbednost i zdravlje na radu. Tako će se na jednom mestu naći podaci koji se mogu analizirati i eventualno otkriti najbrojniji razlozi koji dovode do povreda i otkriti slabe karike koje treba eliminisati.

Jedna od najvažnijih novina u ovom Zakonu je definisanje i preciziranje obaveza poslodavaca koji obavlja delatnost građevinarstva, kao jedne od najrizičnijih delatnosti, a da je tako dokazuje, nažalost, veliki broj teških povreda, nekih i sa smrtnim ishodom u ovoj delatnosti. Svedoci smo da se ova grana industrije zadnjih godina razvija. Radi se i gradi širom naše zemlje, što je dobro, grade se putevi, grade se fabrike, ustanove kulture, zdravstvene ustanove i drugo i zato moramo zaštiti zdravlje zaposlenih i urediti pravne okvire za poslodavce u ovoj grani industrije.

Problem u primeni važećeg zakona, koji su jedan od najvažnijih razloga za izradu sasvim novog zakona, bio je između ostalog – sprovođenje postupaka procene rizika na radnom mestu i radnoj sredini, odnosno izrada i donošenja akta o proceni rizika. Šta je u stvari akt o proceni rizika? To je akt koji sadrži opis radnog procesa sa procenom rizika od povrede ili oštećenja zdravlja pri obavljanju svih poslova na radnom mestu, a po mom mišljenju i u radnoj sredini, što je sadržaj jednog od naših amandmana, kao i mere za otklanjanje ili smanjenje rizika na najmanju moguću meru, a u cilju poboljšanja uslova za bezbedan i zdrav rad.

Ovaj akt se zasniva na utvrđivanju opasnosti i štetnosti na svim radnim mestima i u radnoj sredini na osnovu kojih se vrši procena rizika od nastanka povreda ili oštećenja zdravlja zaposlenog. Ovde bih sugerisala da u timu, koji uz posedovanje licence izrađuje akt o proceni rizika, mora, pored ostalih stručnih lica, da bude i specijalista medicine rada, jer specijalista medicine rada određuje i posebne zdravstvene uslove koje moraju ispunjavati zaposleni na radnim mestima sa povećanim rizikom, a na šta je dužan poslodavac da se obrati zdravstvenoj ustanovi koja obavlja delatnost medicine rada, što je i utvrđeno članom 54. ovog Zakona.

Malo više ću se baviti ovim članom zakona koji govori o zaštiti zdravlja na radu kojom se bavi jedna preventivna grana medicine, a to je medicina rada. Novim zakonom zamenjena je definicija služba medicine rada za definiciju - zdravstvena ustanova koja obavlja delatnost medicine rada radi usklađivanja sa odredbama Zakona o zdravstvenoj zaštiti.

Kada smo već kod Zakona o zdravstvenoj zaštiti, nadam se da će se dopuniti član 75. ovog zakona u kome treba da stoji da dom zdravlja mora da ima medicinu rada.

Članom 54. ovog zakona o kome raspravljamo definisano je šta je sve obaveza zdravstvene ustanove koja obavlja delatnost medicine rada, a to je da se utvrđuju zdravstvene mere za radna mesta, prati i proučava uslove rada i predlaže mere za zaštitu zdravlja zaposlenih u odnosu na rizike na radnom mestu i radnoj sredini, obavlja poslove obuke zaposlenih za pružanje prve pomoći, utvrđuje i ispituje uzroke nastanka profesionalnih bolesti, bolesti u vezi sa radom, utvrđuje i ocenjuje posebne zdravstvene sposobnosti koje moraju ispunjavati zaposleni za obavljanje određenih poslova na radnim mestima sa povećanim rizikom, vrši prethodne periodične, sistematske, ciljane lekarske preglede zaposlenih i izdaje izveštaje o istim na način kojim se ne narušava poverljivost podataka o ličnosti, prati zdravstveno stanje zaposlenih, savetuje poslodavca pri izboru drugog odgovarajućeg posla prema zdravstvenoj sposobnosti.

Članom 56. se predviđa da je poslodavac dužan da zaposlenog na radnom mestu sa povećanim rizikom pošalje na prethodni pregled pre zasnivanja radnog odnosa, kao i na periodični lekarski pregled. Iz svega navedenog proizlazi značaj koji ima medicina rada, pa i u ovom zakonu.

Nažalost, sve je manje specijalista ove grane medicine, jer RFZO ne prepoznaje specijalistu medicine rada, pa se većina kolega izjasnilo za izabranog lekara. Na taj način mnogi domovi zdravlja izgubili su ove službe dok su privatne medicine rada u porastu. Mislim da ne smemo dozvoliti da brigu o zdravlju radnog aktivnog stanovništva prepustimo privatnim službama medicine rada.

Podsećanja radi, ranijih godina je svaka fabrika imala po jednu i više fabričkih ambulanti u kojima se pratilo zdravstveno stanje zaposlenih i preduzimale određene mere u dogovoru sa poslodavcem. Navešću jedan primer dobre prakse, a to je saradnja smederevske Železare i Odseka za medicinu rada Doma zdravlja Smederevo.

Moramo imati u vidu da je velika greška da se usluge medicine rada obezbeđuju preko tendera, jer u tom slučaju je onemogućeno da se prati zdravstveno stanje zaposlenog i može se desiti da svake godine neko drugi radi periodične preglede.

Imajući u vidu, a zahvaljujući Vladi Republike Srbije, da je sve veći broj radno aktivnog stanovništva koje je veoma bitno za razvitak zemlje i za društveni proizvod, brigu o njihovom zdravlju treba da obavljaju zdravstvene ustanove koje obavljaju delatnost medicine rada, a koje prepoznaje RFZO.

Koristim priliku i da se zahvalim ministarki zdravlja, prof. dr Danici Grujičić, koja je prepoznala značaj preventivne medicine u koju spada i medicina rada, naravno.

Napominjem da se u razvijenim zemljama bezbednost i zdravlje na radu smatra investicijom, a ne troškom, jer oboleo i povređen radnik, koji je privremeno ili trajno sprečen za rad, je onemogućen da doprinosi i sebi i svojoj porodici i društvu u celini.

Ono što je smisao ovog zakona je eliminisati rizike na radnom mestu ili ih svesti na najmanju moguću meru uz primenu adekvatne zaštite i stvoriti bezbedno mesto za rad. Bolja zakonska rešenja omogućiće stvaranje uslova za bezbedno radno mesto koje će omogućiti zaposlenima da produktivno rade do odlaska u penziju, a doprineće i podsticanju ekonomskog rasta, čime će se izvršiti pozitivan uticaj na privredu. Zakon će se primenjivati i u privatnom i u javnom sektoru, u svim delatnostima. Izuzetak je da se neće primenjivati u obavljanju specifične vojne službe u Vojsci Republike Srbije i obavljanju policijskih poslova i poslova zaštite i spasavanja.

Jedan od ideja koju baštini SPS jeste ideja socijalne pravde, a to je ideja da se svako školuje, leči i da radi i pristojno živi od svog rada. da bi čovek mogao da radi i živi pristojno od svog rada, mora da bude zdrav, jer samo tako može doprineti sebi i svojoj porodici i društvu u celini.

U danu za glasanje, što se tiče ovog zakona, poslanička grupa SPS glasaće za ovaj zakon, jer je on stvarno dobar. Podneli smo neke amandmane koji će se, nadam se, uvažiti.

Drugi zakon o kome ću raspravljati kratko je upravljanje otpadom, odnosno Predlog zakona o izmenama i dopunama Zakona o upravljanju otpadom. Moderan način života razvio je jake konzumerske i potrošačke navike i iznedrio veliki broj materija i sirovina, a samim tim i nove vrste otpada, pre svega ambalažnog za jednokratnu upotrebu i te vrste otpada se razlikuju od onog otpada od pre neku deceniju. Nelegalno odlaganje otpada zagađuje vodu, vazduh i zemljište, što za posledicu ima zagađenje životne sredine, a samim tim i loš uticaj na zdravlje ljudi. Neadekvatno upravljanje otpadom predstavlja jedno od najvećih problema sa aspekta životne sredine, ne samo u Srbiji, već na globalnom nivou.

Ovaj problem se prvi put javio u periodu ubrzane industrijalizacije koji pratio progresivni rast ukupne količine svih vrsta otpada. Kao odgovorna i posvećena zaštiti zdravlja ljudi, Vlada Republike Srbije i nadležno ministarstvo usvojili su program upravljanja otpadom za period od 2022. do 2031. godine i time započela proces uspostavljanja sistema upravljanja otpadom i njegovo prilagođavanje ciljevima EU.

Otuda i danas na dnevnom redu Predlog zakona o izmenama i dopunama Zakona o upravljanju otpadom kome se pristupilo radi stvaranja što efikasnijeg i potpunijeg sistema upravljanja otpadom i postizanje efikasnije zaštite životne sredine, uz održivi, naravno, privredni razvoj. Imajući u vidu da upravljanje otpadom zahteva velike investicije, a da je Republika Srbija, zahvaljujući odgovornoj politici Vlade Republike Srbije i njenog predsednika, ekonomski stabilna, onda je pravo vreme za donošenje ovog zakona.

Predlogom zakona urediće se pravo i obaveze svih učesnika u oblasti upravljanja otpadom od nadležnih organa Republike Srbije i jedinica lokalnih samouprava, privrednih subjekata i drugih pravnih lica do građana kao pojedinca.

Zakonom je predviđeno i definisano upravljanje otpadom živom i njenim jedinjenjima, uređen je sistem upravljanja građevinskim otpadom i njegova ponovna upotreba u korisne svrhe i da bi se ova vrsta otpada koristila kao sirovina. Definisan je način upravljanja muljem iz postrojenja za prečišćavanja otpadnih voda, kao i način upravljanja bio i farmakološkim otpadom.

Moramo znati da je u pitanju dugoročan proces i da se ne može sve preko noći. Pored navedenog, bitno je i da donosioci odluka shvate da je pitanje upravljanja otpadom značajno pitanje za zaštitu zdravlja građana i životne sredine, kao i da se što pre napravi neophodna infrastruktura. Kada se uvede sistem bitno je da ga pravna lica i građani poštuju, jer samo na taj način možemo imati održiv sistem upravljanja otpadom koji ima relativno prihvatljive troškove za sve nas.

Koristim priliku da pohvalim Gradsku upravu grada Smedereva, koji su shvatili važnost ovog problema i uz finansijsku podršku Ministarstva za zaštitu životne sredine, raspisaće ove godine tender za izgradnju transfer stanice u Smederevu. Na taj način rešiće se i problem otpada u ruralnim sredinama našeg grada.

O ostalim zakonima i sporazumima koji su na dnevnom redu, govoriće moje uvažene kolege.

Glasaćemo za ovaj, kao i za prethodni zakon. Zahvaljujem.

PREDSEDAVAJUĆA(Sandra Božić): Reč ima narodni poslanik Đorđe Todorović. Izvolite.

ĐORĐE TODOROVIĆ: Zahvaljujem, predsedavajuća.

Uvaženi predstavnici Vlade, uvažene kolege narodni poslanici i poštovani građani Republike Srbije, pre svega hteo bih da kažem da sam poslednji ovlašćeni za večeras, pa i da kažem moj lični utisak večeras, a na osnovu izlaganja ministara i ministarki iz Vlade Republike Srbije.

Pre svega, čestitam vam na današnjoj odbrani predloga zakona, čestitam ministrima, posebno ministarkama na lavovskoj borbi. Znate, nekim ljudima možete da objašnjavate čitav dan, neće razumeti.

Tako da, moj konačni utisak, a mislim da je to utisak građana Republike Srbije da ono što ste čuli sa one strane ove sale, na kraju krajeva nije imalo nikakvog smisla i da su moje kolege i narodni poslanici i ministri u Vladi potanko objasnili šta je to što će život građanima Republike Srbije u narednom periodu učiniti bolji ukoliko usvojimo ove predložene izmene i dopune, a negde i neke predložene zakone u potpunosti.

Ovi zakoni koji su danas na dnevnom redu treba da potpomognu daljem procesu digitalne transformacije naše zemlje, ali ne samo to, znači, ako uzmemo ceo korpus ovih predloženih zakona i dalji nastavak u radu na našem radu „Zelene agende“, dalji razvoj koncepta cirkularne ekonomije, usklađivanjem svih ovih zakona sa tekovinama EU, dok su neki predlozi zakona tu da brane, odnosno da čuvaju bezbednost našeg energetskog sektora.

I kada govorimo, ako idemo hronološki kako smo i definisali kroz današnji dnevni red, Predlog zakona o elektronskim komunikacijama, ja želim da čestitam Ministarstvu, pre svega, zato što je ovo u potpunosti nov zakon, odnosno čitava zakon u pitanju. Dakle, nisu u pitanju izmene i dopune, za vrlo kratko vreme ste to uradili. Naravno da je u pitanju usklađivanje sa tekovinama EU.

Rast svih generalno u oblasti zasnovanje na toj digitalizaciji, odnosno tom konceptu i naravno svemu onome što smo i u prethodnom periodu u okviru uvođenja širokopojasnog interneta, što će kasnijim zakonima definitivno i pokazati se kao nešto što je veoma važno po pitanju, recimo,“eAgrara“ na koji će definitivno imati uticaj pristupa i u ruralnim sredinama veća ovlašćenja, ako sam ja to dobro razumeo, veća ovlašćenja i dodatna nezavisnost data je RATEL-u, koji će dalje odlučivati u slučaju spora. Naravno da je oblast telekomunikacija nešto što je dinamično, tako da ćemo verovatno i to je donekle i moja nada da ćemo tim nekim izmenama nastupati, odnosno znatno više, odnosno u narednom periodu da ćemo imati dakle više tih izmena i dopuna, ubuduće dakle da pratimo te nove trendove.

Ovaj predlog zakona omogućava i povezanost i dostupnost elektronskih komunikacija novih generacija. Pre svega, ja bih hteo da kažem da su osnovni ciljevi ovog zakona, to ću definisati ono što ste vi ministre danas govorili, dakle to je definitivno podsticaj daljeg ulaganja, jačanje tržišne konkurencije, jačanje prava krajnjih korisnika i efikasno i delotvorno upravljanje ograničenim nacionalnim dobrima.

Ono što je meni veoma važno da naglasim, a što se tiče elektronskih komunikacija jesu projekti koje je Vlada Republike Srbije sprovodila u prethodnom periodu i na čemu temeljno radi, a to su svakako projekti razvoja širokopojasne komunikacije infrastrukture u ruralnim predelima. Plan i cilj je da do kraja 2025. godine jedna od najudaljenijih mesta u Srbiji imaju pristup internetu do, kako ste predvideli, 100 megabita u sekundi čime će se izjednačiti uslovi za život ljudi na selu i ljudi u gradu u kontekstu pristupa internetu.

Naravno, koncept, odnosno projekat „Povezane škole“. Dakle, gde preko 1.800 u ovom trenutku, a do kraja godine 1.900 škola će imati pristup internetu. Imamo tu razne napretke u smislu „eUprave“, a posebno oni koji su imali iskustva u ovoj oblasti znaju „Bebo, dobrodošla na svet“ koliko to pomaže mladim roditeljima i roditeljima generalno da prijave i „eVrtić“ i „eUpis“ u osnovnoj školi i elektronska prijava imovine, recepti itd. To su sve neki novi standardi u oblasti IKT sektora.

Podsetiću vas da su digitalizacija i obrazovanje na inicijativu predsednice Vlade, Ane Brnabić, dva ključna prioriteta Vlade, dakle i u prethodnoj i u ovoj Vladi. Tako da, ozbiljan novac podrazumeva IKT usluge. Dakle, ono što država na tome prihoduje, to je sam izvoz, dakle preko 2,7 milijardi evra, suficit preko 1,5 milijardi evra. Dakle, to su ozbiljni rezultati te oblasti, tako da se i u oblasti poljoprivrede IKT definitivno takmiči kao nešto što našem budžetu definitivno donosi i dobre rezultate u finansijskom pogledu.

Da ne bih dužio mnogo, a da bih se osvrnuo na sve zakone, ja ću kratko samo preći i preko ovog novog. Takođe čestitam i Ministarstvu gospodina Selakovića, Predlog zakona o bezbednosti zdravlja na radu. Dakle, u pitanju je takođe jedan potpuno novi, odnosno čitav zakon, a ne izmene i dopune. Koliko sam ja razumeo, dakle 17 godina, odnosno pre 17 godina je donet prvi zakon. On je pretrpeo neke izmene i dopune, ali ovde su se suštinski desile značajne promene inače i u društvu i u ekonomiji i u tehnološkim promenama, tako da ovaj zakon u potpunosti odgovara i tekovinama EU.

Ono što je meni veoma važno, mislim, svako od nas ima pravo na bezbednost i zdravlje na radu i u tom kontekstu je i ovaj zakon. Lično smatram da ovim zakonom mi ta prava realizujemo radnicima u našoj zemlji.

Ono što ste vi naglasili, takođe citirao bih vas: „Bolja zakonska rešenja omogućiće stvaranje uslova za bezbedniju i zdraviju radnu sredinu koja omogućavaju zaposlenima da produktivno rade do odlaska u penziju“: Tako da, mislim da je to suštinska stvar i naravno višim stepenom ovim zakonom, ovim Predlogom zakona se obezbeđuju uslovi za viši stepen bezbednosni i zdravlja na radu, bolje uslove rada u cilju sprečavanja povreda na radu, profesionalnih bolesti i bolesti u vezi sa radom.

Tako da, ovo je informacija za poslanike. Dakle, ovaj zakon podrazumeva i veću zaštitu i zdravlja radnika, bolju obuku za bezbedan rad i mislim da ovaj zakon, kao i sve ostale zakone, naravno, treba u danu za glasanje i da usvojimo.

Dalje, ako bi išli hronološki, u pitanju je zakon koji se odnosi na izmene i dopune Zakona o upravljanju otpadom. Ministarka Irena Vujović posebno u prethodnom periodu, u prethodnom mandatu, ali i u ovom mandatu ima izuzetne rezultate što se tiče zaštite životne sredine. Naravno, izgradnje osam regionalnih deponija, deponije, čišćenje nesanitarnih deponija i divljih deponija. Mislim da ima negde oko tri i po hiljade nesanitarnih tih divljih deponija. Mi smo uspeli da u prethodne dve godine očistimo preko 730 divljih deponija. To su odlični rezultati.

Ovim Predlogom zakona jasno se definišu tokovi kretanja otpada, prekogranično kretanje otpada, građevinski otpad, mulj, bankarske garancije, znam da ste tu imali određene izmene koje se definitivno odnose na obaveze proizvođača otpada, određene vremenske promene koje su definisane time što su morali neke, da kada govorimo o opasnom otpadu, dakle kada bi ste dobijali dozvole od EU za izvoz tog opasnog otpada, nama je bila regulativa negde na 12 meseci, sada je ona proširena na 36.

U praksi se pokazalo, dakle, da su ove promene neophodne. Ministarka je rekla da je htela da ide po članovima, ali definitivno član 3. definiše osnovne pojmove, otpad građevinskog rušenja, dozvola za upravljanje otpadom, držalac otpada, farmaceutski otpad, komunalni otpad, dakle sve to što je definisano zakonom, i mere prevencije preduzete pre nego što supstanca, materijal, proizvod postane otpad.

Zatim, u članu 4. preciznije se reguliše i sa zakonom usaglašava prestanak statusa otpada, razne vrste dokumenata planske, a i ostali dokumenti koje operateri upravljanja otpadom treba u okviru člana 9. da regulišu, precizniji sadržaj radnog plana, trgovci otpadom koji kupuju isključivo preko bankarskih računa, dakle to su te neke novine, dodatna kontrola uticaja, itd, itd.

Dakle, lično smatram i da su neke primedbe koje su imale moje kolege poslanici koje ne sede ovde, verovatno čekaju trenutak da govore, pa onda odu kući i više ih ova tema ne zanima, mislim da ne stoje, a pre svega ne stoje one teme koje su okrenute, mislim da je Biljana Đorđević koja nije tu, govorila o tome da država se ponaša kao sluškinja stranih kapitala, mislim da je ovo sramotna izjava. Apsolutno sramotna izjava zato što počevši od toga kako i na koji način se finansiraju nevladine organizacije u kojoj neretko su vlasnici tih nevladinih organizacija upravo narodni poslanici koji pripadaju Zeleno-levoj koaliciji dobijaju taj novac iz inostranstva i na taj način finansiraju, odnosno rade protiv interesa naše zemlje, a pre svega govore o ovim zakonima koji suštinski menjaju krvnu sliku naše zemlje, govore protiv njih i naravno kad ko dobije šansu da na neki način pogrešno, da li namerno, da li nenamerno protumači određene delove zakona kako bi stvorio neku lažnu sliku i verovatno misleći da u neku takvu bajku danas i veruje.

Sledeći zakon na koji bi stvarno hteo da se osvrnem to je Zakon o podsticajima u poljoprivrednom razvoju.

Dakle, što se ovog zakona tiče, a definitivno se oslanja na sam Zakon o poljoprivredi u kojem su u okviru zakonskog okvira doneta rešenja, a za softversko, to podrazumeva softversko rešenje E-agrara u oblasti vođenja registra poljoprivrednih gazdinstava, dakle, na ovaj način vi kroz e-agrar poljoprivrednici mogu da apliciraju za podsticaje i subvencije i lično smatram da je ovo efektivan i efikasan način na koji realno poljoprivrednici danas mogu da dođu, ako sam ja dobro pratio, do sa u ovom trenutku prijavljeno preko 260, skoro 270 hiljada gazdinstava, ne stoji teza određenih narodnih poslanika, poslanika opozicije koji kažu da ministarka nije u kontaktu sa poljoprivrednicima.

Znam da je ministarka Tanasković na terenu, znam da razgovara sa poljoprivrednicima ne samo u Beogradu, a znam da posećuje poljoprivrednike u Beogradu u ruralnim gradskim opštinama i da je prisutna na tribinama i da razgovara sa ljudima dolazeći im bukvalno u gazdinstvo, ali i sa poljoprivrednicima u Vojvodini, u čitavoj Srbiji i tako da takve maliciozne informacije o kojima pre svega govori Aleksić, koji takođe nije tu, ne stoje E-agrar kaže – poljoprivrednici nemaju nikakvu korist. Ovo je diletantska izjava.

Ono što je veoma važno da građani, odnosno poljoprivrednici znaju da definitivno nakon ovih izmena se smanjuje vreme, papirologija, birokratija, znatno brže se dolazi do sredstava nego što se pre dolazilo, jer vam je bio potreban čitav korpus ljudi koji bi mogli da opsluže i da pregledaju čitavu dokumentaciju koja je stizala u Ministarstvo poljoprivrede.

Ovo je sve kroz digitalnu transformaciju potpuno nova slika Ministarstva poljoprivrede i ako sam ja dobro razumeo tri subvencije koje su veoma važne jesu podsticaj za žensku telad od 25.000 dinara, preko 6.000 minimalno, dakle to je donja granica, preko 6.000 i to je minimalno, do sada je bilo maksimalno 6.000, sad je minimalno 6.000 po hektaru za obradivu zemlju i ako sam dobro video u pitanju je sa šest na deset dinara. Jel tako? Sa sedam na deset i to je minimalna cena za mleko i tu je smanjeno za 50%, jel tako, sa tri hiljade na tri i po hiljade, pošto se omogućili na taj način… Sada nema ni granica. Tako da sad generalno svako ko proizvodi mleko može da dobije subvencije Ministarstvo poljoprivrede i ja vam na tome čestitam. Stvarno je odličan uspeh.

Još jednom, kratko ću samo, E-agrar podrazumeva modernizaciju, elektronsko podnošenje, efikasnije bez papira, apliciranje za subvencije, brže odobravanje, bržu isplatu, smanjenje mogućih grešaka i poteškoća u ovom sistemu.

Tako da apsolutno podržavamo ove promene mi iz SNS i to je definitivno ono na čemu je Vlada Republike Srbije u prethodnom i ovom mandatu.

Što se tiče sledećeg zakona, Zakona o izmenama i dopunama Zakona o korišćenju obnovljivih izvora energije, detaljno sam ih isčitao i razumeo sam da ovaj zakon se donosi pre svega zato što je neophodan da bismo sačuvali energetsku bezbednost naše zemlje.

Ono što je veoma važno jeste da u aukciji Vlada je ta i to je ono što je centralizovano da je Vlada ta koja donosi tu maksimalnu vrednosti. Ovim predlogom omogućava se dalji razvoj energetskog sektora i prihvatanje novih kapaciteta obnovljivih izvora energije. Jasno su definisane granice kapaciteta i instalisanost, odnosno ova zakonska rešenja i to je bitno da napomenem u skladu sa tekovinama EU i energetske zajednice i u skladu sa time ograničenja instalisane snage koju kupac proizvođač, odnosno prozjumer, to je ono što je važno.

Predlogom ovog zakona videćemo kakva će biti situacija što se samih amandmana tiče, ali stavljena su gornja ograničenja, naravno da svi mogu da apliciraju, dat je taj neki širok korpus da kupci mogu, odnosno proizvođači mogu da učestvuju u kreiranju obnovljivih izvora energije, ali je dostignut limit zbog tih oscilacija, odnosno tog nekog lastiša prikupljanja obnovljivih izvora energije zato što imaju snažan uticaj na „Elektromrežu Srbije“, pa da ne bi dolazilo do tih nekih poremećaja, posebno u tim promenama dan, noć, leto, zima, da se to ne bi dešavalo, da bismo imali tu balansnu odgovornost, o čemu govori ovaj zakon, doneti su neki gornji limiti i gornja ta ograničenja.

Mislim da sam sve što se samih zakona tiče rekao, ali ne bih trošio mnogo vremena, a već jesam, reći ću samo da ovde imamo i neke sporazume koji su veoma važni. Neki prate Berlinski proces i ono što je važno to su na Samitu Zapadnog Balkana nešto što smo potpisali, nešto što mi pratimo. To je politika SNS, politika predsednika Aleksandra Vučića, politika premijerke Ane Brnabić da naš potpis, naša reč znači, vredi i da ono što mi kažemo, što mi potpišemo da ćemo mi to da sprovedemo.

U tom kontekstu hteo bih samo da se i kratko osvrnem i na jučerašnju emisiju predsednika Republike Srbije u kojoj je rekao da što se EPS-a tiče dovodimo stručnjake, radimo na tome da modernizujemo naša preduzeća. Dakle, akcionarsko društvo ne podrazumeva i o tome je ministarka govorila, često ne podrazumeva privatizaciju. Nema privatizacije iako će se truditi mnogi da o tome govore, jel tako Srđane. Dakle, govoriće i lagaće građane, lagaće sami sebe i verovaće u to da će EPS biti privatizovan, pa će izmišljati nekakve proteste pa će na te iste proteste ići i sami pa će se masovno okupljati. Tu nikakvi ljudi iz EPS-a biti neće. Sindikat je u ovo uključen, ako se ne varam u nadzornom odboru definitivno će imati svoje predstavnike. Norvežani će biti tu kao neki koji su realno iskusniji od nas što se tog sektora tiče.

Ideja je da EPS modernizujemo i u narednom periodu postanemo, nastavimo da budemo regionalni lider u snabdevanju električne energije.

Hvala vam na pažnji. Želim da u danu za glasanje apsolutno svi podržimo predloge zakona zato što se definitivno i defakto tiče boljeg života svih građana Republike Srbije. To je ono na čemu insistira SNS. Podvući ću, to je ono na čemu insistira i predsednik Republike Srbije Aleksandar Vučić. Zahvaljujem.

PREDSEDNIK: Hvala.

Prelazimo na listu prijavljenih za reč.

Prvi na listi je Milija Miletić. Nije tu.

Reč ima Žombor Ujvari.

Izvolite.

ŽOMBOR UJVARI: Hvala lepo.

Poštovani predsedniče Narodne skupštine Republike Srbije, uvaženi narodni poslanici, poštovane kolege, danas je na dnevnom redu i Predlog zakona o izmenama i dopunama Sporazuma između Vlade Republike Srbije i Vlade Mađarske o graničnoj kontroli u drumskom, železničkom i vodnom saobraćaju.

Srpski i mađarski narod imaju zajedničku istoriju i uvek smo bili povezani na razne načine, posebno u Vojvodini gde zajednički život više nacija može lepo da funkcioniše. Dobri odnosi između Republike Srbije i Mađarske su značajni i rezultat su rada SVM koji je uvek bio na čelu proces unapređenja bilateralnih odnosa između dve države.

Iz ovog partnerstva građani Srbije i građani Mađarske mogu da dobiju samo pozitivne rezultate. Srbija i Mađarska poslednjih godina imaju odlične ekonomske odnose, koje karakteriše kontinuirani rast trgovinske razmene, značajan rast mađarskih investicija u srpsku privredu i zajednički infrastrukturni projekti od regionalnog značaja, a poslednjih godina uspostavljena je i značajna saradnja malih i srednjih preduzeća.

Granični prelaz Horgoš – Reske je jedno od najfrekventnijih i najopterećenijih graničnih prelaza između Srbije i Mađarske. Granica se nalazi na teritoriji opštine Kanjiža, na autoputu E-75 i nažalost svedoci smo čestih enormnih gužvi na graničnom prelazu, posebno u letnjem periodu i za vreme vikenda i verskih praznika, ali i ne samo tada.

Zaposleni u inostranstvu i studenti koji studiraju u Mađarskoj svakodnevno koriste i malogranične prelaze i do današnjeg dana imaju poteškoća oko prelaza, jer su terminali preopterećeni.

Ni vozačima teretnih vozila nije lak ulazak u EU, posebno što često treba da čekaju par dana da pređu granicu. Zahvaljujući politici Vlade Republike Srbije i SVM radovi su započeti radi povećanja kapaciteta terminala za prijem drumskog, teretnog saobraćaja.

Rekonstrukcijom i proširenjem prelaza sa 16 saobraćajnih traka na 24, postojeći kapaciteti protoka praktično su povećani za 50%. Deo radova na graničnom terminalu je završen pre predviđenog roka. Povećanje kapaciteta graničnih prelaza je prioritet i moram da naglasim da je SVM bio inicijator otvaranja dodatnih malih graničnih prelaza, kao što su Rabe – Kibekhaza i Bački Vinogradi – Ašothalom, za koje se nadamo da će uskoro raditi i 24 sata u toku cele nedelje.

Naravno, mi ćemo i dalje raditi na tome da se korisnicima graničnih prelaza obezbedi lakši prolaz. Rekonstrukcija železničkog saobraćaja u Srbiji je očigledno bila dobra odluka od strane Vlade Republike Srbije. U našim krajevima je u toku modernizacija železničkih pruga, kao i infrastruktura železničke stanice i saobraćajna signalizacija.

Više puta sam putovao vozom između Beograda i Novog Sada i moji utisci su veoma pozitivni. U narednom periodu se očekuje da se završi projekat izgradnja brze pruge Beograd – Budimpešta. Pruga će biti duga 305 kilometara i vozovi će se kretati brzinom 200 kilometara na sat. Radovi su počeli krajem 2017. godine i do sada je u saobraćaj puštena deonica od Beograda do Novog Sada duga 75 kilometara, a u toku su radovi na deonici Novi Sad – Subotica – mađarska granica u dužini od 108 kilometara. Do sada se vozom od Beograda do Budimpešte putovalo oko osam sati, a kada pruga bude kompletno gotova putovanje će trajati najviše dva i po sata.

Sporazum između Vlade Republike Srbije i Vlade Mađarske o izmenama i dopunama Sporazuma između Vlade Republike Srbije i Mađarske o graničnoj kontroli u drumskom, železničkom i vodnom saobraćaju potpisan je u Subotici dana 4. jula 2022. godine. Potpisivanjem ovog sporazuma i njegovom primenom omogućen je nesmetan železnički saobraćaj između dve države za vreme izvođenje radova na modernizaciji pruge Beograd-Budimpešta.

Naravno Poslanička grupa SVM će u danu za glasanje podržati ovaj predlog zakona i dalje ćemo raditi i zalagati se za dobru saradnju dve države. Hvala na pažnji.

PREDSEDNIK: Hvala.

Reč ima Đorđe Pavićević.

ĐORĐE PAVIĆEVIĆ: Hvala gospodinu predsedavajućem.

Je bih nekoliko reči rekao o ovom zakonu o izmenama i dopunama Zakona o obnovljivim izvorima energije, jer čini mi se da ovaj zakon nije donet zaista u ozbiljnoj nameri da se vrši nekakva reforma ili da se poveća stepen obnovljivih izvora energije u ukupnog energetskoj proizvodnji, nego je u stvari donet iz nekoliko razloga koji su bili tehničke prirode ili su bili zahtevi EU, a i olakšala su se strateška partnerstva sa ovim zakonom. Vrlo je neobično da se on donosi u periodu kada imamo reformu EPS-a, a da u stvari na neki način ovaj zakon ne dotiče u značajnoj meri sve to.

Čuli smo od ministarke da će integrisani nacionalni energetski plan biti doneto tokom 2023. godine. znači, posle koliko, šest sedam godina kašnjenja. Ono što je neobično jeste da se on donosi nakon promene statusa EPS-a. Znači, nakon njegovog pretvaranja u akcionarsko društvo i nakon započetih reformi u EPS-u. Znači, prvo pravimo reforme, pa onda donosimo nacionalnu strategiju o tome kako ćemo praviti reforme ili Ministarstvo već zna kako će te reforme izgledati u ovom slučaju.

Samo nekoliko reči zašto mislimo da su ove promene daleko od dovoljnih. One naravno rešavaju ove tehničke probleme za čiju smo ekspertizu čuli od prethodnog govornika, ali rešavaju tako što smanjuju proizvodnju malim proizvođačima. One takođe menjaju ono što se naziva u zakonu fidin tarife, ali prevode ih u akcije preko određene količine proizvodnje, ali to isto nije nešto što je ova Vlada smislila, to su prosto zahtevi koje postavlja EU pred nas kako bi bili deo tog tržišta.

Ono što takođe Vlada ovim predlogom i to je ono što je možda najveća kritika jeste da se nije prosto dotakla neke stvari koje se tiču ovog zakona, jer pretpostavljam da ćemo nakon donošenja integrisane strategije u stvari morati ponovo da menjamo zakone. Recimo, zašto sa spiska povlašćenih proizvođača nisu ili zašto se on nije preispitao zašto su tamo i dalje moguće mini hidroelektrane za koje znamo kakav je efekat i kakvu proizvodnju imaju. Tako da naš poslanički klub neće glasati za ovaj zakon. postoji još mnogo razloga, ali ja bih stao ovde, jer vreme odmiče. Hvala.

PREDSEDNIK: Reč ima ministarka Dubravka Đedović.

DUBRAVKA ĐEDOVIĆ: Hvala.

Samo da odgovorim na par konstatacija.

Što se tiče usaglašenosti ili vremenskog toka stvari između sa jedne strane reforme „Elektroprivrede Srbije“, a sa druge strane predložene izmene zakona ili pak nacionalnog energetskog i klimatskog plana, moram da podsetim da je još 2014. godine doneta odluka o promeni pravne forme „Elektroprivrede Srbije“ u akcionarsko društvo i da apsolutno ona nema nikakve veze sa ostalim radnjama koje radimo i na čemu radimo, a pre svega na ovim strateškim dokumentima koja jesu naša obaveza i koji su nam potrebni.

Znači, Nacionalni energetski klimatski plan je nešto što je pre svega nama potrebno. Mi ne kasnimo sa njegovim usvajanjem, sigurno ne šest ili sedam godina. Obaveza da se usvoji Nacionalni energetski klimatski plan za Republiku Srbiju je nastupila 2021. godine. Ona proizilazi iz toga da je Republika Srbija članica Energetske zajednice i da sve članice Energetske zajednice, takođe kao i zemlje EU, treba da usvoje ova dokumenta i ovaj plan, koji pre svega treba da definiše smanjenje emisije štetnih gasova, treba da definiše povećanje energetske efikasnosti i treba da definiše povećanje udela obnovljivih izvora energije, znači neke stvari koje su bitne za energetsku tranziciju i za više izvora iz obnovljivih izvora energije, što je ono čemu i mi težimo, samo što znamo da taj proces iziskuje vreme, da iziskuje velika finansijska sredstva. Mi moramo pažljivo da ga planiramo, što i radimo.

Takođe, želim da podsetim da su zemlje EU donosile više godina svoje nacionalne energetske i klimatske planove. Znači da im je trebalo puno vremena da iste izrade, baš zato što nije tako jednostavno da se pokažu kako će određeni ciljevi, kada su u pitanju pogotovo obnovljivi izvori energije, da se dostignu. Evropska komisija postavlja veoma ambiciozne ciljeve pred zemlje članice. One imaju svoje poteškoće, svaka od njih, pogotovo one koje se oslanjaju na ugalj kao bazni energent ili pak na nuklearnu energiju, da obrazlože i da naprave kredibilne planove kako da ispune te targete. Zato su one više godina donosile ovakve planove, određene zemlje. Mislim da mi, kao što sam rekla, uopšte ne kasnimo.

Moram da podsetim sve građane Republike Srbije da smo se mi obavezali da se integrišemo u evropsko energetsko tržište, odnosno u jedinstveno tržište kada je u pitanju energija, pre nego što smo i postali članica EU, pa zbog toga moramo da transponujemo određena pravila i propise mnogo brže, odnosno makar istim tempom kao što to čine zemlje članice. To nije jednostavno, zato što nemamo isti pristup finansijskim sredstvima kao što to imaju zemlje članice, pa se borimo koliko možemo i nastavićemo da se borimo, što se toga tiče.

Kada pričamo o određenim odredbama Predloga izmene Zakona o obnovljivim izvorima energije, ja ću ponoviti da Predlog zakona treba da reši i tiče se instalisane snage proizvodnih objekata kupaca-proizvođača. Postojeće rešenje predviđa da kupci-proizvođači mogu bez ograničenja da se priključuju na elektroenergetski sistem, pri čemu je njihova odgovornost prema elektroenergetskom sistemu u potpunosti isključena. Oni nemaju balansnu odgovornost, uživaju pravo na prioritetni pristup, nisu dužni da učestvuju u pružanju pomoćnih usluga. U evropskoj praksi upravo kupci-proizvođači su ograničeni po snazi, i to uglavnom na male snage, manje od 400 kilovata.

Pomenuću samo, da se ne bi poredili sa zemljama Zapadne Evrope, koje su odmakle daleko i počele da sprovode zelenu tranziciju pre 15 godina, pomenuću Gruziju. Ona ima ograničenje od 100 kilovata, Jermenija od 150 kilovata, Bosna i Hercegovina 50 kilovata, Crna Gora 50 kilovata, Makedonija, domaćinstva 4 kilovata, a ostali kupci-proizvođači do 20 kilovata. Znači, ograničenje instalisane snage kupaca-proizvođača je potrebno da bi se stvorili uslovi za uvođenje novog koncepta koji postoji u EU, ali odnedavno, a to je koncept aktivnog kupca, kroz izmene Zakona o energetici koje planiramo da sprovedemo ove godine, a da bi opet integrisali određene direktive EU, a koji će omogućiti pre svega privredi da instalira solarne elektrane za sopstvene potrebe i višak proizvedene električne energije da plasira u mrežu, uz pojačanu odgovornost prema operaterima sistema, znači prema „Elektromreži Srbije“ i „Elektrodistribuciji Srbije“, pre svega.

Zato se predlaže zapravo da se limitira instalisana snaga, to je nešto što ćemo uraditi da bi bili pre svega usaglašeni i sa onim što razvijene zemlje rade, koje su počele sa integracijom obnovljivih izvora energije mnogo pre nego mi. Mi zapravo nemamo za sada još uvek problem neusklađenosti sa EU kroz ovaj zakon, mi zapravo pokušavamo da dodatno zaštitimo operatere našeg prenosnog sistema, znači naše državne kompanije koje treba da obezbede neometan prenos električne energije i distribuciju električne energije svim građanima naše zemlje.

Uočili smo, bili smo ambiciozni 2021. godine kada smo doneli Zakon o obnovljivim izvorima energije, baš da bi podstakli proizvođače da više ulažu u ove projekte, pa smo ponudili određene olakšice, ali nakon implementacije ovog zakona zapravo se došlo do zaključka da zbog ogromnih zahteva koji su pristigli i u „Elektromrežu Srbije“ i u „Elektrodistribuciju Srbije“ za priključenje, koji su jednaki dva i po puta većoj instalisanoj snazi svih proizvodnih kapaciteta električne energije u našoj zemlji, da moramo da uredimo pre svega i veću odgovornost stavimo pred investitore, da bi zaštitili naš sistem i da bi zaštitili njegov neometan rad i isporuku električne energije svim građanima i privredi u Republici Srbiji.

Nadam se da sam uspela da pojasnim. Zahvaljujem se na komentarima koji se tiču ovog zakona. Hvala.

PREDSEDNIK: Hvala vam.

(Đorđe Pavićević: Replika.)

Ne, niste pomenuti.

Reč ima Tatjana Manojlović. Izvolite.

TATJANA MANOJLOVIĆ: Poštovani građani Srbije, Predlog zakona o elektronskim komunikacijama je jedan od onih koje je Srbija dužna da usvoji na putu za članstvo u EU. U njima ima rešenja koja su prepisana iz evropske prakse i koja su gledana pojedinačno sasvim prihvatljiva, poput rešenja o registraciji pripejd korisnika mobilne telefonije ili rešenja kojim se stvaraju preduslovi da operatori pravičnije i efikasnije dele infrastrukturu, radi kvalitetnije i raznovrsnije usluge krajnjim korisnicima.

Ali šta je sporno? Sporno je što se njim ne rešavaju ključni problemi koje imamo u ovoj oblasti. Između ostalog, ne rešava se problem zloupotrebe „Telekoma“ od strane vladajućeg režima. „Telekom“ je, teorijski, akcionarsko društvo i vlasništvo svih građana Srbije, a u stvari je oružje u rukama vlasti, režimska fontana želja.

Šta god Vučiću padne na pamet, a ima veze sa sferom telekomunikacija i elektronskim medijima, on to preko "Telekoma" ispunjava i to nije poznato znači nama. O tome se sada govori i u Briselu i to će biti i deo izveštaja o napretku Srbije na putu pridruživanja EU, gde se kaže da je "Telekom" kompanija koja zloupotrebljava svoj dominantan položaj na tržištu i koji vladajuća stranka koristi da bi povećala svoj uticaj na medije u Srbiji.

Da ne spominjemo i sve manipulacije i pritiske na konkurenciju, negativne kampanje koje vode, zloupotrebljavaju i državne resurse u salama mesnih zajednica, pošta i tako dalje. Tu uhlebljuju i SNS kadrove, aktiviste i tako dalje.

Suština je u tome da, nakon donošenja i ovog zakona i seta medijskih zakona koji slede, ništa se ne promeni, da sve ostane isto, da Srbija tumara u mraku dok Vučić radi šta mu je volja. A zašto? Da u tom mraku ne bismo mogli da postavljamo pitanja, da ne bismo mogli da pitamo zašto, na primer, jedemo najskuplju hranu u Evropi, koristimo najskuplji benzin, zašto nije uhapšen niko zbog sloma EPS-a , gde su nestali potpisi građana protiv rudarenja litijuma, gde su nestala dva minuta sa naplatne rampe, zašto su Srbi sa Kosova i Metohije najobespravljenija grupacija u Evropi

Za šta se tačno Aleksandar Vučić tokom deset godina pregovaranja i silnih pobeda koje je u tom toku pregovaranja postigao, izborio da njima bude bolje? Da imaju pasoše koje dobijaju u Ljermontovoj u Beogradu sa kojima apsolutno ne mogu ništa i znate da je to tačno.

Umesto sinoćne predstave na jednoj od televizija gde je Aleksandar Vučić glavni i odgovorni urednik, lepo bi bilo da je Srbima sa Kosova i Metohije jasno i glasno rekao, umesto što je tamo glumatao, imao svoj igrokaz, da im je jasno i glasno rekao šta se dešava, šta ih to bolje čeka od ponedeljka kada na izbore, za koje ih je on posavetovao da ne izlaze, kada ne izađu i kada tamo dođe neka nova vlast koja neće zastupati interese Srba iz četiri opštine sa severa Kosova ili da im kaže ko pali automobile, a bogami i kuće, onima koji su preregistrovali tablice na RKS.

Neke, prema poslednje informacijama koje imamo, a koje ne možemo dobiti iz medija koje uređuje Aleksandar Vučić, naši hapse na Jarinju i drže u Centralnom zatvoru u Beogradu pod optužbom da ruše ustavni poredak, a zapravo su se samo oteli kontroli Srpske liste, one Srpske liste koja je naredila emitovanja neljudskog, zlikovačkog spota protiv Olivera Ivanovića na Televiziji Most, koja se finansira sredstvima građana Srbije. Međutim, od javnosti Srbije se krije i ko je napravio taj spot i ko je platio emitovanje na Televiziji Pink, uprkos zakonskoj obavezi da se to zna.

Zato mi iz Demokratske stranke imamo samo jedno da vam poručimo – nećemo glasati ni za jedan od ovih predloženih zakona, jer Srpska napredna stranka apsolutno obesmišljava i najbolja zakonska rešenja, ali imamo da vam poručimo – odgovaraćete za sva zlodela i nepočinstva, za rasturanje, razaranje Republike Srbije u skladu sa zakonima i Ustavom ove zemlje.

Hvala.

PREDSEDNIK: Još kada bi bilo šta od ovoga što ste rekli imalo bilo kakve veze sa zakonom i Ustavom ove zemlje.

Pravo na repliku.

Izvolite.

MILENKO JOVANOV: Evo je slika sa skupa koji je organizovao, između ostalih, i državni sekretar u Ministarstvu odbrane Nemanja Starović sa transparentom „Sloboda za Olivera“. Gde ste na ovoj slici.

(Tatjana Manojlović: Bila sam.)

Niste. Nemojte da izmišljate. Niste bili, ni bilo ko od vas.

Ajde, pronađite se.

(Tatjana Manojlović: Hajde da se kladimo.)

Sedi, bre, dole. Na šta ovo liči?

PREDSEDNIK: Molim vas da ne vičete.

MILENKO JOVANOV: Na šta ovo liči, bre? Ponašajte se.

(Tatjana Manojlović: Sram vas bilo!)

PREDSEDNIK: U tišini da saslušate.

MILENKO JOVANOV: Ponašajte se pristojno.

Probajte bar da se ponašate pristojno.

Hajde da se kladimo, to je vaš odgovor. Hajde da se kladimo?

Nije bio niko od vas.

(Narodni poslanik Srđan Milivojević dobacuje iz klupe.)

Niko od vas. Koristite mrtvog čoveka. Za vas su daske mrtvačkog sanduka Olivera Ivanovića daske koje život znače. To su daske po kojima hodate i na kojima stojite.

(Tatjana Manojlović: Sram vas bilo!)

Sram vas bilo što se bavite političkom nekrofilijom.

Inače, da znate, dame i gospodo ministri, ova žena je do nedavno bila urednik na RTS-u. To je ta diktatura Vučićeva – do nedavno urednik na RTS-u, a sada je zamrzla tu poziciju i prešla na Skupštinu Srbije, a svi ostali urednici na RTS-u su takođe iz vremena Demokratske stranke, sa sve direktorom RTS-a.

Što se „Telekoma“ tiče, vaš gazda Šolak ga je pljačkao onako kako ništa u ovoj zemlji pljačkao niti je, niti će. Taj zulum Dragana Šolaka oberlopova neće se ponoviti.

To što vam smeta „Telekom“ koji vas uništava na tržištu jer je bolji, jer je kvalitetniji, jer je konkurentniji, nećete to sprečiti plaćenim rezolucijama, ni bilo čim sličnim. Pobediće vas tržišno, a lopov Dragan Šolak je pokazao da na tržištu ne zna da funkcioniše, bilo da je u pitanju fudbalski klub ili je u pitanju televizija ili je u pitanju kablovski operater, a vidim da mu ni sa politikom ne ide. Pošto vas je takve izabrao, proći će kao sa „Sautemptonom“. Vi takvi nesposobni i nikakvi teško da ćete da ostvarite ovo čime pretite, a kako zamišljate nezavisno sudstvo, to ste nam upravo objasnili.

PREDSEDNIK: Milivojeviću, ako mislite da nisam čuo ono što ste vikali malopre, pogrešili ste. Čuo sam vas jako dobro i vi ste dobili prvu opomenu.

Reč ima ministar dr Mihailo Jovanović.

MIHAILO JOVANOVIĆ: Hvala.

Poštovani predsedniče Narodne skupštine, dragi narodni poslanici…

(Srđan Milivojević: Treba da vas je sramota! Ruke su vam do ovde krvave!)

PREDSEDNIK: Izvinjavam se, gospodine ministre.

Milivojeviću, druga opomena.

(Srđan Milivojević: Briga me i za pet opomena. Ruke su vam do ovde krvave!)

Da li ste me razumeli? Dobili ste drugu opomenu.

(Srđan Milivojević: Ruke su vam krvave do ovde.)

Da li znate šta je sledeća mera?

(Srđan Milivojević: Boli me uvo!)

Da li ste svesni šta je sledeća mera?

(Narodni poslanik Srđan Milivojević dobacuje iz mesta.)

Dakle, sledeća mera je oduzimanje reči, koju vam upravo izričem.

Možete da nastavite, ministre.

(Srđan Milivojević: Ubice!)

(Aleksandar Mirković: Ko je ubica?)

(Srđan Milivojević: Do ovde su vam ruke krvave! Ubice! Zlikovci!)

Milivojeviću, vi znate šta je sledeća mera?

(Milenko Jovanov: Idiote jedan! Žuta legija, to si ti!)

(Srđan Milivojević: Ćuruvija, Stambolić!)

Hoćete li da dozvolite sada ministru da govori?

Izvikali ste se, izdivljali, napretili, sad dozvolite ministru da govori.

Izvolite.

MIHAILO JOVANOVIĆ: Poštovani predsedniče Narodne skupštine, dragi narodni poslanici, kolege ministri, građani i građanke Republike Srbije, jutros sam imao priliku da se prvi obratim na današnjoj sednici Narodne skupštine i da u izlaganju koje je trajalo 24 minuta izložim najbitnije odredbe Zakona o elektronskim komunikacijama, novog zakona koji predlažemo Skupštini i dodatnih sedam zakona, dakle, ukupno osam zakona, tako da je moje izlaganje trajalo u proseku tri minuta po zakonu, iako je neki od narodnih poslanika netačno izneo da sam pričao duže od sat vremena.

(Narodni poslanici pričaju u glas.)

PREDSEDNIK: Samo nastavite, gospodine ministre.

MIHAILO JOVANOVIĆ: Dakle, narodni poslanik je zamerio da sam pričao duže od sat vremena, što nije tačno. Pričao sam 24 minuta. Zamerio je što čitam, a ja bih njemu mogao da istom merom uzvratim i aludiram na onaj vic – čitaš li ti nešto?

Dakle, u mom izlaganju sam objasnio odredbe Zakona o elektronskim komunikacijama. Hvala narodnom poslaniku Đorđu Todoroviću koji je duboko ušao u sve te odredbe. Vidim da se udubio u najbitnije tačke ovog zakona.

Očekivao sam i od predstavnika opozicije da će komentarisati evropski zakonik i usklađenost ovog našeg zakona sa direktivama EU, ali se to nije desilo.

Očekivao sam i da će iskoristiti priliku da komentarišu odredbe koje se tiču povezanosti i univerzalnog servisa, odnosno to da smo predvideli ulaganje u izgradnju i dalji razvoj mreža i telekomunikacionu povezanost, kao i da smo po prvi put širokopojasni pristup internetu predvideli da postane univerzalni servis, dakle univerzalno pravo svih građana Republike Srbije.

Očekivao sam, ali se to nije desilo, da će opozicija da iskoristi priliku i da komentariše te bitne odredbe zakona koje se tiču upravljanja spektrom i naše predloge koji se tiču ponašanja države kao dobrog i savesnog domaćina, kada je u pitanju upravljanje spektrom, jer smo po prvi put predvideli i prodaju i iznajmljivanje spektra i korišćenje alternativnog opsega i obnovu dozvole, itd.

Očekivao sam, i to je bila prilika i da pričamo o onim odredbama zakona koje se tiču elektronskog računa, da smo po prvi put predvideli i uveli postojanje po definiciji elektronskog računa za pružaoce telekomunikacionih usluga, ali i registraciju pripejd pretplatnika.

Mogla je diskusija da ide i u smeru analize našeg predlaganja, kada je u pitanju nova numeracija i uvođenje posebnih brojeva 116.000 tri nule i 116.000 tri jedinice za brojeve koji se tiču pozivnih centara za nestalu decu i centru za pomoć deci.

Umesto svega toga čuli smo primedbe koje nemaju nikakve veze sa Zakonom o elektronskim komunikacijama. Čuli smo primedbe koje se tiču pete frekvencije, mada to nije frekvencija, nego je dozvola, koja uopšte nije definisana ovim zakonom, koji se tiču REM-a i Zakona o elektronskim medijima. Dakle, potpuno drugog zakona.

Čuli smo i primedbe koje se tiču diskriminacija na tržištu i spominjanja jednog telekomunikacionog operatora, iako ovaj naš zakon o elektronskim komunikacija koji je usaglašen sa evropskim zakonikom definiše i deljenje infrastrukture i deljenje spektra i međupovezivanje i podstiče konkurenciju i daje pravo regulatoru koji ima ovlašćenje da nametne obavezu pristupa ili međupovezivanje operatora.

Šta se zapravo krije iza tih komentara opozicije, koji očigledno nemaju nikakve veze i nikakve dodirne tačke sa zakonom koji predlažemo? Pa, ili su ta pitanja koja dolaze od opozicije naručena izvan ove sale upravo od te konkurencije „Telekoma“ ili su ta pitanja vezana za kanale koje spominjete, koji su usko povezane sa tom konkurencijom „Telekoma“, ne bi li ste dobili priliku da večeras budete upravo na tim kanalima konkurencije „Telekoma“.

Dakle, zloupotrebljavate ovu priliku da pričate o nečemu što nema nikakve veze sa ovim zakonom, sačekajte priliku da u skupštinsku proceduru uđu medijski zakoni, pa da onda pričamo o onome što se tiče i pete frekvencije i konkurencije na tržištu.

Očigledno je vama krivo što je danas „Telekom Srbija“, nacionalni operator, doživeo ekspanziju, što je proširio svoje delovanje i izvan Srbije, što radi i u Austriji i u Severnoj Makedoniji, što ima svoja predstavništva i u Švajcarskoj, što kreće sa operacijama i u Nemačkoj.

Ako već insistirate da pričamo o zloupotrebama i „SBB-u“, nema boljeg svedoka od mene da vam kažem kako je to izgledalo pre 15 ili 20 godina kada je „SBB“ kretao i kako se tada dok ste vi bili na vlasti i vaši koalicioni partneri ponašao „Telekom“…

(Borislav Novaković: Dajte, drži politički govor!)

… kako se tada ponašao „Telekom“, kroz čiju je kablovsku kanalizaciju prolazio „SBB“ po pet puta nižim cenama nego što su drugi operatori mogli to da rade od „Telekoma“ i kako je tada „SBB“ razvijao svoju mrežu bacajući kablove sa zgrade na zgradu, razvlačeći kablove preko drveća i stubova, mimo svih tehničkih specifikacija, bez ikakve tehničke dozvole, praveći imperiju, dok su ruke „Telekoma“ i drugih nacionalnih operatora bile zavezane.

(Borislav Novaković: Šta pričaš, „SBB“, daj bre!? Prestani!)

A sada, kada se situacija okrenula, kad imamo sposobnu državu, kad imamo sposobno rukovodstvo „Telekoma Srbije“ koje pobeđuje na tržištu, došli ste ovde da pričate o zloupotrebi i da se žalite na diskriminaciju tržišta.

(Borislav Novaković: Pazi šta priča! Pričaj o temi!)

PREDSEDNIK: Jel možete da ne vičete iz klupa?

Novakoviću, odavno ste preterali. Rekao sam vam to lepo i vi uporno nastavljate i opet urlate.

Hajde da bude sad malo bez dobacivanja.

Znači, deseti put danas, kažem vama lično, jer sam deseti put danas vama rekao, nekome kažem prvi put, nekome kažem dva puta. Dragani Rakić sam evo prvi put sada, ali vama deseti put. U čemu je stvar? Što ne prihvatate da čujete nekoga s druge strane? U čemu je problem?

Reč ima Jasmina Karanac.

JASMINA KARANAC: Hvala, predsedniče.

Gospodo ministri, na početku svog izlaganja osvrnuću se na nekoliko predloga zakona koji se tiču saradnje na Zapadnom Balkanu i koji će građanima olakšati putovanje, studiranje i posao. Jedan od tih sporazuma donet u okviru Berlinskog procesa je Sporazum o slobodi kretanja sa ličnim kartama na Zapadnom Balkanu. To znači da će u buduće za putovanje između država biti potrebna samo lična karta. Ovo je još jedan od benefita koji je građanima Zapadnog Balkana doneo Berlinski proces. On se u velikoj meri podudara sa inicijativom Otvoreni Balkan koju su osmislili i realizuju je lideri koji shvataju da narodi sa ovih prostora moraju da se povezuju i međusobno rešavaju probleme. Neke zemlje više zagovaraju Berlinski proces, ali praksa je već pokazala da Otvoreni Balkan nije u suprotnosti sa Berlinskim procesom i da ova dva procesa mogu da teku paralelno, jer u konačnom i jedan i drugi predstavljaju put ka EU.

Koliko je ova inicijativa važna govori i činjenica da zemlje članice Otvorenog Balkana - Srbija, Severna Makedonija i Albanija već beleže vidljive rezultate, jer su, zahvaljujući olakšicama i zajedničkom ekonomskom tržištu, svoje spoljnotrgovinsko poslovanje povećale za više od 50%.

Mišljenja sam, a verujem, složićete se sa mnom, da je ovo trenutak kada Balkan mora ekonomski da se poveže, a ova inicijativa omogućava ukidanje nepotrebnih procedura na granicama, što ubrzava protok ljudi, usluga, roba i kapitala, smanjuje gužve, čekanje kamiona sa robom i sve to za krajnji cilj ima podizanje kvaliteta života građana kao i ekonomski prosperitet i napredak zemalja članica.

Značaj ove inicijative je u tome što su njeni tvorci prepoznali da mi na Zapadnom Balkanu ne treba da budemo zaglavljeni u devedesetim godinama i da se stalno vraćamo u prošlost, već da gledamo u napred i da živimo u društvima koja pružaju veće mogućnosti za sve građane.

Drugi zakon o kom želim da govorim tiče se ulaganja u infrastrukturu u obrazovanje. Moramo biti svesni činjenice da nema bolje investicije u budućnost jednog društva od ulaganja u obrazovanje. Živimo u vreme ubrzanih tehnoloških promena, nastanka novih zanimanja, sve češćih izmena na tržištu rada, zatim deficita pojedinih zanimanja i da bismo odgovorili izazovima savremenog društva moramo da pripremimo koncept celoživotnog učenja i usavršavanja. U modernom poslovnom svetu obrazovanje zaposlenih je nešto na čemu insistiraju moderne kompanije koje su često otvorene i za saradnju sa školama i univerzitetima i učenicima omogućavaju da uče na praktičnim primerima i da svoja znanja primenjuju u realnom radnom okruženju.

Srbija je prepoznala ovaj model i mi smo 2017. godine doneli Zakon o dualnom obrazovanju koji se realizuje na nivou srednjih škola, gde je učenicima na raspolaganju 51 profil po novom modelu obrazovanja, a razna privredna preduzeća su ponudila više od 3.000 novih radnih mesta za učenje kroz rad. Godine 2019. doneli smo Zakon o dualnom modelu studija u visokom obrazovanju i do sada je akreditovano 36 studijskih programa u 10 visokoškolskih ustanova.

Zakon o kome danas raspravljamo omogućava 40 miliona evra obezbeđenih iz kredita Evropske investicione banke, a ceo projekat programa modernizacije škola, centara iznosi 80 miliona evra.

Još jednom želim da istaknem da je svaki dinar uložen u obrazovanje. Tu mislim i na infrastrukturu i na programe i na edukaciju, investicija koja će se u budućnosti vratiti višestruko, jer obrazovni proces, uz porodične vrednosti, formira svakog pojedinca i, ukoliko se taj proces uspešno odvija, čitava zajednica je na dobitku.

Jedno od načela Socijaldemokratske partije Srbije je da Srbija treba da bude država obrazovanja i da mladima treba pružiti što bolje obrazovanje u koje treba da budu uključeni svi slojevi stanovništva, pripadnici svih društvenih grupa, bez obzira na njihove materijalne mogućnosti i socijalno poreklo.

Povezivanje obrazovanja sa privredom i potrebama društva na čemu, kroz donošenje ovakvih zakona, mi radimo, ima za cilj ostanak mladih visoko obrazovnih kadrova, jer su oni ključni faktor napretka i razvoja zemlje.

Ministarstvo poljoprivrede danas je predstavilo predlog izmene i dopune Zakona, a ja bih se osvrnula na deo koji se tiče e-Agrara. Srbija želi, ali i mora da održava korak sa savremenim svetom i savremenim tehnologijama i kroz niz inicijativa koje je tokom prethodnih godina Vlada Srbije, kroz proces digitalizacije preduzimala, stvorena je dobra osnova da se što veći broj vrlo kompleksnih procesa koji oduzimaju vreme građanima i nadležnim službama sprovode na efikasniji način.

Da bi poljoprivreda i poljoprivrednici u Srbiji mogli da budu uspešni i konkurentni u 21. veku neophodno je i da poljoprivrednici, ali i država kao važan partner prihvate savremen tehnologije i savremene načine upravljanja resursima kojima raspolažu naši ratari, stočari, voćari, vinogradari.

Ove izmene i dopune zakona omogućiće primenu e-Agrara u postupku za ostvarivanje prava na podsticaje u poljoprivredi i ruralnom razvoju. Ovo je značajno jer pravila i procedure za njihovo odobravanje su već zastarele, a i komplikovane što se odrazilo i na brzinu njihove obrade, pa su i obrađivanja isplate subvencija kasnili.

Podržavam odluku poput ukidanja vremenskog ograničenja za prijavu za registar poljoprivrednih gazdinstava, što nam pokazuje da ministarstvo razume da je određenim poljoprivrednicima potrebno više vremena.

Ovde želim da istaknem da je isplata subvencija na vreme od velikog značaja jer to daje sigurnost našim poljoprivrednicima da planiraju i proširuju proizvodnju. Upravo kroz sistem, poput e-Agrara, stvoriće se mogućnost da se polje i na vreme rasporede subvencije i podsticaji i nadam se da će ministarstvo u narednom periodu tu mogućnost i ostvariti.

Socijaldemokratska partija Srbije u danu za glasanje podržaće ove i ostale zakone na dnevnom redu. Zahvaljujem.

PREDSEDNIK: Hvala.

Reč ima Ivana Parlić.

IVANA PARLIĆ: Poštovani građani Srbije, skrenula bih pažnju kolegama na jedno pitanje koje je ministar Mihailo Jovanović, zanimljivo, primetio pre nego što je počeo da drži ove stvarno neprimerene političke govore, ali primetili ste nešto veoma zanimljivo. Sami ste rekli da ste govorili o osam zakona i da ste imali po tri minuta da govorite o svakom zakonu. To se isto pitaju i građani Srbije. Pitaju se građani - zašto vi na jednoj sednici pričate čak o 25 zakona i zašto vi poslanici opozicije imate samo par minuta da pričate o svakom zakonu? Ja imam vrlo jednostavan odgovor.

To je zato, gospodine ministre, zato što vlast SNS ne želi da građani znaju koji je stvarni sadržaj ovih zakona, pogotovo da zna koje su posledice tih zakona, jer kada bi građani, uključujući i glasače SNS, znali koji su sadržaji ovih zakona, onda bi im bilo jasno zašto donosimo 25 zakona na jednoj sednici.

Znači, ja ću da vam odgovorim – žuri se SNS, ministrima i Vladi da isporuče sve što su obećali svojim sponzorima, kako inostranim sponzorima, evo, to zna gospođa Negre, ona je egzekutor Rio Tinta, ona je najveće obećanje dala i došla da ga ispuni, tako i domaćim sponzorima, a to zna ministarka Irena Vujović. Ona je jednoj kompaniji obećala zakon i zato je čak prekršila više zakona, prekršila je Ustav i zato smo protiv nje podneli krivičnu prijavu. Ovo je drugi put da ja lično podnosim krivičnu prijavu protiv Irene Vujović, a ona se oseća veoma komotno, računa neće nikada doći ta pravda, neće nikada doći pravna država, ali ja sam sigurna da hoće. Ja sam sigurna da će Irena Vujović odgovarati za sve ono što je uradila, za štetu koju je napravila građanima Srbije.

S tim u vezi, želim da vas informišem, kao i sve građane Srbije, da se ovde dešava svojevrsan skandal, da raspravljamo o zakonu koji je falsifikat i u čijem interesu se sprovodi taj falsifikat. To je u stvari naručeni zakon, jer ministarka radi, odnosno ministarstvo radi kao džuboks gde svaki tajkun može da naruči zakon po svojoj želji. Tako smo dobili i ovaj zakon, a ovo je razlog zašto donosimo zakon koji deluje retroaktivno. Ovo je IPPC dozvola za šabački „Eliksir“ koja je izdata protiv zakonito, izdata je 22. marta. Ministarka pokušava da progura zakon koji će ovu dozvolu nezakonitu da ozakoni. Šta je pravi sadržaj te dozvole? Da li ministarka može da objasni? Ja ću samo ukratko.

Ovim zakonom jedan veliki grad pretvaramo u deponiju, a to je Šabac. Jednoj kompaniji dozvoljavamo da opasne otpadne kiseline stavlja u đubrivo, da guši građane Šapca, da uništava životnu sredinu. Moram da pitam ministarku, koja ovde, ministarka, treba mi vaša koncentracija izvinite, potpisali ste dozvolu, da jedna kompanija otpadne kiseline iz cele Srbije stavlja u đubrivo, da to nazivate cirkularnom ekonomijom, objasnite mi samo po kojoj evropskoj direktivi to radite? U kojoj zemlji Evrope se otpadne kiselite stavljaju u đubrivo?

U danima koji dolaze mi ćemo o tome detaljno govoriti, ali ja vas molim samo za kratak odgovor upravo sada.

PREDSEDNIK: Samo da znate, gospođo Parlić, za vas važi jednako kao i za Dragićevića i za sve ostale, te nepristojne aluzije na tuđa prezimena i status, nije to ništa duhovito i rekao bih neprilično, ali nakon što ste se danas javili da ovde javno hvalite i branite isticanje zastave takozvanog „Kosova“, deplasirano je da vam kažem da je bilo šta neprilično dalje nakon toga u vezi vašeg ponašanja.

Reč ima ministarka, Irena Vujović. Izvolite.

IRENA VUJOVIĆ: Poštovani narodni poslanici, poštovani građani Srbije, naravno da mnogi poslanici pođu od sebe, pa onda govore o sponzorima, ali oni i najbolje znaju, ovi koji govore o tome, o stranim sponzorima i velikim međunarodnim aferama.

Kada govorimo o Zakonu o upravljanju otpadom, dakle izmenama i dopunama Zakona, potpuna je laž da je bilo kakav sponzor jedna kompanija. To je lako i proverljivo, a i dokazivo. Svakako, jedva čekam sve te epiloge svih tih procesa koji su najavljeni kao što sam već i rekla, pa da se ne ponavljam.

Kada govorimo o izmenama i dopunama Zakona o otpadu i kada govorimo o ovim nekim kompanijama koje se pominju ovih nekoliko dana, dakle na Odboru i u parlamentu danas, mislim da narodni poslanici, naravno pored toga što je evidentno da imaju zlu nameru i dakle, napad da im je jedini način političke borbe, treba pre svega da se dobro informišu. Izmene i dopune ovog zakona su bile predmet 2019. godine. Dakle, kada je prolazio javnu raspravu, kada su možda te neke kompanije iz nekih gradova bile njima bliže nego sada, pa sad imaju za to dodatnu i dozu agresije, a 2019, godine su mnoge državne, ali isto tako i privatne kompanije upravo sugerisale i ovo, a to nisu te pomenute kompanije koje se danas pominju. Izmena Zakona o skladištenju otpada do 36 meseci nije naravno nikakva novina i nikakav vid duga ka nekim sponzorima pošto ja ne poznajem ni taj način, pre svega ophođenja, niti mi bilo kakav sponzor ikada je trebao u životu, hvala Bogu na tome. Nije mi jasno tačno šta hoće da kažu narodni poslanici, ali vrlo je važno da objasnim šta znači 36 meseci.

To je stvarno, pre svega, tema o kojoj treba da razgovaramo danas. Dakle, izmene i dopune tog Zakona jesu izuzetno važne. Dakle, 36 meseci po prvi put je važno što mi ograničavamo taj rok za neopasan otpad, takođe. Dakle, zamislite situaciju za skladištenje neopasnog otpada u Srbiji gde uopšte nije imao bilo kakav rok. Dakle, taj otpad se skladišti, odnosno bez ikakvog ograničenja otkad znamo za sebe. To je takođe moralo da se uvede u određene zakonske okvire, jer i neopasan otpad pre ili kasnije može da napravi ekološku katastrofu, to imamo upravo što pominjete u rekama kada upadnu i deponije koje se nalaze na obalama reka i sve ostalo.

Kada govorimo o opasnom otpadu, dakle 36 meseci je optimalan rok po evropskim standardima koji se primenjuje u Švedskoj, u Francuskoj, zatim u zemljama u regionu, u Hrvatskoj, To je optimalan rok da se za to vreme dobiju sve saglasnosti svih zemalja u koje se taj otpad izvozi, jer svakako kroz svaku zemlju koju prođe, ta zemlja mora da da saglasnost.

Nekad te saglasnosti, ne nekad, nego je sada pokazalo ova praksa da je uvek bilo duže od 12 meseci, a onda kada i ti strani operateri koji svakako hoće da uzmu taj naš opasni otpad, oni im zakažu termin – okej, vaš rok je u januaru 2025. godine.

Tako da, onda naravno su se naši neki dovijali, da tako kažem, i nisu poštovali zakon i to smo i sankcionisali, opet i dali mogućnost da uzmemo u obzir sve te saglasnosti izvozne ili naravno može da se tretira sem da se izvozi, ali obično se izvozi. Onda su se oni dovijali pa su u roku od 12 meseci išli sa jednog na drugo skladište i tako u nedogled. Svaki put na novom skladištu je bilo godinu dana, pa godinu dana i to je onda trajalo i pet i šest i 15 godina.

Tako da, svakako sve ovo što je izgovoreno je najgnusnija laž i 2019. godine je postojala ta inicijativa da se izmeni taj zakon i treba videti, prošao je javnu raspravu i sve i nakon toga Skupština se nije sastajala, korona, pandemija i sve ostalo, ne znam šta je tačno bilo. Svakako se o tome izuzetno govorilo i to je jedan upravo od pravaca da mi upravljamo i opasnim i ne opasnim otpadom na adekvatan način.

Takođe, postoji jedno nepoznavanje ovde što se o jednoj kompaniji govori o nekoj dokumentaciji koju ona poseduje, koja uopšte nije predmet ovog zakona. Dakle, pomešana su dva zakona, IPPS i Zakon o upravljanju otpadom. Mogu svakako da vam objasnim ako vas to zanima. Ako ne, ja se nadam da ću se sledeći put malo bolje spremiti.

(Ivana Parlić: Zanima nas.)

E pa dobro, okej, naravno, mogu svakako.

Evo, što se tiče IPPS integrisana dozvola, to je za proizvodnju đubriva…

(Stefan Jovanović: Vi ste ministar, nemojte da čitate.)

(Ivana Parlić: Što čitate, vi ste ministar?)

Dobro, što da ne čitam? Da nešto pogrešim, nemam ja problem sa tim, čitam-ne čitam, ja želim da vam pročitam da nešto ne pogrešim.

PREDSEDNIK: Jovanoviću, Parlić, hajde prekinite da raspravljate iz klupa. Da li čujete?

(Stefan Jovanović: Nismo čuli.)

Jeste li čuli kada sam vam rekao svakome po tri puta danas da to ne radite više, jeste li čuli to? Niste čuli?

(Stefan Jovanović: Ometate ministra.)

E čujte sad, nemojte da dobacujete, nemojte da vičete iz klupa.

(Stefan Jovanović: Ometate ministra dok govori.)

Jovanoviću, ne razumete srpski? Dobro, hajmo ovako. Prva opomena, Jovanoviću. Da li razumete to? A razumete.

Nastavite, gospođo Vujović slobodno.

IRENA VUJOVIĆ: IPPS, dakle integrisana to je kruna u dokumentaciji koju može neka kompanija da ispuni i ja mislim da mi svi kao društvo to podržavamo, jer sam par puta čitala i neke sugestije od mnogih od vas što ne izdajemo i više takvih…

(Ivana Parlić: Izdali ste protivzakonito.)

PREDSEDNIK: Parlić, hoćete i vi?

IRENA VUJOVIĆ: Molim vas, samo morate sve to da mi podnesete, nemam stvarno ništa protiv da sugerišete sve što mislite da može biti konstruktivno. Ja sam uvek raspoložena da mi se sugeriše i ukaže na ono što stvarno mislite da može da predstavlja neki problem. Dakle, svakako je to vezano za proizvodnju đubriva, a ne za otpad.

Što se tiče otpadnih, oni imaju za skladištenje neopasnog i za tretman šrediranja gume, plastike i tekstila. ITPS je potpuno nešto drugo i nije predmet ovog zakona i mi ćemo podržavati u narednom periodu ko god može u skladu sa zakonom da pribavi svu dokumentaciju kako bi ispunio taj visoki standard kada govorimo o životnoj sredini.

Dakle, mi ćemo to svakako podržati jer to je 47 različitih papira i saglasnosti i svakako da je to, još jednom kažem, vrhunac i najkompleksnija procedura. Tako da, ukoliko naravno neko ima neke primedbe konkretno, za svaku tu proceduru postoji i javna rasprava, može svako da se javi i da da sugestije.

(Ivana Parlić: Ja sam sad za javnu raspravu.)

PREDSEDNIK: Parlić, neću više da upozoravam. Sledeći put ako to uradite, dobićete opomenu.

IRENA VUJOVIĆ: Pričamo o dozvolama, ne pričamo o zakonu. Pričamo o dozvolama. Ne ja pričam o ITPS, za svaku postoji javna rasprava, može svako da se javi da sugeriše i sve ostalo.

PREDSEDNIK: Reč ima ministarka Dubravka Đedović. Izvolite.

DUBRAVKA ĐEDOVIĆ: Hvala.

Ja ću jako kratko. Samo bih molila zaista sve prisutne poslanike da nauče imena i prezimena ministara u Vladi. Mislim da bi to pomoglo svima, a pre svega za konstruktivnu raspravu o predlozima zakona koji su danas tu.

Takođe bih zamolila da kad neko u ovom važnom domu iznosi ozbiljne optužbe na nečiji račun i pre svega neosnovane, da bude spreman da snosi pravne posledice. Hvala.

PREDSEDNIK: Hvala.

Reč ima prof. dr Marko Atlagić. Izvolite.

MARKO ATLAGIĆ: Poštovani predsedniče Narodne skupštine, doktore Orliću, poštovani ministri sa saradnicima, poštovane dame i gospodo narodni poslanici, poštovani građani Republike Srbije, voleo bi da kamere prikažu večeras nas ovde, pa ćete videti da predstavnika Vlade više u 19 i 30 časova bilo nego opozicionih narodnih poslanika.

Hvala vam, gospodine Jovanov što danas niste napuštali, jedini uz gospodina Jovanovića čitavo vreme. Vi dame i gospodo, vrlo dobro znate da ja ne napuštam Narodnu skupštinu kada ovde dođem i moj vam je savet gospodo iz opozicije, više rada, više odnosa poslaničkog ne prema nama, prema ovom Visokom domu. Kad to kaže, polagali smo i zakletvu da ćemo govoriti istinu.

Ja ću pokušati večeras da ispred Odbora za obrazovanje, nauku i tehnološki razvoj i informatičko društvo od dva ova zakona o kojima sam jutros govorio, ali na neki način i da se osvrnem na reči predsednika Republike, citiram – „gradićemo pristojnu Srbiju, pristojnih ljudi“.

Kao iskusan pedagog za mene je to odmah značilo reafirmaciju vaspitne uloge škole i društva. U tom smislu gospodo narodni poslanici, bez obzira jel smo pozicija i opozicija, pozvali smo na saradnju prvog dana pre konstituisanja ovog odbora. Moram da kažem šta se desilo. Imate snimke. Jedan narodni poslanik, prof. dr nećemo ime da kažem koga večeras nema, inače ga nema, ne dolazi, jedino je na tim tajkunskim televizijama svaku večeri laži iznosio, evo koju laž.

Prilikom konstituisanja odbora, došao je na televiziju, blatio predsednika odbora, da ću ja sutradan da idem u austrijski parlament i da je to važno nego dete jedno. Znate šta se desilo? Išao je predstavnik opozicije i jedan predstavnik pozicije, a nije moja malenkost. Jel mislite da se izvinio? To znate vi gospodo narodni poslanici iz opozicionih klupa. Nije mu to bilo dovoljno, nego gle čuda, čovek predaje, profesor koliko znam na organizacionim naukama, tražio je izmenu dnevnog reda bez da ubaci pisanim putem. To je tražio i predsednik DS. Ja bih voleo ovde da kaže jel tačno ili ne. Kako vi gospodo demokratiju studentima predajete? Demokratija poštuje procedure.

Zamislite i kada odbor izglasa, on da dezinformacija da mu ja kao predsednik odbora nisam dozvolio, verovali ili ne proširi dnevni red, a ne kaže da on nije izučio Poslovnik. Moj vam je savet gospodo, čitajte taj Poslovnik. Držite se njega. Toliko o ovom delu.

Ova dva zakona ću podržati kao što je i odbor. Dozvolite da mi kažem, pošto je ovo izuzetno važan odbor zato što je znanje temelj budućnosti. Jedan engleski filozof je rekao „znanje je moć“. Zrno znanja je jače nego čelično. Zato i naš predsednik države u svojim govorima je uvek rekao da ćemo znanju, vaspitanju i obrazovanju davati izuzetnu važnost i danas i sutra i onda kada nas ne bude bilo, mlađe generacije.

Kada to kažem, dozvolite da ipak vezano za visoko obrazovanje kažem neko reči, jer smo čuli neistine i nemojmo se sa tim služiti. Znate da neistine ne govorim, ne citiram i večeras ću neke stvari da pobijem pod navodnike što ste danas ovde iznosili.

Kada je u pitanju visoko obrazovanje, gospodo narodni poslanici, uvaženi građani Republike Srbije, ko je potpuno nove ili obnovljene studentske domove posle 50 godina sagradio? To građani vide.

Pitam vas dalje. Savremeno opremljena zgrada jednog fakulteta na kojem radi ovde profesor kojeg večeras nema, znate koliko je on boravio ovde u ovom visokom domu? Imam u minutažu. Svih nas i nemojte to raditi. Poštujte ovu ustanovu, nemojte mene. Recite mi šta god hoćete, ali poštujte ustanovu, instituciju svaku, to je broj jedan.

Broj dva, ne možete negirati naučno tehnološke parkove u Beogradu, u Nišu, u Čačku, u Novom Sadu, nove zgrade Elektronskog fakulteta u Nišu, FON-a u Beogradu. Mislim da gospodin profesor jedan, bio je danas ovde, ne znam da li je još, vrlo dobro zna. Jel to tačno gospodo narodni poslanici, uvaženi građani Republike Srbije, jel to tačno ili ne, prosudite sami.

Što se tiče instituta, prekjuče je predsednica Vlade Republike Srbije

Ana Brnabić otvorila Biosens institut u Novom Sadu zajedno sa predstavnicima EU. Pazite, to je prvi institut te vrste van zemalja EU. Jel tačno gospodo profesori ili ne, kojih večeras nema, a blatite stalno i predsednika države i ovu Vladu i gospodu ovde iza mene koji sede i moju malenkost? Jel tačno ili ne?

Šta, maca pojela jezik? Pojela maca jezik. Ćutite sada. Idemo dalje.

Jel tačno da smo mi jedna od retkih zemalja da smo otvorili Institut za veštačku inteligenciju u Novom Sadu? Jel tačno ili ne? koja zemlja ima na Balkanu taj institut? Jel tačno ili ne? Ćutite, pojela maca jezik. Idemo dalje.

Gospodo narodni poslanici, ono što su danas govorili pojedinci o vaspitanju i obrazovanju, samo da vam kažem podatak, 550 objekata iz sredstava javnih prihoda, 122 obnovljena iz sredstava Evropske investicione banke, jel znate uvaženi građani Republike Srbije koliko je to, 672. Koliko je za vreme vaše vlasti obnovljeno? Dignite glavu sada gore. Nula. Idemo dalje.

Srednje obrazovanje, da skratim, izgradnja, dogradnja i opremanje 402 objekta, 41 srednja škola iz Evropske investicione banke. Jel tačno gospodo ili ne? Dignite glavu, vidim da neki saginjete. Recite jel jeste ili nije.

Što se tiče dualnog obrazovanja i vaspitanja, to je najveći domet savremene pedagogije kada je u pitanju i teorija i praksa.

Vi ste, gospodo, ovde glasali protiv dualnog obrazovanja. Hoćete da vam citiram svaku rečenicu šta ste rekli za dualno obrazovanje? Samo da vam kažem, 150 srednjih škola realizuje danas dualno obrazovanje, obuhvaćeno je 10.000 učenika i 800 kompanija. Jel tačno ili ne? Tačno, tako je. Nema onih koji su to negirali.

Idemo dalje. U visokom obrazovanju akreditovana su 32 studentska programa koja se realizuju u devet visokoškolskih ustanova. Jel tačno, gospodo, ili ne? Pojela maca jezik.

Da ja vas puno ne zadržavam, nemojte da ste nervozni, vidite, ja nisam izlazio, mi se znamo dobro, čitav dan, vi ste napuštali čitavo vreme ovde, a i red bi bio da sedite, gore vam je mesto, vi ste potpredsednik Narodne skupštine, s tim dokazujete odnos prema ovom domu, ne morate prema meni.

E sad, idemo dalje. Što se tiče ovih lažnih patriota, dozvolite da kažem nekoliko rečenica. Nema onog lažnog patriote koji je testerama išao na RTS, ali dozvolite da kažem, a ja ću pitati, vi odgovorite. Ko je 13. juna 2019. godine u rezidenciji jedne inostrane ambasade u Beogradu ćutke priznao nezavisnost Kosova? On tada nijednom rečju nije protivrečio dvojici predstavnika koji su više puta ponovili, citiram: „Kosovo je nezavisna država“, završen citat. E, danas lažni patriota, nema ga ovde. Šta mislite ko je to? Ne možete pogoditi.

Hoćete dalje da idemo? Hoćemo, idemo dalje. Dozvolite ipak da kažem nekoliko reči. Hoćete li ovo pogoditi? Decembra 2008. godine, jedan predsednik političke stranke je rekao ovako, citiram: „Ulazak Kosova i Metohije u UN najbolje je čemu se Srbija treba da nada“, završen citat. Šta mislite ko je to rekao? Muk, a vi odgovorite. Nećete dobiti repliku, neću vam reći, a znate svi ko je, građani znaju ko je.

Idemo dalje. Jedan drugi 2003. godine na Međunarodnoj konferenciji u Beču je rekao: „Meni je svejedno i potpuno nebitno čije je Kosovo i Metohija“, završen citat. Šta mislite ko je to rekao? Pa, sami procenite. Ne nalaze se na ovoj strani. Doduše, jedan deo nema ih na toj strani, nego sada gledaju. Na toj strani? Pa vi ste se malopre prepoznali.

Idemo dalje. Šta mislite ko je rekao 2006. godine ovu izjavu, kaže ovako, citiram: „Ja sam prelomio u sebi“, u razgovoru sa jednim inostranim ambasadorom, „i priznaću nezavisno Kosovo i Metohiju“. Pitate me vi? Pa vi ste narodni poslanik, izučite to, neka odgovore oni koji kažu da se danas izdaje Kosovo, o tome ćemo posebno.

Idemo dalje. Jedan predsednik bivše političke stranke, a njegov danas predsednik nije ovde večeras, rekao je ovako, citiram, 31. januara 2019. godine, citiram: „Kosovo je izgubljeno, Kosovo pripada Albancima, a ne Srbima“, završen citat. Šta mislite ko je rekao to? Nema ga večeras ovde.

Idemo dalje. Jedan bivši predsednik stranke, gle čuda, a bio je i predsednik nezavisnog tela 3. avgusta 2017. godine, izjavio je, citiram: „Srbiji je u interesu da Kosovo uđe u Interpol, a time i prizna nezavisnost Kosova“, itd. Šta mislite ko je to rekao? Maca pojela jezik.

Smejte se vi, smejte, a onaj narod na Kosovu i Metohiji se ne smeje. I sad ću da ustanem. Pred vama stoji čovek koji je 25 godina izvodio nastavu na Kosovu i Metohiji. Pitajte studente je li zakasnio ikada. Jesam li zakasnio u ovaj visoki dom? A vi, dame i gospodo, okrivljujete predsednika države, a dozvolite da kažem na kraju, ma ne možete me iznervirati, pa nije Najs mogao, a da vi možete. Gle čuda, prozivaju se sami neki.

Idemo dalje. Vi, dame i gospodo, bi trebalo da podržite ovaj narod na Kosovu i Metohiji, srpski narod, a vi ga ne podržavate. Ja ću vam reći kako. Znači, ja sam čovek koji dole svakodnevno 25 godina, koji je bdeo dole na mostu i nikada nisam zakasnio na dežurstva ta. To vi znate dobro. To je vaš odnos prema Kosovu i Metohiji, to što sad govorite i ljudima dole, prema tim Srbima. Je li to odnos? Podsmeh?

Idemo dalje. Ja vas sad pozivam, kao što sam i na Odboru za obrazovanje i nauku pozvao, okrenite se državi, okrenite se narodu, okrenite se dijalogu, okrenite se radu. Ko prvi ujutru ovde dođe, smejete se vi i podsmevate, upadice, to je vaš odnos. Smejete se. Ovaj narod dole se ne smeje, ja sam na liniji stalno. Ne mogu da pojmim.

Pozivam vas, dame i gospodo, da podržimo politiku Vlade Republike Srbije i politiku predsednika Republike Srbije zato što je to politika države Srbije. To nije politika istoka…

Mičite vi, mičite… a nije politika ni zapada. To je naš put, a ja ću vam reći koji je to naš put. Vidite, mičite vi glavom. To je vaš odnos prema državi. Imate takav odnos i prema meni i prema narodu tamo.

Idemo dalje. Da li znate koji je to put? To je naš put. Da li znate koji je to naš put? Ne znate? To je naš srpski put. Koji je to srpski put? Koji ne zadire u tuđa dvorišta. Znate zašto? Zato što predsednik države, a znate i vi, samo možda se pravite da ne znate, da se nikada kući ne stiže tuđim putem. Kući se svojoj stiže samo svojim putem. To je politika mira, to je politika bezbednosti i to je politika teritorijalnog integriteta.

Vi se smejete, desničaru? Smešno vam je to? Otiđite večeras sa mnom dole.

Koja je još to politika? Dakle, mira, bezbednosti i politika ubrzane modernizacije Republike Srbije. To je posebna priča šta je to. Podržite to. okrenite se budućnosti.

Mi vaspitavamo i obrazujemo našu decu za 20 godina unapred. Okrenimo se vaspitanju i obrazovanju. To je budućnost, kada je predsednik države rekao – hoćemo pristojnu Srbiju pristojnih ljudi, a to znači ne kada mi na odboru čovek kaže i glasa za jedno, dođe na tajkunsku televiziju i kaže – nije mi prof. Atlagić dao da otvorim dnevni red, a on profesor univerziteta, ne zna Poslovnik, proceduru. Pa, da li je to demokratija? Zamislite provokacije? Kako se to moglo, pa pitajte vašeg profesora.

Na koncu, obraćam se onom narodu na Kosovu i Metohiji, sa kojima sam 28 godina, podržimo upute Vlade Republike Srbije i predsednika Republike Srbije, podržimo taj put. To je naš put. To nije put istoka, ni zapada, nego naš put, jer on vrlo dobro zna da se kući stiže samo svojim putem, jer ne zadire u tuđa dvorišta.

Hvala vam lepo.

PREDSEDNIK: Hvala, profesore Atlagiću.

(Borislav Novaković: Antologijski govor.)

Novakoviću, vi ste rešili ipak da danas ne propustite onu opomenu? To vam je bila glavna želja za danas?

Evo, da vam ispunimo i tu želju. Novakoviću, prva opomena. Čestitam.

Dakle, hvala prof. Atlagiću.

Bogami ste podneli da viču i da vam dobacuju i ovi Zavetnici i Dveri.

Ne mogu u množini, Zelenović je jedan jedini prisutan tamo u celom sektoru, ali i on i ovamo i Novaković i Parlićl.

I Milivojević, kome je oduzeta reč, morao je i on da galami i da larma.

I Rakić, Demokratska stranka, ko je već tu.

Tako da, svaka čast.

Ovim ćemo da završimo za danas.

Nastavak je u utorak u 10.00 časova.

(Sednica je prekinuta u 21.00 časova.)